
INLEIDING 


Vanaf die eerste gesprek wat hier gevoer is (April 1998) tot die afhandeling van 
hierdie navorsing (Mei 2015) het daar baie water in die see geloop. In die eerste plek 
het mens die geleentheid gehad om in denke en ervaring te groei — en daarmee saam 
het ek al hoe meer in Suid-Afrikaanse intellektuele geskiedenis begin belangstel. 
Ek het verder ook die voorreg gehad om aan verskeie Suid-Afrikaanse universiteite 
en twee Australiese universiteite met kampusse in Suid-Afrika, in die filosofie te 
doseer en navorsing te doen. Die Departement Filosofie van die Universiteit van 
die Vrystaat het aan my die navorsingsruimte gebied om hierdie projek af te handel. 
Die blootstelling aan verskillende studente en kollegas in verskillende instellings het 
my verder sensitief vir die vraagstuk van denke en konteks gemaak. Die werk wat 
hier aangebied word, het egter ’n eie pad geloop en ek het die heeltyd die gevoel 
gehad dat die manuskrip my oor 'n lang tydperk skryf - eerder as wat ek dit skryf. 

Hierdie publikasie poog om iets op kaart te bring wat tot op hede ontbreek — 
naamlik ’n perspektief, interpretasie en kombinasie van dialoë oor die verskynsel of 
fenomeen van Afrikaanse filosofie wat die afgelope 100 jaar in Suid-Afrika ontstaan 
het en steeds lewenskrag toon. Dit is interessant dat wanneer dit by die Afrikaanse 
letterkunde kom, daar 'n omvangryke lys van figure, fassinerende werke en historiese 
bakens te vinde is. Dit is egter nie geval met Afrikaanse filosofie nie. Hoewel name 
soos Stoker, Versfeld en Degenaar, en hulle wysgerige werke, 'n bepaalde staanplek 
in die Afrikaanse openbare lewe verwerf het, het Afrikaanse filosofie tot 'n groot 
mate 'n ondergrondse tradisie gebly — dog een wat die moeite loon om na vore te 
bring omdat die invloed daarvan in onverwagte en verrassende rigtings neerslag 
gevind het. 

Hierdie werk fokus op die bydraes wat bepaalde Afrikaanse filosowe, hoofsaaklik 
aan Afrikaanse universiteite verbonde, die afgelope 100 jaar gelewer het. Dit beteken 
nie dat daar ook wysgerige werk rondom en buite departemente van filosofie in die 
Afrikaanse wêreld was nie. Nogtans is die fokus hier op die noue band tussen denke 
en dié tipe akademiese instelling wat in ’n bepaalde konteks vir filosofiese besinning 
belangrik is. Indien mens na bronne gaan soek, kom die verskillende departemente 
van filosofie, die figure wat daar was en die keuses wat hulle uitgeoefen het eerste uit 
die verf. Oor hierdie figure is daar sporadies interpretasies en waarderings gelewer. 

Hierdie werk fokus egter op meer as een figuur en probeer om die verskynsel van 
Afrikaanse filosofie meer breedweg te skets. In die eerste hoofstuk word die buitelyne 
van hierdie verskynsel getrek en ingevul. Hier poog ek om die belangrikste tradisies 
en vraagstukke van die Afrikaanse filosofie in die twintigste eeu te rekonstrueer. 
Uiteindelik kristalliseer drie tradisies, naamlik die kontinentale, die Reformatories- 
wysgerige en die analitiese. Ek verwys ook na ’n vierde tradisie, Afrika-filosofie, 
wat in die afgelope twee dekades na vore getree het. Behalwe vir hierdie tradisies 
word daar in die eerste hoofstuk op belangrike sistematiese kwessies gewys wat in 
die proses geartikuleer is, onder andere die kwessies van die moderne wêreld of 
moderniteit, geloof en wetenskap, die partikuliere en die universele, denke en taal, 
historiese trauma en kritiek. Na hierdie oriënterende hoofstuk, word twee verdere 
perspektiewe in die vorm van hoofstukke oor Tobie Muller en C.K. Oberholzer 
aangebied. Muller word allerweë as die eerste Afrikaanse filosoof beskou, met 
Oberholzer as die begronder van die invloedryke fenomenologiese tradisie in 
Afrikaans. Hierdie tradisie tree in die eerste hoofstuk, maar ook in die agt dialoë, 
met reëlmaat na vore. 

Die eerste drie hoofstukke bied 'n voorlopige en subjektiewe skets van 
Afrikaanse filosofie. Gevolglik het ek hierdie perspektiewe met agt dialoë aangevul. 
Die agt filosowe met wie ek hier in gesprek tree is in die dekades van die 1920's tot 
die 1950's gebore en het almal op een of ander manier 'n invloed op die verskynsel 
van Afrikaanse filosofie — maar ook op my — uitgeoefen. In dié opsig bevat hierdie 
werk sterk outobiografiese elemente. Die keuse van die agt (Dreyer, Meyer, 
Degenaar, Du Toit, Strauss, Olivier, Snyman en Goosen) is dus 'n subjektiewe een. 
Nogtans hoop ek dat my keuse, hoe idiosinkraties dit ook mag wees, tog iets van die 
reikwydte van die verskynsel van ’n Afrikaanse filosofie verteenwoordig — veral die 
ontstaansjare daarvan. 

Die dialoog met P.S. Dreyer moet saam met die hoofstuk oor C.K. Oberholzer 
gelees word. Hierdie twee figure het filosofie aan die Universiteit van Pretoria tot 
in ons eie tyd grondig beinvloed. Die gesprek met A.M.T. Meyer is weer belangrik 
omdat hy ’n Afrikaanse begronder van die analitiese filosofie is - 'n benadering 
wat tot vandag in Suid-Afrika en binne die Anglo-Amerikaanse wêreld belangrik 
is. Hierna verskuif die fokus na Stellenbosch in die gesprekke met Johan Degenaar 
en André du Toit (alhoewel laasgenoemde sy loopbaan in Kaapstad afgesluit 
het). Die vyfde dialoog is met die Bloemfonteinse filosoof Danie Strauss, 'n 
gerespekteerde figuur binne die Reformatories-wysgerige tradisie. Die laaste drie 
dialoë is met Bert Olivier, wat in Port Elizabeth onder die invloed van die Pretoriase 
skool van filosofie begin het; Johan Snyman, 'n produk van Potchefstroom 


Inleiding 


wat sy loopbaan in Johannesburg by die Randse Afrikaanse Universiteit (later 
Universiteit van Johannesburg) afgesluit het; en Danie Goosen, ’n teenswoordige 
verteenwoordiger van die Pretoriase skool van filosofie. Ek is baie dankbaar 
teenoor al my gespreksgenote vir die wyse waarop hulle my gehelp het om lig op 
die verskynsel van Afrikaanse filosofie te werp. 

Ek het uit die aard van die saak elke dialoog tot 'n mate gestruktureer en 'n rigting 
gestuur deur na beide historiese en sistematiese aspekte van elke gespreksgenoot se 
werk uit te vra. Ek het die onderhoude so oop as moontlik vir my gespreksgenote 
gehou, sodat hulle met vrymoedigheid dié kwessies wat vir hulle belangrik is op die 
tafel kon sit. Ek het elke onderhoud sorgvuldig getranskribeer en ook elkeen van my 
gespreksgenote se finale goedkeuring gekry voordat dit hier geplaas is. 

Behalwe die keuse van my gespreksgenote sou ’n mens krities kon vra tot watter 
mate hierdie werk sensitief is vir die postkoloniale konteks waarbinne ons ons 
bevind — sowel as die kwessie van gender. 'n Fyn lees van die eerste hoofstuk en 
die meeste van die gesprekke behoort dit duidelik te maak dat die verskynsel van 
Afrikaanse filosofie nie los van die breë Suid-Afrikaanse en Afrika-konteks te dink is 
nie. Wat die kwessie van gender aanbetref, is dit so dat daar nie baie vroue betrokke 
was in die tydperk waarbinne die oorgrote meerderheid van my gespreksgenote 
werksaam was nie. Dit is gelukkig ’n kwessie wat tot so 'n mate verander het dat 
daar tans opmerklik meer vroue-filosowe is wat hulself in die Afrikaanse en Suid- 
Afrikaanse wêreld laat geld. 

Soos gestel is die bedoeling met hierdie werk hoofsaaklik om na die beginpunt(e) 
van die verskynsel van Afrikaanse filosofie te gaan soek. Daarom die keuse van my 
gespreksgenote. Ek gesels met hulle nie bloot om historiese redes nie, maar omdat ek 
van mening is dat hulle loopbane ons in die hede en die toekoms kan help om verder 
oor die aard van filosofie in Afrikaans en in Suid-Afrika te besin. Dit is dus my hoop 
dat dit wat ek hier aanbied, met inbegrip van al die beperkings hieraan verbonde, ons 
kan help om verder oor die verskynsel van Afrikaanse filosofie na te dink. 

Hierdie werk is in 'n tyd gedoen waar Afrikaans by universiteit onder geweldige 
druk gekom het. Ek vra aan die einde van die werk die volgende vrae aan my laaste 
gespreksgenoot Danie Goosen: 


Dink jy ons het aan die einde van die verskynsel van Afrikaanse filosofie 
gekom? Is die hele projek van die Afrikaanse wêreld 'n idealistiese een waar 
die sand nou uitgeloop het? Daar is vandag baie mense in die Afrikaanse 
gemeenskap wat nie eers 'n standpunt hieroor het nie en wat dit as iets 
anachronisties en teen die greine van ’n nuwe nasionale identiteit beskou. 
Trek ons nou 'n gordyn toe op 'n wêreld wat ons gevorm het en stap daarvan 
weg? Wat is die toekoms van kleiner tale en minderheidsgemeenskappe 
teenoor meerderhede en gesentraliseerde magstate? 


iji 

Hierdie vrae het op elke bladsy van hierdie werk soos Van Wyk Louw se 
strandjutwolf op my spoor gebly. 

Aan die einde van 'n werk wat lank geduur het, is ek dankbaar teenoor soveel 
vriende en kollegas wat my deur die jare op een of ander wyse kommentaar op hierdie 
projek gelewer het. 'n Onvolledige alfabetiese lys sou soos volg kon lyk: Marcel 
Becker, Johann Beukes, Carel (iv) Boshoff, Johann Botha, David Boucher, Breyten 
Breytenbach, Dolf Britz, Fanie de Beer, Petrus de Kock, Louise du Toit , Jandri 
Duvenage, Alessandro Ferrara, Hermann Giliomee, Lawrence Hamilton, Lindie 
Koorts, Danie Langner, Dirk Louw, Louise Mabille, Koos Malan, Christoff Mans, 
Andrew Nash, Carl-Pierre Naudé, Desmond Painter, Koos Pauw, Braam Roux, 
Jörn Rüsen, Martin Saar, Marinus Schoeman, Sampie Terreblanche, Peter Vale, 
Charles Villet, Willie van der Merwe, Guido van Heeswijk, Paul van Tongeren, 
Lauren van Vuuren, Ad Verbrugge en André Wessels. Ek moet verder drie 
persone in die besonder uitlig. My skoonpa, dr Henry Stone, en my kollega aan 
die Universiteit van die Vrystaat, Johann Rossouw, het die manuskrip noukeurig 
gelees en welwillende kommentaar en kritiek gelewer. Verder was Danie Goosen 'n 
voortdurende gespreksgenoot gedurende die projek en dit is nie om dowe neute dat 
die laaste dialoog in die werk met hom gevoer is nie. My dank ook aan my vriend 
die digter-sanger Gert Vlok Nel vir toestemming om 'n reël uit sy werk vooraf te 
gebruik. Dan het die uitgewers by SUN MeDIA - Justa Niemand, Liezel Meintjes en 
Gerdus Senekal — hierdie projek ook deurentyd professioneel ondersteun. 

In die besonder wil ek graag Heleen en my seuns, Reiner en Jacgues, vir hulle 
geduld bedank. Dankie, Heleen, dat jy die filosofiese lewe met al sy draaie en swaaie 


met soveel elegansie en verstaan bystaan. 


Pieter Duvenage 
Bloemfontein 2015 

Hoofstuk 1 


DIE VERSKYNSEL 
VAN AFRIKAANSE 
FILOSOFIE 


Die verskynsel van Afrikaanse filosofie is die gevolg van historiese, sosiale en 
kulturele omstandighede wat sigself die afgelope drie eeue in Suid-Afrika uit- 
gespeel het. Sedert die 19de eeu is Afrikaanse en Suid-Afrikaanse filosofie 
beinvloed deur die Britse idealisme, kontinentale denke (wat die fenomenologie, 
eksistensialisme, hermeneutiek, die kritiese teorie en poststrukturalisme insluit), 
die logiese positivisme en analitiese filosofie, verskeie religieuse denkstrome (soos 
die Reformatoriese filosofie en neo-Thomisme) en Afrika-filosofie.! Dit is ook 
vandag nie vreemd dat filosowe wat in postmoderne, postkoloniale, feministiese 
en analitiese kringe werk, sterk op die formulerings van ander filosofiese kontekste 
staatmaak nie. Hierdeur ontstaan die vraag of daar iets soos Suid-Afrikaanse filosofie, 
en meer spesifiek Afrikaanse filosofie, is — en indien wel, wat die aard en die toekoms 
van daarvan mag wees?’ Kan Afrikaanse filosofie as verskynsel verdwyn of sal dit bly 
voortbestaan? Om hierdie vrae te beantwoord moet die volgende aspekte hier, maar 
ook in die res van die perspektiewe en dialoë, in ag geneem word. 

In die eerste plek is die werklikheid waarin ons lewe nooit neutraal nie. Elke 
wêreldbeskouing, wetenskapsopvatting, teologiese denkrigting, juridiese uitspraak 
of politieke program kom van rens. Ons sou ook kon sé dat alles in die wêreld vanuit 
’n bepaalde betekenishorison verstaanbaar is. Die mens benader die wêreld steeds 


1 Hierdie hoofstuk is deels gebaseer op artikels en bydraes in boeke wat voorheen verskyn het 
(Duvenage 2000, 2001b, 2002a, 2005, 2008, 2009, 2012, 2014 en 2015). 

2 Kyk Conradie (1980), Rauche (1992), Nash (2000), More (2003) en Duvenage (2005) vir 
perspektiewe op Suid-Afrikaanse filosofie. 

vanuit ’n bepaalde agtergrond, horison of verwysingsraamwerk. Ten tweede lê die 
klem van hierdie bydrae en dialoë op die ontmoeting en spanning tussen enersyds 
bepaalde denkstrominge en denkers, en andersyds die Suid-Afrikaanse historiese 
werklikheid. Dit gaan hier oor die immigrasie van idees en oor die toepassing en 
uitwerking wat dit in 'n nuwe konteks verkry. Ten derde behoort dit duidelik te 
wees dat 'n Afrikaanse filosofiese tradisie nie die bedding van ’n Oxford, Parys of 
Heidelberg het nie — stede en kulture wat op eeueoue tradisies kan staatmaak. Dit sou 
te gou wees om van 'n Afrikaanse filosofiese tradisie gewag te maak. Die uitdrukking 
van 'n Afrikaanse filosofiese benadering is miskien meer gepas — ’n benadering wat 
met die verskynsel van Afrikaanse filosofie saamhang. Ten vierde poog hierdie bydrae 
om historiese en sistematiese insigte te verskaf oor die verskynsel van Afrikaanse 
filosofie. In dié opsig word daar gekyk na die institusionalisering van filosofie in 
Suid-Afrika (veral onder invloed van die Britse idealisme) en die reaksies daarop. 
Dit stel ’n mens in staat om te verstaan waar die institusionalisering vandaan kom 
en hoe dit onder (post)koloniale omstandighede verander het. So 'n genealogiese 
en krities-hermeneutiese perspektief is waardevol deurdat dit 'n historiese en 
strukturele korrektief verskaf tot argumente wat poog om kulturele waardes en idees 
op 'n apolitiese en ahistoriese wyse te stol. 


1. Kolonialisme en die institusionalisering van filosofie in 
Suid-Afrika 


Die geskiedenis van die institusionalisering van filosofie in Suid-Afrika is nou met 
die geskiedenis van kolonialisme verweefd. By terugskoue kan geoordeel word 
dat die Verenigde Oos-Indiese Kompanjie (VOC) die Kaap as ’n verversings- en 
halfwegpos gesien het. Die swaartepunt van hulle koloniale beleid was bepaald 
nie die Kaap nie, maar die skatte van die misterieuse Ooste.” Die vestiging van die 
Kaapse vlek het so half tussen-in gebeur, ’n tussenstasie, en dit is waar die Europese — 
en aanvanklik spesifiek Nederlandse — betrokkenheid in Suid-Afrika begin. Hierdie 
deel van die geskiedenis is nou gebonde aan die geskiedenis van die Westerse 
moderniteit; soos Habermas (1987: $) dit stel: “The discovery of the new world, 
the Renaissance, and the Reformation — these three monumental events around the 
year 1500 constituted the epochal threshold between modern times and the middle 


3. KykJ.M. Coetzee (1988: 1). Honderd jaar na Van Riebeeck se aankoms skryf Mentzel (1919: 
108-109): “There are no high schools or universities in this country. Such institutions are 
not required, for what use could one make of learning acquired there in a land where live is 
still primitive and where the Company’s rule is law.’ Vir 'n gevallestudie van die 18de eeu aan 


die Kaap, kyk Karel Schoeman (1997). 

ages.” Die stigting van 'n verversingspos beteken egter nie dat filosofiese denke eers 
met die Nederlanders 'n aanvang geneem het nie. Met Van Riebeeck se aankoms 
in 1652 was daar al verskillende inheemse groepe wat elk oor 'n bepaalde (orale) 
wysheidstradisie beskik het. Dit wat sigself in die binneland van die Kaap sou afspeel 
was 'n moderne verskynsel, naamlik die ontmoeting van die Weste met sy Ander. 

Die eerste 150 jaar (1652-1795) het die Nederlanders, behalwe vir enkele 
rudimentêre skole, geen akademiese planne vir die Kaap gehad nie. Eers met die 
Britse koloniale bestuur (1795-1803 en vanaf 1806) het die Britse imperialisme en 
kolonialisme ’n sterk stempel op die institusionalisering van filosofie in Suid-Afrika 
afgedruk. Sodoende het filosofie `n staanplek binne 'n bepaalde magskonstellasie 
gevind — een waar Londen (soos Amsterdam voorheen) die sentrum van die wêreld 
uitgemaak het. In so ’n geval dien die kolonie as 'n tipe afskaduwing van gebeure in 
die sentrum. Hierdie toestand word verhewig deurdat daar in sentra, soos Londen en 
Amsterdam, 'n heel ander stel van materiële en sosiale faktore as in die kolonies vaardig 
is (Du Toit 1991a: 6). Nadat die Britte hulle mag in die Kaapkolonie gekonsolideer 
het, is die nodige administratiewe en institusionele veranderinge aangebring wat tot 
bepaalde akademiese instellings, en filosofie as vakgebied, gelei het. 

So is die Suid-Afrikaanse Kollege (SAC), wat die voorloper van die Universiteit 
van Kaapstad was, in 1829 gestig. Later het kolleges te Grahamstad (1855), 
Bloemfontein (1855) en Stellenbosch (1874) gevolg. In 1873 is die Universiteit van 
Kaap die Goeie Hoop gestig om die akademiese werk tussen hierdie verskillende 
kolleges te koërdineer. Eers hierna het filosofie `n volwaardige akademiese 
vakgebied geword." In die noorde het die Transvaalse Universiteitskollege (TUC) 
in Johannesburg (1906) en in Pretoria (1908) tot stand gekom. Na Uniewording 
het hierdie twee afdelings van die TUC, saam met die Suid-Afrikaanse Kollege 
(Kaapstad) en die Victoria Kollege (Stellenbosch), tot die vier belangrikste 
residensiële universiteite van Suid-Afrika gegroei. In 1918 is die Universiteit van 
Kaap die Goeie Hoop in die Universiteit van Suid-Afrika omskep, terwyl die kolleges 
in Stellenbosch en Kaapstad universiteitstatus verkry het. Hulle is in 1922 deur die 
Universiteit van die Witwatersrand ( Johannesburg) en in 1930 deur die Universiteit 
van Pretoria gevolg. Hoewel verskeie ander instellings in die dekades daarna ook 


4 Kyk A. Nash (1997: 55-65, hier p. 63.) Volgens Nash het filosofie-onderrig voor 1873 
sporadies voorgekom. Hy verwys onder andere na 'n teks van Bacon (1836) wat vir die 
studente van die Suid-Afrikaanse Kollege bedoel was. Die eerste filosofiese teks wat volgens 
hom in Suid-Afrika geskryf en gepubliseer is, was ’n stel oefeninge wat Changuion (1848) 
vir sy Akademie in Kaapstad opgestel het. Na die oprigting van die Teologiese Kweekskool 
op Stellenbosch in 1859 het proff. John Murray en N.J. Hofmeyr klasse in die geskiedenis 
van die filosofie aangebied. 

universiteitstatus bereik het, kan laasgenoemde vier as die begrondingsuniversiteite 
van Suid-Afrika beskou word. Dit beteken egter nie dat daar buite die universitére- 
opset geen filosofiese aktiwiteit was (of is) nie. Hierdie stelling kan met ’n onderskeid 
tussen refleksie en filosofie motiveer word. By eersgenoemde word spontaan gedink 
en gevra — iets wat elke mens doen. In die geval van filosofie word denke op ’n 
sistematiese en geordende wyse beoefen.” 

Voordat daar verder op die eerste filosowe by hierdie universiteite gefokus word, 
is dit nodig om nog iets te sé oor die Britse koloniale akademiese institusionalisering. 
In hierdie konteks word die verhouding tussen kennis en mag belangrik. In die Britse 
kolonies het dit oor die vestiging van filosofie as 'n vakgebied gegaan by universiteite 
wat deur die staat befonds is. Die heersende politieke of staatsorde is dus nie van die 
produksie van kennis geskei nie. Dit gaan hier oor ’n spesifieke koloniale situasie 
waar denke van 'n sekere sentrum in die wêreld na 'n ander plek beweeg of emigreer 
en in vreemde grond wortelskiet. In dié konteks kry die filosofie 'n toegewese 
posisie binne ’n bepaalde magskonstellasie waarvan Londen die sentrum was. Hier 
duik interessante vrae op: In welke verhouding staan die kolonie tot die sentrum? 
Wat gebeur met denke, soos André du Toit (1991a: 6) dit stel in ’n koloniale of 
postkoloniale situasie as die sosiale en materiële omstandighede verander? Wat is 
die verhouding tussen die staatsmag van die koloniale heerser en die vraagstuk van 
kennis?° Wie word waar aangestel? Wat is die verhouding tussen die denkende subjek 
en die magsordes waarbinne hy/sy staan? Wat behels die filosofiese kurrikulum by 
die koloniale kollege of universiteit? 

Dit is belangrike vrae wanneer daar na die institusionalisering van filosofie 
in Suid-Afrika van die 19de eeu gekyk word. Dit is dus geen verrassing dat dié 
institusionalisering deur 'n belangrike denkskool van die tyd, die Britse idealisme, 
beinvloed is nie. Dit is 'n beweging wat nou met figure soos Bradley, Bosanguet en 
Green geassosieer word.’ Hierdie denkbeweging is ’n baie interessante 19de eeuse 
verskynsel omdat die Britse filosofie normaalweg in die teken van 'n empiriese, 


$ In die spanningsverhouding tussen buite-universitêre en universitêre is daar vir beide 
plekke. Daarom is dit nodig dat daar 'n kreatiewe openbare ruimte bestaan waar onder 
andere teoloë, joernaliste, mediamense en skrywers tussen vakman en die publiek kan 
bemiddel. Daar waar meer geletterde mense in die openbare sfeer beweeg, is ook ’n groter 
vatbaarheid vir filosofie moontlik. Hierdie argument kan by wyse van 'n voorbeeld uit die 
Afrikaanse literêre geskiedenis gemaak word. Die besinnende prosa van Eugéne Marais, 
Gustav Preller, C.M. van den Heever, N.P. van Wyk Louw en Breyten Breytenbach bevat 
duidelik filosofiese elemente sonder dat hulle aan 'n departement filosofie verbonde was. 

6 Kykoor die kwessie verder die gesprek met André du Toit (dialoog 4) hierna. 

7 Oor T.H. Green en die Oxford van sy tyd, kyk M. Richter (1964). 

praktiese en “common sense” (gesonde verstand) benadering staan — 'n ingesteldheid 
wat volgens Isaiah Berlin ook in die alledaagse Britse lewe merkbaar is. Tydens die era 
van die Britse idealisme is die Britte egter kortstondig deur ’n Hegeliaanse weergawe 
van idealisme beinvloed. Watter aspek van hierdie denke sou by die Britte en hulle 
kolonies ingang vind? Een moontlike verklaring is dat Hegel se dialektiese opvatting 
van die geskiedenis neerkom op ’n vooruitgangsverhaal wat uiteindelik lei tot die 
hoogste goed, naamlik die absolute gees. Sou dit beteken dat die Britte deur middel 
van hulle Ryk die selfopgelegde taak gehad het om ander individue en volke na die 
absolute gees te lei? So ’n lesing van Hegel maak dit moontlik om kolonialisme en 
imperialisme te regverdig en te legitimeer. (Dit is natuurlik 'n eensydige lesing van 
Hegel omdat ander aspekte, byvoorbeeld die meester/slaaf verhouding, daarmee 
uit die prentjie verdwyn.) Behalwe die Britse idealisme was daar ook twee ander 
invloedryke filosofiese strominge in 19de eeuse Brittanje. Hulle het veel nader 
aan die Britse empiriese ingesteldheid gestaan: eerstens die utilitarisme waar die 
nuttigheidswaarde van dinge voorop staan, en tweedens die evolusieleer soos dit 
deur Darwin en Spencer verwoord is.* 

Van hierdie drie denktradisies (wat onderlinge ooreenkomste toon, byvoorbeeld 
dat almal werk met 'n bepaalde historiese vooruitgangsidee) het die Britse idealisme 
in die 19de eeu, ook in Suid-Afrika, die invloedrykste geword. Hoewel daar vanaf 
1852 twee onafhanklike Boererepublieke in die binneland was, het Londen die 
globale verwysingspunt gebly. (Ook het nie een van hierdie Boererepublieke ’n 
universiteit gestig nie.) 

Hoe het die Britse idealisme in die tweede helfte van die 19de eeu in Suid- 
Afrika, te midde van de ontdekking van diamante en goud, wortelgeskiet? Wat is 
die band tussen idealistiese filosofie en kapitalisme? Watter rol het Britse idealisme 
gespeel om Suid-Afrika in die moderne wêreldekonomie in te bind en daardeur te 
globaliseer? Cecil John Rhodes het byvoorbeeld nooit 'n geheim daarvan gemaak 
dat sy koloniale en finansiële inspirasie vir Afrika sterk deur Oxford-idealisme 
beinvloed is nie. Hierdie invloed was ook onder baie van die staatsamptenare in die 
Kaapkolonie en Natal, en later ook die Milner-bestuur na die Anglo-Boereoorlog, 
vaardig. Selfs die Uniegebou is in die gees van die Britse idealisme deur Sir Herbert 
Baker, die argitek van die Uniegebou, ontwerp. 

Teen hierdie agtergrond is dit begryplik dat die eerste filosowe wat by kolleges 
en universiteite in Kaapstad, Stellenbosch, Pretoria en Johannesburg aangestel 
is, oorwegend Britse idealiste was. Die treffendste voorbeeld in hierdie opsig is 
R.F.A. Hoernlé. Meer nog as sy direkte voorgangers by Kaapstad (Fremantle en 


8  Kykhieroor R. Metz (1938), en vanuit 'n Afrikaanse oogpunt, H.S.B. Schoeman (1944). 

Loveday) het hy sy aanstelling as professor in die filosofie by die Suid-Afrikaanse 
Kollege tussen 1908 en 1911 as 'n roeping geinterpreteer. Dit is 'n boeiende verhaal 
hoe hy met idealistiese besieling in die verafgeleë stadjie, Kaapstad, aangeland het, 
om deur die volgende werklikheid gekonfronteer te word: In sy klasse was daar 
die jeug van 'n Hollands-Afrikaanse plattelandse elite en die kinders van 'n Engelse 
stedelik-kommersiële klas.” Later het Hoernlé, nadat hy vir 'n ruk by Harvard in die 
VSA was, na Suid-Afrika teruggekeer om die filosofie departement by Wits in 1923 
op te rig. 

Op Stellenbosch was Thomas Walker vanaf 1874 tot 1916 die professor in 
filosofie. Hy was nie net filosoof nie, maar ook aktief betrokke by die plaaslike 
militêre eenheid en die universiteitsadministrasie. Hoewel hy sterk met die plaaslike 
Hollands-Afrikaanse gemeenskap geidentifiseer het, was hy ook 'n geestesproduk 
van die Britse idealisme. 

In Pretoria is die filosofie-departement deur W.A. Macfadyen, ’n Skot wat 
by Oxford opgelei is, in 1912 gestig. Macfadyen was die eerste persoon wat ’n 
doktorsgraad in die regte (1899) in Suid-Afrika verwerf het.” In Bloemfontein was 
TM. Forsyth (1871-1958) die eerste professor in filosofie (1911-1933). 


2. Die reaksie op Britse idealisme 


Rondom die Britse idealisme kan interessante kwessies opgeroep word. Tot watter 
mate is die ontwikkelingsmodel hier met 'n dialektiese opvatting van die geskiedenis 
as vooruitgang geknoop? Is hier sprake van ’n optimistiese wetenskapsopvatting 
as produk van die menslike gees? Watter etiese en polities-filosofiese denke tree 
hier — veral in so verre dit die kolonies aangaan — na vore? Al hierdie vrae behoef 
verdere verkenning, maar ten einde laaste het die Britse idealisme betreklik snel in die 
sand uitgeloop. 

In die 1920's en 1930's het dit in Brittanje vir die analitiese filosofie plek gemaak. 
Laasgenoemde filosofiese posisie, wat die toneel in die Anglo-Amerikaanse wêreld 
die afgelope honderd jaar oorheers, het onder leiding van Moore en Russell sterk 
teen die Britse idealisme as 'n oordrewe metafisika gereageer. Die analitiese filosofie 
het hiermee — trou aan die Britse aard — na 'n empiriese benadering van gesonde 
verstand teruggekeer. Hierin speel logika en die analise van alledaagse taalgebruik 'n 
belangrike rol, maar kom die kritiek dat analitiese filosofie onhistories en apolities 
te werk gaan. 


9  Oor Hoernlé se tydperk as filosoof in Kaapstad (1908-1911) kyk Nash (1985). 
10 Oor Macfadyen, kyk Bennett (1977: 568). 

Het die ondergang van die Britse idealisme en die opkoms van die analitiese 
filosofie nie ook met die ondergang van die Britse Ryk en Britse kolonialisme te 
make gehad nie? In Suid-Afrika het die analitiese filosofie invloedryk geword by al 
die histories Engelse universiteite. By Wits het die filosofie na Hoernlé se dood in 
1943 gou in die rigting van die analitiese filosofie gedraai. In Kaapstad het dit langer 
geduur omdat 'n drietal Afrikaanse filosowe (Andrew Murray, Marthinus Versfeld 
en S.I.M. du Plessis) tot in die 1970's ’n sterk idealistiese en kontinentale invloed 
uitgeoefen het. Teen die laat-1970's het die analitiese filosofie by die histories- 
Engelse universiteite soos Kaapstad, Wits, Rhodes en Natal bykans hegemonies 
geword — ’n gegewe wat tot vandag voortbestaan. Ook in die Afrikaanse wêreld het 
die analitiese filosofie 'n vastrapplek gekry, aanvanklik via G.H.T. Malan, maar later 
veral deur A.M.T. Meyer en René Meyer vanaf die laat 1950's by die Universiteit 
van Suid-Afrika (Unisa).' Tot vandag is daar enkele Afrikaanse filosowe wat die 
analitiese filosofie verder uitbou. 


3. Murray se skets van Afrikaanse filosofie 


Wat was die reaksie van die Afrikaanse wêreld op die Britse idealisme en die aanvanklike 
institusionalisering van filosofie in Suid-Afrika? In 1947 het A.H. (Andrew) Murray 
in 'n artikel getiteld “Die Afrikaner se wysgerige denke” op hierdie vraag ingegaan. 
Volgens hom het die filosofiese denke in Suid-Afrika, in daardie stadium, geringe 
vrugte opgelewer. Tog was Murray (1947: 187) hoopvol 


want die voorwaardes wat wysgerige ontleding bevorder, is in 
toenemende mate by ons teenwoordig. Maar tewens heers daar een groot 
geestelike nood. Op alle gebiede van die ervaring bestaan die behoefte aan 
selfbewuswording en eie, oorspronklike beginseldenke. Daarin bestaan eie 
identiteit en selfbehoud. So nie word ons gelei deur onpraktiese, en vir ons 
onnatuurlike, oorsese teorieë of die ergste nog, moet ons verval in die blinde 
bestemmingloosheid van empirisme en naturalisme. 


Die interessantste aspek hier is dat Murray (1909-1995), wat self deur die Britse 
idealisme beinvloed is, besonder klem op 'n inheemse denktradisie in Suid-Afrika lê. 
Teen hierdie agtergrond wys hy op vier historiese gevalle wat tot 'n groter filosofiese 
selfbewussyn en identiteit in die Afrikaanse denke gelei het: 


11 Vir sy vroeëre verdediging van analitiese filosofie, kyk A.M.T. Meyer (1949). Kyk ook die 
gesprek met Meyer (dialoog 2) hierna. Vir 'n kritiese debat oor die relevansie van analitiese 
filosofie in Suid-Afrika, kyk Wolf (1986/87), Miller en Macdonald (1989 en 1990), 
D. Meyerson (1995) en A.B. du Toit (1995). In die algemeen, kyk die werk van Glendinning 
(2006) en Chase en Reynolds (2011). 

Sy eerste twee voorbeelde verwys na 'n bepaalde kerklike en teologiese debat wat 
tot 'n inheemse wysgerige ingesteldheid en 'n Afrikaanse filosofiese benadering gelei 
het. Reeds voor die Groot Trek het die Kaapse Kerk sterk op sy onafhanklikheid 
teenoor die Engelse owerheid aangedring. Murray (1947: 168) skryf dat 


… die Afrikaner sy ervaring en teorieë van plaaslike regering oorgeneem het 
eerder uit sy ervaring met kerklike bestuur as die voorbeeld van landsbestuur 
wat uit die Kasteel en sy omgewing gekom het. 


Hierdie intieme verhouding tussen kerkbestuur en landsbestuur is verder 
versterk deur die onafhanklikheidswording van die noordelike Boererepublieke en 
die voortsetting van die Nederduitsch Hervormde (1854) en die Gereformeerde 
(1859) kerke aldaar. Met die werklikheid van die twee kerke het dit gou duidelik 
geword dat daar tussen hulle, en die Nederduitse Gereformeerde Kerk (NG) in die 
Kaapkolonie, bepaalde teologiese (en by implikasie filosofiese) verskille bestaan 
het. Dit was veral die Kaapse NG-sinode van 1862 wat 'n belangrike bydrae tot die 
aanvang van ’n inheemse wysgerige benadering gelewer het. Dit het hier gegaan 
om die verskille tussen 'n konserwatiewe (regsinnige) groep, aan die een kant, en 
'n liberale (vrysinnige) groep, aan die ander kant. Die strydpunt het veral gehandel 
oor 'n meer ortodokse siening van die Bybel as die onfeilbare woord van God 
(Vroom-regsinnig) teenoor die bybring van die rede en moderne uitlegmetodes in 
Bybelinterpretasie (vrysinnig).” 

Omdat die liberales, wat deur di. J.J. Kotze en T.F. Burgers gelei is, maatskaplike en 
beskawingsverskynsels op ’n “redelike” wyse met godsdiens verbind het, is hulle van 
rasionalisme, naturalisme en modernisme beskuldig.” Hierteenoor het die ortodokse 
kant — wat deur die Murray-broers, N.J. Hofmeyr en G.W.A van der Lingen gesteun 
is — die klem op die bonatuurlike aard van die religieuse ervaring gelê.” Hoewel die 


12 Volgens Murray (1947: 170) is die liberales (Kotzé en Burgers) deur moderne Nederlandse 
teoloë soos Opzoomer, Scholten en Kuenen beinvloed. Kestell (1911: 100) verwys hierby 
verder na teoloë soos Pierson, Poelman, Busken Huet en Rauwenhof. Oor Burgers, kyk 
Engelbrecht (1933). 

13 Diekonteksishierdie 19de eeuse strominge van Comte se positivisme en Mill se empirisme. 
In die proses is die natuurwetenskaplike metode op teologiese, psigologiese en filosofiese 
terreine toegepas. In die debat tussen die liberales en die ortodokses het die volgende 
liberale kwessies in die brandpunt gestaan: die 60ste vraag van die Heidelbergse Kategismus 
(“of die gelowige nog steeds tot alle boosheid geneig is”), die persoonlikheid van die duiwel, 
die sondeloosheid van Christus se menslike natuur, die opstanding van die dode, en die 
voortbestaan van die menslike siel na die dood (Murray 1947: 169-170). 

14 Die klem was op die inspirasie van die Skrif, wonderwerke, die goddelikheid van Christus 
en die leer van die lyding van Christus vir die sonde van die mensdom. Hiervolgens mis die 
redelike godsdiensopvatting die mistieke deurdat dit tot religie omvorm word. Die mistiese 

konserwatiewes uiteindelik gewen het, het die jarelange debattering van die 
opponerende teologiese gesigspunte in die openbare sfeer neerslag gevind. Die debat 
was ook nie net tot vakkundige bydraes beperk nie. Briewe het in die dagblaaie verskyn 
en die liberales het 'n tydskrif, De Onderzoeker, opgerig. Verder het die geskil ook 
'n draai in die howe gemaak, wat die filosofiese kwessie van die verhouding tussen 
kerk en staat op die voorgrond geplaas het (Murray 1947: 169-170.) Dit was dus vir 
die kerk en die breër publiek gou duidelik dat dit om uitgangspunte gegaan het wat 
alle gebiede van die lewe raak. Dit het ook die belang van ’n sistematiese of logiese 
hantering van waardes beklemtoon. Die besef het gou neerslag gevind dat daar 'n 
resiproke verhouding tussen teorie en praktyk is en dat konkrete handelswyses 
altyd op ’n bepaalde beginselgrondslag berus. Volgens Murray (1947: 173) het die 
“..liberalestryd van 1862... `n geestelike in teenstelling met 'n naturalistiese grondslag 
in die lewensuitkyk van die volk … versterk”. Hiervolgens is die bonatuurlike aard van 
die religie, teenoor die 19de eeuse lewensbeskouing van die positivisme, geplaas. 

Tweedens was daar die teologiese debat rondom die sogenaamde vrysinnigheid 
van die Stellenbosse teologieprofessor, Johannes du Plessis, in die 1920's en 
1930's. Die kerkstryd kan egter nie so maklik onder een noemer gebring word, 
soos die geval met die 1862-sinode was nie. Hoewel Du Plessis na aan die Hoër 
Bybelkritiek en die wetenskaplik-historiese metode in Bybelinterpretasie gestaan 
het, het Murray geen bewyse van ’n uiterste modernisme of historisisme by hom 
gevind nie. Die aanklagte teenoor Du Plessis het om die volgende sake gewentel: 
a) die onfeilbare inspirasie van die Heilige Skrif, b) die moderne rekonstruksie van 
die geskiedenis van Israel, c) die goddelike hoedanighede en alwetendheid van die 
mens Christus, en d) die verhouding tussen ’n leraar en die Belydenisskrifte. Tydens 
die 1928-sinode is hierdie aspekte ook aan die evolusie- en kennisleer verbind. Net 
soos in die 1860's was die behoudende ondersteuners aan die wenkant, maar het 
die verskillende standpunte ver in die openbare pers, vlugskrifte, lyfblaaie, sinodale 
rapporte en hofsake weerklank gevind.” Hierdeur is die volgende teologiese en 
filosofiese kwessies op die spits gedryf: Die aard van religie en die bonatuurlike, 
die toepaslikheid en die grense van die wetenskaplike metode in skrifuitleg, die 
regmatige verskil tussen geloof en kritiese ondersoek, en die verhouding tussen kerk 
en staat (Murray 1947: 174-175). 


tradisie in die NG Kerk van die 19de eeu is volgens A.H. Murray (1947: 169, 175-177) veral 
deur Andrew Murray uitgebou. Vir’n biografie oor Andrew Murray, kyk J. du Plessis (1919). 
Vir 'n lewensbeskrywing van Hofmeyr, kykJ.D. Kestell (1911). Vir’n knap interpretasie van 
die teoloog Van der Lingen in sy tyd, kyk J.P. du Plessis (1988). 

15 Vir’n goeie werk oor die teologiese verskilpunte in die Du Plessis-saak, kyk Brimmer (2013). 

Die derde geval wat volgens Murray tot ’n inheemse Afrikaanse filosofiese 
benadering bygedra het, het vanuit opvoedkundige debatte gespruit. Soos in die 
geval van die teologiese debatte het daar vraagstukke in die onderwys opgeduik wat 
nie bloot op ’n praktiese vlak beslis kon geword het nie. Vrae soos: “wat is kennis?”, 
“wat is die mens (en meer spesifiek die kind)?” en “is daar plek vir godsdiens in die 
onderwys” is wyd in die populêre pers en akademiese artikels gedebatteer. In die 
eerste paar dekades van die 20ste eeu het Afrikaanse opvoedkundiges teenoor twee 
strominge, wat in die Britse dominiums vaardig was, die naturalisme (of evolusieleer) 
en die psigologisme met sy naturalistiese kategorieë, gereageer. Afrikaanse opvoed- 
kundiges het ook nasionale en historiese omstandighede in ag geneem. Teen die 
naturalistiese kennis- en mensopvatting, het daar egter mettertyd twee aksente onder 
Afrikaanse opvoedkundiges ontstaan. Die een reaksie, wat deur die Stoker-skool op 
Potchefstroom geartikuleer is, het die onderwys vanuit ’n Christelike vertrekpunt 
benader terwyl die ander reaksie (Stellenbosse opvoedkundiges en ’n figuur soos 
C.K. Oberholzer in Pretoria) ook die wetenskaplike aard van onderwys beklemtoon 
het (Murray 1947: 178-179). Beide rigtings het egter, of dit nou vanuit die perspektief 
van 'n meer formalistiese religieuse opvatting of vanuit die lewende ervaring 
(fenomenologie) geartikuleeris, teen 'n bepaalde opvatting van naturalisme gereageer. 

Politieke en konstitusionele denke is volgens Murray die vierde terrein wat 
tot 'n selfstandige Afrikaanse filosofiese bewustheid bygedra het. In hierdie 
opsig verwys hy na die beginsels van die Romeins-Hollandse reg, die bydrae 
van die kerk tot staatsregering, die stryd om persvryheid, die Trek-manifeste en 
die konstitusionele reëlings wat in die Boererepublieke getref is. Nadat Murray 
(1947: 180-182) na die werke van Diederichs, L.J. du Plessis en Stoker verwys 
het, kom hy tot die gevolgtrekking dat daar geen trekke van ’n instrumenteel- 
empiriese of materialistiese (Marxistiese) benadering by die skrywers is nie." In 
hierdie meer “metafisiese” Afrikaanse staatsdenke word die klem op die “wesenlike 
aard van die Afrikanergemeenskap” en 'n formele beroep op 'n monistiese God 
geplaas, in teenstelling met ’n instrumentalistiese of funksionalistiese staatsleer. 
Hierdie monistiese formulering het egter vir Murray (1947: 183-184) nie met ’n 
totalitêre staatsopvatting te make nie. Hy was eerder 'n voorstander van pluralisme of 
meervoudigheid in die staat, 'n beginsel wat hy in Suid-Afrika eerder met rassegroepe 
as ekonomiese klasse verbind het.” Murray (1947: 187) sluit sy argument af deur 
daarop te wys dat die verskillende momente wat hy op die teologiese, opvoedkundige 


16 Kyk Diederichs (1936 en 1938). 
17 Vir sy verdediging van idealisme en pluralisme, kyk A.H. Murray (1958). Vir sy 
gekwalifiseerde verdediging van segregasie vanuit 'n liberale posisie, kyk Hoernlé (1939). 

en staatsfilosofiese terrein uitgewys het, daarop dui dat Afrikaanse wysgerige denke 
deur ’n sterk anti-naturalisme gekenmerk word, waardeur dit “... in skrille en 
konserwatiewe teenstelling teenoor die heersende denkrigtinge van die Westerse 
wêreld staan’. 

Murray se artikel, wat in 1947 geskryf is, en twee dekades later effens hersien 
is (Murray 1968), kan natuurlik aangevul en gekritiseer word. Sy vier voorbeelde 
kan met nuwe gevallestudies op die teologiese, opvoedkundige en staatsfilosofiese 
terreine aangevul word. Verder is dit verstommend dat Murray nie na enige 
teoretiese debatte in die Afrikaanse taalbewegings of historiografie verwys het nie. 
Die kwessie van aanvulling is egter minder ernstig. Meer ernstig is die nousluitende 
dialektiek wat Murray deur sy idealistiese benadering op die verlede toepas. Daar is 
egter ook ’n ander dialektiese benadering — een wat bewus is van die uitsluiting 
wat met elke denktesis tot stand kom. Dialektiek is in hierdie opsig 'n weg van 
teenstellings. Die motief is hier om die objek nie met vooropgestelde kriteria van 
bestudering te benader nie. In Sokratiese terme beteken dialektiek om die argument 
te volg waarheen dit lei (Nash 2000:1). In Adorno se terme, sogenaamde negatiewe 
dialektiek, beteken dit dat denke altyd vir die veelkantigheid van die objek van 
bestudering moet oopstaan. 'n Tweede kritiese punt teen Murray is dat sy idealistiese 
argument nie genoeg blyke gee van die materiële en magsfaktore wat 'n rol in sy veld 
van ondersoek speel nie. 

'n Volgende poging om die Afrikaanse en Suid-Afrikaanse filosofie te karteer is 
deur Murray se kollega, Marthinus Versfeld, gedoen, nadat die tweede kongres van 
die Nasionale Filosofiese Vereniging op 4-8 Mei 1953 in Pretoria plaasgevind het." 
Versfeld het, anders as Murray, nie op die 19de eeu gefokus nie, maar eerder gewys op 
denkstrome uit die 20ste eeu wat op die kongres verteenwoordig is. Soos te verwagte 
het Versfeld in die eerste plek gewys op die oorspronklike impak van die Britse 
idealisme op alle Suid-Afrikaanse universiteite. Sedert die 1940's was daar egter ook 
die invloed van kontinentale denkers soos Husserl, Scheler en Heidegger. 'n Nuwe 
ontwikkeling in die jare vyftig was die moderne logika en positivisme (wat in die 
vorige afdeling as die opkoms van die analitiese filosofie beskryf is). Verder verwys 
Versfeld ook na die opkoms van bewuste Calvinistiese en Katolieke filosofieë (met 
laasgenoemde as een wat hom self beinvloed het). Volgens Versfeld (1953: 2-3, my 
kursivering) het die organiseerders 

… hulle uiterste gedoen om alle rigtings en albei tale tot hulle reg te laat 


kom... Ons moet tot die gevolgtrekking kom dat, soos sake nou staan, die 
Engelsprekende Suid-Afrikaner minder belang in die wysbegeerte stel as 


18 Die vereniging is in 1951 in Kaapstad gestig. 

sy Afrikaans-sprekende landgenoot, en dit o.a. omdat laasgenoemdes die 
filosofie as lewensbepalend aanvaar, en nie hoofsaaklik as kritiese oefening 
sonder inhoud nie.” 


Hierdie opmerkings van Versfeld is besonder insiggewend omdat hy soos Murray 
daarop wys dat die filosofie vir die Afrikaanse wêreld lewensbepalend is. Verder 
verwys hy ook na die analitiese reaksie op die Britse idealisme as “kritiese oefening 
sonder inhoud”. 


4. Die ontstaan van 'n Afrikaanse filosofiese benadering 


Hierdie opmerking van Versfeld maak dit moontlik om na die Afrikaanse reaksie 
op die Britse idealisme te beweeg. In vergelyking met histories-Engelssprekende 
universiteite kan 'n mens verwag dat daar 'n ander tipe reaksie teenoor die Britse 
idealisme by plekke soos Stellenbosch, Pretoria, Potchefstroom en Bloemfontein 
ontstaan het. Hierdie reaksie was nie so sterk afkeurend teenoor die Britse idealisme as 
die analitiese filosofie nie. Hoewel Britse idealisme in Suid-Afrika 'n lewensbepalende 
filosofie was — een wat nou met die Britse imperiale staatsoprigting verweefd was — 
is daar ook ander temas in die Britse idealisme wat deur Afrikaanse filosowe in die 
kontinentale denke voortgesit is. Dit behels temas soos die historiese voorwaardes 
van kennis, etiek, politiek, kuns en religie. Verder is die Afrikaanse filosofie in die 
rigting van die 20ste eeuse kontinentale denke (veral die fenomenologie) deur die 
volgende faktore beïnvloed: 

In die eerste plek was daar die Hollands-Afrikaanse (of Nederduitse) kerke. 
Hierdie kerke se wortels kom uit filosofiese en teologiese debatte wat deur 
Kontinentale Europa, en nie Brittanje nie, beïnvloed is. Hierdie perspektief 
veronderstel 'n sekere religieuse ervaring en anti-naturalistiese of wetenskapskritiese 
houding — soos hierbo deur Murray geformuleer. 

Verder het ’n bepaalde historiese bewussyn, die Afrikaanse taalstryd (veral die 
Tweede Taalbeweging) en die politieke stryd van Afrikaner-nasionalisme tot die 
gedagte van filosofie as iets lewensbepalend bygedra. 

Die eerste Afrikaanse filosowe wat institusionele poste gekry het, het ook nie by 
Oxford en Cambridge gaan studeer nie, maar eerder ander sentra vir hulle denke 


19 De Vleeschauer (1953) het ook oor dié konferensie berig. Hy verdeel die bydraes in die 
volgende gebiede: waardefilosofie en eksistensie filosofie (C.K. Oberholzer, J.J. Degenaar, 
Versfeld en S.I.M. du Plessis), logika en epistemologie (A.M.T. Meyer, Harris, Yourgrau 
en Malan), en protestantse filosofie (H.J. de Vleeschauer, E.A. Venter en H.G. Stoker). 
De Vleeschauer verwys ook na twee openbare lesings wat by die geleentheid gelewer is: 
A.H. Murray se “A liberal philosophy for a racially plural country” en T.J. Hugo se “Some 
failures in philosophy”. 

in kontinentale Europa gaan opsoek. Dit is so dat denke vanuit ’n koloniale situasie 
bykans altyd in 'n ongunstige posisie verkeer. Die magverhoudings lê skeef waar die 
periferie die sentrum aanvat. Onder sulke omstandighede is dit 'n vorm van verset 
om na ander sentra te gaan soek wat die marginale plaaslike posisie goedgunstig is of 
weerspieël. Dit is dan ook wat Afrikaanse filosowe gedoen het toe hulle in Europa — 
Nederland en Duitsland in die besonder — gaan studeer het. Waar Engelssprekende 
Suid-Afrikaners nog die sekuriteit van die ou Britse moederland gehad het, moes 
Afrikaanse filosowe hulle onsekere ervaring van die verhouding tussen Afrika en 
Europa al soekende artikuleer. 

In 1911 is die eerste Afrikaanssprekende professor in die filosofie, die teoloog 
NJ. Brimmer (1866-1947), op Stellenbosch aangestel (hy sou die pos tot 
1941 beklee). Brimmer het sy nagraadse opleiding in Skotland en Duitsland ontvang. 
Hoewel hy aanvanklik deur die idealisme beinvloed is, het hy mettertyd ’n eie weg 
ingeslaan deur middel van sy deelname aan die kulturele en politieke debatte van sy tyd 
(Kirsten 1972). In dieselfde tyd het Tobie Muller (1884-1918) 'n doktorsgraad oor 
die belang van die Amerikaanse pragmatisme vir die teologie voltooi — 'n studie waarin 
mens ook 'n sekere ongemak met die Britse idealisme bespeur. Muller se briljante 
loopbaan is egter bruusk deur die 1918-griep kortgeknip.” 

In Pretoria het TJ. Hugo (1886-1963) in 1925 vir Macfadyen as professor 
opgevolg (waar hy die leerstoel tot 1951 beklee het). Hugo het sy doktorsgraad in die 
sielkunde en filosofie in Nederland onder Gerardus Heymans in Groningen ontvang.” 
Die invloed van Heymans se neo-Kantianisme het nie net op Hugo nie, maar ook op 
'n kritiese wyse na sy vernaamste studente - C.H. Rautenbach, C.K. Oberholzer en 
P.S. Dreyer - oorgegaan.” By sowel Stellenbosch en Pretoria het Brimmer en Hugo 
die departemente van filosofie op ’n kontinentale filosofiese spoor gesit. Beide was 
egter “geleerdes van die volk”, en dit is eers by die volgende geslag wat 'n mens van 
vakfilosowe kan praat. By hierdie geslag was daar ’n aktiewe poging om hulle sosiale 
omstandighede met dieper filosofiese spitwerk te artikuleer.” 


20 Oor Muller, kyk die werk van Keet en Tomlinson (1922). Kyk ook die bondige interpretasie 
oor Muller hierna in hoofstuk 2. 

21 Vir sy doktorsgraad, kyk T.J Hugo (1922). Vir sy meer nasionalisties-georiënteerde filosofie, 
kyk Hugo (1941), en vir 'n biografiese skets, kyk M. Hugo (1977). Vir ’n interessante 
weergawe van sy jare as student en dosent in Pretoria (1919-1932), kyk J.N. Findlay (1985). 

22 Vir ’n versameling van sy skrifte, kyk C.H. Rautenbach (1975). Oor die filosofiese en 
teologiese nalatenskap van Rautenbach, Oberholzer en Dreyer, kyk Beukes (2000) en Beukes 
en Van Aarde (2000). Vir 'n interpretasie van Oberholzer, kyk hoofstuk 3. Vir die gesprek met 
Dreyer, kyk dialoog 1 hierna. 

23 Oor die vestiging van 'n kontinentaal-fenomenologiese benadering in die filosofie aan die 
universiteite van Pretoria en Stellenbosch, kyk dialoë 1-4 hierna. Die gesprekke met Olivier 
(dialoog 6) en Goosen (dialoog 8) kan ook hierby gelees word. 

Op Stellenbosch het J.F. Kirsten (1908-1994) in 1942 by Briimmer oorgeneem. 
Kirsten het sy nagraadse studies te midde van die Du Plessis-kerkstryd voltooi en het 
die kwessie van evolusie op 'n versigtige wyse met betrekking tot Bergson se vitalistiese 
filosofie bespreek (Kirsten 1935). Sy belangrikste studente, Daantjie Oosthuizen en 
Johan Degenaar, het weer in hulle werk veral op die Deense eksistensialis, Kierkegaard, 
gefokus. Latere studente van Kirsten het Hennie Rossouw (gebore 1933) en 
Willie Esterhuyse (gebore 1936) ingesluit.” In Pretoria het C.K. Oberholzer, en later 
P.S. Dreyer, hulleself breedweg binne die velde van fenomenologiese-eksistensialisme 
en wysgerige antropologie gevestig.” By beide Stellenbosch en Pretoria is daar 
dus byna gelyklopend ’n klem op die fenomenologie, eksistensialisme, en hulle 
uitlopers geplaas. 

Waarom sou dit die geval wees? By Kierkegaard staan die tema van die eksistensiële 
vrae van die individu voorop. Het die belangstelling in die eksistensialisme miskien 
te doen gehad met die Afrikaners se soeke na identiteit in 'n sosiale konteks wat deur 
die Boereoorlog, Uniewording, die rebellie, twee Wêreldoorloë en verstedeliking 
geslyp is? Het dit, in Oberholzer se geval, dalk met persoonlike trauma te doen gehad 
(soos die dood van sy seun)? Was dit dalk 'n reaksie deur Oosthuizen en Degenaar 
op 'n tipe fundamentalistiese politiek en religie? Hierdie is almal interessante vrae 
wat verdere navorsing behoef. 

Tot dusver is daar baie aandag aan die reaksie van die kontinentale denke op 
Stellenbosch en Pretoria en die analitiese filosofie op die Britse idealisme gegee. 
In die dertigerjare het H.G. Stoker egter ook met die Christelike wysbegeerte (of die 
wysbegeerte van die skeppingsidee) op Potchefstroom na vore getree.” Hierdie 
benadering, wat sterk bande met Nederland, die Nederlandse Gereformeerde 
Kerk en die Vrije Universiteit Amsterdam gehad het, is later ook deur E.A. Venter, 
H.J. Strauss en P. de B. Kock op Bloemfontein beoefen. Die Christelike wysbegeerte 
of Reformatories-wysgerige tradisie is 'n tipe kontinentale filosofie wat deur middel 
van denkers soos Dooyeweerd en Van Vollenhoven 'n baie sterk resonansie by 
religieus-beinvloede Afrikaanse denkers gevind het.” 


24 Oor Degenaar, kyk dialoog 3. Oor Rossouw, kyk A.A. van Niekerk e.a. (1993) en oor 
Esterhuyse, Van Niekerk (1996). 

25 Kyk die interpretasie van Oberholzer (hoofstuk 3) en die gesprek met Dreyer (dialoog 1) 
hierna. Vir sy skets oor die aanvang van filosofie aan die Universiteit van Pretoria, kyk 
Dreyer (1989). Vir ’n kritiek op Oberholzer vanuit 'n Reformatories-wysgerige hoek, kyk 
Malan (1971). Vir 'n meer waarderende blik, kyk A.J. Smit (1979). 

26 Vir'n kritiek, kyk Conradie (1960) en meer waarderende beskouing, kyk Du Plessis (1994). 
Vir 'n keur uit sy werk, kyk Stoker (1967-1970). 

27 Oor die Reformatories-wysgerige tradisie by Bloemfontein en Potchefstroom, kyk dialoë 
met Strauss (dialoog $) en Snyman (dialoog 7) hierna. 

Kortom kan dievolgende opmerkings gemaak word as daar na die denkbewegings 
gekyk word wat sedert die 1930'sin die Afrikaanse wêreld op die voorgrond getree het. 
Die hoofstroom is gevorm deur die tipe kontinentale filosofie wat deur die jare deur 
J.F. Kirsten, Johan Degenaar, Hennie Rossouw, André du Toit , Willie Esterhuyse, 
Anton van Niekerk, Willie van der Merwe en Johan Hattingh (by Stellenbosch) en 
C.H. Rautenbach, C.K. Oberholzer, P.S. Dreyer, S.J. Schoeman, Alex Antonites en 
Marinus Schoeman (Pretoria) beoefen is. Later het dié beweging ook filosowe by 
Port Elizabeth (Bert Olivier en Jan Kirsten), RAU/UJ (Johan Snyman), Noorde 
(Freek Engelbrecht), Zoeloeland (Fanie de Beer) en Fort Hare (G.A. Rauche) 
ingesluit. Die Reformatories-wysgerige tradisie het hoofsaaklik tot Potchefstroom 
(H.G. Stoker, Jan Taljaard, N.T. van der Merwe, Benoon Duvenage, Elaine Botha, 
Ponti Venter en Michael Heyns) en Bloemfontein (E.A. Venter, P. de B. Kock, 
HJ. Strauss, P.J. Heiberg en D.F.M. Strauss) beperk gebly. Die analitiese filosofie, 
die kleinste beweging, was onder leiding van A.M.T. Meyer en René Meyer in die 
periode (1958-2000) baie invloedryk by Unisa.” Hier is hulle posisie versterk deur 
middel van hulle skakeling met die analitiese filosowe by die meeste Engelssprekende 
kampusse. Sedert 1994 het daar ook ’n vierde denkbeweging onder ’n aantal 
Afrikaanse filosowe invloed begin wen. Dit gaan hier oor Afrika-filosofie in die 
vorm van ubuntu, wat tot 'n aantal studies aanleiding gegee het.” 


5. Die verskynsel van Afrikaanse filosofie: 
Voorlopige opmerkings 


Teen die agtergrond van die voorafgaande, gaan daar nou gepoog word om enkele 
afsluitende en oriënterende opmerkings oor die verskynsel van Afrikaanse filosofie 
te maak. Dit behoort nou duidelik te wees dat die verskynsel van Afrikaanse filosofie, 
as reaksie op die Britse idealisme, sterk deur 'n tipe kontinentaal-fenomenologiese 
denke beinvloed is. Hierdie beinvloeding was egter nie een-rigting verkeer vanuit 
Europa nie, maar het ook in Afrikaans en in Suid-Afrika op ’n bepaalde manier 
wortel geskiet. Die kontinentale denke, wat by ons invloedryk geword het, word 
gevoed deur Husserl se fenomenologie en die uitlopers daarvan in die twintigste eeu 
— naamlik Heidegger se ontologiese denke, eksistensialisme, hermeneutiek, kritiese 
teorie en poststrukturalisme. Hierdie keuse vir breë kontinentaal-gerigte denke kan 
verbind word met ’n sekere openheid wat nog altyd vir religieuse, historiese, etiese 
en estetiese kwessies in die Afrikaanse filosofie bestaan het. 


28 Kyk dialoog 2 met Bert Meyer hierna. 
29 Kyk hierna die werk van Leonard Praeg (2014) en Dirk Louw (2015). 

Vanuit ’n meer sistematiese perspektief sluit die kwessies wat tot dusver binne 
'n Afrikaanse filosofiese benadering na vore getree het vrae rondom die moderne 
wêreld waarbinne die temas van tradisie en moderniteit, geloof en wetenskap 
figureer in. Een van die sleutelmomente in die Afrikaanse filosofie is die kwessie 
van geloof en wetenskap — soos dit vanaf die NG-sinode van 1862 deel van die 
Afrikaanse gesprek bly. Hierdie kwessie, soos hierbo deur Murray uitgewys, het die 
verskynsel van Afrikaanse filosofie in `n anti-naturalistiese en wetenskapskritiese 
rigting geinspireer. Ander sistematiese kwessies wat verder genoem kan word, is 
die verhouding tussen die partikuliere en die universele, denke en taal, historiese 
trauma en kritiek. Al hierdie kwessies kom met reëlmaat in die hoofstukke en dialoë 
hierna voor. 

Wat die kwessie van historiese trauma aanbetref is dit onvermydelik om die 
vraagstuk rondom apartheid en skuld aan te raak. Wat is die verhouding tussen 
die verskynsel van Afrikaanse filosofie en apartheid? Met die magsoorname 
van die Nasionale Party in 1948 is die Afrikaanse universitêre wêreld, en die tipe 
kontinentale denke wat by histories-Afrikaanse universiteite vaardig was, ook by 
hierdie nasionalistiese projek ingebind. Die ongemaklike feit is dat die meerderheid 
van Afrikaanse filosowe in 1948, en vir twee dekades daarna, baie naby aan die 
Nasionale Party-orde gestaan het. Dit was die geval met Rautenbach, Oberholzer en 
Dreyer in Pretoria, Stoker op Potchefstroom (in die Tweede Wêreldoorlog was hy 'n 
lid van die Ossewa-Brandwag), H.J. Strauss en Venter in Bloemfontein, Kirsten op 
Stellenbosch en Murray by Ikeys. Daar was egter ook uitsonderings. In ’n atmosfeer 
van benouende nasionalisme het figure soos Martin Versfeld, Johan Degenaar en 
Daantjie Oosthuizen duidelik afstand van apartheid geneem.” Degenaar se kritiek is 
merkwaardig omdat hy dit vanuit die binnewêreld van die Stellenbosse establishment 
gelewer het.” 

Degenaar se posisie op Stellenbosch plaas ook ’n verskeidenheid van ander 
kwessies op die voorgrond. Hoe beoordeel ons vandag sy werk in vergelyking met die 
Afrikaanse filosowe wat nie dieselfde politieke keuses as hy gemaak het nie? Watter 
rol het sosiale kritiek in hierdie opsig gespeel? Het die meerderheid Afrikaanse 
polities-filosofiese tekste van die 1950's en 1960's regeringsbeleid verdedig of is 
daar nog tekste uit daardie era wat tot ons spreek? Hoe word die kwessie tussen die 
universele en die partikuliere geformuleer? Miskien is dit die taak van die filosoof 
om nooit een van hierdie pole te oorbeklemtoon nie, met ander woorde om die 
spanningsverhouding tussen dit wat universeel is en dit wat eie is aan jouself en jou 


30 Vir enkele beskouings oor Versfeld, kyk De Klerk (1983), Rossouw (1996) en Wolff (1999 
en 2010). 

31 Oor Degenaar, kyk Du Toit (1986), Van Niekerk (1991) en Degenaar (2008). Kyk ook die 
gesprek (dialoog 3) met Degenaar elders in die boek. 

geskiedenis lewendig te hou. Degenaar het byvoorbeeld 'n geweldige invloed op 
geslagte van Afrikaanse studente, denkers en kunstenaars uitgeoefen deur daarop te 
wys dat die partikuliere in samehang met die universele bedink moet word. 
Uiteindelik gaan die kwessie oor die verhouding tussen Afrikaanse filosofie en 
apartheid ook oor die politieke implikasies van filosofiese denke. Hierdie dilemma 
staan as voorbeeld duidelik in die hart van Heidegger se beweerde betrokkenheid 
by die Nazisme. (Hiermee word nie bedoel dat apartheid en Nazisme presies 
dieselfde was nie.) Dit bly 'n ope vraag of Heidegger se keuse vir die Nazisme deur 
sy filosofiese uitgangspunte gevoed is.” Op soortgelyke wyse kan gevra word of die 
Afrikaanse filosowe wat vanuit ’n tipe fenomenologies-kontinentale denke digby die 
apartheidsregime gestaan het, dit vanweë pragmatisme of opportunisme gedoen het? 
Hierdie vraag verhewig wanneer daar na die onderskeie figure van Degenaar 
(Stellenbosch) en Dreyer (Pretoria) gekyk word. Albei was op dieselfde tyd in 
Nederland studente van Plessner en is deur die eksistensialisme en fenomenologie 
beinvloed, tog het hulle verskillende politieke keuses gemaak.” Hierdie is 'n 
vraagstuk waarvan 'n Afrikaanse filosofiese benadering sigself nie kan losmaak nie. 
Wat van Afrikaanse filosofie vandag? Die Afrikaanse filosoof staan na 1994 op ’n 
heel ander terrein as sy voorgangers. Hy of sy is nou deel van 'n minderheidsgroep en 
minderheidstaal wat binne 'n nuwe bedeling filosofies tot verhaal moet kom. In dié 
opsig kan die naam van Degenaar weer genoem word. Waar hy voor 1994 'n kritiese 
stem teenoor die apartheidsregime was, het hy na 1994 weer ernstige vrae gestel 
oor nasiebou as 'n eendimensionele, selfs totalitêre, projek. In hierdie opsig is die 
openbare intellektuele rol van Hermann Giliomee ook insiggewend. Waar hy in die 
tagtigerjare as ’n kritiese stem teenoor die apartheids-establishment gestaan het, is 
hy vandag weer krities oor die moontlike magsvergrype van die nuwe magshebbers. 
In vele opsigte bly die toekoms van Afrikaanse filosofie oop. Daarom gaan dit 
hier om ’n verskynsel wat of kan voortbestaan óf kan verdwyn. Wat is die taak van 
die Afrikaanse filosoof vandag? Is dit om op ’n pessimistiese wyse te onttrek in die 
vorm van innerlike of uiterlike emigrasie, of om met die nuwe politieke en sosiale 
omstandighede erns te maak? Watter rol is daar vir die Afrikaanse filosoof om vandag 
in die Suid-Afrikaanse openbare sfeer te speel? Hierdie vrae kan, myns insiens, net 
beantwoord word as daar in die eerste plek by Afrikaanse filosowe 'n grondige kennis 
van die intellektuele geskiedenis bestaan wat die verskynsel van Afrikaanse filosofie 
moontlik gemaak het. Hopelik kan so 'n kennis vrugte dra binne 'n Afrikaanse en 
Suid-Afrikaanse openbare sfeer wat erns met haar veelstemmigheid maak. 


32 Luc Ferry en Alain Rénaut (1991) redeneer dat dit wel die geval was. 
33 Kyk die gesprekke met Dreyer en Degenaar (dialoog 1 en 3) hierna. 

TOBIE MULLER 

EN DIE VERWIKKELDE 
BAND TUSSEN TAAL, 
DENKE EN GELOOF 


’n Mens sou op vele aspekte van Tobie Muller se denke kon wys, maar wat hier volg 
is 'n bondige skets.' Eerstens word daar op Muller se lewensweg gefokus, waarna die 
verwikkelde en interafhanklike band tussen taal, filosofiese denke en geloof in sy 
werk gerekonstrueer word. 

Tobie Ballot Muller is op 13 Augustus 1884 op George gebore (uit die huwelik 
van C.FJ. Muller en Johanna Louw). Sy pa was predikant en later professor in 
teologie aan die Universiteit Stellenbosch. Na ’n briljante loopbaan as skolier 
het hy van 1902-1909 aan Universiteit Stellenbosch studeer, waar hy sy BA en 
meestersgraad in filosofie, en later BD-graad in teologie (Universiteit van Londen) 
behaal het. Vanaf 1910 het hy aan die Universiteit van Utrecht gestudeer waar hy 
'n doktorsgraad in die filosofiese-teologie, getiteld “De kennisleer van het Anglo- 
Amerikaansche pragmatisme” (Muller 1913), onder studieleiding van prof. Hugo 
Visscher verwerf het.” Met sy terugkeer na Suid-Afrika was hy vanaf 1914 hulp- 
predikant op Stellenbosch, totdat hy in 1916 as professor in filosofie op Stellenbosch 


1 Hierdie bydrae is oorspronklik op 24 Oktober 2002, tydens die 80ste herdenking van die 
onthulling van die monument ter nagedagtenis van Tobie Muller op Philippolis, gelewer. 
Dit is as Duvenage (2002b) gepubliseer en vir doeleindes van hierdie publikasie bygewerk. 

2 Muller het 'n verdere doktorsgraad in vertaalde vorm, ook aan die Universiteit Edinburgh, 
onder studieleiding van prof. H.S. Pringle-Pattison (1856-1931) verwerf. Kyk hieroor Keet 
(1968: 597). 

aangewys is. Hy het die aanstelling egter van die hand gewys en eerder predikant op 
Philippolis geword. Op hierdie dorp is hy op 25 Oktober 1918 aan die Groot Griep 
oorlede en die volgende dag — skaars 34 jaar oud - begrawe. Op 26 Oktober 1922 is 
'n suil ter nagedagtenis van Muller voor die NG Kerk op Philippolis opgerig.” 


1. Taal 


Dit is interessant om te noem dat Tobie Muller ’n taalaktivis was voordat hy sy merk 
in die filosofie en die teologie gemaak het. In hulle gedateerde, dog leesbare, biografie 
wy B.B. Keet en Gordon Tomlinson vier hoofstukke oor Muller as taalstryder. 
Hulle (1925: 45, my kursivering) stel dit dat: 


Soos die geval is met elke groot krisis of episode in die lewe van ’n volk, het 
daar onder Afrikaners na die Engelse oorlog ’n nasionale beweging ontstaan, 
wat uiting in een of ander rigting gesoek het. Gelukkig vir ons volk het hierdie 
nasionale ontwaking die vorm aangeneem van 'n byna gewelddadige optree 
van die kant van die meer ontwikkelde Afrikaner om reg te laat geskied aan 
sy eie moedertaal. 


Hier word ’n belangrike verbintenis tussen gemeenskap en taal gemaak. Keet en 
Tomlinson gaan voort dat dit nie duidelik is waar die Afrikaanse beweging ontstaan 
het nie, en noem dat dit tot 'n groot mate spontaan en sonder organisasie gebeur 
het. Tog het die Afrikaanse Taalgenootskap (ATG) onder leiding van Gustav Preller 
in 1905 die saak van Afrikaans in die Transvaal begin bevorder, terwyl 'n groep 
Kapenaars, onder leiding van Jannie de Waal en D.F. Malherbe, die Afrikaanse 
Taalvereniging (ATV) in 1906 gestig het.‘ Dit is in laasgenoemde waar 'n bloedjong 
Tobie Muller sy intellektuele tande gesny het. 

Volgens Keet en Tomlinson het die ATV in plekke soos Kaapstad, Stellenbosch, 
Swellendam en Carnarvon aktief geword — en verder ook invloed in die Vrystaat en 
Transvaal uitgeoefen. Die strategiese punt was egter Stellenbosch, waar die 22-jarige 
Muller as student in die teologie en filosofie na vore getree het in 'n tyd waar daar 
in 1906 “... bloedweinig simpatie … met, of 'n gevoel vir Afrikaans...” was (Keet 
en Tomlinson 1925: 45-46). Die meerderheid van die Kweekskoolprofessors was 
sterk gekant teen die beweging — so ook die professors van die Victoria Kollege. 
Aan die hoof van die opposisie was die invloedryke dr. WJ. Viljoen, wat eerder ’n 


3 Hierdie biografiese gegewens is afkomstig van Keet en Tomlinson (1925: 7-44) en Keet 
(1968: 597-598). 

4 Kyk hieroor Nienaber en Heyl (1960: iii-iv). Vir Preller se toespraak in 1905, “Laat ’t ons 
toch Ernst wezen!”, kyk Nienaber en Heyl (1960: 32-65). Wat die ATV aanbetref, kyk die 
outobiografie van De Waal (1932). 

vereenvoudigde spelling van Nederlands as Afrikaans voorgestaan het. Muller het 
egter saam met vyftien ander studente in 1907 ’n tak van die ATV by die Victoria 
Kollege opgerig (Keet en Tomlinson 1925: 46). In dié tyd was daar ’n hewige debat 
in die koerante (veral Ons Land), waar ].PJ. Roux en dr. Viljoen (vir die Nederlandse 
saak) teenoor Tobie Muller en N.J. Briimmer (vir die Afrikaanse saak) te staan gekom 
het.” Hoewel dié opponente teen 1908/09 ’n verenigde front teen Engels gevorm 
het — wat onder andere ook tot die stigting van die Suid-Afrikaanse Akademie vir 
Wetenskap en Kuns in 1909 gelei het — het die spanning steeds onder die oppervlakte 
gesmeul totdat dit teen 1914 in die guns van Afrikaans begin swaai het. 

Met sy vertrek in 1910 om as doktorale student in Europa verder te studeer 
het Tobie Muller 'n merkwaardige afskeidstoespraak as voorsitter van die ATV op 
Stellenbosch gehou getiteld “Partikularisme of nasionalisme”. Hierin sê hy onder 
andere dat die ou Patriotsbeweging, nieteenstaande sy goeie hoedanighede, as 'n 
partikularistiese beweging gesien kan word. Hierteenoor was die ATV volgens hom 
nie partikularisties nie, maar nasionalisties. 


En waar ons aan die een kant waak teen partikularisme, wat uitloop op 
bekrompenheid en engheid, laat ons net so versigtig wees om nie na die 
ander uiterste te gaan nie, na 'n universalisme, wat so bang is vir 'n enge 
lokale patriotisme dat dit uitloop op ’n pappe oppervlakkige Nederlandse 
kosmopolitanisme, wat so ruim is dat dit selfs ’n ware volksgevoel ontgroei. 
Die gesonde weg is 'n kragtige nasionalisme wat gereed is om die oneindige 
uit Nederlands te put, maar ‘met onvoorwaardelike behoud van fiere eie aard. 
Laat ons tog nie Afrikaners wees alleen omdat ons nie Engelse is nie, maar laat 
ons 'n selfstandige nasionaliteitsgevoel opbou op 'n eie volksbesit (Keet en 
Tomlinson 1925: 55). 


Hoewel mens vandag nie woorde soos volk en nasionalisme sonder kwalifikasie 
kan gebruik nie, tree Muller se aanvoeling vir die probleem van die lokale en die 
universele hier markant na vore. 

Met Muller se terugkeer na Suid-Afrika in 1913 het hy op 24 Oktober sy bekende 
“Geloofsbelydenis van `n nasionalis” afgelê (Keet en Tomlinson 1925: 56).° 
Korthierna het hy ook 'n grootrolin die oprigting van 'n maandblad, Ons Moedertaal, 
in 1914 gespeel — wat uiteindelik in 1916 in Huisgenoot opgegaan het. In die eerste 
nommer, wat op 15 Julie 1914 verskyn het, het Muller dit weer oor die lokale en 
die universele. 


5 NJ. Briimmer (1866-1947) was die eerste Afrikaanssprekende professor in filosofie wat in 
1911 by Stellenbosch aangestel is. 


6 Hierdie toespraak is afgedruk in Keet en Tomlinson (1925: 126-153). 

Ons opkomende literatuur maak eenparig gebruik van ons moedertaal … 
Selfs sommige predikante begin al moed vat om hul plig teenoor hul gehoor 
na te kom deur te preek (eweas Kristus gepreek het) in die eenvoudige, 
harttreffende taal van die volk, in plaas van hul diepste oortuigings te omsluier 
met die gelapte gordyn van 'n geykte, afgesaagde amper Nederlands (Muller 
in Keet en Tomlinson 1925: $9). 


Waaroor dit vir Muller hier gaan is dat Afrikaanse mense gewoon Afrikaans is en 
so erken wil word, sodat 


… Afrikaans tot sy volle onverkorte reg sal kom op elke gebied in ons 
maatskaplike en politieke lewe, in alle kringe van die laer en hoër onderwys, 
ja ook in die mees eerbiedwaardige heiligdomme van die godsdiens! ... 
[O]m in ons land seldsamer te maak daardie wankelende toonbeelde van 
teenstrydigheid — naamlik Afrikaners wat teen Afrikaans is (Muller in Keet 
en Tomlinson 1925: 59). 


In die praktyk het Muller en ander taalstryders in hierdie tyd begin met die 
vertaling van Die Bybel in Afrikaans, en het hulle die reg van teologiese studente om 
hulle eksamens in Afrikaans af te lê verdedig. Laastens het Muller en sy bondgenote 
ook begin om Afrikaans as kanseltaal te verdedig — iets wat vir die ou garde in die 
kerk byna revolusionêr was (Keet en Tomlinson 1925: 60). Muller was egter beslis 
oor die posisie van die nuwe generasie wat, volgens hom, in gees eg Afrikaans was. 
In sy verdediging van 'n gesonde spanning tussen die lokale en die universele het hy 
gesê: “Ons wil goeie burgers van die Britse ryk wees sonder Engelse te word en roem 
op ons Nederlandse verwantskap, sonder ons Afrikanerdom te vermink” (Muller in 
Keet en Tomlinson 1925: 63). 


2. Denke 


Met verwysing na Muller, beskryf Keet en Tomlinson (1925: 68) die geleerde as 
iemand wat, “... met albei voete in die lewende werklikheid staan en juis deur sy 
geleerdheid die werklikheid beter verstaan en begryp ... Die hoogste geleerdheid 
gaat altyd gepaard met die grootste eenvoud”. Hulle stel dat Muller hom aangetrokke 
gevoel het tot 'n nuwe rigting in die filosofie, naamlik pragmatisme — ’n filosofie 
wat ten spyte van sy eensydigheid tog ernstig met die werklikheid rekening hou. 
Volgens hulle het Muller gedurig gevra na die praktiese drakrag van enige denkbeeld 
of rigting waarmee hy in aanraking gekom het — 'n denkhouding wat nie met 
oppervlakkigheid verwar moet word nie. Tobie Muller het eerder gestrewe na 'n 
wêreld- en lewensbeskouing wat sy verstand (wetenskap) en gemoed (religie) kon 
bevredig (Keet en Tomlinson 1925: 69-70). 

Teen hierdie agtergrond het Muller die pragmatisme as ’n dinkmetode eerder as 
’n filosofie gesien — meer kennisteorie as metafisika. By die pragmatisme gaan dit 
nie oor die blote teorie nie, maar eerder oor dié tipe teorie wat die beste resultate 
lewer (soos in die natuurwetenskappe). Dit is treffend dat Muller ’n vergelyking 
tussen die pragmatisme as denkmetode en die Afrikaanse Taalbeweging gemaak het. 
Beide lewer vir hom getuienis dat dit maklik is om mense van die vanselfsprekende 
te oortuig. So het die ATV dit aan die Afrikaner gestel dat Afrikaans 'n eie taal is en 
dat dit eenvoudig gepraat en vir die hoogste doeleindes gebruik moet word (Keet 
en Tomlinson 1925: 71-72). By die ATV sowel as die pragmatisme het dit daarom 
gegaan dat mense selfbewus moes word — om gewoon hulle taal en denke aan die 
praktyk te toets. Net soos die ATV nie literatuur skep nie, maar mense aanspoor 
om dit te vorm, net so gee die pragmatisme nie voor dat dit ’n volledige wysgerige 
stelsel is nie — dit is bloot 'n metode vir denkende mense in die wêreld (Keet en 
Tomlinson 1925: 73). Teen hierdie agtergrond was Muller bedag op enige volledige 
definisie van die wêreld. Definisies volg eerder op die spoor van die kennis wat reeds 
verworwe is. Denke is nie net ’n saak van die intellek nie, maar ook van wil, gevoel 
en belange. In die opsig is begrippe aktief in die werklikheid betrokke. Kortom, vir 
Muller was pragmatisme ’n teorie wat teorie en praktyk bymekaar wou uitbring 
(Keet en Tomlinson 1925: 76). 

Dit is verder interessant om op Muller se begrip van 


« 


“waarheid”, wat uit sy 
pragmatiese denkraamwerk vloei, te let. Volgens hom is waarheid in die eerste 
plek voorlopig. Dit pas nie in 'n sisteem nie. Dit het egter nie beteken dat Muller vir 
relativisme (of soos hy dit noem dwaling) gekies het nie, want waarheid hou steeds 
verband met een of ander samehang. Waarteen Muller hom egter sterk verset het, 
was die waarheidsbegrip van die absolute idealisme (wat tot ’n groot mate deur 
die idee van Britse idealisme aangevuur is) waar daar net één waarheid is (Keet 
en Tomlinson 1925: 76). In die tweede plek hou Muller se begrip van waarheid 
verband met ’n intuisie-teorie. Ons begin by sekerhede en werk dan verder. Derdens 
gaan dit oor die spanningsverhouding tussen die gedagte en die voorwerp daarbuite. 
Laastens gaan waarheid oor ’n sekere denknoodwendigheid. `n Begrip of oordeel 
is instrument. Die denkmetode is induktief. Die ideaal kan slegs langs ’n weg van 
voortdurende vooruitgang, deur praktiese en besondere toepassings, nagestreef 
word — dit wat waar is, is dit wat werk (Keet en Tomlinson 1925: 78). Dit is duidelik 
dat Muller sterk deur die metode van die natuurwetenskappe van sy tyd beïnvloed 
is — 'n fenomeen waaroor mens natuurlik vandag meer krities staan. Hiervolgens 
word begrippe en oordele prakties gebruik. Op die basis van so ’n kennisleer kan 
verskillende metafisiese sisteme dan krities ondersoek word. 

3. Geloof 


Uiteindelik is die pragmatiese metode vir Muller ’n wyse om die stryd tussen geloof 
en wetenskap — die oerprobleem in die Afrikaanse filosofiese wêreld soos in die 
vorige hoofstuk uiteengesit — tot 'n vreedsame oplossing te bring. Hierdie oplossing 
behels dat geloof 'n onontbeerlike bestanddeel van alle kennis uitmaak. Daarom moet 
daar meer van die werklike resultate van die Christendom (byvoorbeeld verlossing 
en vernuwing) in die geskiedenis van die mensdom gemaak word. Volgens Muller 
kon teologie deur pragmatisme van onnodige intellektualisme en formalisme bevry 
word (Keet en Tomlinson 1925: 78). 

Aan die einde van die biografie poog Keet en Tomlinson om Muller se teologiese 
nalatenskap aan 'n “Kalvinistiese wêreld- en lewensbeskouing” te verbind. Volgens 
hulle staan Muller se teologie nader aan die Calvinisme se “heroiek van rustelose 
aktiwiteit” (terwyl die Lutheranisme meer lydend en duldend met die bestaande 
werklikheid omgaan). Dit bly egter 'n ope vraag of Muller die suiwer Calvinis 
was wat Keet en Tomlinson (1925: 87) in die 1920's van hom probeer maak het. 
Hoewel Muller in sy aktivisme ooreenkomste met Calvinisme het, was hy duidelik 
teen die formalisme wat baie keer met neo-Calvinisme geassosieer word. Weg van 
die Calvinisme maak Keet en Tomlinson (1925: 91) ’n ander punt. Volgens hulle 
het Muller, wat geen erg gehad het om met 'n kunsmatige stem te preek nie, altyd 
die redelike aspek van die Christelike godsdiens beklemtoon. Hy het egter nie die 
menslike rede as regter gesien nie, maar eerder as dienaar. In hierdie opsig het hy 
ruimte vir 'n gesonde mistiek in die Christelike lewe gemaak. 

Wanneer mens egter vandag breër as Tobie Muller se teologie kyk — na sy bydraes 
oor taal en denke, die lokale en die universele en die verhouding tussen geloof en 
wetenskap — bly sy pragmatiese projek merkwaardig. Niemand voor of na hom het 
met so 'n deurdagte poging gekom het om die pragmatisme, wat wesenlik vanuit die 
werkbaarheidsideaal of utilitaristiese benadering van die Amerikaanse wêreld van 
die 19de eeu spruit, binne die konteks van die Afrikaanse wêreld te bedink nie. 


23 


Hoofstuk 3 


C.K. OBERHOLZER 

EN DIE ONTSTAAN 
VAN FENOMENOLOGIE 
IN PRETORIA 


Denke kan nie buite konteks bestaan nie. Dit impliseer dat die argumente en redes 
wat ons in ’n hede-werklikheid of hede-praktyk verskaf altyd met die geskiedenis 
verband hou. Anders gestel: Denke in die hede het ’n verantwoordelikheid teenoor 
die verlede om in die toekoms te kan voortbestaan. Denke is ook dank. Dit geld 
ook vir die geskiedenis van denke aan die Universiteit van Pretoria. Vir 'n honderd 
jaar het verskillende filosofiese benaderings hier neerslag gevind. In die proses het 
daar 'n wederkerigheid ontstaan tussen filosofiese en teoretiese tradisies aan die 
een kant, en die toepassing van hierdie tradisies deur verskillende generasies van 
denkers aan die ander kant. Veral een filosofie tradisie, naamlik die fenomenologie 
(en nakomelinge soos die eksistensialisme, wysgerige antropologie, hermeneutiek, 
kritiese teorie, dekonstruksie en poststrukturalisme) het danksy die onvermoeide 
bydrae van C.K. (Carel Krugel) Oberholzer by die Universiteit van Pretoria 
invloedryk geword.' Teen hierdie agtergrond is die bedoeling hier om oor die 
spore, impak en afloop van die fenomenologiese tradisie in die Pretoriase konteks 
te besin. Waarom het verskeie geslagte filosowe hierdie filosofiese benadering as 
toepaslik binne hulle verwysingswêreld gesien? Waarom het 'n fenomenologies- 


1 Hierdie bydrae is oorspronklik in 2008 gelewer as lesing in die Departement Filosofie 
van die Universiteit van Pretoria by die 100-jarige vieringe van die universiteit. Dit het as 


Duvenage (2009) verskyn. Dié publikasie is hier bygewerk. 

kontinentale, en nie 'n ander benadering nie (soos byvoorbeeld die analitiese) `n 
vrugbare filosofiese bedding in Pretoria gevind nie?” Om hierdie vrae aan te spreek 
val hierdie hoofstuk in vier interafhanklike gedeeltes uiteen: 1) die ontstaan van 
filosofie in Pretoria en die verskyning van Oberholzer; 2) ’n bondige skets van die 
belangrikste aspekte van fenomenologie; 3) die spesifieke wyse waarop Oberholzer 
die fenomenologie binne die Pretoriase konteks toegeëien het; en 4) die politieke 


implikasies van Oberholzer se bydrae. 


1. Die ontstaan van filosofie aan die Universiteit van Pretoria 


Die begronding van die Pretoriase tak van die Transvaalse Universiteitskollege in 
1908 (waaruit die Universiteit van Pretoria in 1932 voortgevloei het) het binne die 
breë stemming van Britse imperialisme plaasgevind. Een van die sentrale kwessies 
hier is hoe Britse koloniale akademiese institusionalisering, en meer spesifiek 
filosofie as uitdrukking van die Britse wêreld, plaasgevind het. Wat gebeur met denke 
in 'n koloniale of postkoloniale situasie waar dit van een stel materiële en simboliese 
faktore na 'n ander stel beweeg of emigreer (Du Toit 1991: 6)? 

Dit is interessant dat die eerste filosowe wat by kolleges of universiteite in 
Kaapstad, Stellenbosch, Pretoria en Johannesburg poste gekry het, feitlik deur 
die bank Britse idealiste was. Die uitstaande voorbeeld hier is R.F.A. Hoernlé wat 
professor in filosofie aan die Suid-Afrikaanse Kollege (Kaapstad), tussen 1908 en 
1911 was, en later professor in filosofie aan die Universiteit van die Witwatersrand 
(1923-1943) Op Stellenbosch was Thomas Walker (1874-1916), in Pretoria 
W.A. Macfadyen (1912-1924) en Bloemfontein T.M. Forsyth (1911-1933) die 
eerste professore in filosofie. Hulle was soos Hoernlé produkte van Britse idealisme. 
Hierdie 19de eeuse intellektuele tradisie, soos reeds in die eerste hoofstuk bespreek, 
word gewoonlik met denkers soos F.H. Bradley, Bernard Bosanquet en T.H. Green 
geassosieer.” In baie opsigte staan hierdie denkbeweging haaks op die Britse 
filosofie se normale empiriese, naturalistiese en gesonde verstand-benadering. 
Hoekom dan hierdie idealistiese denkbeweging in die 19de eeu en hoe hou dit met 
kolonialisme en imperialisme verband? Een moontlike verklaring is dat Hegel se 
dialektiese opvatting van die geskiedenis op 'n verhaal van vooruitgang neerkom, 


2 Die vestiging van ’n kontinentaal-fenomenologiese tradisie by Pretoria en Stellenbosch 
vanaf die 1940's kom in die eerste vier dialoë sterk na vore. Van hierdie dialoë is die een van 
Meyer meer krities ingestel. 

3 Oor Hoernlé, kyk Nash (1985). 

Oor Green en die Oxford van sy tyd, kyk M. Richter (1964). 

wat uiteindelik tot die hoogste goed, die absolute gees, sal lei. Dit beteken dat die 
Britte, deur hulle imperium, die selfopgelegde taak had om ander individue en volke 
tot die absolute gees te lei. Behalwe die Britse idealisme was daar egter ook twee 
ander invloedryke filosofiese strominge in die 19de eeuse Brittanje wat nader aan 
die Britse empiriese ingesteldheid staan — naamlik utilitarisme en die evolusieleer 
van Darwin en Spencer.” 

Die oprigting van filosofie by die voorloper van die Universiteit van Pretoria 
het egter in die gees van Britse idealisme plaasgevind. Hoewel A.C. Paterson, die 
professor in Hebreeus en Latyn, J.H. Hertz en die historikus Leo Fouche tussen 
1908 en 1911 filosofie behartig het, is die departement wesenlik deur die Britse 
Idealis W.A Macfadyen gevestig. Macfadyen is in 1912 as professor in filosofie en 
politieke wetenskap aangestel en hy het die pos tot en met sy afsterwe, in 1924, 
beklee.” Behalwe filosofie (wat logika, metafisika en etiek ingesluit het) en politieke 
wetenskap, het hy ook klas in sielkunde, ekonomie, biologie, stadsbeplanning, 
musiek en eugenetika gegee. 

Volgens die bekende filosoof J.N. Findlay, wat tussen 1919 en 1924 onder 
Macfadyen studeer het, het hy sy studente in die algemeen aan Thales tot Aristoteles 
en Descartes tot Kant bekendgestel. In die politieke filosofie is figure van Hobbes tot 
T.H. Green bestudeer, en in die logika die werke van Aristoteles tot Bacon, J.S. Mill 
en Bernard Bosanguet. Wat die sielkunde betref was William James, E.B. Titchener 
en William McDougall aan die beurt. Verder het Macfadyen ook ’n belangstelling 
in die realisme van H.A. Alexander gehad. Vanuit hierdie beskrywing kan ’n mens 
tot die gevolgtrekking kom dat Macfadyen in die breë dampkring van die Britse 
idealisme gewerk het, maar dat hy ook reeds van die empiries-analitiese reaksie 
teenoor die idealisme kennis geneem het (Findley 1985: 12-13). 

Macfadyen is in 1925 deur T.J. (Tommie) Hugo as hoof van die Departement 
Filosofie opgevolg. Hugo se leerskool was nie die Britse idealisme nie, maar sy 
Nederlandse leermeester Gerardus Heymans se psigiese monisme (’n tipe neo- 
Kantiaanse analities-empiriese filosofie). Hy het ook baie nou by die Afrikaners se 


$ KykhieroorR. Metz (1938). Kyk ook H.S.B. Schoeman (1944) vir ’n vroeë Afrikaanse weergawe. 

6 Macfadyen (1865-1924) is in Manchester gebore en het aan Oxford (Brasenose College) 
'n BA in klassieke werke en filosofie (1889) en ’n meestersgraad behaal. Hy het weens 
gesondheidsredes in die vroeë 1890's na die Kaapkolonie gekom en uiteindelik Engels en 
logika by die Staatsgimnasium in Pretoria doseer. In die tyd het hy die eerste LLD aan die 
Universiteit van die Kaap van die Goeie Hoop verwerf (1899). Na die Anglo-Boereoorlog 
was hy professor in die regte in Grahamstad (1905-1909) en wiskunde-dosent in 
Bloemfontein, voordat hy na Pretoria is. Vir 'n lewensbeskrywing, kyk Bennett (1977). 

kultuurpolitiek ingeskakel as lid van die FAK se hoofbestuur vanaf 1929.’ Hoewel 
Hugo se Afrikaner opvolgers - C.H Rautenbach (1902-1988), C.K. Oberholzer 
(1904-1983) en P.S. Dreyer (1921-1999) — elkeen 'n studie op hulle eie verdien, val 
die fokus by hierdie geleentheid op Oberholzer." 

C.K. Oberholzer is op 17 Desember 1904 in die distrik Potchefstroom gebore en het 
na sy matrikulasie aan die Hoër Volkskool Potchefstroom in 1923 hom as onderwyser 
aan die Potchefstroomse Onderwyskollege bekwaam. Hierna het hy by verskeie 
Transvaalse skole onderrig, en ook verder in die filosofie gestudeer. Sy meestersgraad 
(Oberholzer 1933) en doktorsgraad (Oberholzer 1936) onder studieleiding van Hugo 
is duidelik deur sy leermeester se empiries-georiënteerde neo-Kantianisme beinvloed.” 
Kort hierna, gedurende die laat 1930 en vroeë 1940's, het daar egter 'n kentering in 
Oberholzerselewe en denke plaasgevind. In hierdie tyd, as dosent by die Normaalkollege 
in Pretoria, het sy denke in die rigting van die fenomenologie, eksistensiefilosofie en 
wysgerige antropologie geswaai." Dit was ook die geval as professor in die filosofie en 
opvoedkunde aan die Universiteit van Pretoria, 1948-1969. In hierdie opsig is hy een 
van die belangrikste grondléers van fenomenologie (en skole wat daarna sou kom) in 
Suid-Afrika." 

'n Mens kan bloot spekuleer wat tot Oberholzer se wending na die 
fenomenologie bygedra het. Die lees van sy doktorsgraad onder leiding van Hugo 
gee 'n baie onafgeronde en onbesielde indruk. Reeds hier is daar spore dat hy krities 
teenoor die natuurwetenskappe as die uitsluitlike model vir kennisteorie gestaan 


7 Hugo (1886-1963) het opvoedkunde aan die Victoria Kollege (Stellenbosch) en Grey 
Kollege (Bloemfontein) studeer en sy BA in 1913 ontvang. Hy het vanaf 1914 aan die 
Universiteit Groningen (Nederland) in die sielkunde en filosofie studeer en sy doktorsgraad 
onder Gerardus Heymans (1857-1930) oor die karaktertipes van kinders voltooi (Hugo 
1922). In Suid-Afrika het hy 'n ruk aan die Universiteit van Kaapstad sielkunde doseer en in 
1921 as senior lektor in sielkunde en filosofie na Pretoria gekom. Vir sy meer nasionalisties- 
georiënteerde werk, kyk Hugo (1941). Hugo het in 1951 afgetree. Vir 'n lewensbeskrywing, 
kyk A. Hugo (1977). 

8 Vir sy interpretasie van filosofie in Pretoria, kyk Dreyer (1989). 

Oberholzer het ook verder 'n meestersgraad en twee doktorsgrade in die opvoedkunde 
verwerf. Kyk Oberholzer (1937, 1942 en 1951). 

10 Vir sy geskiedenis van die Normaalkollege (NKP), kyk Oberholzer (1952a). 

11 Na sy aftrede in 1961 was Oberholzer vanaf 1971-1980 deeltyds verbonde aan die 
Departement Fundamentele Pedagogiek aan die Universiteit van Suid-Afrika en is in 
1983 oorlede. Oberholzer het in 1967 die Stalsprys vir Filosofie van die Suid-Afrikaanse 
Akademie vir Wetenskap en Kuns ontvang. Ongeveer 90 studente het hulle meesters- en 
doktorsgrade onder sy studieleiding ontvang. Vir waarderende studies oor Oberholzer, kyk 
Dreyer en Schoeman (1964) en Smit (1979). Vir 'n kritiese studie vanuit Reformatories- 
wysgerige perspektief, kyk Malan (1971). 

het. Sy kulturele agtergrond as Afrikaner kon ook tot Oberholzer se keuse vir die 
fenomenologie bygedra het. Soos A.H. Murray (1947: 173) aantoon, het Afrikaners 
se wéreldbeskouing nog altyd ’n sterk metafisiese kant gehad wat ’n bloot empiries- 
materiële siening bemoeilik. Hieruit vloei die idee dat die mens nie bloot 'n biologies- 
materiële wese is nie, maar ook 'n geestelike wese met bepaalde waardes. Die politieke 
implikasie van hierdie opvatting van die self kom verder neer op 'n kritiek van die 
liberale atomistiese individu. Dit kan ook wees dat Oberholzer se seun, wat in 1942 
aan kinderpolio oorlede is, hom in aanraking met die harde instrumentalisme van die 
moderne mediese wetenskap gebring het. Die tema van die moderne geneeskunde 
sou hom sy lewe lank besig hou. Soos gestel kon al hierdie faktore bygedra het tot 
Oberholzer se toeëiening van die fenomenologie in die Afrikaanse wêreld. Voordat 
hierdie faktore en hulle teoretiese implikasies verder geneem word, is dit nodig om 
'n bondige rekonstruksie van die fenomenologie te verskaf. 


2. Die fenomenologie: 'n Bondige oorsig 


Fenomenologie stam van die Griekse woord phainomai (ek verskyn, ek vertoon 
my). Dit beteken dat verskynsels of fenomene sig openbaar en tweedens legoo 
— ek spreek, ek laat hoor (Oberholzer 1967: 86). In die 18de eeu duik die begrip 
by denkers soos Lambert, Kant, Herder, Fichte en Hegel in die Duitse idealisme 
op (Moran 2000: 6). So ondersoek Hegel byvoorbeeld in sy Fenomenologie van die 
Gees fenomene wat sigself in ons bewuste ervaring aanmeld. Dit is egter eers met 
Edmund Husserl se Logische Untersuchungen (Logiese Ondersoeke) van 1900-1901 
dat die fenomenologiese beweging, soos ons dit vandag ken in aanvang neem. 
Hierdie aanvang is nou verweef met die slagspreuk “zu den Sachen selbst” (terug na 
die sake self). In dié proses is die begrip van intensionaliteit belangrik.” Gadamer 
(1977: 118) skryf dat Husserl altyd vra 

... how what is intended is revealed, for which consciousness it is revealed, 

and in what form. Hence from the very beginning he did not conceive 

of the situation in terms of a subject existing for itself and choosing its 


objects. Instead he studied the attitudes of consciousness correlated with 
the phenomenal objects of intentionality — the ‘intentional acts’ as he called 


12 Moran (2000: 11) beklemtoon die belang van aanskouing (intuisie) by die vroeëre Husserl. 
Dit kan verstaan word as 'n tipe geestelike verbintenis en deelname van die subjek met 
die objek van kennis. Hiervolgens word elke kennis-praktyk deur 'n oorspronklikgegewe 
aanskouing (origindr gebende Anschauung) gelegitimeer. Volgens Moran beskou Heidegger 
gegewenheid (gegebenheit) as 'n sleutelwoord van fenomenologie. 

them. Now ‘intentionality’ [Intentionalitét] does not mean ‘an act of meaning’ 
[Meinen] in the sense of a subjective operation. 


Hierdie beskrywing van intensionaliteit maak dit moontlik om fenomenologie 
as 'n radikale, ontradisionele soeke na die waarheid van sake te beskryf - ’n praktyk 
eerder as sisteem. In die vroegste fase van Husserl se loopbaan gaan hy deskriptief te 
werk. Hier word fenomene beskryf soos wat dit aan die bewussyn van die ervarende 
waarnemer verskyn. In die proses moet dit wat die ervaring beperk uitgeskakel word 
— elemente soos religie, kulturele praktyke en tradisies, alledaagse gesonde verstand 
en die wetenskap self. Die punt is dat 'n verduideliking nie afgedwing kan word voor 
fenomene van binne-uit verstaan word nie. In die opsig kom die fenomenologie teen 
gestolde tradisies en die oorheersing van eksterne metodes te staan. As verwerping 
van enige dogmatisme is dit ’n terugkeer na die dinge self, na die lewende kontak met 
die werklikheid. Sodoende word daar na die bestaan van dielewende menslike subjek 
teruggekeer — met sy of haar konkrete, lewende en ryk menslike ervaring. Verder 
word 'n bloot empiriese en psigologiese opvatting van die mens en ’n opvatting van 
kennis as representasie of observering (Locke) agtergelaat (Moran 2000: 4-5). 

In die geskrifte na die Logische Untersuchungen (1900-1901) het Husserl daardie 
aspekte wat die strukture en inhoud van ons bewuste ervarings ten diepste verwring 
— byvoorbeeld alledaagse ervaringe, praktiese belange, volkse voorveronderstellings 
en die wetenskaplike — verder geproblematiseer. In hierdie fase van sy loopbaan 
staan hierdie aspekte in die weg van die inagneming van die suiwere ervaring soos 
dit aan ons gegee word. Husserl stel dus 'n aantal stappe, wat hy die fenomenologiese 
epoché (of opheffing van die natuurlike houding) beskryf, teen die insypeling van 
sulke teoretiese posisies in ons aanskoue van die fenomene voor (Moran 2000: 11). 


… Husserl thought phenomenological practice required a radical shift in 
viewpoint, a suspension or bracketing of the everyday natural attitude and 
all ‘world-positing’ intentional acts which assume the existence of the world, 
until the practitioner is led back into the domain of pure transcendental 
subjectivity (Moran 2000: 2). 


Die vraag is wat Husserl se navolgers met hierdie aspek van sy denke gemaak 
het? Vir baie het sy rekonstruksie van transendentale subjektiwiteit in `n tipe neo- 
Kantiaanse idealisme teruggeval — juis dit waaruit hy fenomenologie wou bevry. 
Aan die hand van Embree (1998) kan die reaksie op Husserl se fenomenologie in 
vier punte beskryf word." 


13 Embree (1998) verdeel die reaksie op Husserl in realistiese, konstitutiewe, eksistensiële en 
hermeneutiese fenomenologie. Daardeur laat hy dekonstruksie agterweë. 

Eerstens is daar die realistiese en konstitutiewe fenomenologie, wat nog redelik 
naby aan Husserl se oorspronklike deskriptiewe metode staan, waar daar na die 
universele essensies van verskeie sake, insluitend menslike handelinge, motiewe 
en die self gesoek word. In die konstitutiewe fenomenologie is die fokus op die 
fenomenologiese metode — veral die metode van transendentale fenomenologiese 
epoché en reduksie. Hierin sluit die konstitutiewe fenomenologie by die moderne 
tradisie van Kant en die res van Husserl se werk aan.'* 

Tweedens is daar die eksistensiële fenomenologie wat nou saam met Martin 
Heidegger se Sein und Zeit (Syn en Tyd) hang. Met hierdie 1927-werk word ’n meer 
fundamentele kritiek van Husserl gelewer en stuur Heidegger die fenomenologie in 
'n nuwe rigting.” Dit gaan hier oor drie dinge: a) Fenomenologie word saam met 
historisiteit en faktisiteit van die konkrete/ menslike lewe in tyd gelees. Dit is dus teen 
die beskrywing van die interne bewussyn van tyd. b) Op sterkte van Schleiermacher 
en die tradisie van teologiese hermeneutiek stel Heidegger dit dat alle beskrywing 
interpretasie behels. Beskrywing is 'n afgeleide vorm van interpretasie. Husserl se 
projek van suiwere beskrywing word dus onmoontlik indien dit nie binne 'n radikaal- 
historiese hermeneutiek geplaas word nie. c) Heidegger verwerp Husserl se konsep 
van transendentale idealisme en eerste filosofie as ego-logika, en stel dit daarenteen 
dat fenomenologie die synsvraag vra. So word fenomenologie ontologie." 

Derdens is daar hermeneutiese fenomenologie, wat Heidegger se insig oor die 
interpreterende aard van die mens se bestaan in Sein und Zeit verder neem. Die beste 
voorbeeld hiervan is Hans-Georg Gadamer (1931) se fenomenologiese studie van 
Plato se etiek en sy latere (1960) magistrale Wahrheit und Methode (Waarheid en 
Metode). Hoewel die hermeneutiese fenomenologie by al die temas van die vorige 


14 VolgensEmbree (1998) speel AdolfReinach (regsfilosofie), MaxScheler (etiek, waardeteorie, 
religie, filosofiese antropologie), Edith Stein (filosofie van geesteswetenskappe en gender) 
en Roman Ingarden (estetika, argitektuur, musiek, literatuur en film) ’n rol in realistiese 
fenomenologie. Hulle is deur Alexander Pfander, Herbert Spiegelberg en, nader aan ons tyd, 
Karl Schumann en Barry Smith gevolg. Volgens Emree is die grondteks van konstitutiewe 
fenomenologie Husserl se Ideen zu einer reinen Phänomenologie und phänomenologischen 
Philosophie I (1913). In navolging van Husserl het Oskar Becker, Aron Gurwitsch en 
Elisabeth Ströker die natuurwetenskappe uitgebou. Ander denkers hier is Alfred Schutz, 
J.N. Mohanty, Thomas M. Seebohm en Robert Sokolowski. 

15 Die eerste resepsie van Heidegger se denke was in Japan (Miki Kyoshi en Kuki Shuzou) 
in die 1920’s. Hierna volg Hannah Arendt. In die Franse wéreld het die vroeé Levinas vir 
Husserl en Heidegger in Frankryk bekendgestel. Vanafdie 1940's het De Beauvoir, Merleau- 
Ponty en Sartre gevolg. Volgens Embree (1998) word eksistensiële fenomenologie tans 
deur John Compton, Michel Henry, Maurice Natanson en Bernhard Waldenfels beoefen. 


16 Hierdie punte van kritiek stam grotendeels van Moran (2000: 21-22). 

fases aansluit word hermeneutiek, of die metode van interpretasie, beklemtoon." 
Filosofiese hermeneutiek sluit werk oor die geskiedenis van die filosofie in en het ’n 
omvangryke invloed op die geesteswetenskappe gehad. 

Vierdens is daar die dekonstruksie van Derrida. Vanaf Derrida se aankoms in 
Parys in 1949 tot en met sy werk in 1967 het hy hom amper uitsluitlik op Husserl, 
Heidegger en Levinas toegelê. Dit vorm die basis van sy dekonstruktiewe projek. 
In Derrida se eerste openbare lesing in 1959, “Genesis and structure”, word die 
transendentale subjek by Husserl aangevat: 


This is achieved by reading the outline of the transcendental subjectivity as 
a structure with a history. But a structure cannot have an explicable history 
unless it changes beyond recognition at each stage of its history, that is, its 
change cannot be explained. This means that the structure must not be as 
structured as Husserl thinks, but more fluid, more open, less exclusive, and 
less unjust than it attempts to be. It is Derrida’s task always to paint the 
totality and the imposing mastery of a system first, so that he then can undo 
it (Powell 2006: 41). 


Hierdie vier reaksies (vanaf realistiese fenomenologie tot dekonstruksie) dui 
daarop dat dit baie moeilik is om die fenomenologie tot een aanvaarde metode of 
teoretiese benadering rondom die bewussyn, kennis en die wêreld te verskraal."* 
So bestaan daar ’n grondliggende debat oor hoe Husserl se fenomenologiese projek 
as transendentale subjektiwiteit (wat aspekte soos epoché en reduksie insluit) 
hanteer moet word.” Wat die ooreenkomste tussen fenomenologiese denkers 
aanbetref, kom hulle almal op een of andere wyse krities teenoor die aanvaarding 
van omvattende spekulatiewe denksisteem te staan. Verder is hulle ook krities 
teenoor naturalisme (objektivisme of positivisme); ’n wêreldbeskouing wat sedert 
die Renaissance uit die moderne natuurwetenskappe en tegnologie stam. By alle 
fenomenologies beïnvloede denkers word navorsing en ondersoek verder as ’n 
ontmoeting of sogenaamde “encounter” beskryf — ’n ingesteldheid op objekte self 


17 Volgens Embree (1998) sluit hermeneutiese fenomenoloeë Paul Ricoeur, Patrick Heelan, 
Don Ihde, Graeme Nicholson, Joseph J. Kockelmans, Calvin O. Schrag, Gianni Vattimo en 
Carlo Sini in. 

18 ’n Mens kan ook daarop wys dat die kritiese teorie van Horkheimer en Adorno, in hulle 
kritiek van die fenomenologie in die 1920's, in 'n mate as vyfde reaksie beskryf kan word. 

19 Moran (2000: 3) skryf: “The philosophers who in some sense identified with the practice 
of phenomenology are extraordinarily diverse in their interests, in their interpretation 
of the central issues of phenomenology, in their application of what they understood 
to be phenomenological method, and in their development of what they took to be the 
phenomenological programme for the future of philosophy.” 

soos dit ontmoet word as wederkerigheid en refleksie.” Hoewel Oberholzer reeds 
meer as 30 jaar oorlede is, is dit merkwaardig hoeveel van hierdie aspekte hulle weg 
tot sy denke binne die Afrikaanse en Suid-Afrikaanse wêreld gevind het. 


3. Oberholzer: Fenomenologie en wysgerige antropologie 


Daar is reeds melding gemaak dat Oberholzer sy doktorsgraad in filosofie onder 
leiding van prof. Tommie Hugo geskryf het. In Hugo se psigiese monisme, wat hy 
by sy Nederlandse leermeester Gerardus Heymans geërf het, geniet objektiwiteit 
volgens die empiriese metode voorrang. Dit gaan dus in die filosofie oor die bewussyn 
van gegewens wat direk voorhande is. Op neo-Kantiaanse wyse kom Heymans se 
psigiese monisme uiteindelik daarop neer dat die inhoud van alle verskynsels, ook 
die fisiese, in die laaste instansie tot bewussynsverskynsels herlei kan word.” In dié 
opsig kom hy naby aan Husserl se opvatting van die transendentale bewussyn. 

Soos beskou het daar `n wending in Oberholzer se denke gekom na sy 
doktorsgraad, en het hy in plaas van ’n objektiewe en empiriese filosofie eerder in 
die rigting van die fenomenologie, eksistensialisme en wysgerige antropologie 
geswaai. Die eerste akademiese aanduiding van hierdie wending is ’n artikel oor 
die eksistensialisme waar hy (Oberholzer 1949: 11) ons tyd beskryf as 'n era wat 
deur “ongeëwenaarde hoogspanninge op velerlei gebied” gekenmerk word. Hierdie 
spanning en onsekerhede vind neerslag op ekonomiese, tegnologiese, kulturele, 
maatskaplike, staatkundige, opvoedkundige en godsdienstige gebied. Oberholzer stel 
verder: “Wellig is daar geen periode in die geskiedenis van die Weste waarin die mens 
hom so ontuis en onveilig gevoel het as die teenswoordige nie”. Later sou Oberholzer 
(1966d: 74), na aanleiding van Huizinga, na 'n geskonde en besete wêreld verwys. 

Oberholzer (1949: 17) bespreek hoe die eksistensiefilosofie 'n antwoord op 
hierdie krisisvolle hede is: 


Die naakte werklikheid in eie bestaan word oopgedek. Sodoende word die 
mens op homself teruggegooi. Die filosofie word van ’n direk persoonlike 
aard in sy soektog na 'n antwoord op vrae betreffende die werklikhede van 
angs, skuld, van kwaad en lyding, die eindigheid en die temporaliteit in 
mensbestaan, die konfrontasie met die absurde en die dreigende andere, 
die dood as grenssituasie. Dis die tematologie van die eksistensiefilosofie, 'n 
filosofie wat in eie konkrete bestaan gewortel is. 


20 Hierdie samevatting steun Embree (2008). 
21 Oor Heymans (1857-1930), kyk Instituut voor Nederlandse Geschiedenis. Op 29 Mei 2008 
verkry by http://www.inghist.nl/Onderzoek/Projecten/BWN/lemmata/bwn2/heijmans. 

In 'n volgende stap wys Oberholzer dan hoe hierdie definisie van eksistensie- 
filosofie met die denke van sy hoofeksponente (Kierkegaard, Jaspers, Heidegger en 
Sartre) saamhang en kom tot die volgende waarderende kritiekpunte.” 1) Ten spyte 
van hulle verskille gaan alle eksistensialiste van `n sogenaamde eksistensiële belewing 
uit. 2) Die bestaanswerklikheid, die Existenz, is die gemeenskaplike hooftema. 
Die Existenz word aktualisties, en nie staties nie, gedink, en val met die tydelike 
saam. 3) Die eksistensiefilosofie is subjektivisties en die mens besit skeppende 
vryheid. 4) Die mens as wordende werklikheid is in sy subjektiwiteit ten innigste 
met die wêreld van ander mense verbind. Hier dink mens aan Heidegger se met-wees 
(Mitsein), Jaspers se Kommunikation en Marcel se jy (Du). 5) Alle eksistensialiste 
is uitgesproke anti-rasionalisties. Die tradisionele subjek-objek-verhouding word 
verwerp. Ware kennis word nie nét deur die verstand gekry nie, maar ook vernaam 
deur ’n belewing van die werklikheid.” 

In sy latere werk, van die 1950's tot die 1970's, het Oberholzer sy eerste lesing 
van die eksistensiefilosofie verder verdiep. Binne hierdie raamwerk word voorkeur 
gegeeaan neksistensieel-fenomenologiese enwysgerig-antropologiesebeskrywing 
van die werklikheid en die toepassing daarvan op die geesteswetenskappe. 
Vir Oberholzer is die fenomenologie (soos eksistensiefilosofie) geen modegier 
nie. Hy beskou dit as dié wysgerige beweging van ons dag, met toepassing op 
terreine soos die geneeskunde, psigiatrie, psigologie, sosiologie, taalfilosofie, 
godsdiensfilosofie, natuurwetenskap en pedagogiek. As filosofie is dit nie bloot 
'n verset teen andere nie, maar ’n aksentverskuiwing wat wetenskapbeoefening 
betref. Oor die baie betekenisse toegedig aan fenomenologie, skryf Oberholzer 
(1967: 85) “... [sloveel voorstanders soveel fenomenoloé”. Die verskillende 
fenomenologiese perspektiewe kom egter wel ooreen in hulle kritiek teen die 
spesifieke wetenskapsbeoefening en tegniek van reduksionisme of objektivisme. 
Dit is dan rondom die begrip objektief “... dat die fenomenologiese visie op die 
mens die sterkste spreek” (Oberholzer 1968a: 103). Oberholzer (1967: 88-89) 
het dit nie so erg teen objektiwiteit op sigself nie, want in 'n sekere sin het enige 
wetenskap die sedelike eis tot “... belangelose, ... saaklike, onbevoordeelde en ... 
suiwere ondersoek ...” Daar is egter vir Oberholzer ’n belangrike verskil tussen die 
metodiese eis van objektiwiteit as 'n sedelike aangeleentheid en objektiwiteit as ’n 
enigste aanspraak van natuurwetenskaplike beoefenaars. Die probleem hier is waar 
die sedelike eis om objektiwiteit 'n “scientistiese dubbelganger” kry. “Objektief dui 
dan op iets teenoor, los en geskeie van die ondersoeker” (Oberholzer 1968a: 104). 


22 Vir meer spesifiek oor Jaspers, kyk Oberholzer (1952b). 
23 Oberholzer (1949: 25-26). Die indeling is hier aangepas. 

Verder dra hierdie scientisties-objektivistiese wetenskapsbenadering by tot ’n 
verwronge wysgerige-antropologie. Volgens hierdie siening van die wetenskap, 
waarvan Descartes die vader is, is die mens ’n 


… biopsigiese reaksiemeganisme... deel van die natuurorde en lewe in 'n 
teenoorwêreld waaruit hy van prikkels voorsien word en waarop hy langs die 
weg van kondisionering moet reageer (Oberholzer 1968a: 105). 


Die genialiteit van Husserl is vir Oberholzer dat hy hierdie scientisties- 
objektivistiese opvatting van die wetenskap omkeer en die wetenskaplike denke eerder 
in 'n anti-Cartesiese, anti-scientistiese, anti-objektivistiese en anti-substansialistiese 
rigting stuur. Dit doen Husserl met die invoering van die begrippe bewussyn-as- 
intensionaliteit en die leefwêreld (waarmee reeds in die vorige afdeling kennis gemaak 
is). Oberholzer (1966b: 25-26) beskryf die bewussyn-as-intensionaliteit as iets 


… wat van enige substansialistiese inslag ontdaan [is] … die bewussyn is 
geen struktuur wat as substansiële andersheid teenoor ’n klaargemaakte 
dingwêreld staan nie; dit is struktuur in funksie. Soos Husserl sê: dit is ‘Aus- 
sich-gang’, ‘Her-vor-gang’, uit-sigself-tree, dit is aanwesig-wees, betrokke- 
wees-by-en-met, verwikkeld wees; dit is akt-ualiteit; ex-istere, uit-trede-uit, 
uit-gestoot-wees, elders-wees. Daar-wees. 


Oberholzer gee dan hierdie beskrywing van die bewussyn-as-intensionaliteit 
'n duidelike eksistensieel-fenomenologiese nuanse wanneer hy Heidegger se 
interpretasie van die begrip Dasein bybring: 


Die bewussyn as intensionaliteit en daarmee bereiker van die wêreld is daar- 
wees; die bewussyn is ‘Dasein’ … Die voorwaarde vir alle intensionaliteit as 
synsbereiking is die eksistensie. Wat meer is: intensie en eksistensie verg 
mekaar ... As intensionaliteit is die mens die bevestiging van die wêreld, as 
eksistensialiteit is hy die ontmoeting met die wêreld. Hieruit kan nou die 
fundamentele gevolgtrekking gemaak word … die mens is ontmoeting, hy is 
rencontre, encounter, Begegnung. 


Laasgenoemde stelling van die mens as ontmoeting, betrokkenheid en deelname 
is ook vir Oberholzer die grondslag van die wysgerige antropologie.” Die mens is 
ontmoeting of deelname in die leefwêreld, wat Oberholzer (1968a: 105-106) soos 
volg beskryf: 


24 Oberholzer (1968a: 105 en 1967: 90). 
25 Wysgerige antropologie, die kwessie van die mens, was 'n deurlopende tema by Oberholzer. 
Kyk Oberholzer (1957b, 1966a, 1966b, 1968a, 1971, 1978 en 1980). 

Met die ... geleefde eksistensie is … [die mens] … binne die gebied van die 
leefwéreld as konkrete menslike werklikheid waar hy in die menslike van sy 
menswees teenwoordig is, dus daardie werklikheid waar die mens inderdaad 
is soos hy is en waarmee hy gemoeid is vanaf die moment van sy geboorte tot 
die stonde van sy sterwe. 


Deur so ’n wêreld van subjektiwiteit en subjek-bepaaldheid het Husserl, 
volgens Oberholzer, die mens “.. van sy objektivisties-scientistiese vernederdheid 
gered”. Hierdie beskrywing van die leefwéreld word verder nader aan Heidegger 
en ’n hermeneutiese ingesteldheid gebring, want die leefwêreld is ’n “gebeurens- 
werklikheid” wat enige “prosesmatigheid op biologiese grondslag” vermy. Die 
menslike werklikheid is Dasein en daarom gaan dit by “... alle egte menskundige 
denke om ’n hermeneutika of begrypbaarmaking van die Dasein as in-die-wêreld- 
wees” (Oberholzer 1968a: 106). 

Die kenmerk van in-die-wêreld-wees is dat die mens nie in 'n kenverhouding 
met die fenomeen staan nie, maar in 'n synsrelasie. Die fenomenologie het dus sy 
vertrekpunt in synsgerelasioneerdheid — een wat sig telkens deur 'n bepaalde veld 
van aanwesigheid kenmerk, “... ’n teenwoordig-wees-by, 'n gerig-wees op en 'n 
opestaan-vir bepaalde synsmomente'. Dit is ’n “oergerelasioneerdheid van subjek 
en wêreld.” 

Die vraag is nou hoe Oberholzer vanaf hierdie eksistensieel-fenomenologiese 
beskrywing van die werklikheid oorbeweeg na die vakwetenskappe as deelhé en 
deelneem aan die syn. Oberholzer hom veral op drie vakwetenskappe toegespits: 
opvoedkunde, sielkunde en geneeskunde.” In die geval van die opvoedkunde 
(fandamentele pedagogiek) gaan dit oor 'n bewustelike oop-staan vir die 
pedagogiese gebeure.” Die pedagogiese gebeure, op sy beurt, handel primêr oor die 
verhouding tussen volwassene en kind. Dit gaan oor intermenslike gebeure met ’n 
bepaalde struktuur. Die betrokkenes is gelykwaardig, albei mense, maar ook ongelyk 
in die sin dat die volwassene leiding en steun moet gee. Hierdie leiding en steun is 
betrokkenheid by menswording as wêreldstigtende en bewonende aangeleentheid, 
en ’n betrokkenheid by en gemoeidwees met norme (Oberholzer 1967: 92-94). 
Soos gestel het Oberholzer, behalwe die opvoedkunde, ook sy filosofiese insigte op 


26 Oberholzer (1967: 87-88). Kyk ook die aanhaling van Buytendijk in die verband. 

27 Vir Oberholzer se werk oor die geneeskunde en die liggaamlike, kyk Oberholzer (1960 
en 1966c). 

28 Vir sy belangrikste werke in die opvoedkunde, kyk Oberholzer (1954, 1957a, 1963, 1966e, 
1968b, 1977 en 1979). 

ander velde toegepas: byvoorbeeld die sielkunde, geneeskunde en sosiologie. Dit is 
egter interessant dat hy selde oor die politiek, kuns, taal of die religieuse geskryf het.” 


4. Die versweë politiek van Oberholzer 


Hoewel Oberholzer homself van tyd tot tyd oor die geskiedenis (van hoofsaaklik 
die Afrikaners) of die politiek uitgelaat het, was dit eerder geleentheidstukke, soos 
byvoorbeeld ’n Geloftedagtoespraak, of kleiner bydraes. In Oberholzer se oeuvre 
soek 'n mens vergeefs om ’n sistematiese besinning oor die samelewing of politiek, 
soos wat gesien kan word in sy werk in die opvoedkunde, sielkunde en geneeskunde. 
Selfs al kan mens aanvoer dat die opvoedkunde, sielkunde en geneeskunde in 'n 
sekere sin polities is, maak dit Oberholzer se werk nog steeds nie politieke filosofie 
nie. Daar is wel ’n essay waarin hy die sosiologie bondig bespreek en daardeur die 
buitelyne van ’n politieke opvatting verskaf. In hierdie opsig kan sy gedagtes oor die 
sosiologie as 'n tipe proto-politieke filosofie geinterpreteer word. 

Soos in die geval van sy eksistensiefilosofie-essay, word die punt gemaak dat die 
sosiologie, as jong wetenskap van die samelewing en menskundige wetenskap, die 
produk is van een en 'n kwart eeu se krisisbelaaide geskiedenis. In die proses het 
die voorkoms van die mensewêreld grondiglik verander. Die norme wat as rig- en 
meetsnoere vir menslike samesyn moes dien, is tot in hulle fondamente geskud. 
Oberholzer (1966d: 74, my kursivering) skryf: “Ons bevind ons onteenseglik in 'n 
periode van delirium, 'n krisis van die sekerhede; ons lewe in 'n geskonde en besete 
wêreld, en ons weet dit”. 

Om oor die samelewing en die politiek in so 'n geskonde en besete wêreld te 
reflekteer, maak Oberholzer 'n bekende onderskeid. In die eerste plek is dit moontlik, 
en deesdae die heersende kultuur, om die samelewing na analogie van die anorganiese 
en biologiese natuurwetenskappe te verklaar. So 'n natuurwetenskaplike opvatting vind 
in 'n positivistiese wetenskapsideaal en praktyk neerslag en dit word met denkers soos 
Marx, Engels, Lamarck, Darwin, Freud, Spencer, James en Dewey verbind. Volgens 
Oberholzer (1966d: 74) dra dit tot 'n “naturalisties-positivisties-utilisties-pragmatiese 
mensbeeld” by. Hier is die verskynsel van medemenslike betrokkenheid geen 
oerfenomeen nie; dit is “verskynsel as gewordenheid”, waar hierdie gewordenheid 
op selfbehoud en soortbehoud ingestel is” (Oberholzer 1966d: 75-76). 


29 Cronje se versamelbundel (1966) is die mees omvattende dokument oor die toepas- 
likheid van Oberholzer se denke vir `n veelheid van vakwetenskappe (waaronder ook 
die geesteswetenskappe). Hierin wys Oberholzer saam met ’n drietal medewerkers 
(Fanie Schoeman, Piet Dreyer en Roeline Oberholzer) op die implikasies van sy denke 
vir die teologie, geneeskunde, lewenswetenskappe (insluitende die biologie), psigologie, 
sosiologie, geskiedenis en opvoedkunde. 

Hy gaan voort: 


Alles aangaande menseverhoudinge is aan veranderinge onderhewig en soos 
verandering intree, so moet menslike samelewingsverbande in alle skakeringe 
hulle daarna skik. Daar is niks blywends en vasstaande nie; soos tye en 
omstandighede verander, so verander die rig- en meetsnoere. Die oorsake vir 
die veranderende omstandighede kan baie gekompliseerd en uiteenlopend 
wees. Wat nou ook die geval mag wees: menslike samelewingsverbande en die 
ordening van hierdie verbande is aan die sogenaamde winde van verandering 
onderworpe (Oberholzer 1966d: 76). 


Hoe lyk Oberholzer se opvatting van die samelewing, en gevolglik die politieke 
beskouing wat daaruit mag vloei? Die antwoord op hierdie vraag moet weer in 
sy eksistensiéle fenomenologie gesoek word, waarin die begrippe bewussyn-as- 
intensionaliteit en leefwéreld terugkeer. Hiervolgens bereik die menslike bewussyn- 
as-intensionaliteit die wéreld. Hierdie bereiking is moontlik omdat Dasein ook 
eksistensialiteit is. “Hy is by en met die ander, die dinge en God. Die ander, dinge 
en God het naby gekom.” In hierdie opsig is die mens nie bloot iets met eienskappe 
nie, maar ’n inisiatief van verhoudinge in ’n wêreld wat hy kies en waardeur hy 
gekies word. Daar is reeds gewys dat Oberholzer die mens as dialoog, encounter, 
Begegnung, rencontre en engagement beskryf. In hierdie deelnemende ontologie staan 
die mens in ’n wederkerige verhouding met medemens, dinge en die transendente 
(Oberholzer 1966d: 79). 

Die taak van die sosiologie is dan om die deelnemende aard van menslike 
verhoudinge in die leefwéreld te interpreteer. Die sosioloog beskryf 


die totaal van menslike samelewingsverbande in al hulle grandeur en misére 
..Vroeér of later gaan dit oor … 'n soektog na die dieptes waaruit die mens 
in gemeenskapsverband lewe, dus ’n ondersoek na die motiveringsbronne 
wat medemenslike betrokkenheid dra en rig, wat saamgaan fundeer, en wat 
teengaan en teenstaan onderlé (Oberholzer 1966d: 75). 


Met hierdie opvatting van medemenslike betrokkenheid en deelname as 
oerverskynsel in die leefwéreld kan Oberholzer vanuit ’n politieke oogpunt nie 
anders as om ’n atomistiese opvatting van die individu af te wys nie. Hiervolgens 
is die mens nie geisoleerde individu nie. “Wie mens sé, sé onmiddellik wéreld-en- 
medemenslike-betrokkenheid, nie 'n betrokkenheid van faktiese aard nie, maar as 
personaal-eksistensiële.”* 


30 Met personaal word hier na die filosofiese beweging van die personalisme soos in die 
20ste eeu verwys. 

Die samelewing is dus nie die somtotaal van geatomiseerde individue nie, maar ’n 


gemeenskap as medegangers en gehoorsames aan die gesag van norme. Waar 
dieselfde norme gehoorsaam word, kry ons ’n gemeenskap as kultuur- en 
lotsgemeenskap (Oberholzer 1966d: 79). 


Met hierdie opvatting van gemeenskap as kultuur- en lotsgemeenskap staan 
Oberholzer, in vandag se terme, eerder nader aan ’n kommunitére as liberale posisie 
in die politiek. Met ander woorde die mens, in 'n politieke sin, kan nie los van sy 
kultuur en gemeenskap gesien word nie, ’n posisie wat veral Charles Taylor in die 
hedendaagsefilosofie verteenwoordig.* Optipieskommunitêrewysesien Oberholzer 
die mens se “gedyende eksistensie-in-koëksistensie” as 'n gehoorsaamheid aan 'n 
gemeenskaplik gehuldigde en aanvaarde rangorde van waardevoorkeure wat nie 
langs eksperimentele weg bepaal word nie. Hierdie rangorde van waardevoorkeure 
is ook “... ontologies-tydloos veranker om in die historiese verloop konkrete 
vergestaltinge aan te neem’. Hierdie vergestaltinge, 'n mens sou dit ook instellings 
kon noem, is kultuurgoed wat om “groeiende vergestalting vra” (Oberholzer 1966d: 
76). “Die waardevolle wat eenmaal was en in die lig waarvan menslike verhoudinge 
in die verlede gedyende vergestalting geniet het, word rig- en meetsnoere vir die 
hede as antwoorde aan die toekoms” (Oberholzer 1966d: 77). 

In aansluiting by die kommunitêre siening van die belang van kultuur en 
gemeenskap vir die mens as sosiale en politieke wese ('n basiese Aristoteliese 
insig), beskryf Oberholzer (1966d: 78) die diepste hunkering by die mens as die 
“hunkering na medemenslikheid". In dié opsig word die medeganger as lotgenoot 
en lotsverbondenheid belangrik. Dit bring Oberholzer (1966d: 78) by die volgende 
enigmatiese formulering: 


Lotsverbondenheid as lotsvoorreg oorkoepel bygevolg geloofs- en kultuur- 
verbondenheid en daarmee ook taal- en kleurverbondenheid. Dit beteken 
allermins dat hiermee 'n lansie ten opsigte van rasseskeiding gebreek word. 
Dit is verre daarvandaan. Trouens: die essensie van lotsverbondenheid as 
lotsbevoorregting impliseer onverbiddelik die oproep tot die aanvaarding van 
persoonlike verantwoordelikheid, en die gedissiplineerde beoefening van die 
vryheid. Dit het met integrasie op watter vlak ook totaal niks te make nie. As 
mense is ons mekaar se gelykwaardige, maar allermins mekaar se gelyke. 


Ongelukkig word Oberholzer se posisie, vol politieke implikasies, hier nie verder 
uitgespel nie. Hoe moet dié enigmatiese aanhaling — in 1966 tydens apartheid 
geskryf — verstaan word? Dit word gestel dat lotsverbondenheid geloofs, kultuur-, 


31 Kyk Charles Taylor (1994). 

taal- en kleurverbondenheid oorkoepel. Lotsverbondenheid sluit met ander woorde 
al hierdie verbondenhede in, maar dan word dit eksplisiet gesê dat dit nie ’n lansie vir 
rasseskeiding is nie. Enkele sinne later is dit egter ook nie 'n argument vir integrasie 
nie. Oberholzer gaan dan enigmaties voort: “As mense is ons mekaar se gelykwaardige, 
maar allermins mekaar se gelyke". Elders stel hy dit: “Gelykwaardig voor God is ons 
egter nie gelyk nie, eenvoudig omdat ons nooit ons verantwoordelikheid waartoe 
dit ons oproep, op dieselfde wyse kan beoefen nie” (Oberholzer 1966d: 80). Dit wil 
voorkom asof Oberholzer hier die mens se lotsverbondenheid, sy ontologie van 
menslike deelname, as meer fundamenteel as iets soos ras sien. Oberholzer se 
raaiselagtige formulering hierbo kan ook geinterpreteer word as 'n sekere ongemak 
wat hy gehad het om die eksistensiële-fenomenologie binne die Suid-Afrikaanse 
sosiale konteks tuis te maak. 

FILOSOFIE, TEOLOGIE 
EN GESKIEDENIS 


Hierdie gesprek met PS. (Piet) Dreyer is op 24 April 1998 by sy huis in Pretoria 
gevoer. Petrus Secundus Dreyer is in 1921 in Pietersburg (Polokwane) gebore en 
matrikuleer aan die Paul Roos Gimnasium, Stellenbosch. Daarna studeer hy aan 
die universiteite van Pretoria en Groningen (1938-1950). Hy was vanaf 1952 tot 
1986 verbonde aan die Departement Wysbegeerte (UP), eers as dosent en later as 
professor en hoof (1970-1986). Dreyer is 'n anderhalfjaar na hierdie onderhoud 
in Desember 1999 oorlede." 


1. Kennismaking met die wysbegeerte in Pretoria 


Pieter Duvenage (PD): Kan u my asseblief meer vertel oor u filosofiese loopbaan? 


P.S. Dreyer (PSD): Soos jy weet het ek as Hervormde teologiese student na Pretoria 
gekom. En filosofie was vir teologie-studente van daardie tyd verpligtend. In my 
eerste jaar (1938) het ek, weens finansiële redes, eers na die April-vakansie by die 
universiteit aangekom. In plaas daarvan om die tradisionele vyf vakke te neem het 
ek toe vier gevat, waarvan wysbegeerte nie een was nie. Die volgende jaar toe ek by 
filosofie uitkom, was dit soos 'n eend by water. Ek het dit verskriklik geniet en dit was 
vir my ongelooflik interessant. Aan die einde van hierdie jaar het ek toevallig op die 
stoep van die Ou Lettere-gebou gestaan toe prof. C.H. Rautenbach daar verbykom. 


1 Biografiese besonderhede afkomstig uit Dreyer (1983). Hierdie onderhoud het 
oorspronklik in Fragmente 2 (1998): 102-119 verskyn. Dit word hier met geringe wysigings 
aan die voetnotas geplaas. Vir biografiese, filosofiese en bibliografiese besonderhede oor 
Dreyer, kyk Antonites (1986). 

(Rautenbach was ongetwyfeld die man wat die grootste invloed op my gehad het.) 
Toe hy so tien tree verby my was, vlieg hy om en vra: “Jy skryf nou Wysbegeerte I 
vanjaar, wat is jou plan volgende jaar?” Ek sê toe, “Nee professor ek weet nie, ek sal 
seker met Grieks III en Hebreeus III aangaan”. Hierop het hy geantwoord dat ek met 
wysbegeerte moes aangaan omdat ek 'n aanleg en 'n toekoms daarin het. En net daar 
draai hy om en loop verder. Net daardie bietjie belangstelling wat hy in my getoon 
het, het my vuur en vlam gemaak. Toe doen ek aansoek om Wysbegeerte II en II in 
my derde jaar (1940) te loop. Na 'n geskarrel het hulle my toegelaat, en in 1941 het 
ek saam met my BD I jaar ook vir die meestersgraad in wysbegeerte ingeskryf. 

Saam met prof. Rautenbach was prof. T.J. Hugo daardie tyd in die departement. 
Prof. Hugo het in sy klasse nooit daarby uitgekom wat filosofie nou eintlik is nie. 
Dit was vir my duidelik dat dit vir hom amper 'n sielkundige gebeurtenis was. 
Die alledaagse man neem waar, hy het allerhande ervaringe en die ervaringe word 
verwerk. Waar dit 'n sielkundige en waar dit ’n filosofiese kwessie was, was vir hom 
heeltemal vaag. Die snypunt het waarskynlik gelê by rasionaliteit. As jy nou rasioneel 
logies te werk gaan dan is jy besig met filosofie. Maar as jy nou meer besig is met die 
ervarings en belewenisse, dan is jy besig met die psigologie. 

Prof. Rautenbach, aan die ander kant, het sy lewe lank altyd gespog dat hy ’n 
outodidak is. Dit is die woord wat hy altyd gebruik het. Met ander woorde, hy het 
homself opgelei. In die proses het hy ook nie eens vir prof. Hugo erkenning gegee 
nie. Ek het egter die gevoel gehad dat hy deur Heymans en Hugo beinvloed was.’ 


PD: Het proff. Hugo en Rautenbach ooit verwys na prof. Macfadyen, hulle voorganger 
in filosofie by Tukkies? Met ander woorde het daar niks van sy Britse nalatenskap by 
hulle voortgeleef nie? 


PSD: Jy het die Macfadyen-biblioteek by die Buitemuurse-afdeling gehad. In die 
wysbegeerteklas het nie Patterson of Macfadyen ooit gefigureer nie. Een van die 
Hervormde predikante, dr. PW. Venter wat in 1924 klaargemaak het, het nog by 
Macfadyen klasgeloop. Praat jy met hom onthou hy egter niks van sy filosofie nie, 
net sekere staaltjies rondom hom as persoon.” 


2 G. Heymans (1857-1930) was vanaf 1890 professor in filosofie aan die Universiteit van 
Groningen. In 1919 het Hugo onder Heymans se leiding gepromoveer. Dit is as Hugo 
(1922) gepubliseer. Vir Dreyer se interpretasie van Heymans en Hugo, kyk Dreyer (1989). 

3 W.A. Macfadyen (1865-1924) was vanaf 1912-1924 professor in filosofie by die Transvaalse 
Universiteitskollege. Hoewel proff. A.C. Patterson, Leo Fouche en dr. J.H. Hertz by 
geleentheid tussen 1908 en 1911 filosofie aangebied het, was Macfadyen die persoon wat 
die departement by die Universiteit van Pretoria gevestig het. Hy het aan die universiteite 
van Manchester en Oxford studeer en was die eerste persoon om ’n doktorsgraad in die 

PD: Die rede waarom ek die vraag vra is dat Rautenbach in 1919 ’n eerstejaar by 
Macfadyen was, saam met die latere bekende J.N. Findlay.” Macfadyen is eers in 
1924 oorlede. Teen hierdie agtergrond is dit vir my interessant dat daar niks van 
Macfadyen se invloed by Rautenbach oorgebly het nie, en dat hy homself as 'n 
outodidak beskou het. 


PSD: Kyk, ek het by Rautenbach deurgeloop tot my doktorale eksamen en hy het 
sover ek my kan herinner nooit ooit Macfadyen se naam eers genoem of na hom 
verwys nie. Ek kon niks opspoor dat daar iets van Macfadyen oorgebly het nie. 
Rautenbach was 'n merkwaardige figuur. Hy het gepromoveer oor McDougall, die 
Amerikaanse empiriese psigoloog. Daar is 'n merkwaardige ooreenkoms tussen 
McDougall en Heymans. Ek is by myself nog altyd oortuig hiervan, alhoewel jy 
oor sulke sake met Rautenbach as outodidak nie kon praat nie. Ek is oortuig dat hy 
Heymans by prof. Hugo leer ken en daarvandaan McDougall op 'n manier ontdek 
het.” Prof. Rautenbach het eers later, toe hy rektor was, van die filosofie wegbeweeg.” 


2. Nagraadse studie 


PD: Kan u my meer van u nagraadse studies in die wysbegeerte vertel? 


PSD: Toe ek met my nagraadse studie onder Rautenbach begin het, was ek hoofsaaklik 
in die etiek geinteresseerd. My meestersgraad (Dreyer 1946) het oor oorsaaklikheid 
en vryheid by Kant en Heymans gehandel. In die proses het ek, sonder om te 
beweer dat ek ook outodidak was, vir Kant op my eie ontdek. My ontdekking moet 
verstaan word teen die agtergrond van die wysbegeerte-sillabus van daardie jare. 


regte in Suid-Afrika te verwerf. Tydens Macfadyen se studie by Oxford was die invloed van 
die Britse idealisme nog sterk. Macfadyen was na alle waarskynlikheid 'n Britse Idealis, maar 
daar is ook aanduidings dat hy aan die begin van die twintigste eeu kennis gemaak het met 
die kritiek wat teen dié filosofiese benadering ingebring is. 

4 JN. Findlay (gebore 1903) het na sy studies aan die Transvaalse Universiteitskollege aan 
Oxford gaan studeer. Vanaf 1927-1933 was hy eers lektor en later senior lektor in wysbegeerte 
by UP. Hierna het hy poste in Nieu-Seeland, Rhodes, Pietermaritzburg, Newcastle, Londen, 
New Haven (Yale) en Boston beklee. Hy het veral bekendheid verwerf vir sy herwaardering 
van Hegel in die Engelse filosofiese wêreld. Vir outobiografiese besonderhede, kyk J.N. 
Findlay (1985), en vir 'n oorsig, kyk Silber (1985). 

$ TJ. Hugo (1886-1963) is in 1921 as dosent in sielkunde by UP aangestel. Vanaf 1925 tot 
1951 was hy professor en hoof van die Departement Wysbegeerte. 

6 C.H. Rautenbach (1902-1988) het sy doktorsgraad in 1932 verwerf. Rautenbach was 
lektor (1924-1926 en 1934-1939), professor in wysbegeerte (1939-1948) en rektor (1948- 
1970) aan die Universiteit van Pretoria. Vir 'n samevatting van sy belangrikste geskrifte, kyk 
Rautenbach (1975), wat deur Dreyer geredigeer is. 

Hierdie sillabus is deur die teologiese fakulteit beinvloed, waar die wysbegeerte 
'n verpligte vak vir die Hervormde Kerk was en die NG Kerk dit sterk aanbeveel 
het. Wysbegeerte het dus na die wense van die teologiese fakulteit geluister. Hoewel 
prof. S.P. Engelbrecht min van die filosofie geweet het, was hy bewus van die invloed 
van die laat-Renaissance, die begin-Moderne tyd en ’n figuur soos Descartes op 
die Kerkhervorming. Hy wou hé dat Wysbegeerte I iets hiervan moes dek. So het 
filosofie-geskiedenis dan vir ons by die geestesstrominge van die Renaissance begin. 
Dit was dan ook na twee weke by prof. Hugo in die eerste jaar die titel van die eerste 
studiestuk. Vir amper dertig jaar was dit die eerste studiestuk wat Wysbegeerte- 
studente by Tukkies geskryf het. Ek het vir die studie 75% gekry. Die grap is dat 
toe ek later in oom Tommie (prof. Hugo) se plek waargeneem het (die tweede 
semester van 1944 en eerste semester van 1945) en dieselfde studiestuk aan die 
eerstejaars voorgeskryf het, het sewe studente my eie opstel van 1939 woordeliks 
net so ingehandig. Dit was dan die eerste jaar. In die tweede jaar is daar na die Grieke 
teruggegaan. In die derde jaar het jy weer regoor die Middeleeue na die Duitse 
idealisme, waar ons so 'n lekseltjie Kant gekry het, gespring. 

So raak ek toe in Kant geinteresseerd. Ek maak toe 'n vergelyking tussen Kant en 
Heymans in my meestersgraad, want ek het nooit vrede met Heymans se idee van 
vryheid gehad nie. Hy het volledig die wet van oorsaaklikheid gehandhaaf. Alles wat 
gebeur het 'n oorsaak — en 'n genoegsame oorsaak. Al wat jou in sy Kleinere Schriften te 
doen staan is om daardie oorsaak as't ware na jouself toe te bring. As daar nie iets van 
buite af my dwing om dit te doen nie, dan is ek vry. Ek was nie daarmee tevrede nie. 
Ek het Heymans in die snippermandjie gegooi en Kant se interpretasie van vryheid 
gekies.” Ek gee altyd vir prof. Rautenbach die eer dat hy my ’n onderskeiding vir die 
studie gegee het, ten spyte van die feit dat hy 'n volgeling van Heymans was. Na my 
studie het ek die Uniebeurs vir buitelandse studie ontvang en prof. Rautenbach gevra 
waarheen ek moes gaan. Dit was net na die oorlog en geen tydskrifte van oorsee het 
ons meer bereik nie. Ons het eintlik heeltemal kontak met die akademiese wêreld 
van Europa verloor. Rautenbach het geantwoord dat hy nie weet watter rigtings in 
die universiteite ingeslaan is nie. Volgens hom was Heymans nie meer in Groningen 
nie en in sy plek was daar ene Plessner van wie hy geen kennis gedra het nie. Hy was 
egter oortuig dat daar nog iets van Heymans moes oorgebly het. Sy advies was dus 
Groningen toe. 

In Januarie 1948 is ek Nederland toe. In dieselfde jaar, waar ek 'n hele filosofiese 
metamorfose in die buiteland ondergaan het, het daar 'n bittere politieke stryd 
rondom die rektorskap by Tukkies plaasgevind. Die Nasionaliste het dr. Nicol gestel 


7 Vir’n latere artikel oor vryheid, kyk Dreyer (1957). 

as kandidaat en die Sappe vir prof. M.C. Botha. Hulle het egter so kop-aan-kop geloop 
dat die universiteit nie tot 'n besluit kon kom nie. Toe het 'n groepie vir Rautenbach, 
wat op daardie stadium dekaan van Lettere was, genader. Nadat hy ingestem het, 
het hy as “derde hond” met die been weggeloop. Prof. Rautenbach se leerstoel moes 
toe inderhaas in April 1948 gevul word. Net die vorige jaar het Prof. Oberholzer as 
vise-rektor van die Onderwyskollege (of Normaalkollege) van Pretoria nie die paal 
as rektor gehaal nie. Oberholzer is toe gevra om in Rautenbach se plek na Tukkies 
te kom, 'n aanbod wat hy aanvaar het.’ Daar moes toe baie administratiewe reëlings 
getref word, want Rautenbach het sy leerstoel oopgehou.” Sy standpunt was dat as 
hulle met hom foeter, hulle die rektoraat kan hou. Dit het natuurlik nooit gebeur nie 
en so het Oberholzer dan na Tukkies gekom. 


3. Nederlandse studie 


PD: U is toe Nederland toe vir verdere nagraadse studies... 


PSD: Ja, toe ek in Groningen aanland, was al wat van Heymans oorgebly het sy 
borsbeeld in die voorportaal van die akademiese hoofgebou. Plessner, sy opvolger, 
was volledig en al in 'n ander filosofiese tradisie — die filosofiese antropologie." 
Hy was, soos Portmann, ’n student van die bioloog Jakob von Uexkiill. Hulle was 
krities oor Darwin se idee dat daar ’n volslae kontinuiteit van die diereryk na die 
mens toe strek. Vir Von Uexkiill en sy studente was die mens iets unieks, iets aparts. 
Dit was dan Plessner se tradisie. Dit is in hierdie tyd dat ek vir die eerste keer van 
die eksistensiefilosofie gehoor het. (Toe ek later in Pretoria terug was, het ek na die 
werke van die eksistensiefilosowe in die universiteitsbiblioteek gaan soek; daar kry 
ek Heidegger se Sein und Zeit op die rak met sy bladsye nog nie oopgesny nie.) 

In Nederland het ek baie hard gewerk. Hoewel ek my doktorale eksamen reeds 
by prof. Rautenbach afgelé het, het ek dit in Nederland weer onder Plessner afgelé. 
Dit was die gevolg van ons eerste ontmoeting. Op daardie dag gryp hy my en vra: 


“Het jy Plato gelees?” Ek sé toe “Ja, dit en dit en dat”. “Aristoteles?” “Ja, ek het darem 


dit en dit gelees van Aristoteles.” “Plotinus?” “Nee, professor, niks.” “Augustinus?” 
“Nee, niks.” “Hele Middeleeue?” “Niks.” En so het dit aangegaan. Toe het hy my 


8 Oor Oberholzer (1904-1983) kyk die interpretasie in hoofstuk 2. 
Vir sy geskiedenis van die Normaalkollege in Pretoria, kyk Oberholzer (1952). 


10 Helmuth Plessner (1892-1985) het in Heidelberg, in Freiburg onder Husserl, en in Keulen 
studeer. Nadat hy vir 'n tyd professor in Keulen was, moes hy Duitsland as Jood in 1933 
verlaat. Na 'n kort verblyf in Turkye is hy in 1934 na Groningen waar hy eers gasprofessor en 
later professor (1946-1951) was. Van 1952 tot sy aftrede was hy professor in sosiologie aan 
die Universiteit Géttingen (Duitsland). 

naderhand met 'n swaar gemoed vir die studie toegelaat. Dit kos my toe om op 
datum kom. Ek het geswot aan Heidegger en Jaspers en Merleau-Ponty en die Vader 
weet wat nog. Verder ook die wysgerige antropologie net om op datum te kom. 


PD: Kan u meer vertel oor u studie onder Plessner? 


PSD: Plessner het privatissima aangebied. Dit is nou 'n manier van klasgee wat die 
Hollandse professors destyds gehad het. Jy het jou gewone voorgraadse lesings 
gehad, waar die professor een lesing 'n week gehou het en sy assistent die ander. 
Die professor het dan ook elke week ’n privatissimum gehad. Soos die naam aandui 
is dit 'n private lesing waarna hoofsaaklik doktorale studente uitgenooi word. 
Van ons sewentien in die privatissimum was ek die enigste filosofie-student. Dit was 
verbasend interessant. Daar was twee of drie teoloë, onder andere Ben Engelbrecht. 
Plessner se assistent was in daardie stadium besig met sy doktorsgraad in chemie. 
Van die ander was besig met klassieke tale. Dit is die soort mense wat daar om 
Plessner versamel gesit het. 

Vir die eerste vyftien maande van my verblyf het ons Kant se Kritik der praktischen 
Vernunft (Kritiek van die Praktiese Rede) saamgelees. Die gewoonte was dat iemand 
voorberei en die gesprek inlei, waarop Plessner kommentaar lewer gevolg deur ’n 
bespreking. Ek het terselfdertyd van die Kritik der praktischen Vernunft na die Kritik 
der reinen Vernunft (Kritiek van die Suiwere Rede) teruggegaan. Dit was vir my 
geweldig interessant. Daar het ek toe werklik Kant leer ken en geinteresseerd in hom 
geraak — 'n belangstelling wat my nooit weer gelos het nie." Die volgende vyftien 
maande het ons Spinoza se etiek in Latyn gelees.” Daar moes ek ook werk dat die 
duiwel op my staan om by te hou met die Nederlanders, wat reeds op skool vyf jaar 
Latyn agter die blad gehad het. 

My grootste kompliment wat ek in my lewe gekry het, was twee en 'n half jaar 
later (Junie 1950) net voor ek teruggekom het Suid-Afrika toe. Toe ek Plessner gaan 
groet het hy my uitgenooi om 'n dag saam met hom by die strandoord Scheveningen 
deur te bring. Dit was 'n pragtige sonskyndag. Ons stap toe al langs die strand en hy 
praat van die absurditeitsteorie van Camus en ek sê net “Ja, Professor, ja, Professor”. 
(Hy was tipies Duits deurdat hy op lang wandeltogte gegaan het. Hy en sy studente 
het soms die 25 kilometer tussen Groningen en Zoutkamp gewandel.) In elk geval, 
toe ons mekaar daardie dag op Scheveningen groet, toe sê Plessner vir my: “Toe 


11 Immanuel Kant (1724-1804) het sy drie kritieke vanaf 1781-1793 geskryf. Vir Dreyer 
se vertaling van Kant se etiek, kyk Kant (1997). Vir ’n latere artikel oor Kant en die 
Protestantisme, kyk Dreyer (1990). 


12 Spinoza (1632-1677) se Etiek is uit vrees vir vervolging eers na sy dood gepubliseer. 

u die eerste dag by my was, het ek nie geweet of ek u moes toelaat as student nie. 
Ek het eers na lang oorweginge, eers na 'n gesprek met Van der Leeuw, besluit om u 
as student toe te laat. Maar nou dat u weggaan, wil ek vir u sê ek is baie dankbaar dat u 
by my in die klas was. Ek het groot vreugde in u as 'n student gehad. En u was een van 
die beste studente wat by my in die klas was.” Dit het vir my geweldig baie beteken. 


PD: In watter taal was die gesprek met Plessner? 


PSD: Nederlands. Ek het altyd Afrikaans in Nederland gepraat. Die interessante 
is dat ek en prof. Ben Engelbrecht in dieselfde losieshuis gewoon het en dat ons 
met bemiddeling van ds. Van Nieuwkerken, een van die sewentien predikante 
van Groningen, ook gereeld gepreek het. Ek het byvoorbeeld uit die Nederlandse 
Bybel gelees, maar in Afrikaans gepreek. Op ’n keer kom ’n ouderling by my en sê: 
“Og dominee, wat klink die Afrikaanse Bybel heel veel na die Nederlands”. Dit het 
altyd so gegaan. Ek het nooit probleme gehad met die Hollanders nie. Ek het nooit 
probeer Hollands praat nie, want ek het altyd die probleem gehad dat ek nie weet 
of ek Afrikaans of Nederlands praat nie. Die twee lê so na aan mekaar en almal het 
my verstaan. 


PD: Hoe het Plessner gereageer op die feit dat u filosoof én teoloog was, en selfs 
gepreek het? 


PSD: Plessner was gelukkig groot vriende met prof. Van der Leeuw, die teoloog, 
onder wie ek my byvak vir die doktoraal gedoen het.” Tweedens was Plessner 
van die naoorlogse filosofiese generasie. Lowith stel dit aan die einde van sy 
boek (From Hegel to Nietzsche), en ek parafraseer, dat hulle ’n geslag was wat 
beleef het hoe die duisternis oor die aarde trek." Daar is nie meer te teoretiseer 
nie. Daar is alleen om te kies. Jy staan aan die kant van die duisternis of jy staan 
aan die kant van die lig. Dit was Plessner se geslag. Hulle het selde in die kerk 
gekom. Ek weet nie van een geval dat Plessner in die kerk was nie, maar hy was 
baie simpatiek teenoor die kerk en godsdiens en hy het groot respek vir die 
werk van die kerk gehad. Op dié manier het ons wel aanklank gevind, alhoewel 
ons nooit teologie gepraat het nie. Ek het dieselfde houding ook onder die 
studente aangetref. 


13 Gerardus van der Leeuw (1890-1950) is bekend vir sy boek oor godsdiensfenomenologie en 
was ook Nederland se Minister van Opvoeding (1945-1946). 

14 Léwith (1897-1973) se boek het oorspronklik in 1941 as Von Hegel bis Nietzsche verskyn. 
Léwith, 'n oud-student van Heidegger, was vanaf 1952 tot sy aftrede hoogleraar in filosofie 
(en kollega van Gadamer) aan die Universiteit van Heidelberg. Hy het Suid-Afrika laat in die 
1960's besoek en is veral bekend vir sy studies in die filosofie, teologie en geskiedenis. 

PD: Nog een vraag oor Groningen. Was Johan Degenaar nie op daardie tyd ook in 
Groningen nie? Is ek reg as ek sê dat julle uit redelik verskillende agtergronde na 
Nederland gegaan het? 


PSD: Ons was in dieselfde losieshuis. Toe Johan daar kom, het hy reeds iets van 
Heidegger en die eksistensiefilosofie geweet. Hy het veral baie van Kierkegaard 
gehou - iemand van wie ek toe nog nooit gehoor het nie.” Kyk, teen die tyd dat 
ek weggegaan het, was ons 'n stuk of tien Afrikaners daar. In die volgende jaar was 
daar meer. Ons was eintlik baie geisoleerd. My vrou sit toe in Suid-Afrika, en hy 
was ongetroud, en in die eensaamheid het ons mekaar baie opgesoek. Ons het een 
punt gehad waar ons verskil het: Ek was polities konserwatief en hy nie. Ons het 
daaroor nogal heelwat geredeneer. Hy het polities heeltemal ’n ander agtergrond 
as ek gehad. Ek is op Pietersburg gebore uit die stoere Boere agtergrond van 
die Noord-Transvaal. Toe my pa Kaap toe gestuur is, het ons in Boesmanland 
(Namakwaland) gebly — die wêreld van die Kaapse rebelle. Geestelik hoort daardie 
mense meer by die Transvaal as die Kaap. Dis my agtergrond. Sy agtergrond was 
'n Natalse een van ’n dubbelmedium-skool en ’n dubbelmedium-gemeenskap. 
Ek was, as ons die ou terme gebruik, baie sterk konserwatief en hy sterk liberaal. 
In dié opsig het ons met mekaar verskil, maar verder baie goed oor die weg gekom. 
Met ons terugkoms in Suid-Afrika (ek was een jaar voor hom hier), ek by Tukkies 
en hy by Stellenbosch, het ons nog vir ’n slag lekker gekuier. Daarna het ons paaie 
uitmekaar geloop. Ons het nie meer gekuier of gekorrespondeer nie. Ons was 
vriendelik wanneer ons mekaar gesien het, maar toe reeds was dit duidelik dat 
ons, wat politieke insigte aanbetref en ons aansluiting by gebeure in Suid-Afrika, 
radikaal teenoor mekaar beweeg het. Daarby was hy in daardie stadium op pad om 
met die NG Kerk te bots, terwyl ek sterk kerklik aansluiting gehad het. Hy het meer 
in die kunsrigting beweeg. Ek was in heeltemal ander velde geinteresseerd. Juis 
met sy kunsaanvoeling het hy geweldig indruk op mense gemaak. Maar hy is net ’n 
ander tipe as ek en daarom het ons na ons terugkoms in die land uitmekaar geraak. 


PD: Het u tydens u Europese studietydperk lesings of referate van Heidegger en 
Jaspers bygewoon? 


PSD: Nee, kyk, Duitsland was in dié tyd vir ons gesluit. Na die oorlog was daar 
vreeslik baie regulasies om aan te voldoen voor jy soontoe kon gaan. Ek wou graag 
na Heidegger gaan, alhoewel hy in daardie stadium verbied was om klas te gee 
omdat hy ’n ondersteuner van die Nazi's was. Ek kon dus nie Heidegger ontmoet 
nie. Ek het wel 'n tyd lank gaan klas loop in Basel en dit was 'n baie interessant, want 


15 Kyk die gesprek met Degenaar hierna (dialoog 3). 

toe was Jaspers die professor in filosofie, Karl Barth professor in dogmatiek en Karl- 
Ludwig Schmidt die man in Nuwe Testament. Oskar Cullmann, die ander professor 
in Nuwe Testament, was egter reeds weg Amerika toe. Dan het ek ook Adolf 
Portmann, die professor in biologie, se lesings gaan bywoon, maar dit het gehandel 
oor die struktuur van selle, terwyl ek in sy antropologiese visie geinteresseerd was — 
wat ek nou nog glo belangrik is. Laastens was daar ook prof. Van Oyen, die professor 
in Nuwe Testament en etiek, wat ek reeds in Groningen ontmoet het. Jaspers was 'n 
vreeslik imponerende figuur wat keurige Duitse voordragte gelewer het. 'n Deel van 
sy gehoor, soos by Barth, het uit die publiek bestaan. Wanneer hy klas gee, het hy 
homself dramaties onderbreek en agter sy hand gekug. Nie almal was egter oortuig 
dat hy aan ’n longkwaal gely het soos hy beweer het nie. Die twee keer wat ek na 
klas met hom gesels het, was hy geinteresseerd in Suid-Afrika se gesonde klimaat vir 
longkwaallyers. Karl Barth was ontsaglik interessant en 'n baie goeie dosent, maar 
hy het in 'n moeilike dialek gepraat wat ek eers na 'n ruk kon ontsyfer. 


4. Aanstelling as dosent in Pretoria 


PD: U is middel-1950 terug in Suid-Afrika? 


PSD: Toe ek terug is in Suid-Afrika is Bert Meyer (1951) en ek (1952 tydelike en 
1953 permanent) kort na mekaar in die departement by prof. Oberholzer aangestel. 
Ek en Bert het persoonlik goed klaar gekom, maar filosofies het ons min met 
mekaar gesels. Hy was ’n logiese analitikus en ek ’n filosofiese antropoloog. Hy 
was ook in Groningen by Plessner, maar het sowat drie maande na my aankoms 
na Engeland verhuis.“ In elk geval, terug in Suid-Afrika het Oberholzer, wat eens 
die student van Hugo en Rautenbach was, soos ek die eksistensiefilosofie ontdek. 
Dit was die tweede groot bekering van die departement, na Heymans. Toe was hy 
deur-en-deur Jasperiaan. Ek was egter meer 'n Heideggeriaan. Ons het baie oor die 
ding gedebatteer. Al twee van ons het natuurlik ook in die wysgerige antropologie 
belanggestel. Hy het eintlik daardie gebied werklik as outodidak oorwin. Daar was 
niemand om hom voor te gaan en vir hom te sê wat hy moet doen nie. Hy het homself 
bloot met boeke en tydskrifte op hoogte gebring, sodat dit later die grondslag van sy 
hele filosofie en geskrifte geword het. In daardie opsig haal ek my hoed vir hom af. 
Nou goed, toe ek hier aankom, het ek natuurlik aansluiting gevind by Oberholzer. 
Ek het net ingeval. Bert Meyer was eintlik nie deel van ons filosofiese geselskap nie, 
want hy was 'n volslae logiese analitikus en dit was al waarmee hy hom besig gehou 
het. Hy is dan ook in 1959 by Unisa aangestel. 


16 Kyk dialoog 2 met A.M.T. (Bert) Meyer net hierna. 

Daarvandaan het die ding maar so geleidelik ontwikkel. Na prof. Oberholzer se 
aftrede (1969) het ek hoof van die departement geword.” Die nuwerwetse goed, 
soos Derrida, het ons eers later mee kennis gemaak, maar dit het gebeur in ’n tyd 
toe ek op aftrede gestaan het (1986).'* Gevolglik het ek baie min daarvan gedoen 
en vir Marinus Schoeman gesê om voort te gaan.” My belangstelling was altyd in 
die geskiedenis van die filosofie en die geskiedsfilosofie gewees (Dreyer 1974). 
Dan was ek baie geinteresseerd in die Grieke, veral die tydperk tot by Aristoteles.” 
Aan Plotinus en die ander het ek my nooit veel gesteur nie, behalwe Augustinus, 
van wie ek pas weer 'n dik biografie gelees het. Hy is vir my 'n vreeslik interessante 
figuur. En dan spring ek vandaar na die moderne tyd en meer spesifiek Kant met 
die groep idealiste wat na hom kom — Fichte, Schelling en Hegel. Hegel is vir my 'n 
fassinerende filosoof, maar dit is seker te laat om nog iets van hom te leer. Ek sou 
graag meer in sy werk wou inkom.” 


PD: As ek dit nie mis het nie was u doktorsgraad, onder studieleiding van prof. 
Oberholzer, oor die filosoof Feuerbach? Kan u meer vertel? 


PSD: Ja, ek het reeds onder Plessner oor Feuerbach se antropologie gewerk. 
My eerste opdrag by hom was om al die proefskrifte wat oor Feuerbach verskyn 
het te versamel. Dit het ek gedoen — 28 tot in daardie stadium. Na my doktorale 
eksamen, wat opsigself 'n interessante storie was aangesien hy my nie 'n enkele vraag 
uit die aanbevole literatuur gevra het nie, het ek in alle erns begin skryf en my werk 
stuk-stuk by hom ingehandig. Dit was sy benadering. (Ek sou later as dosent die 
werkswyse verkies dat studente hulle werk vir my in die geheel bring.) So het dit 
dan aangegaan. Ek bring iets en hy is nie tevrede nie. Ek maak dan aantekeninge, 
gaan terug, en met die volgende keer was hy nog nie tevrede nie. Op die manier het 
ek die eerste paar hoofstukke seker ses maal oorgeskryf. Daardie tyd was my vrou 
vyftien maande terug in Suid-Afrika en my geld amper op. Ek het ook nie belang 
gestel om myself as predikant in Holland beroepbaar te stel nie, aangesien ek dan 


17 Vir sy intreerede as professor, kyk Dreyer (1970). 

18 Dreyer is as departementshoof deur A.P. du Toit van Unisa (1987-1999) opgevolg. Hierna 
was Deon Rossouw (2004-2010) en Emma-Ruttkamp-Bloem (2011-2014) die hoofde van 
die departement. 

19 Marinus (MJ.) Schoeman (gebore 1951) is vanaf 1974 lektor, later senior lektor, en vanaf 
2006 medeprofessor in die Departement Filosofie by UP. Vir sy belangrikste werke, kyk 
Schoeman (1979 en 2004). 

20 Vir sy werk oor die wysbegeerte van die Grieke, kyk Dreyer (1975). Vir sy interpretasie van 
Aristoteles se politieke filosofie, kyk Dreyer (1981). 

21 Vir sy opvatting van die universiteit, kyk Dreyer (1982). 

vyf jaar daar sou moes woon. Met my terugkoms het ek al die goed wat ek onder 
Plessner klaargemaak het hier gebruik. Die werk is daar gedoen, maar ek het hier 
onder prof. Oberholzer my doktorsgraad gekry (Dreyer 1951a).” 


PD: Wat het agter hierdie werk gesit? Was dit 'n historiese werk of was daar bepaalde 
aspekte by Feuerbach wat vir u belangrik was? 


PSD: Die oorspronklike opset was dat daar twee bande sou wees. Die eerste band sou 
dan nou eintlik histories wees — soos my proefskrif op die oomblik is. Die tweede 
gedeelte sou dan sistematies gewees het waar ek die wysgerige antropologie as 
sodanig sou aanpak, en waarin ek Feuerbach sou gebruik as die nuwe ontwaking 
wat op hierdie spesifieke terrein gekom het. Dié sou sistematies van aard gewees het, 
maar ek het nooit daarby uitgekom nie. 


PD: In die vyftigerjare het u ook 'n proefskrif in die teologie geskryf oor Toynbee? 


PSD: Ja, ek het altyd op die twee stoele gesit.” Daardie proefskrif was egter 'n ramp 
en 'n mislukking. Dit gaan eintlik terug na die 1940's toe ek en prof. S.P. Engelbrecht 
nie langs dieselfde vuur gesit het nie.“ Op 'n stadium wou ek filosofie laat vaar en my 
aan die teologie wy — nogal Nuwe Testament — waarvoor ek ook meestersgraad in 
Grieks aangepak het. Prof. Engelbrecht, wat dekaan van teologie was, wou my egter 
nie as student aanvaar nie. Daarom het ek met die filosofie aangegaan. Toe wou ek 
in Nederland teologie studeer, maar daar moes ek hoor dat ek 'n soort eks-Nazi was. 
Gelukkig het dit geen invloed op my verhouding met prof. Van der Leeuw of die 
ander studente gehad nie. Dit het egter wel veroorsaak dat ek met filosofie eerder as 
teologie aangegaan het. 

Terug in Pretoria, nadat ek reeds ’n geruime tyd as dosent in filosofie aangestel 
is, het ek tog weer met die teologie aangegaan. Ek het onder prof. Wolmarans oor 
die teologiese implikasies van Toynbee se geskiedenisbegrip gewerk.” Ons het egter 
sterk gebots oor hoe die proefskrif geskryf moes word. Uiteindelik het die studie 
op niks anders nie as 'n opsomming van Toynbee geëindig. Dit is 'n stuk werk 
wat vir my persoonlik baie onbevredigend is — nou nog. Die studie was eintlik die 
gevolg van my belangstelling in die teologie en my betrokkenheid by die kerk se 


22 Vir sy doktorsgraad, kyk Dreyer (195 1a). Vir sy eerste gepubliseerde artikels in hierdie tyd, 
kyk Dreyer (1951b, 1952 en 1955). 

23 Vir 'n vroeëre teologiese werk, kyk Dreyer (1955). 

24 S.P. Engelbrecht (1891-1977) was 1924-1956 professor in kerkgeskiedenis (Hervormde 
Kerk) by UP. 

25  Virsytweede doktorsgraad, kyk Dreyer (1958a). Vir 'n aanverwante artikel, kyk Dreyer (1958a). 


53 


Dialoog 1 | Piet Dreyer 


sendingwerk.” Behalwe filosofie was my ander byvak vir die graad volkekunde, wat 
ek onder prof. Piet Coertze geloop het. 


PD: Wat was dit in die filosofie van die geskiedenis of die geskiedsfilosofie wat vir u 
belangrik was? Was dit die gedagte van Toynbee dat die geskiedenis sekere siklusse 
het? Wat het u gemotiveer om in die tema belang te stel? 


PSD: Kyk, die geskiedenis van die filosofie het my altyd geinteresseer en was nog 
altyd ’n liefhebbery van my. Dit was reeds in Europa so. My belangstelling in die 
veld het my by Toynbee uitgebring, want alhoewel hy vandag bykans vergete is, 
was hy na die oorlog dié man. Hy het my ook in die geskiedsfilosofie geinteresseerd 
gemaak. Heymans het tog wel die invloed op my gehad dat ek my nie kon tuis voel in 
'n spekulatiewe spinnerak wat jy probeer bou nie. Jy moet vir my sé wat die grondslae 
is waarvan jy vertrek. Watter bewyse het jy vir daardie grondslae? As jy nie bewyse 
het vir daardie grondslae nie, kan jy aangaan, maar moenie daarop aanspraak maak 
dat wat jy sê die waarheid en die laaste waarheid is nie. 

Ek het toe vanuit hierdie fundamentele oortuiging begin werk en jy sal ook 
sien dat my boek oor die filosofie van die geskiedenis (Dreyer 1974) uit twee dele 
bestaan: Die een handel oor die kenteoretiese en die ander oor die metafisiese 
aspekte van die geskiedenis. Wat jy van die verlede ken, is altyd ’n vermenging van 
twee uiteenlopende sake. Feite ken jy uit dokumente en monumente, maar dat ’n 
bepaalde bewering ’n feit uitdruk — selfs die blote gedagte dat jy van 'n feit kan praat 
— berus op jou filosofie, dit wil sê die wyse waarop jy die dokumente selekteer en 
interpreteer. Tussen jou en die verlede hang daar altyd ’n papiergordyn wat jy met 
jou denke moet deurdring en sinvol maak.” 


26 Vir sy artikel oor sending, kyk Dreyer (1959). 

27 Kyk hieroor Dreyer (1966a: 91): “[O]ns kommunikasie met ons medemens is dialogies 
van aard; dit is 'n beweging van beide kante na mekaar toe. Van kommunikasie in hierdie sin 
kan daar nie sprake wees tussen ons en die mense van die verlede nie. Daar is 'n beweging 
van hulle na ons toe: hulle werke, woorde en gedagtes dein oor die oseaan van die tyd; 
die deining loop meesal dood sonder om die kuste van ons eie bestaan te bereik; soms 
is dit 'n ligte golwing aan ons kus wat skaars merkbaar is, soms is die deining so sterk dat 
dit vormend en bepalend inwerk op die kontoere van ons eie bestaan. Nogtans is dit net 
deinings. Die verlede is 'n “Totenstadt’, mummiefigure en soutpilare, dooie marmeroé en 
klanklose woorde … Eers na ontsaglike moeite en onuitputlike geduld slaag die historikus 
daarin om die lewensasem deur die dodestad te laat beweeg. Daar kom roering in die 
doodsbeendere; die mummiefigure begin te beweeg, die marmeroé begin te glinster, daar 
kom nuanses in die woorde ... Daar kan egter nie sprake van identiteit wees nie, omdat 
die lyflikheid en die enkelheid van die mens 'n gaping meebring wat nie uitgeskakel kan 
word nie.” 

Dit was altyd my stryd gewees met Potchefstroom se Christelike wetenskap 
waarvoor ek nou nog nie tyd het nie.” Wat is my feite? Hierdie feite word gekleur 
deur wat ek noem die voor-wetenskap. Teologie is 'n wetenskap, maar ek het 
predikant geword omdat my ouma gesê het ek sal so mooi lyk in 'n toga en omdat 
my pa altyd graag predikant wou wees. Dit is voor-wetenskaplike waardes en norme. 
Dan kom jy by die teologie self uit en moet jy volgens wetenskaplike metodes 
werk. Die grondslag van alle wetenskap is gegewens en die logiese verwerking van 
daardie gegewens. Maar, nou vind jy uit daar is ’n klomp goed in die geskiedenis 
wat oor hierdie gegewens heengaan. Becker, 'n Amerikaner, gebruik Julius Caesar as 
voorbeeld. Wat het met hom by die Rubicon gebeur dat hy na Rome teruggedraai 
het? Daar bestaan geen enkele letter oor wat daar gebeur het nie. Historici sal 
verskillende verklarings verskaf, maar dit is alles spekulasie. Jy het geen getuienis 
nie. Dan kom die wysgerige antropologie in die prentjie, dat ek alleen kan verstaan 
wat jy doen omdat ons albei mense is. Daar is 'n intermenslikheid wat maak dat ek 
jou kan verstaan en jy my kan verstaan. Daarom is Julius Caesar nie vir my 'n totale 
vreemdeling nie. Ek kan my goed voorstel hoe Caesar 'n keuse gemaak het. Ek praat 
nou oor goed waarvoor ek nie getuienis kan lewer nie, behalwe vir die intermenslike 
argument. Daarvoor het ek wel gronde. 

Maar wat maak jy met Marx se stelling dat die geskiedenis deur ekonomiese 
kragte bepaal word en Hegel se beskrywing van die geskiedenis wat deur al sy 
bewegings gaan? Wat is dit? Hier is ek bloot spekulatief besig. Ek is hier met 'n 
geheelbeeld van die geskiedenis besig. Goed, jou eerste reaksie mag wees dat dit in 
die snippermandjie hoort. Ek stem egter met Kant se standpunt teenoor Hume saam 
— dit is nie noodwendig nonsens nie. Hoekom doen die mense dit? Wat is die grond 
daarvoor? Dan kom jy by die kwessie dat daar elemente in die geskiedenis is wat na 
dinge heenwys wat supra-histories is en wat jy nie kan bewys nie. Vat nou die kwessie 
van toeval. In die jaar 44 v.C. is die slag tussen Markus Antonius en Octavianus deur 
Cleopatra se toevallige optrede beinvloed. Daar is nog sulke voorbeelde. Dit is 
die gekheid van toeval in die geskiedenis. Met ander woorde, dit lyk asof daar iets 
groter is as hierdie blote feitelikheid, kousaliteit en menslikheid wat ek op hierdie 
aarde sien. Maar afgesien daarvan het jy ook vir jou gemoed dit nodig. Dit is die 
eksistensie-filosofie wat my beinvloed om te kan sê wie is ek. Waar kom ek vandaan 
en waarheen gaan ek? As jy dit nie kan sê nie, dan is jy in die absurditeit van Camus. 
Dit is dan wat ek die metafisika van die geskiedenis noem. Dan gaan ek oor hierdie 
bewysbare gegewendheid na iets wat onbewysbaar is. 


28 Vir twee artikels in die opsig, kyk Dreyer (1963a en 1963b). Vir sy opvatting van die 
verhouding tussen wysgerige antropologie en teologie, kyk (Dreyer 1966b). 

PD: 'n Mens begin by die empiriese …? 


PSD: Ek begin by die empirie. Dit is wat die geskiedenis aanbetref. Maar nou is dit 
ook nie so eenvoudig nie. In die geskiedenis — en ek glo in enige wetenskap — lê 
die feite van die geskiedenis nie soos klippe opgestapel nie. Van die eerste woord af 
besluit jy watter klip jy vat en watter klip laat jy lê. Die besluit impliseer dat jy reeds 
'n visie het, dat jy reeds 'n norm het, ’n onderskeiding het van wat jy wil en wat jy 
nie wil nie. Dit is eintlik vir my 'n dialogiese of dialektiese verhouding. Ek kom met 
sekere oortuigings en ek kom haal 'n klip. Maar die klip is te swaar, dan moet ek 
weer my beskouing verander. Dan kom ek weer met die nuwe opvatting en so het jy 
'n heen en weer beweging wat maak dat jy groei en dat jy naderhand ’n beskouing 
het wat vir jou 'n geheel vorm, waarvan jy ook kan onderskei wat aanwysbaar is en 
wat spekulatief is. Dit was nog altyd my benadering in die filosofie gewees, veral ten 
opsigte van die geskiedenis. 


5. Die filosofie, politiek en die toekoms 


PD: Hoe sien u die filosofie vandag? 


PSD: Na die voltooiing van my Kant-vertaling verlede jaar, het ek die idee gekry om 
iets oor die millennium-wending te doen.” Ek het toe begin skryf oor die gees van die 
moderne tyd wat nou hier, al is dit skynbaar, op 'n bepaalde punt uitloop waarvan die 
blote syfer van 2000 jou as't ware 'n nuwe soort begin gee. Ek begin met die Grieke 
en gaan dan oor Augustinus, die Middeleeue en die Renaissance na die moderne 
tyd. In die moderne tyd beklemtoon ek die oorheersing van die rede. Uiteindelik 
sonder ek drie “noodlotsfigure” van die Weste uit: Darwin, Marx en Freud. By hulle 
word die Westerse geestesfondament, wat vanaf die Grieke strek, uiteindelik tot niet 
gemaak. Dit is ook die geval by Nietzsche, met sy uitspraak dat ons die ankertou wat 
die aarde aan die son vasbind afgekap het en nou in die ewige ruimte ronddwaal. 
Die idee is dan om teen die agtergrond van nuwe ontwikkelinge, byvoorbeeld 
Derrida se werk, te vra: Het ons hier nou met ’n soort van 'n doodlooppunt te make, 
’n tipe finale doodloop van die redelikheid wat van die pre-Sokratici tot nou toe 
deurloop? En as ons sê ons het by 'n doodlooppunt uitgekom, waar presies lê die 
doodloop? As ons praat van ’n nuwe begin, wat is die nuutheid van daardie begin? 
Ek beweeg egter hier op 'n terrein wat nie myne is nie. Ek is nou al 'n bietjie oud om 
my daarop in te werk en ek sal van julle jonges meer hieroor wil hoor. 


29 Vir Dreyer se vertaling van Kant se etiek, kyk Kant (1997). Vir sy eie werk oor etiek, wat hy 
die sedeleer noem, kyk Dreyer (1979a). 

PD: U het die punt gemaak dat u uit 'n stoere Boere agtergrond kom. U staan ook 
bekend as iemand wat regdeur sy akademiese loopbaan polities konserwatief was. 
Wat is die verhouding tussen u politieke opvattings en u rol as filosoof of beoefenaar 
van die filosofie? Wat ek ook wil vra is: Hoe beoordeel u apartheid vandag? 


PSD: Kyk, ek het my lewe lank die oortuiging gehad dat alle mense gelyk is. Daar is 
nie so ding dat 'n swart man minderwaardig is aan ’n wit man, of ’n vrou aan haar 
man nie. Maar tegelykertyd het ek altyd aanvaar dat daar verskille tussen mense is 
wat hoofsaaklik deur die geskiedenis meegebring word. Dit is deel van die lotgevalle 
van mense dat jy nooit alleen is nie, maar altyd in die sosiale verband van ’n volk 
opgeneem word.” Jy kan daai volk ook maar net vervloek omdat jy ’n deel is van 
daai volk. Apartheid was vir my net aanvaarbaar op grond van die basis dat jy 
elke volk die geleentheid moes gee en help om so ver te kom as wat dit enigsins 
moontlik is. Met ander woorde, aan die een kant het ek 'n geweldige liefde vir en 
gegrepenheid deur my eie volk — waar ek tuis voel, dis my mense, dis my tuiste. 
Daarby saam vanselfsprekend my taal, want jy kan net deur jou taal tuis wees. 
Teenoor, maar ook naas, ander volke. Dit was vir my die basis van apartheid. Daar 
het ek, van die begin af, met Verwoerd verskil. Dit het met die Tomlinson-verslag 
saamgehang. Tomlinson, wat 'n ouer kollega van my by die universiteit was, het 
gesê dat ons industrieë binne die tuislande moes oprig. Verwoerd het egter gevrees 
dat die blankes dan die tuislande sou oorheers. Daarom is die industrieë toe op die 
grens, soos by Rosslyn, geplaas. Hierdie kant van die draad is swart, daardie kant wit, 
en op die grens die fabriek. 

Ek het op prinsipiële gronde gesê as jy wil erns maak om ander volke op te bou en 
so ver as moontlik te laat kom, dan moet jy bereid wees om al die koste aan te gaan en 
die werk te doen om vir hulle 'n lewensmoontlikheid binne hulle eie tuislande te skep. 
Lewensmoontlikheid beteken die geleentheid om skole, universiteite en hospitale te 
hê — alles wat die lewe vereis, nie waar nie? Dit is my konserwatisme, aan die een 
kant, my klewe aan wat my eie is, maar aan die ander kant, was daar 'n baie lang tyd 
wat dit eintlik ’n liberale gedagte was. Vir my was hierdie liberale gedagte eintlik ’n 
voortvloeiing uit my konserwatiewe standpunt.” As ek myne wou hê, moet ek vir 
hom gee wat syne is op 'n regverdige en gelyke wyse. Dit was altyd my standpunt 
gewees. Dit het my filosofie beinvloed in die sin dat dit my belangstelling in die 
geskiedenis versterk het. Dit het my leeswerk baie gestimuleer met die verskillende 
aspekte van die geskiedenis. Dit is wat my persoonlike wêreld betref. Daarvolgens 
het ek ook by bepaalde organisasies aangesluit, maar hulle ook weer bedank as hulle 
nie meer volgens my beginsels gedink het nie. 


30 Kyk in die opsig Dreyer (1979b). 
31 Kyk in die opsig Dreyer (1977). 

PD: 'n Laaste vraag. Met al die dramatiese veranderinge in die land die afgelope paar 
jare, hoe sien u die toekoms van u mense? Wat lê in die toekoms vir die Afrikaanse 
gemeenskap voor? Wat eintlik agter my vraag sit is die volgende: Ons sit nou in ’n 
geintegreerde situasie nadat die ou apartheidsideologie dramaties misluk het. Kan 
mens jou politieke situasie so inrig dat jy nog iets van jou eie het, maar ook deel van 
'n verenigde staat uitmaak? 


PSD: Kyk, dit is natuurlik 'n onmoontlike ding om te beantwoord. My vertrekpunt, 
wat dié dinge betref is dit: Ek dink die ou apartheidsgedagte, territoriale apartheid, 
dit is verby. Dit is afgehandel, jy kan daar niks aan doen nie, al sou jy ook nou sê hoe 
spyt jy daaroor is. Nou sit ons in 'n stadium waar die samelewing opgeklits word. 
Maar in die tussentyd het ons kultuurverskille nog nie verbygegaan nie. Dit kan in 
die toekoms gebeur dat jy 'n kleurskakering in Suid-Afrika het, maar net een kultuur. 
Ek kan egter nie sien dat so 'n moontlikheid gou bewaarheid sal word nie. Nou 
hang dit af hoe sterk die Afrikaner is. Die Annale Skool het met hulle onderskeid 
tussen kort en langer golwe daarop gewys dat taal van die langste golwe is.” Taal is 
nie iets wat sommer maklik verdwyn nie. Daar was 'n ruk gelede die voorbeeld van 
'n gemeenskappie in Sirië se berge wat nog dieselfde Hebreeus as die Bybel praat. 
Taal gaan voort. Mense praat hom. Nou weet ek nie in hoeverre Afrikaners bewus 
is hiervan nie en opsetlik hulle eie taal en eie kultuur gaan handhaaf sonder om 
aggressief en oorlogsugtig te wees nie.” Dit is vir my die basiese vraag. Dan neem ek 
die Jode as 'n voorbeeld. Die Jode het vanaf 587 v.C. af tot 1948 ('n periode van meer 
as 2000 jaar) nooit ’n eie land meer gehad nie. Hulle was versprei oor die aarde, maar 
’n Jood het 'n Jood gebly al het daar ook veranderinge by hulle plaasgevind. Sou dit 
ook vir ons moontlik wees, ons wat in die minderheid sit? Sou ons in die eeue wat 
voorlê in staat wees om onsself te handhaaf? 

Teen dié agtergrond is my politieke beskouing heeltemal utilisties. Die vraag 
is: Beskerm of bevorder ons die behoud van ons eie kultuur of nie? Ek het geen 
politieke party wat ek op die oomblik ondersteun nie. Ek was donkiejare lid van 
die Nasionale Party en van die sogenaamde Afrikaanse kultuurorganisasies. Ek het 
hulle almal laat vaar. Hulle praat nie meer in die idioom waar ek my tuis voel nie. 
Ek volg my eie waardesisteem — die Afrikaanse taal en kultuuridentiteit — en ek glo 
in die toekoms van die Afrikanervolk en ek bid dat daar weer iemand sal kom wat die 
leiding kan neem. 


32 Die Annale Skool was 'n groep invloedryke 20ste eeuse Franse historici wat 'n strukturele en 
sosiale benadering met betrekking tot die geskiedenis gevolg het. 


33 Vir een van sy laaste gepubliseerde artikels oor die Afrikaners, kyk Dreyer (1998). 

DIE OOMBLIK VAN 
ANALITIESE FILOSOFIE 


Hierdie gesprek met prof. Meyer is tussen Februarie en Julie 2004 per e-pos gevoer 
en in Desember 2005 voltooi. Professor Meyer het in Mei 2015 toestemming gegee 
dat die onderhoud hier kan verskyn. A.M.T. Meyer is op 27 Januarie 1922 te 
Bethal gebore. Hy was lektor in die wysbegeerte aan die Universiteit van Pretoria 
(1951-1959), professor in sistematiese wysbegeerte aan die Universiteit van Suid- 
Afrika (1959-1971) en professor in filosofie aan die Universiteit van Wageningen 
in Nederland vanaf 1971 tot in die 1980's. 


1. Agtergrond 


Pieter Duvenage (PD): Beste prof. Meyer, baie dankie vir u bereidwilligheid dat ons 
hierdie gesprek, in die virtuele ruimte, kan voer. Ons het mekaar eenkeer skrams 
raakgeloop in Pretoria (ek dink dit was in 1994 of 1995), wat u dus nie ’n totale 
vreemdeling vir my maak nie. Daar is min mense wat twyfel dat u 'n belangrike rol 
in die filosofie, vir ’n sekere tydperk, by Unisa gespeel het. Ek wil egter graag voor 
begin. Waar begin u belangstelling in die filosofie? 


Bert Meyer (BM): Ek is in 1922 as een van sewe kinders gebore en het op 'n plaas 
grootgeword. My vader en moeder het albei veel waarde aan studie geheg en hulle 
was altyd verheug dat drie van hulle seuns hoogleraars (ekself in filosofie, Danie 
in interne geneeskunde, en Hennie in oogheelkunde) geword het. My vader het 
in die omgewing van Mosselbaai grootgeword en, alhoewel hy in die Tweede 
Vryheidsoorlog teen die Engelse geveg het, het hy nooit ’n wrok teenoor hulle 
gekoester nie. My pa kon Engels soos 'n gebore Skot praat. Hy was 'n gelowige wat 

sy geloof met die alledaagse realiteit, waarmee ’n boer te kampe had, kon temper. 
My moeder was 'n Trigardt en het in die Bethal-distrik grootgeword. Gedurende my 
laerskooljare het ek by twee onderwysers (mnre. Van der Westhuysen en Oosthuizen) 
les gehad in ’n plattelandse skooltjie wat uit sinkplate gebou was. Ons het altyd 
gedink dat ons ryk was en vandag weet ek ook dat dit werklik die geval was. 


PD: Is dit moontlik om u latere belangstelling in die analitiese en kritiese filosofie 
terug te herlei na die omgewing waar u groot geword het en selfs die opvattings van 
u ouers en onderwysers? 


BM: Ek het altyd 'n groot bewondering vir mnr. Mike Muller, prinsipaal en Latyn- 
onderwyser by die Hoërskool Hoogenhout te Bethal gehad. Hy was later prinsipaal 
van die Onderwyskollege in Heidelberg. Ek sou graag wou sien dat hy kon weet hoe 
ver ek dit gebring het. Hy was die spreekwoordelike “gentleman” en het ons geleer 
om trots te wees op die feit dat ons Afrikaners is. 

Van moederskant is ek ’n agterkleinkind van Louis Trigardt — die eerste 
Voortrekker. My moeder het op die Hoëveld van die Transvaal opgegroei. My ouers 
het gesorg dat drie van hulle seuns dit so ver kon bring as hoogleraars. Hulle was 
Boere, goeie mense en vir ons voorbeeldige ouers. Omdat ek as kind voortdurend 
aan die redeneer was, het my moeder gedink dat ek regte moes gaan studeer, daarom 
het ek Latyn op skool geneem. Gedurende die laaste week van my matriek het ek 
van ’n neef verneem dat daar te veel advokate sonder werk rondloop en het toe, 
saam met 'n broer, besluit om mynbou- en metaalkunde aan die Universiteit van 
die Witwatersrand te gaan studeer. Gedurende my studiejare daar het vakke soos 
Wiskunde, toegepaste wiskunde (en later ook geologie) my wel geboei, maar my 
vakansiewerk by ’n goudmyn, Simmer & Jack, was iets van 'n nagmerrie. 

Gedurende my studie van skeikunde aan die Universiteit van die Witwatersrand, 
het 'n dosent die opmerking gemaak dat uit die verbinding van twee droë substansies 
(waterstof en suurstof) ’n nat substansie (water) ontstaan. Die opmerking het 
my geprikkel, enersyds omdat hy gepraat het van 'n substansie en eienskappe, en 
andersyds omdat daar 'n verandering plaasvind van die eienskappe (droog plus 
droog is nat). 

Ek onthou vandag nog goed dat ek toe vir die eerste keer begin dink het aan 
substansies en eienskappe — twee begrippe waarmee ek vertroud was toe ek later 
Locke, Berkeley en Hume se filosofie ontdek het. Een van die eerste filosofiese boeke 
waarmee ek kennis gemaak het, was die klein inleiding van Bertrand Russell waarin 


1 Kyk oor Louis Trigardt (1773-1838) sy bekende dagboek (Trigardt 1964). 

hy ook die vraag oor 'n tafel stel aangesien ons kennis tot hardheid, geur en kleur 
beperk is” Hoe kom ons dan aan die substansiële van die tafel? 

Dan was daar nog iets wat my aan die dink gesit het en dit hou verband met die 
eksegese van die Hebreeuse teks van die Pentateug. Daar is altyd aan my vertel dat 
die Heilige Skrif as ’n eenheid gesien moet word en plotseling kon ek met gemak die 
drie tradisies daarin onderskei (Elohim, profete, en Jahwe). Dit was die aansporing 
om te sien dat daar iets was waarin verskillende mense geglo het en dat dit deur die 
Joodse skrywers gebruik is om die universele vir hulle eie doel te gebruik: Om God 
(Elohim) vir hulleself ( Jahwe) te eien. Reeds in daardie stadium was ek bewus dat 
’n verhaal as ’n ideologie kan verskyn — iets waarmee jy jouself kan beskerm en jou 
dade kan regverdig. Dit was sonder twyfel die aanset tot my skeptisisme ten aansien 
van metafisiese verhale. Ek het ook met die boeke van C.E.M Joad, onder andere 
God and Evil, kennis gemaak en sy skryfstyl het my beindruk.” 

Alhoewel dié dinge my filosofiese oë oopgemaak het, was daar tog die steun wat 
ek by vriende, studente en kollegas gekry het — mense wat dieselfde idees gehad 
het, maar sonder die swaar filosofiese lading. Met my oorlede broer, die oogchirurg 
Hennie Meyer, het ek baie gesprekke gevoer, en dit was vir my verbasend om te sien 
hoe hy dinge op dieselfde manier as ek ontleed het. (In my latere loopbaan kon ek 
steun op kollegas soos prof. G.H.T. Malan, destyds hoogleraar in die filosofie aan 
die Universiteit van die Vrystaat in Bloemfontein, en my goeie vriend Daantjie 
Oosthuizen, wat helaas vroeg gesterf het.*) Een van my eerste studente aan Unisa 
was Wim Gerke, landmeter, later stadsbeplanner en nog later deskundige op die 
gebied van onteieningsprosedures. Hy het onder my leiding met ’n proefskrif oor 
die logika in regsprosedures gepromoveer.” 'n Mens kom iets by jouself agter, maar 
jy het ook die steun van ander nodig, sê maar 'n gehoor wat hande klap as jy iets 
aanneemlik vertel het. 

Ek het toe om persoonlike redes besluit om my studies by Wits te stop en om 
om iets anders te doen. Een van die redes was dat ek weens ’n ondersoek deur die 
artse van die Kamer van Mynwese nie ’n “rooi kaart” kon kry nie — elke werker 
wat ondergrond wil werk moet 'n mediese ondersoek deurloop en aan bepaalde 
gesondheidsnorme voldoen. Ek was elke ses maande afgekeur en het dit oorweeg 


2 Bertrand Russell (1872-1970) is algemeen bekend as een van die grondleggers van die 
analitiese filosofie in die 20ste eeu, 'n denktradisie waarin die natuurwetenskap 'n belangrike 
rol speel. 

3 Joad (1891-1953) was 'n skrywer van populér-filosofiese werke wat veral in die 1940's wyd 
in Brittanje gelees is. 

D.C.S. Oosthuizen (1925-1969) was in die 1960's professor in filosofie by Rhodes Universiteit. 

5 Kyk Gerke (1966). 

om geologie te studeer, maar dit tog afgewys omdat ek toe na aanleiding van my 
studie van Latyn besluit het om Grieks en antieke tale te bestudeer. 


2. Studie aan die Universiteit van Pretoria 


PD: U het toe aan die Universiteit van Pretoria gaan studeer? Hoe het u by die 
filosofie uitgekom en watter werke het u in daardie stadium beinvloed? Wat was u 
ingesteldheid teenoor filosofie in daardie stadium? 


BM: My vader het gereken dat ek moes probeer om teologie te studeer en ek is toe na 
die Universiteit van Pretoria in die vroeë 1940's. Daar het ek modules in Hebreeus, 
Grieks, Filosofie, Klassieke Geskiedenis en Geskiedenis van die Nabye Ooste 
bestudeer en my BA-graad (met Wysbegeerte en Hebreeus as hoofvakke) met lof 
geslaag. Daar was momente dat ek gedink het om Egiptologie te gaan bestudeer om 
die eenvoudige rede dat die toenmalige hoogleraar in Semitiese tale, prof. Gemser, 
my geweldig geinspireer het. Tog het die belangstelling in die werk van James Jeans 
en Arthur Eddington my in die rigting van wysbegeerte gestuur." Ek het nooit enige 
religieuse ervarings gehad nie en twyfel sterk daaraan of ander dit ooit gehad het, 
maar natuurlik is daar altyd mense wat reken dat hulle Napoleon of Hitler of selfs 
Jesus is. My belangstelling in die teologie was eerder ’n belangstelling in dogma- 
geskiedenis wat met die Patristiek saamhang en vandag nog dink ek dat Marcion een 
van die beste teoloé was. As ek tyd sou hé, sou ek graag iets oor hom wil skryf en die 
kritiek van Tertullianus op sy idees. In 'n sekere sin was hy 'n afvallige en ek het 'n 
groot waardering vir afvalliges. 

Die Departement Filosofie, waar ek met my nagraadse studies aangegaan het, is 
in daardie stadium deur proff. T.J. Hugo en C. H. Rautenbach behartig. Hugo het die 
metafisika, staatsfilosofie en geskiedenis dele behartig. Rautenbach het logika, etiek 
en kennisleer doseer. Prof. Hugo het sy voorgraadse opleiding aan die Grey Kollege 
in die Vrystaat ontvang en het later aan die Ryksuniversiteit te Groningen onder 
Gerardus Heymans (toentertyd professor in sowel die filosofie as die psigologie) 
studeer.” Heymans se assistent in die laboratorium H.J.FW. Brugmans (wat later in 
die psigologie of pedagogiek gepromoveer het) was ook goed met Hugo bevriend.’ 


6 Sir James Jeans (1877-1946) was 'n Britse wiskundige en het onder andere Physics and 
Philosophy (1942) geskryf. Sir Arthur Eddington (1882-1944) was 'n astrofisikus. Hy was saam 
met Einstein een van die eerste fisici wat tot die vroeére formulering van die relatiwiteitsteorie 
bygedra het. Vir drie van sy publikasies, kyk Eddington (1928, 1935 en 1939). 

7 Oor Hugo, kyk die vorige onderhoud met Dreyer. Sy leermeester, G. Heymans (1857-1930), 
was vanaf 1890 professor in filosofie aan die Universiteit van Groningen. 

8 Brugmans (1884-1961), ’n student van Gerardus Heymans, was van 1928-1954 hoogleraar 
in psigologie in Utrecht. 

Hugo was, sover ek dit het, die opvolger van prof. Macfadyen — “a man of many 
talents”. Macfadyen het onder andere Engels en Logika aan die ou Staatsgimnasium 
in Pretoria doseer, en later was hy professor in filosofie, psigologie en ekonomie aan 
die Transvaalse Universiteitskollege (Tukkies). Van die ouer garde het ek gehoor 
dat hy ongeveer alle vakke kon doseer. Ek het later van sy handboeke by wyle 
prof. G. Pellisier gekoop en kon aan al die kantaantekenings sien hoe ongelooflik 
sorgvuldig hy so 'n boek bestudeer het. Welke rigting hy voorgestaan het weet ek nie.” 


PD: Kan u my meer vertel van die filosofie wat Hugo en Rautenbach geleer het? 


BM: Om die filosofie aan die Universiteit van Pretoria (UP) goed tebegryp, moet in ag 
geneem word dat die filosofie van Heymans op die psigologie berus het. Die filosofie, 
of liewer wéreldbeskouing, was bekend as psigies-monisme en Heymans het selfs 
probeer om eksperimenteel te bewys dat dit die juiste teorie oor die werklikheid was. 
Teoreties gesproke was die grond vir die leerstelling dat die aanname van die materie 
as basis geen rekenskap kon gee van die feit dat 'n mens se begrippe (wat eintlik 
psigies van aard was) nie uit materie afgelei of kousaal verbind kan word nie. Van die 
vroegste proewe met parapsigologiese verskynsels is in ’n psigologiese laboratorium 
gedoen. ’n Geneeskundestudent het hom as proefpersoon aangebied en hy moes 
deur konsentrasie probeer om te antwoord welke woorde op kaarte voorgekom het. 
Volgens die ondersoekers was daar ’n positiewe resultaat. Dit sou dan ook 'n bewys 
gewees het vir die teorie dat die werklikheid eintlik psigies van aard was. Prof. Hugo 
— wat 'n voorbeeldige Afrikaner was, maar geen gereëlde kerkganger nie — het sterk 
aan die psigies-monisme geglo. Met hom het ek veel gesprekke gehad en dit is op 
sy aanbeveling dat ek later in Groningen studeer het. Hy was onder die indruk dat 
daar nog ’n volgeling van Heymans sou wees. Dit was nie die geval nie, want die 
opvolger van Heymans was Leo Polak, wat veral oor die etiek navorsing gedoen het. 
Polak, 'n Jood, het gedurende die Duitse besetting van Nederland uiteindelik in een 
van die konsentrasiekampe gesterf." Prof. Helmut Plessner was die opvolger van 
Polak en hy is veral deur FJ.J. Buytendijk en die naoorlogse minister van onderwys, 
Gerrit van der Leeuw — wat 'n groot werk oor fenomenologie van die religie geskryf 
het — gesteun. 


PD: U verwys na die belangrikheid van psigies-monisme tydens prof. Hugo se 
termyn as hoof van die departement by Tukkies. Kan u meer daaroor sê? 


9 Prof. W.A. Macfadyen (1865-1924), soos bespreek in hoofstukke 1 en 3, en die dialoog 
met Dreyer, was van 1912-1924 professor in filosofie by die Transvaalse Universiteitskollege 
in Pretoria. 

10 Leo Polak (1880-1941) het in die kenteorie, regsfilosofie en etiek gewerk. 

BM: Wat die psigiese-monisme aanbetref was een van die belangrikste vrae in die 
filosofie van die 1920's die volgende: Moet die werklikheid dualisties of monisties 
benader word? Is die werklikheid tot materie én gees (psige), of slegs tot materie, as 
materie-realisme, reduseerbaar? Heymans se werk in die opsig was Einführung in die 
Metaphysik auf Grundlage der Erfahrung en sy opvolger, Polak se werk was Kennisleer 
contra Materie-realisme.'' Heymans en Polak het aangevoer dat geestelike prosesse 
nie tot materiéle prosesse herleibaar is nie. Heymans se belangrikste argument het 
op die prinsipe van kousaliteit berus. Die veronderstelling is dat die beginsel van 
identiteit met oorsaak en gevolg saamhang. Omdat materie nie identies aan kennis 
is nie (hier kan mens ook woorde soos denke, wil en gevoel in die plek van kennis 
plaas) kan materiéle prosesse nie die oorsaak van ons kennis wees nie. Ons kennis is 
psigies van aard en daarom is die kennis van materie ook uitgesluit. Wat direk gegee 
is, kennis, is psigiese prosesse, en ons moet materie as 'n afgeleide wyse waarop ons 
na dinge kyk sien. Jy sou kan sê dat materie met die Kantiaanse begrippe ooreenstem 
— iets wat tot die struktuur van die menslike gees hoort, ’n soort manier om na dinge 
te kyk. 

Tommie Hugo was, soos Rautenbach, ’n aanhanger van Heymans en het sy 
lesings oor die kennisleer uit Die Gesetze und Elemente des wissenschaftlichen Denkens 
voorberei — dié werk (van 1890-1894) is deur Bertrand Russell in Mind gekritiseer.” 
Heymans het “denkwette” as wette gesien waarvolgens ons dink, omdat ons psigiese 
samestelling is soos dit is. Russell vra egter: Gestel dat ons geestelike samestelling 
verander, sou daar dan ander denkwette wees? Die psigologiese interpretasies het 
in daardie tyd sterk geleef en selfs die werk van Husserl, oor die filosofie van die 
rekenkunde, is nog volledig deur die psigologisme bepaal. Dit is eers Frege wat vir 
Husserl in 'n ander rigting gestuur het, die rigting van die fenomenologie. 


PD: Sou 'n mens dus kon sê dat die filosofie van Heymans, soos dit deur Hugo en 
Rautenbach by Tukkies doseer is, 'n sterk neo-Kantiaanse stempel gedra het? 


BM: As jy vra na die neo-Kantianisme van Heymans, dan sê ek ja. Dit stem in 
groot mate ooreen met die rigting van Jakob Fries en Leonard Nelson, en dit sou 
interessant wees om ’n vergelyking tussen Heymans en Nelson te maak." 


PD: Waarom was die psigies-monisme vir Afrikaanse filosowe soos Hugo en 
Rautenbach in die 1930’s en 1940’s belangrik? Het dit enigsins met die politieke 
gebeure van daardie tyd saamgeval? 


11 Kyk Heymans (1905 en 1915) en Polak (1912). 

12 Oor hierdie werk, kyk Heymans (1890-1894). 

13 Jakob Fries (1773-1843) was 'n Duitse filosoof en Leonard Nelson (1882-1927) 'n Duitse 
wiskundige en filosoof. 

BM: U soek blykbaar na ’n verband tussen Afrikaner-intellektueles en psigies- 
monisme. Gestel nou dat die argumentasie pro-psigiese-monisme goed geformuleer 
en oortuigend was, dan sou dit niemand verbaas nie as mense wat daarmee bekend 
was dit ook aanvaar het. Gestel dat die alternatief die leerstelling van die materialisme 
was en mense dit nie aanvaar het nie, dan was dit nie eienaardig wanneer die psigiese- 
monisme aanvaar sou word nie. Daar was egter natuurlik nog ander moontlikhede: 
’n Dualisme van gees en materie, of die moontlikheid van iets wat nog psigies nóg 
materieel is. 

My eie opvatting is dat die vraag berus op die veronderstelling dat die 
werklikheid `n soort voorwerp is wat mens vanuit ’n skeikundige metodologie kan 
benader. Dit wil sê iets bestaan uit een of meer dele soos wat water uit suurstof en 
waterstof bestaan. Werklikheid is `n begrip, en nie die en of ander soort stof nie, 
en die benadering daarvan kan alleen vanuit ’n analise van taalgebruik geskied. 
Hierdie moontlikheid was egter nooit by bogenoemde intellektuele teenwoordig 
nie. Daar kom ook nog iets anders by. Indien iemand die psigies-monisme of enige 
ander metafisiese opvatting aanvaar, hoe geskied die aanvaarding daarvan in die 
daaglikse lewe? Kortom: die wêreld van die filosofie is ’n verhaal en binne daardie 
verhaal speel 'n aantal begrippe of woorde ’n saambindende rol. Dit beteken dan 
dat die spel weinig of niks te make het met die aard van die mense wat die spel speel 
nie. Daar is dan geen verband tussen die persoonlikheid van die speler en die spel 
nie. Dit is ook my beswaar teen poginge om 'n verband tussen die geskiedenis van 
'n persoon en sy oortuigings te lê. 

Ek wys die psigoanalitiese benadering dus af wanneer dit gaan om ’n 
argumentatiewe verhaal. 'n Argument is juis of onjuis, en die juistheid of onjuistheid 
daarvan hang nie af van die psigologiese gesteldheid van die persoon nie. Dit is 
iets anders wanneer dit gaan om oortuigings wat nie op argumentasie berus nie. 
Dat iemand glo dat Jesus die seun van God is, hang af van die omgewing waarin 
hy grootgeword het, die sukses van die mense wat die idee verkondig, en van die 
gebruik van woorde soos straf en beloning. 

Om die rede wys ek u implisiete benadering af dat die analitiese filosofie iets met 
die skool of onderwysers of verandering van studierigting te make het. Die vraag 
is nie wie Meyer was en waar hy opgegroei het nie, maar waarom reken hy dat die 
analitiese filosofie ’n juiste manier is om die filosofie te benader. Ek is 'n ywerige 
fotograaf en maak gebruik van ou kameras soos die Zeiss Contax van 1937 en die 
Kiev 88 uit 1996, 'n Russiese monster soortgelyk aan die Sweedse Hasselblad, maar 
ek sou nie weet watter verband daar bestaan tussen dié versameling instrumente en 


die instrumente wat ek gebruik in die analise van filosofiese begrippe nie. 

Ek kan begryp wanneer dosente in die filosofie begin met die Bybel en daaruit 'n 
lewensopvatting of selfs wêreldbeskouing wil opbou. Dié soort is oral aanwesig, hier 
in Nederland, maar ook in Suid-Afrika, en vir my is dit duidelik dat daar in die Bybel 
’n lewenswandel en 'n kosmologie skuil. Ek het egter nie so 'n Bybel nie en dink ook 
dat dit weinig met die filosofie te make het, want ek beroep my op taalgebruik en 
probeer — met wisselende sukses — om ’n filosofiese jargon te vermy. Die eksegete 
van die heilige geskrifte hanteer ’n jargon en dié staan in die weg van 'n gesprek 
met ander. 


PD: Kan u meer oor prof. Rautenbach se benadering tot die filosofie by Tukkies sê? 


BM: Prof. Rautenbach, voorheen predikant in die Hervormde Kerk en later rektor 
van UP, het logika en etiek behartig. Hiervoor het hy van handboeke van sowel 
Heymans as I.J. De Bussy (ek dink toentertyd hoogleraar in Amsterdam) gebruik 
gemaak. Hy het nooit in die buiteland studeer nie en het ’n proefskrif oor sedelike 
keuring geskryf. Dit was eintlik 'n soort klassifikasie van teorieë oor sedelike keuring 
en het veral op die werk van 'n beroemde psigoloog William McDougall gefokus." 
Soos Hugo het Rautenbach ook 'n duidelike voorkeur vir Nederlandse universiteite, 
en veral vir Groningen, gehad omdat dit by uitstek ook vir die opleiding van 
predikante vir die Hervormde Kerk gesorg het. Om dieselfde rede het P.S. Dreyer 
en die teoloog B.J. Engelbrecht ook na Groningen gegaan. Laat ons so sê, daar 
was ’n duidelike voorkeur vir Nederlandse boeke. Ook in die geskiedenis van die 
filosofie is die vier bande van Jansen gebruik.” Ongetwyfeld was hierdie voorkeur 
van Nederland eerder as Engeland polities gemotiveer. Die merkwaardige was dat 
die geskiedenis van die filosofie in die eerste jaar met die Renaissance begin het 
en dat die rasionaliste en empiriste, soos hulle genoem is volgens die Nederlandse 
manier van doen, dan aan die beurt gekom het. Die rede was dat die twee teologiese 
fakulteite by UP dit so wou gehad het omdat dit dan sou aansluit by die opkoms van 
die Protestantisme. Daar is sover ek weet nooit iets aan die Middeleeuse filosofie 
gedoen nie. 


PD: Met u Wits agtergrond was u duidelik nie die konvensionele student in die 
filosofie by Tukkies nie? 


BM: By die twee professore waar ek met die filosofie begin het, het ek spoedig 
agtergekom dat daar twee aspekte ontbreek: wysgerige analise en kritiek. Wanneer 


14 Kyk Rautenbach (1939). William McDougall (1871-1938) was ’n Britse en Amerikaanse 
sielkundige. Vanaf 1920-1927 was professor by Harvard, en daarna aan Duke Universiteit 
verbonde. McDougall was krities oor 'n behavioristiese en materialistiese psigologie. 


15 Vir sy vier dele oor die geskiedenis van die wysbegeerte, kyk Jansen (1919-1923). 

ek byvoorbeeld na prof. Tommie Hugo se entoesiastiese lesings oor die geskiedenis 
van die wysbegeerte geluister het, was dit boeiend en hy kon telkens weer 'n ander 
filosofie met dieselfde oortuiging vertel. Hy was die verteller van verskillende 
verhale, maar telkens het ek myself afgevra wanneer sou ekself sulke verhale sou kon 
vertel. Eers later in Groningen het ek agtergekom hoe oppervlakkig die lesings van 
prof. Rautenbach was. Hy was buitengewoon sistematies, maar het weinig geweet 
van wat in die Angel-Saksiese lande op die gebied van kritiek en analise gebeur het. 
Met die uitsondering van die Engelse empiriste (Locke, Berkeley en Hume) het ons 
nooit iets oor Russell, Moore of Wittgenstein gehoor nie. Rautenbach 'n wel een 
keer gesê het dat hy Whitehead se idee van die “bifurcation of nature” nie begryp 
het nie. 

Jy moet onthou dat my eerste kennismaking met die filosofie was toe ek 
mynboukunde aan die Universiteit van die Witwatersrand studeer het. Ek het 
Bertrand Russell gelees en toe ook begin om sy idees oor taal en die grondslae van die 
wiskunde te bemagtig. Rautenbach se logika-lesings het uit sillogismes, volgens die 
handboek van Heymans, bestaan. Bertrand Russell het teen die einde vandie 19de eeu 
die boek van Heymans oor die logika en kennisleer in Mind geresenseer. Hierin het 
hy op die psigologistiese interpretasie van die logika gewys. By Rautenbach het ek, in 
navolging van Heymans, geleer dat daar drie denkwette was: die wet van identiteit, 
die wet van non-kontradiksie en die wet van die uitgeslote derde. Die psigologiese 
benadering kom duidelik na vore in die benaming denkwette. Verder het Rautenbach 
die probleem van induksie behandel en die oplossing ook by Heymans gevind. 
Dit was merkwaardig dat alhoewel hy ’n boek van Welton en Monahan voorgeskryf 
het, hy dit nooit gebruik is nie. Vanweë my belangstelling in die wiskunde en die 
logika, het ek 'n meesters-dissertasie oor die begrip van ruimte in die psigologie, 
wiskunde en natuurkunde geskryf (Meyer 1946). Prof. De Loor van Wiskundige 
Statistiek ('n student van die intuisionis L.E.J. Bouwer) was my eksterne eksaminator. 


3. Nederlandse studies 


PD: Na die voltooiing van u meestersgraad is u toe na Nederland om by Plessner in 
Groningen te gaan studeer? 


BM: Ja, Plessner. Ek het daar in die laat-1940/s studeer net voordat P.S. Dreyer en 
Johan Degenaar ook studente by hom was. Ek weet nie of Dreyer ooit deur Plessner 
beinvloed is nie. Gedurende die jare wat ek in filosofie saam met Dreyer by UP was, 


16 Die teks het oorspronklike as Welton and Monahan (1916) verskyn, maar is verskeie kere 
daarna herdruk. 

het ek nooit gemerk dat Dreyer bepaalde idees van Plessner oorgeneem of verder 
uitgewerk het nie. Ook by Degenaar het ek nie so iets opgemerk nie. Degenaar was 
wel onder die indruk van Van Peursen — wat eintlik maar ’n derderangse filosoof was. 
Miskien weet jy dalk welke idees van Plessner deur Degenaar uitgewerk is? Of dié 
twee ooit Die Einheit der Sinne van Plessner (1923) gelees het, weet ek nie, maar ek 
betwyfel dit wel. 

My persoonlike aanvaring met Plessner was nie positief nie. Nogtans het Plessner 
later, na die verskyning van my boek oor die fenomenologie (saam met die sosioloog 
Frans Maritz by Unisa) sy beste wense oorgedra en selfs 'n boek oor hom aan my 
gestuur. Daar is altyd iets soos 'n kombuis-geskiedenis, dit wil sé wat in die kombuis 
plaasvind waar die geregte voorberei word. Plessner het Duitsland vanweë sy Joodse 
herkoms verlaat — saam met, as ek goed onthou, Neurath en Reichenbach — en die 
bedoeling was dat hulle na Turkye sou gaan om daar aan 'n universiteit te werk. 
Een van hulle het egter die metafisiese spekulasies van Plessner sterk as pseudo- 
filosofie afgewys. 

My beswaar teen Plessner was dat hy nie daarin geslaag het om 'n filosofiese 
metode aan sy studente te leer nie. Miskien reken sommige mense dat so iets nie 
bestaan nie en dat ’n filosoof eintlik oor ’n besonder gawe beskik om toegang tot 
hoëre waarhede te verkry. ’n Goeie filosoof is soos 'n goeie kok wat geleer het om 
te kook, maar wat dit ook aan ander kan leer. As hy bevliegings sou kry, is dit ’n 
aanset om iets te doen en nie om diepere waarhede te genereer nie. In Nederland 
het ek ’n skripsie by Plessner oor die analise, veral in afgrensing van die metafisika, 
ingelewer. Dit was 'n ramp, want toe het iemand in Switserland hom afgeraai het om 
my studie as antropoloog te lei. Plessner wou toe dat ek die onderwerp verander en 
ek het toe besluit dat ek nie verder in Groningen kon bly nie. Ek het aan Dorothy 
Emmett in Engeland geskryf om te vra of ek iets onder haar kon doen, maar ek het 
uiteindelik na UP (1949) teruggekeer waar ek in die biblioteek die Patrologia van 
Migne gekatalogiseer het. Dit was ’n verskriklike werk, want daar was so iets van 
meer as 400 dele.” 


4. Filosofie-dosent by Tukkies in die 1950's 


PD: U is dus na die kortstondige studie onder Plessner in Groningen terug na 
Pretoria, waar u ook filosofie doseer het? 


17 Dorothy Emmet (1904-2000) was van 1938-1966 aan die Universiteit van Manchester 
verbonde. Die Patrologia Latina is omvangryke versameling van die geskrifte van die 
kerkvaders wat tussen 1862-1865 deur Jacques-Paul Migne saamgestel is. 

BM: By my terugkeer na Pretoria was Rautenbach rektor en C.K. Oberholzer hoof van 
die Departement Wysbegeerte. Laasgenoemde het ook nog die Heymans/De Bussy 
rigting gevolg. Hy het my gevra om vir senior studente iets oor die eksistensie- 
filosofie te vertel. Ek het Sartre gekies en het dit met soveel oortuiging gedoen dat ek 
volgens wyle Johan Heyns 'n gevaar vir die jeug in Suid-Afrika was — die aantyging 
is later deur ds. Ben Marais, studenteleraar van die Ooskerk, herhaal. Oberholzer 
het toe pas begin om iets oor die eksistensie-filosofie te lees; aanvanklik was dit 
gewoonweg Nederlandse inleidings — 'n mens kom ook nooit weg van Nederland 
nie. Ek het toe ook, as lektor, na aanleiding van ’n kollokwium oor Heidegger by 
Plessner, lesings oor Heidegger gegee. Toe het Oberholzer die wind van agter gekry, 
want hy is deur die baie woorde wat aanmekaar gelas word bekoor — in-der-Welt-Sein, 
mit-Sein, mit-ein-Ander-in-der-Welt-Sein. In die tyd het hy ook die filosofie van die 
opvoeding oorgeneem en dit was so in sy kraal, want daar kon hy die rol van dominee 
na hartelus uitdra — dit was Christelik-Nasionale onderwys wat selfs sy neerslag in 
Stellenbosch (ek meen onder Gunther) gevind het. 

Die invloed van Sartre en sy manier van fenomenologie bedryf het na Nederland 
deurgesypel, waar mense soos J.H. van den Berg en Langeveld daardeur beinvloed 
is. Veral Langeveld het Oberholzer geinspireer — is so 'n mate dat hy hom na UP 
uitgenooi het om lesings te gee.” Die kwessie was altyd: Wat is die mens? Toe is 
Roleen, Oberholzer se dogter, ook na Oostenryk om daar te gaan kyk wat die mens 
eintlik is en toe ook na Utrecht om by Langeveld weer te kyk of die mens werklikwaar 
bestaan en of hy nou liewer nie miskien alleen maar by UP te vind is nie. 

Terwyl ek met my nagraadse studie in die wysbegeerte aan UP besig was, het 
ek ook lesings in die teologie gevolg.” Ek het met verwondering na die dosente 
se verhale geluister. Ek was verbaas oor die feit dat hulle verhale kon vertel wat so 
boeiend was, en het gewonder wanneer ek self in staat sou wees om sulke verhale te 
vertel. Dit was vir my self moeilik om iets te vertel oor waarheid of goedheid of die 
werklikheid sonder dat ek 'n metode aangeleer het om die dinge te ondersoek. Ek was 
nog meer bewus van een of ander gebrek by myself toe ek in Groningen studeer 
het. Blykbaar het ’n hoogleraar verwag dat jy sy boeke goed moes bestudeer en dan 


18 J.H. van den Berg (1914-2012) se proefskrif (1946) handel oor die betekenis van 
fenomenologie vir die psigiatrie. Van den Berg het vanaf die verskyning van sy boek oor 
die metabletika (Van den Berg 1956) bekendheid verwerf. Hy was verbonde aan die 
universiteite van Utrecht en Leiden. Vanaf 1969 het hy Suid-Afrika verskeie kere besoek en 
in 1984 'n ere-doktorsgraad van die Universiteit van die Oranje-Vrystaat ontvang. 

19 MJ. Langeveld (1905-1989) was professor in pedagogiek aan die Universiteit Utrecht 
(1946-1972). 

20 Vir sy doktorale studie, kyk Meyer (1949). 

daarop verder moes borduur, maar wat daardie borduurwerk was, hoe ek dit moes 
doen, was vir my 'n raaisel. Rautenbach het dit alewig gehad oor ’n lewensopvatting 
en 'n wêreldbeskouing en hoe mens nou aan so iets kom. Wat is die weg wat jy moet 
bewandel om so iets op te bou? 

Jare later het ek begin dink dat die idee van tradisie ’n besonder sterk rol in die 
Afrikaanse denke oor wysgerige sake gespeel het. Aan die een kant was dit die rol van 
die kerk wat op Nederlandse idees geskoei was, en aan die ander kant die binding 
tussen die staat en die Christendom wat in die Suid-Afrikaanse politiek, veral in die 
jare van Paul Kruger, 'n belangrike rol gespeel het. Die idee van ’n wêreldbeskouing 
het my geboei en ek het dit ook as 'n vertaling van die begrip metafisika gesien. So iets 
kon nie begin as 'n geloofsbelydenis nie, maar moes opgebou word na aanleiding van 
die vraag: Wat is die boustene van so 'n gebou en hoe sou 'n mens daardie stene kon 
onderskei van stene wat nie daarby hoort nie? Ek het reeds as student die indruk 
gekry dat ’n filosofiese stelsel opgebou moes word uit beginsels wat onbetwisbaar 
en universeel is. Vanweë my vroeë natuurwetenskaplike studies kon ek egter nêrens 
so iets vind nie — ook omdat ek nie ’n gelowige was nie. Aan die een kant het dit 
vir my gelyk asof wysgere eers iets geglo het en dan daaroor nagedink het om dan 
verder 'n sisteem op te bou wat daarop berus. Dit is die indruk wat ek by die lees van 
prof. H.G. Stoker gekry het. By ander denkers soos James Jeans en Arthur Eddington 
moes 'n mens met sterrekunde of natuurkunde as grondslag vir jou filosofie begin. 
Bertrand Russell het dit weer gehad oor die logika en hier het ek my meer tuis gevoel, 
maar my gebrekkige kennis van die logika het my ook nie ver gebring nie. 

Jean-Paul Sartre het 'n groot verhaal geskryf wat hy Bestaan en die Nie-bestaan 
genoem het.” Toe het ek op sy boekie oor die eksistensialisme (wat ’n tipe 
humanisme is) afgekom. Dit was 'n wonderlike ervaring en daarna het ek met sy 
analises of verhale oor emosies en die verbeelding kennisgemaak. Ek het toe per 
toeval Ryle se The Concept of Mind gelees. Dit was die towerstaf wat daartoe bygedra 
het dat ek die leerstoel in Sistematiese Wysbegeerte by Unisa (1959) gekry het. 
Hierby moet ek voeg Russell se stelling dat die omgangstaal slordig is en dat ons na 
’n logiese taal moet soek. Omdat die geskiedenis van die Engelse filosofie so maklik 
toeganklik was, het ek ook gesoek na wat almal in die Engelse filosofie, vanaf Bacon 
tot Mill, oor taal te sê gehad het (Meyer 1955: 268-278). Met ander woorde het ek 
gepoog om 'n deurlopende gedagte by al die Engelse filosowe op te spoor. 

Ek moet weer terugkeer na my jare as dosent by UP (1951-1959) waar ek vir 
die afdelings logika en metafisika verantwoordelik was. Die persoon wat my op my 
verdere pad gehelp het, was prof. G.H.T. Malan en dit het gebeur na 'n voordrag 


21 Kyk Sartre (1958), wat oorspronklik in Frans in 1943 verskyn het. 


70 


Die oomblik van analitiese filosofie 


tydens 'n kongres waarin ek oor kennisleer en semantiek gepraat het.” Prof. Malan 
het direk die woord geneem en vir meer as 'n volle uur noukeurig op die voordrag 
ingegaan. Hy het die volgende dag 'n voordrag gehou waarin hy die logika as die 
bestudering van objekte behandel het. Dit was ’n pragtige lesing waarin proposisies 
as klein klippies voorgestel is waarop hy die logiese bewerkings uitgevoer het. Alles 
so reg in die gees van Meinong.” Ek het dadelik besluit dat dit die juiste manier was 
om die formele, simboliese logika aan studente duidelik te maak — en dit was ook 
later die basis van my logika-diktaat by Unisa. Rondom 1955 was Ayer se Language, 
Truth and Logic, die werke van Carnap en Tarski en die vroeére Wittgenstein van 
die Tractatus vir my min of meer die heilige skrif. Ek het egter ook van die later 
Wittgenstein se Philosophical Investigations bewus geword. Tydens my sabbatsjaar 
(1957) het ek in die Britse museum die geleentheid gehad om die onderrig van 
die logika gedurende die 17e en 18e eeu in Engeland te bekyk, ek kon ek die hele 
geskiedenis van Locke se Essay vanaf die eerste weergawe tot aan die uiteindelike 
verskyning daarvan in 1692 volg. 

My analitiese benadering is uiteindelik besonder negatief deur my kollegas by 
Tukkies ontvang, want ek was ’n logiese positivis en ongeveer alles wat daarby 
hoort. My opvatting was dat die filosofie aan UP te breedsprakig was. Soos 
C.E.M. Joad dit stel: “There is the expression of the obscure, but also the obscurity 
of expression’. Waarom was Afrikaners so vreeslik behep met hoogdrawende 
taalgebruik? As ek dink hoeveel onderwysers na Oberholzer gestroom het, en 
aan die aanmekaarskrywery van woorde, dan verbaas dit my. Was die wysgerige 
antropologie daarvoor verantwoordelik? Die klassikus, wyle prof. Gonin, het my 
byvoorbeeld by die intreerede van een van die hoogleraars in opvoedkunde gevra 
of mens ook filosofie in eenvoudige Afrikaans kan vertel. As u ooit interessante 
ondersoek wil doen, gaan kyk maar dan na die taalgebruik van die mense wat by 
Oberholzer en die ander opvoedkundiges gepromoveer het — die uitsondering 
was prof. B.F. Nel. Die groep was almal ook aktiewe lede van die Broederbond. 
Piet Dreyer was ook een en dit was vir hulle 'n groot sonde om Engelse filosofie te 
doseer. Blykbaar was die kerk, met sy bande met Nederland, sterk veranker in die 
idee van ’n stamland. Daar het indertyd soveel dinge gebeur waardeur Afrikaners 
stelling teen Afrikaners geneem het. Altyd maar die ossewaens in 'n kring trek 
om die gevoel van veiligheid te bewaar. Die feit was dat die vastelandse filosofie 


22 Een van die motiewe in dié voordrag was om Pfander met Ayer te konfronteer. Pfander en 
Nicolai Hartmann het die verskynsel van kennisvorming ontleed en Ayer het, sonder om na 
hulle te verwys, die hele analise gekritiseer. 

23 Alexius Meinong (1853-1921) was onder meer bekend vir sy objekteorie. 

te weinig geweet het wat in Brittanje op die gebied van die filosofie gebeur het. 
Eintlik het die Italiane veel meer belang in die Engelse filosofie gestel — daar was 
'n pragtige ondersoek oor Francis Bacon in Italië. Aan die einde van my Londense 
besoek 1957 wou ek graag na Italië te gaan, maar weens 'n sterfgeval in die familie 
moes ek na Suid-Afrika terugkeer. 


5. Professor by Unisa 


PD: In 1959 is u as professor in wysbegeerte by Unisa aangewys en daarmee het 
die uur van analitiese filosofie aldaar aangebreek. 


BM: Op grond van 'n buitengewone positiewe aanbeveling van H.J. de Vleeschauwer 
is ek as hoogleraar vir Sistematiese Wysbegeerte aan die Universiteit van Suid-Afrika 
aangewys.” Ons was goeie vriende en ek het ontsettend veel van die geskiedenis van 
die wysbegeerte — sy eintlike vakgebied — by hom geleer. Hy sou aanvanklik in België 
'n proefskrif oor ’n suiwer historiese onderwerp geskryf het. Omdat iemand anders 
oor dieselfde onderwerp gepromoveer het, het hy hom toe op die geskiedenis van die 
filosofie en veral op die filosofie na die Middeleeue gerig. Prof. de Vleeschauwer was 
wêreldwyd bekend vir sy publikasies oor die geskiedenis van die wysbegeerte en veral 
sy magistrale werk oor Kant se Kritik der reinen Vernunft.” Toe hy in die vroeë 1950's 
by Unisa aangestel is, het hy in oorleg met die Katolieke Seminarie in Waterkloof vir 
twee hoofvakke in filosofie gesorg: Geskiedenis van die Wysbegeerte en Sistematiese 
Wysbegeerte. Dit het beteken dat die Katolieke studente van die seminaries filosofie 
kon neem sonder enige probleem van indoktrinasie. Blykbaar was die bedoeling dat 
die geskiedenis van die filosofie neutraal was. Filosofie was binne die skolastiek beskou 
as 'n ancilla theologiae vir studente wat later priester sou word. 

De Vleeschauwer het daarop gereken dat ek gewoonweg sy leerstof sou doseer. 
Ongelukkig het sy diktaat oor die logika en kennisleer in die behandeling van die 
sillogismes vasgesteek. Van die hele veld van die proposisie-logika was daar geen 
spoor nie, ook nie van die strategieë en bewysvoering binne die afdeling nie. 
Tydens die eerste vakansie-skool het my probleme met die diktate oor die logika en 
kennisleer verdiep. Een van die studente was W.J.C. Gerke — wat later 'n doktorsgraad 
by my gedoen het. Hy het dieselfde kritiese gees ten aansien van bespiegelinge oor 
die diepste realiteit gehad. (Ek was hom dankbaar vir die steun en vriendskap oor 
al die jare heen, selfs vandag nog, alhoewel daar nogal ’n afstand tussen München 


24 Vir sy intreerede by Unisa, kyk Meyer (1960). 
2$ Vir De Vleeschauwer (1899-1986) se driedelige werk oor Kant, kyk De Vleeschauwer 
(1934-1937). 

en Ede, waar ek woon, is.) Ek het begin om die diktaat oor die logika drasties te 
verander sodat die simboliese aard van die logika duidelik geword het. Ook die 
eerstejaar-inleiding het radikaal anders geword en daarin het die analitiese bydrae 
van die filosofie ten aansien van die quinque viae (godsbewyse) duidelik geword. 
Die tweedeling van die mens in liggaam en siel ('n soort Cartesianisme) is vanuit die 
gesigspunt van Gilbert Ryle aangepak. Ek het die lesings verander en het self steeds 
meer gedoen in die departement wat betref die organisering van die winterskool en 
die nasien van opdragte. 

Een van die probleme met De Vleeschaauwer was dat hy wel met gemak Engels 
kon lees, maar dit nie kon skryf of praat nie. Met vreemdes het hy meesal Frans, 
Duits, Nederlands of Afrikaans gepraat. De Vleeschauwer het steeds meer aandag 
aan die biblioteek-wetenskap gegee en ook die monumentale tydskrif Mousaion, 
wat wêreldwyd versprei is, versorg. In belangrike mate het hy die wetenskaplike 
grondslag van biblioteekkunde by Unisa gegee. Verder het hy hom besig gehou 
met die gebied van die geskiedenis van die filosofie. Hy was ook mederedakteur 
van die Kantstudien. Hy was `n ongelooflik goeie kenner van Kant en sy werk 
(De Vleeschauwer 1934-1937) oor die transendentale deduksie by Kant is seker 
vandag nog van die beste werk wat ooit oor Kant gedoen is. 

Ek en prof. De Vleeschaauwer was goeie vriende en hy was 'n goeie kollega. Toe 
is René Meyer as lektor aangestel; hy was ’n oud-student van my by UP. Nadat hy 
eers 'n lektor in Bloemfontein was, het hy na Unisa gekom, waar hy Griekse filosofie 
en etiek doseer het. Die studente van die Seminarie en hulle dosente het by De 
Vleeschauwer gekla oor die nuwe logika en die kritiese houding teenoor die guingue 
viae. Blykbaar was daar samesprekings tussen die Katolieke en De Vleeschauwer, en 
toe het die poppe begin dans. Ek en René Meyer moes allerlei beskuldigings aanhoor. 
Ek self was toe al as positivis gebrandmerk — later as logiese positivis en uiteindelik 
as neo-positivis, gedeeltelik omdat ek die filosofie nie op die geloofsartikels of die 
een of ander bonatuurlike openbaring kon grond nie.” Prof. de Vleeschauwer het 
daarop aan die rektor van Unisa geskryf dat die filosofie, soos die Meyers dit doseer, 
teologiese studente afgeskrik het en dat die aantal studente drasties afgeneem het. 
Hier het hy 'n groot fout gemaak, want vanaf my aanstelling het die aantal studente 
in die filosofie ongelooflik toegeneem. Ons het Saterdag-byeenkomste georganiseer 
en studente van oor die hele Transvaal en selfs van die Vrystaat het die byeenkomste 
bygewoon. Daar was ook probleme tussen studente en De Vleeschauwer, maar ek 
weet nie of dit die saak van die analitiese filosofie sal bevorder deur daarop in te 
gaan nie. 


26 Vir hulle vroeë werk oor argumentering, kyk Meyer en Meyer (1963). 

Miskien kan ek net die volgende sé. Die stryd teen transendentale meditasie 
het ook nooit 'n einde gekry nie omdat daar altyd studente was wat ’n filosoof as 'n 
ghoeroe en die filosofie as 'n godsdiens beskou het. Die analitiese filosofie was vir dié 
gelowiges onmagtig omdat dit 'n metode was wat nêrens heen gelei het nie. Dit was 
moeilik om aan studente, en natuurlik ook kollegas, te verduidelik dat die filosofie 
nie oor ’n spesiale jargon beskik nie, dat 'n mens die alledaagse taal kan gebruik vir 
filosofiese analises en as kritiek op filosofiese leerstellings. As Plato daarin kon slaag, 
dan kon jy dit ook doen deur gewoon Afrikaans of Engels te gebruik. Daar was altyd 
een hindernis, die nomenklatuur-teorie — die leerstelling dat taal die werklikheid 
moes afbeeld, dat daar ’n toegang was tot die werklikheid en dat die taal die funksie 
het om die toegang af te beeld. Dit beteken dat die werklike dinge reeds georden 
was (miskien deur God) en dat die mens name aan die dinge moes gee. Daarom 
moes die filosofie die terugweg volg en opnuut die werklike aard van die dinge gaan 
ondersoek. Selfstandige naamwoorde is gesien as woorde wat dui op bestaande 
dinge en werkwoorde sou dan altyd handelinge aandui. Vryheid, noodlot en gees was 
naamwoorde en die taak van die filosoof was dan om die vryheid, die noodlot en die 
gees te ondersoek. So is weet, dink, glo, sien ook werkwoorde en die filosoof moes 
dan weer gaan soek het wat die handelinge was wat deur die woorde aangedui word. 
Ons het kyk met sien vergelyk en dit het mettertyd duidelik geword dat die analitiese 
filosofie nie ’n esoteriese onderneming was nie. Natuurlik het die bestudering van 
Ryle se Concept of Mind en sy idee van 'n kategorie-misvatting (“category mistake”) 
daarby gehelp.” In ’n groot mate was die analitiese wysbegeerte aanvanklik ’n 
terapeutiese middel om die waansin te lyf te gaan. Gedurende die sestigerjare het 
my vriendskap met wyle Daantjie Oosthuizen ook gegroei en aan hom het ons veel 
steun gehad, ook omdat hy goed vertroud geraak het met sowel die fenomenologie 
as die filosofie van Ryle. 

Later is Vincent Brimmer en Michael Macnamara ook as lektore by Unisa 
aangestel. Laasgenoemde het sy studie by my gedoen en was op my aanbeveling ’n 
jaar op Oxford.” Ook René Meyer was op my aanbeveling ’n jaar by Oxford waar hy 
onder die invloed van Ryle gekom het en uiteindelik tot ’n proefskrif by my gelei het 
(R.S. Meyer 1966). Persoonlik het René soveel van sy proefskrif gedink dat hy oor 
weinig ander dinge kon praat. De Vleeschauwer het René veral gesien as iemand wat 
sy gesag ondermyn het en hom selfs van insubordinasie aangekla. 


27 Gilbert Ryle (1900-1976) was professor in filosofie aan die Universiteit van Oxford 
(1945-1968). Vir 'n bekende werk, kyk Ryle (1949). 
28 Vir sy doktorsgraad, kyk Macnamara (1969). 

Ek en René Meyer het goed saamgewerk en was ook goeie huisvriende. In die laat- 
1960's het ek my deel van 'n boek oor die fenomenologie geskryf, aan 'n inleiding oor 
die simboliese logika gewerk, en ook twee dae per week klasse in wiskundige logika 
vir studente by die Randse Afrikaanse Universiteit gegee. Wat die fenomenologie- 
boek aanbetref het dit bekend geword dat Ryle sy analise van die verbeelding 
waarskynlik by Sartre geleen het. Dit het my gemotiveer om te kyk of Ryle se metode 
nie 'n soort fenomenologie was nie. Dit is bekend dat hy van Husserl se werk kennis 
gedra het en dat hy selfs 'n kritiek op die fenomenologie geskryf het; onder andere in 
die vorm van 'n resensie oor Heidegger se Sein und Zeit. Toe Piet Muller van Human 
en Rousseau my gevra het om iets oor die fenomenologie te skryf, het ek dit ook 
met graagte gedoen (A.M.T. Meyer e.a. 1967). Vandag sou ek die boek graag wou 
herskryf en veel meer aandag aan die probleem van die konstitusie gee, omdat dit vir 
my lyk asof alle denke eintlik 'n soort konstitusie is — asof die lewe self 'n konstitusie 
van oomblik tot oomblik is. 

In 1969 het Rhodes Universiteit my, na die dood van Daantjie Oosthuizen, 
as hoogleraar in die filosofie, genader. Ek het egter toe ook ’n uitnodiging van die 
Universiteit Utrecht gehad om analitiese wysbegeerte te doseer met die vooruitsigte 
van 'n vaste benoeming. Dit het my werk aan die logika-boek in die wiele gery. René 
Meyer het sy kans waargeneem en 'n inleiding geskryf wat toe in my afwesigheid 'n 
voorgeskrewe werk by Unisa geword het. In dié tyd is Koos Pauw ook as 'n tydelike 
dosent aangestel.” 

Toe ek in 1971 na Unisa terugkeer vir my kennisgee-periode, want ek het toe al 
’n vaste aanstelling in Nederland gehad, kon ek die vyandigheid van René Meyer 
sien. Hy het toe hoof van die departement geword. Dit was vir my duidelik dat 
hy moeilik kontak met sommige van die dosente kon maak. In daardie stadium 
het Braam Roux, Rassie Prinsloo, Jens Kruger en Leon Coetzee op die personeel 
bygekom. Laasgenoemde was ’n besonder begaafde man wat later na die afdeling 
Kommunikasiewetenskappe gegaan het.” Miskien was daar ook ander persoonlike 
redes vir die breuk tussen my en René Meyer, want ek was vir 'n hele jaar in Nederland. 

Wat was Unisa-filosofie in my tyd (1959-1971)? Dit het ’n afkeer gehad in filosofie 
wat op teologie geskoei was. Die filosofie aan Unisa was geen ancilla theologiae nie. 
(Maar die filosofiese tradisie aan Unisa het blykbaar gesterf deur die emansipasie 


29 Vir hulle logika-werkboek, kyk Meyer en Pauw (1972). 

30 Na René Meyer, was Michael Macnamara, A.P.J. (Braam) Roux (1990-1993), E.D (Rassie) 
Prinsloo (1994-1999), en Jennifer Wilkinson (2000) onderskeidelik hoof van die 
departement by Unisa. Met Ben Ramose se aanstelling in 2000 is daar sterk in die rigting 
van Afrika-filosofie gedraai. 

van die denke van Afrika. *') As ek vandag terugkyk na die bron van die analitiese 
wysbegeerte aan Unisa dan is dit die belang van die verstaanbaarheid van taal vir 
die filosofiese metodiek en ook vir die studente in Suid-Afrika wat Engels, en nie 
Frans of Duits nie, kon lees. Ek het in belangrike mate Nederlands as wysgerige taal 
afgeskryf omdat alleen die werk van E.W. Beth enige waarde gehad het. Vir die res 
was die filosofie ’n soort teologiese surrogaat, 'n soort wysheid en weg na die realiteit. 

By dit alles moet ons goed onthou dat die begrip van analise nie van kritiek 
ontkoppel kan word nie. My opvatting van kritiek was erg Kantiaans, dit wil sê die 
transendentale blootlegging van teorieë en begrippe. Ek dink vandag nog dat Kant 
se kennismaking met die ruimtebegrip van die Switser Euler sy hele siening positief 
beinvloed het. Vir baie filosowe is die studie van Euler deur Kant 'n toevalligheid, 
'n kleinigheid, maar dit was tog in die Kantiaanse denkontwikkeling ’n belangrike 
stap in die rigting van sy Kopernikaanse ommeswaai. So sien mens hoe die filosofie 
deur een van die vakwetenskappe ondersteun word, met daardie vakwetenskap as 
baksteen, sonder dat ’n sisteem gebou word. 

Die filosofie is vir my ’n weg, 'n manier van doen waarvan die resultaat nie 
'n omvattende sisteem is nie — geen wêreldbeskouing, metafisika, ontologie of 
geloofsbelydenis nie. Hier dink ek aan die gedig van Van Wyk Louw oor die beiteltjie 
wat jy moet slyp totdat hy blink, want daarmee kan jy die hele wêreld splyt. Jare terug 
het Plato daardie beiteltjie begin slyp; lees maar sy dialoë en kyk wat en hoe hy oor 
taal geskryf het. Die verteller van verhale voer ’n monoloog, sy toehoorders luister 
na die verhaal. Daar is egter ook ’n ander kant. Die verteller vertel geen verhaal 
nie, maar help die wat wil luister om goed te luister na die verhale en om krities en 
analities te luister, sodat hulle kan weet welke pretensies sulke verhale het en waarom 
sulke verhale nie deug nie. Dit is wat die analitiese en kritiese metode studente wil 
leer. Daarom is daar twee soorte luisteraars: die wat behoefte daaraan het om te glo 
en die wat behoefte daaraan het om iets te leer. Die dosent in die wysbegeerte het 
voor hom studente, jonges wat ’n metode moet aanleer. Die dominee verkondig ’n 
evangelie, 'n verhaal waarna jy luister, maar veral 'n verhaal wat jy moet glo. Tydens 
elke ontmoeting by kongresse in Suid-Afrika het mense my gevra wat my standpunt 
is. Ek moes telkens antwoord dat ek dit as my taak gesien het om die standpunte van 
ander te ontleed en krities te beoordeel. 


PD: Daar bestaan die kritiek teen analitiese filosofie dat dit apolities en ahistories is. 
Hoe sien u die verhouding tussen denke en politiek?” 


31 Meyer verwys na Afrika-filosofie in die filosofiese leergang van Unisa vanaf die middel-1990's. 
Hierdie kursus het uiteindelik gekulmineer in die publikasie van Coetzee en Roux (2003). 

32 Vir 'n kritiese debat oor die relevansie van analitiese filosofie in Suid-Afrika, kyk R.P. Wolff 
(1986/87), Miller en Macdonald (1989 en 1990), Meyerson (1995) en Du Toit (1995). 

BM: U vra oor my houding in die politiek. Ja, seker ’n politieke pragmatis: “Not a 
matter of principle but a matter of expediency”. Tog het ek altyd gedink dat ek iets 
skynheiligs kon vind in die idee van die apartheid wat berus het op die radikale 
verskille tussen kulture, maar waar daar in die praktiese toepassing tog van die 
fundamentele verskille vergeet is. Die universiteite was juis Westers: Westerse 
sosiologie, Westerse teologie, Westerse jurisprudensie, Westerse maatskappyleer. 
Alles was Westers, en ek dink dat die beklemtoning daarvan ’n wrok by swart 
mense laat ontstaan het. Die analitiese manier van dink het oral 'n plek, ook in die 
politieke denke en uitsprake, en in die teologie. Ek dink egter dat die Afrikaner op 
godsdienstige gebied deur omstandighede geindoktrineer is. Die merkwaardige is 
dat die gelowiges die heil van die Joodse volk vertolk en ondersteun. Dit laat my ook 
sien dat die inhoud van wat mense glo sterk bepaal is deur 'n Joodse tradisie. God is 
’n Jood en Jesus is ’n Jood en die Heilige Gees is ook nog Joods. En wat bly oor? Wat 
is nou eintlik Afrikaans? Wel, een ding, en dit is die Afrikaanse taal — wat jou nie 
toelaat om al die onsin te verkondig nie. 

As u my nou sou vra wat ek sou voorskryf as inleiding in die metafisika en 
ontologie, dan sou ek direk kan sé: Alice in Wonderland. Ek dink Lewis Carroll het 
die diepste geheimenisse van die misbruik van taal in die filosofie goed gesnap. Hy 
het die misbruik van taal goed aan die kaak gestel en op ’n humoristiese wyse die 
ontstaan van metafisiese probleme daargestel. 


6. Professor in Nederland 


PD: In (1971) het u ’n professoraat in filosofie in Nederland aanvaar. Kan u vir my 
meer daaroor vertel? 


BM: My jare in Nederland was wat my betref, geen sukses nie. Ek was een jaar 
in Utrecht en het daar logika, kennisleer, analitiese filosofie en wetenskapsleer 
doseer. Toe ek daar weg is, het hulle drie hoogleraars benoem om die werk te doen. 
Daarna is ek na Wageningen om die filosofie van nuut op te bou. Dit was moeilike 
jare, want binne die vakgroep Sosiologie het die studente in opstand teen die 
“empiriese sosiologie” van Weber en Popper gekom. Hulle wou die Frankfurt Skool 
hé en het verwag dat die filosowe die harde kos vir hulle moes fynkou sodat hulle 
die sosiologie dosente te lyf kon gaan. Uiteindelik het ek wysgerige antropologie 
as 'n tipe “philosophy of mind”, wat dit eintlik is, doseer. Dit het studente getrek 
en ek het ongeveer alles behandel wat in Oxford onder die titel deurgaan. Verder 
was daar die vraag na die maatskaplike relevansie van vakke en ek het saam met 
die hoogleraars in plantkunde en genetika groepe georganiseer en daaruit temas 

behandel. Die departement het geweldig gegroei en die probleem was dat die meeste 
dosente weinig filosofiese skoling gehad het. Ek was seker soos ’n vis op droé land 
en daar was van die kant van die dosente in my departement nogal veel kritiek op 
my manier van doen. Ek kan vandag sé dat onder die duisende studente wat op die 
een of ander wyse by my iets moes leer daar seker maar drie was wat wel iets geleer 
het. Een van hulle behoort u te ken, Rene von Schomberg, wat magna summa cum 
laude by Apel en Habermas gepromoveer het. Hy was later dosent in Tilburg en werk 
vandag by die Europese Kommissie in Brussel. Hy is 'n goeie huisvriend en ons sien 
mekaar gereeld. 

Soos gesé was my Nederlandse jare nie ’n groot sukses nie. Ek het wel die kolleges 
van tuin- en landskapsargitektuur geniet. Vir hulle het ek uitsprake soos “wat mooi!” 
en die hele familie van uitsprake behandel, en dit was vir hulle iets anders as waaraan 
hulle gewoond was. Ek het dit altyd moeilik geskryf omdat ek self voortdurend oor 
my skouer gekyk het na wat ek skryf. Dit is eers later toe ek begin werk het met die 
rekenaar dat ek so snel kon skryf dat my kritiese sin nie by my vingers kon byhou 
nie. Ek het ook die voor- en nadele begin sien van die internet; mens het toegang 
tot te veel inligting en opinies, en raak verstrik in wat ander sé. Jy kan ook sien 
watter invloed die tegniese gebruik van die rekenaar het op die skryf van verhale en 
proefskrifte. Met ’n bietjie moeite kom mens snel agter watter invloed die knip en 
plak op die struktuur van geskrewe stukke het. 


7. Terugskoue op 'n filosofiese loopbaan 


PD: As u moet terugdink aan u filosofiese loopbaan, watter denkers het die grootste 
invloed op u uitgeoefen? 


BM: Meesal Engelse filosowe: Bacon, Locke, Berkeley en Hume, maar ook Descartes 
se Vertoog oor die Metode en sy werk oor die geometrie. Ook Kant se Kritik der reinen 
Vernunft en sy kritiek op Swedenborg. Later by Unisa het ek intensief oor “conceptual 
analysis” gelees — Russell, Wittgenstein, Moore, Ryle, Austin, Strawson en Sartre. 
Van Strawson het ek veel van sy kritiek op die “definite descriptions” van Russell 
gehou. Later in Nederland het ek ook in Foucault geinteresseerd geraak. 

Waardeur word 'n mens gevorm? Seker ook deur die wyse waarop jy jou erger 
aan die manier waarop ander hulle boodskap uitdra. Ek het vroeg reeds besluit 
dat die vreeslike hoogdrawendheid, wat onder invloed van prof. Oberholzer soos 
’n veldbrand deur onderwysers opgeslurp is, geen Afrikaans was nie. Die vreeslike 
sinne en sinswendinge het my laat besluit dat daar veel waarheid was in die idees 
van Leibniz en veral Russell dat die woordskittery, jammer dat ek die woord moet 

gebruik, plek moet maak vir woordgebruik wat deur die man op straat verstaan kan 
word. Al die jare by Unisa het ek probeer om wat ek wil sé op so ’n manier te sé 
dat dit verstaanbaar is vir mense wat nooit filosofie studeer het nie. (Ek dink dat 
Langenhoven op 'n keer gesê het “a man to me a plain tale must enfold, otherwise he 
must coil it up and sit on it”.) Die studente aan Unisa, meesal mense van my leeftyd, 
het die eenvoudige manier waardeer. Daarom wil ek graag hier ’n brief van Christian 
Garve en ’n gedig van Van Wyk Louw oor die beiteltjie aanhaal — dit is nou die 
essensie van die analitiese filosofie. Garve skryf in ’n brief aan Kant op 13 Julie 1783: 


weil ich glaubte, es müsse möglich sein, Wahrheiten, die wirkliche Reformen 
in der Philosophie hervorbringen sollen, denen, welche des Nachdenkens 
nicht ganz ungewohnt sind, leichter verständlich zu machen.” 


En Van Wyk Louw dig: 


Alleen die baie-fyn dink is helder: 

So fyn dat byna niemand dit wil vat nie; 
Alle ander dink is paring, saamhurk 

In die donker en soetgoed fluister. 


Vir die analitiese en fenomenologiese rigtings was die filosofie altyd sterk 
afhanklik van historiese figure gewees: neo-Kantianisme, neo-Hegelianisme, neo- 
Marxisme (seker ook by Habermas in sy vroeé periode). Miskien kan mens sé dat die 
analitiese filosofie, of konseptuele analise, sy wortels in die rigting van Brentano en 
Meinong het. Dit merk jy wanneer jy na die sogenaamde neo-realisme in Engeland 
gaan kyk, en dan bedoel ek veral die idee van die Gegenstands-teorie rondom die 
probleem van die vierkantige sirkel en die “definite descriptions” van Russell. 

As ek weer my filosofiese loopbaan moes begin, sou ek die verband tussen 
Russell en Meinong gaan ondersoek. Daar was in daardie tyd veel meer Engelse 
belangstelling in die Vastelandse filosofie as andersom. Ook later, want Freddy Ayer 
en ook Gilbert Ryle het na die Vasteland gegaan om te kyk wat daar gebeur. Dink maar 
daaraan dat Ryle kritiek op Heidegger se Sein und Zeit, en ook heerlike stukke oor die 
fenomenologie gepubliseer het — dit is in sy versamelde werke opgeneem. Waarmee 
hou ek my nou besig? Hofstadter, Dennett en Plato (al sy dialoé). Ek het ook my ou 
stokperdjie van al jare weer terug in die saal — 'n Russiese kloon (die Kiev 88) van die 
Sweedse Hasselblad en talle ander fototoestelle. 


PD: Baie dankie, prof. Meyer, vir hierdie gesprek. 


33 'n Vrye vertaling sou as volg kon lees: Omdat ek glo dat dit moontlik moet wees om waarhede 
wat werklike veranderinge in die filosofie, meebring, en wat nie aan die nadenke ongewoon 
is nie, makliker verstaanbaar te maak. 

OM DIE WÊRELD 
TE ONTDEK 


Johan Degenaar is op 7 Maart 1926 te Ladysmith gebore en op 22 Julie 2015 
in Somerset-Wes oorlede. Vanaf 1949 tot 1991 was hy aan die Departement 
Filosofie en Departement Politieke Filosofie van die Universiteit Stellenbosch 
verbonde. Hy het in 1969 professor geword. Hierdie gesprek is in September 1997 
en September 2005 by sy huis op Stellenbosch gevoer.' 


1. Agtergrond 


Pieter Duvenage (PD): Ek wil jou graag terugneem op jou lewenspad. Jy is in 1926 in 
Natal gebore; was dit ’n tipiese Afrikaanse omgewing waarin jy grootgeword het? 
Ook, waar het die eerste filosofiese gewaarwordinge begin plaasvind? 


Johan Degenaar (JD): Ja, ek sou sé dit was ’n gewone Afrikaanse omgewing waarin 
ek grootgeword het. Maar omdat Ladysmith 'n Engelse dorp in 'n Engelse provinsie 
was, en ek by ’n dubbelmediumskool was — laerskool en hoërskool — moet hierdie 
stelling gekwalifiseer word. Ek het dus nie net in my eie bepaalde kultuurwéreld 
grootgeword nie. Ek dink as 'n mens sou teruggaan, sou jy die Engelse invloed nie 
heeltemal kan ontken nie. Dit het ’n positiewe rol gespeel. 

Wat die Afrikaanse kultuur betref, kan ek beweer dat ek nie sommer net in die 
algemeen opgevoed is nie. Ek is binne ’n Afrikaanssprekende, NG-huis opgevoed. 


1 Hierdie onderhoud het oorspronklik in Degenaar (1998: 7-23) verskyn en is ook verwerk 
in Degenaar (2008: 313-336). Dit is vir doeleindes van hierdie publikasie, behalwe vir 
die byvoeging van enkele voetnotas, onveranderd gelaat. Vir 'n omvattende bronnelys van 
Degenaar se publikasies (1948-2000), kyk Degenaar (2008: 339-351). 

Dit sou 'n mens met veiligheid kon sé. En dan sou ek ook kan sê daardie konteks is 
nie eintlik een wat vir my vroeg reeds filosofiese vraagstelling aan die orde sal stel 
nie. Filosofie verbind ek juis sterk met ’n tweede refleksie wat so belangrike rol in 
'n mens se lewe speel. Aanvanklik is dit gewoon die eerste refleksie, en een binne 'n 
Afrikaanse taalwêreld. Ek het in 'n ander konteks daarna verwys dat ek die wêreld 
deur Afrikaans ontdek het. Jy ontdek die wêreld nie sommer net in die algemeen 
nie — daarom het ook my ontdekking van Van Wyk Louw en Opperman soveel vir 
my beteken.” Dan kom jy ook agter dis nie dat jy die wêreld ontdek in die algemeen 
nie — nie net dat jy sommer ervaar nie, maar dat jy esteties ervaar. En die estetiese 
ervaring is intiem verbind met taal. Geleidelik ontdek jy dis die taal wat jou help 
om dinge mooi te sien, om dinge mooi te sê. Die tweede refleksie kom eers later. 
Die eerste refleksie vind plaas binne 'n doodgewone Afrikaanse omgewing met 
nasionalistiese simpatieë. 

Filosofiese besinning begin met my koms na Stellenbosch in 1944. Daarom 
kan ek nooit uitgepraat raak oor die belangrikheid van die universiteit nie, omdat 
ek ervaar het hoe dit my met ander oë na die werklikheid laat kyk het. En dit is 
ook nie net die universiteit in die algemeen nie, want ek het onmiddellik geval vir 
Sokrates. Alle eer ook aan prof. Kirsten dat hy my in die Griekse filosofie ingelei het.’ 
Die moment toe ek filosofie ontdek, toe weet ek, alhoewel ek gekom het om teologie 
te studeer, dat filosofering ’n geweldig belangrike element in my ontwikkeling sou 
wees. Die uitspraak van Sokrates, “an unexamined life is not worth living” het die 
slagspreuk van my lewe geword. Die idee van 'n geéksamineerde lewe gee 'n geweldige 
morele dimensie aan ons manier van praat. Daardie eksaminering is nie oppervlakkig 
nie. Dit is 'n deurlopende bemoeienis met die sleutelvraag: “Wat beteken dit om 
mens te wees?” Ek sou sé my eerstejaar, my ontmoeting met Sokrates, was 'n sentrale 
gebeurtenis in my lewe. En dit lyk my, as jy hom eers ontmoet het, dan los hy jou nie. 
Maar daardie vraagstelling is nie iets wat dan van buite af bykom nie. Dit word iets 
wat jy van binne af as onvermydelike deel van jou lewe ervaar. 


PD: Met ander woorde op hoërskool was daar nog nie tekste wat jy jou kan herinner 
nie. Die eerste beslissende tekste wat jy jou kan herinner, is die Griekse? 


2 Vir NP. van Wyk Louw (1906-1970) se gedigte, kyk Louw (1981) en vir sy besinnende 
geskrifte, Louw (1986). Kyk verder die biografie van Steyn (1998). Kyk ook Degenaar 
(1962 en 1984). Oor D.J. Opperman (1914-1985), wat soos Degenaar in Noord-Natal 
gebore is, kyk die biografie van Kannemeyer (1986). 

3 J.F. (Freddie) Kirsten (1908-1994) was 1942-1973 professor en hoof van die Departement 
Filosofie aan die Universiteit Stellenbosch. Vir Kirsten se doktorsgraad oor Bergson onder 
studieleiding van sy leermeester N.J. Brimmer, kyk Kirsten (1935). 

JD: Ja, Griekse filosofie. As ek verder sou teruggaan weet ek dat ek baie van die 
Afrikaanse letterkunde gehou het. Maar, daar is niks spesifieks waarvan ek sou 
kon sé dat dit deel van ’n eerste filosofiese gewaarwording was nie. Ek weet nie 
eintlik wanneer ek Van Wyk Louw ontdek het nie. Hy het ’n groot rol gespeel in 
my bewuswording van die skoonheid van die Afrikaanse taal.* Ek onthou ook my 
Geskiedenis-onderwyser vir die kritiese manier waarop hy geskiedenis bedryf het. 


PD: Die lees van Huisgenoot en so aan, het dit enige invloed gehad? Met ander 
woorde was daar in die breé Afrikaanse plattelandse omgewing die geleentheid vir ’n 
hoérskoolseun om letterkunde, kritiese opstelle en resensies te lees, om te sien daar 
word anders met taal omgegaan? 


JD: Ja, die moontlikheid was daar, maar omdat ons arm was sou ek byvoorbeeld sé 
dat ons nie op Huisgenoot ingeteken het nie, want as hy vir my beskikbaar was sou 
ek ook dit wel gelees het. Ek was wel geinteresseerd. Ek het die Bybel, by wyse van 
spreke, in twee kleure gelees. Ek het nog hier 'n Bybel uit daardie ou dae. Die eerste 
keer het ek dit met 'n blou potlood onderstreep en die tweede keer met rooi. 'n Mens 
kan sê ek het Afrikaans-Bybels grootgeword. Ons het nie tydskrifte of koerante op 
daardie stadium gehad nie, deels ook dink ek omdat ons arm was. 


2. Die invloed van Stellenbosch 


PD: Goed, Stellenbosch, Sokrates … Enige ander tekste of gebeurtenisse wat jy 
voorgraads kan onthou? En dan die keuse weg van die teologie in die rigting van 
die filosofie? 


JD: Dit hoef nie so ’n teenstelling te wees nie, maar geleidelik kom jy tog agter dat 
filosofie 'n ander idioomis. Ons het altyd gekgeskeer dat ons noord van Victoriastraat 
anders oor God praat as die teoloë aan die suidekant. Dit was dan maar son grappie 
omdat ons onder mekaar as studente agterkom jy praat tog anders. En dit gaan nie 
primêr oor reg of verkeerd nie. Dit gaan oor ’n ervaring van andersheid. Dit was 'n 
ervaring van vryheid van denke, waarvoor ek vir Stellenbosch wil dankie sê, omdat 
ek die voorreg gehad het om dit hier te leer. 

Vir my persoonlik het Stellenbosch nie in die NG Kerk, Nasionale Party, of in 
die Broederbond geindoktrineer nie. Ek het nie in daardie denkraamwerk beweeg 
nie. Ek het vanself van 'n NG-agtergrond gekom en geleidelik my eie kritiese geluid 
gemaak in hierdie bepaalde verband. 


4 Vir sy versamelde gedigte, kyk Louw (1981). 

Binne die filosofie het ek, naas Sokrates, ook Kant en Kierkegaard ontdek, en 
deur Kierkegaard die eksistensialisme.” Binne dié konteks het ek Albert Camus 
begin lees.” Martin Buber het my egter die beperkinge van die individualisme geleer. 
Hy het die sogenaamde outonomie van die subjek tot vraag gestel deur die klem te 
plaas op verhoudinge waarbinne jy jouself ontdek.’ Die mens is nie iets in sigself nie. 
Hierdie deurslaggewende insigte kom vanaf die vierdejaar (1947). Belangrik is dat 
dit insigte is wat jy self ontdek; dit is nie noodwendig iets wat gedoseer word nie. 
Dit is juis ’n goeie teken van selfstandigheid. Soms is dit 'n dosent wat vir jou aandui 
hier lê moontlikhede en dan gaan jy jou eie gang. In die filosofie-kursus het ons nie 
vanaf die eerste jaar die grondtekste gebruik nie. Die klem was op die geskiedenis 
van die (Westerse) filosofie. Toe ek begin doseer het, het ek sommer gou Plato se 
Republiek behandel, met al die probleme wat dit meebring. Verskillende studente 
het my ook dankie gesê, “ons het nou by jou gelukkig 'n oorspronklike teks gelees”. 


PD: Wie was die dosente voorgraads en nagraads? Was daar 'n “filosofiese gees” op 
die dorp? Was daar 'n spesifieke aura rondom die departement, as ek dit so kan stel? 


JD: Nee, ek sou nie dit sê nie. Dis 'n ekstreme formulering wat jy gebruik as jy praat 
van 'n filosofiese gees op Stellenbosch. Die kritiese instelling wat wel daar was, was 
danksy prof. Kirsten. Hy was 'n bekwame filosoof, maar sy aanstelling het wel verband 
gehou met die feit dat hy ook as teoloog opgelei is. Ek vermoed die Kweekskool 
wou iemand gehad het wat veilig was, wat kon sorg dat die eerstejaars soos ek, wat 
vanaf die platteland kom en op pad is Kweekskool toe, nie te gou ontspoor nie. Dit is 
verstaanbaar binne daardie denke. Kirsten was egter ’n selfstandige persoon met 'n 
uitdagende soort formulering. Mense was inderdaad bewus van hom. Kirsten se 
kritiese benadering, en die feit dat hy ’n sin vir humor gehad het, was so `n heerlike 
ervaring vir die studente van daardie tyd." 


S Immanuel Kant (1724-1804) het sy drie kritieke vanaf 1781-1793 geskryf. Vir ’n goeie 
bundel van essays oor Sören Kierkegaard (1813-1855), kyk Hannay en Marino (1998). 
Kyk verder hoofstukke 5-6 in Nash (2000) oor filosofie op Stellenbosch vanaf die 1930's. 
Hierdie twee hoofstukke het aanvanklik as artikels in die South African Journal of Philosophy 
16(2&4) (1997) verskyn. Hierdie verhandeling het later by Routledge as boek verskyn 
(Nash 2009). Vir sy eie vroeëre interpretasie van Kierkegaard, kyk Degenaar (1955). 

6 Albert Camus (1913-1960) was 'n skrywer en filosoof. Vir sy vroeë besinnende werk wat 
in 1942 in Frans verskyn het, kyk Camus (1975). Vir sy interpretasie van Camus, kyk 
Degenaar (1966). 

Martin Buber (1878-1965) het bekendheid verwerf met 'n werk in die 1920's (Buber 1923). 

8 Kirsten se leermeester was N.J. Brümmer (1866-1947), wat na Stellenbosch sy nagraadse 
opleiding in Skotland en Duitsland ontvang het. Hy was die eerste Afrikaanse filosoof wat 
'n akademiese pos in Suid-Afrika beklee het. Hy was van 1911-1941 professor in filosofie. 

PD: Ek wil graag verder vra oor Kierkegaard en Buber. Jy het hulle genoem as figure 
wat, benewens Sokrates, jou as jong student geinteresseer het. Hoekom Kierkegaard? 
Wat was daar in eksistensialisme wat ’n jong Afrikaanse student op Stellenbosch in 
die 1940's sou interesseer? 


JD: Dit sou interessant wees om te weet hoe ek by Kierkegaard uitgekom het. 
Andrew Nash (2009) toon byvoorbeeld in sy navorsing oor Stellenbosch die 
materiële voorwaardes aan vir die manier waarop ons op die dorp gedink het. 
Hier was `n samelewing waar mense met kapitaal, wat hulle deur goeie boerdery 
verkry het, ’n kultuur van onafhanklikheid help skep het. Andrew wys ook dat ek 
nie Sokrates kon ontdek het as Sokrates nie alreeds deur Stellenbosse filosowe 
soos Brümmer en Kirsten ontdek is nie — ’n kritiese tradisie wat hy positief met 
die Du Plessis-hofsaak verbind. Hy wys hoedat daar verskillende figure was wat al 
die tweede refleksie op hulle eie denke toegepas het. En dan is daar iemand soos 
Daantjie Oosthuizen wat 'n kritiese vraagstelling van alles sterk verteenwoordig 
het. By hierdie tradisie het ek aangesluit. Ek kon nie wees wat ek is sonder 
Daantjie Oosthuizen nie. Hy het dan ook volgens Andrew Nash een van die beste 
meestersskripsies op Stellenbosch geskryf oor die verklaringsdrang, met spesiale 
verwysing na Kierkegaard.” Hy was `n buitengewone knap student wat ook in 
Oxford gaan studeer het, en later by Rhodes doseer het. Hy was ’n jaar of twee 
voor my, dus was hy my senior. Hy was nie net 'n goeie beoefenaar van die tweede 
refleksie nie, maar hy het Kierkegaard ontdek en hom vir ons ander studente aan 
die orde gestel. 

Kierkegaard — en hier kom jy by die eksistensialisme — gee jou die distansie 
tot die establishment. Dit impliseer ook ’n kritiese distansie tot die Christendom. 
Kierkegaard se stelling “subjektiwiteit is waarheid” dui daarop dat 'n mens 'n slagoffer 
van die objektiwiteit van die Christendom ten koste van die eie persoonlikheid word. 
'n Uitspraak waarvoor ek later bekend sou word, steun op hierdie Kierkegaardiaanse 


Vir ’n lewensbeskrywing, kyk Kirsten (1972). Hy is in 1942 deur J.F. Kirsten (1908-1994) 
in 1942 opgevolg; laasgenoemde was tot 1973 hoof van die departement gewees. Vir Kirsten 
se doktorsgraad onder Brümmer, kyk Kirsten (1935). Na Kirsten was die voorsitters van die 
Departement Filosofie op Stellenbosch soos volg: Hennie Rossouw en Willie Esterhuyse 
(roterend 1973-1984), Anton van Niekerk (waarnemend 1985-1986), Willie Esterhuyse 
(1987-1989), Anton van Niekerk (1990-2000), Willie van der Merwe (2001-2004), Johan 
Hattingh (2005-2006), Anton van Niekerk (2007-2013) en Louise du Toit (2014-2015). 
Inligting oor die voorsitters in 'n e-pos van Anton van Niekerk op 2 September 2015 ontvang. 

9 Vir D.C.S. Oosthuizen (1925-1969) se verhandeling, kyk Oosthuizen (1948). Oosthuizen 
was 1955-1958 lektor aan die Universiteit van die Oranje-Vrystaat en 1958-1969 professor 
in filosofie aan Rhodes Universiteit. 

gedagte: “Vroeër is van ons verwag om van mense Christene te maak. Nou is ons taak 
om van Christene mense te maak.” Dit lê in die Sokratiese tradisie van die noodsaak 
van 'n geëksamineerde lewe. Deur te vra na wat dit beteken om mens te wees, kan 
dit wat vir jou kosbaar is problematies word, want jy kan ’n slagoffer word van dit 
wat vir jou kosbaar is. Dit ontneem jou daardie persoonlike vryheid, maar veral die 
persoonlike verantwoordelikheid vir jou eie lewe. Kierkegaard het gewoon vir ons 
almal in daardie tyd ’n belangrike verwysingsisteem gegee. Het die eksistensialisme 
jou nooit beinvloed nie? 


PD: Nee, dit het my nooit sterk beinvloed nie. Jy het nog ’n bietjie Camus met 
ons op Stellenbosch gedoen (1982-1984), maar ek het toe reeds die gevoel gehad 
dat jou hart in postmodernisme was. Die interessante vraag vir my is waarom die 
eksistensialisme by jou, en ook elders by ander Afrikaanse kampusse, so ’n sterk 
inslag gekry het? Was daar nie ’n verbinding tussen die eksistensialisme en die 
fenomenologie nie?" Wat van Husserl? En nog verder terug: was daar behalwe 
Kierkegaard en Buber dalk iets van Kant en Hegel? Was daar iets van die historiese 
tradisie? Hoekom eksistensialisme? Tweedens wil ek kortom meer weet oor die 
bepaalde Afrikaanse omgewing van Stellenbosch in die laat 1940's, net voor die 
Nasionale Party se bewindsoorname. In aansluiting by Andrew Nash sou ek meer oor 
die sosio-ekonomiese omstandighede, maar ook oor die kultuurpolitiek van daardie 
tyd, wou vra. Was daar ander figure behalwe Kierkegaard en die eksistensialistiese 
tradisie? En dan weer: hoekom hierdie tradisies in Suid-Afrika en Afrikaans? Hoe pas 
Stellenbosch en ook Pretoria daarby in? Ek het 'n vermoede dat beide Oberholzer 
en Dreyer by Tukkies ook die eksistensialisme en fenomenologie teen die laat 1940's 
ernstig begin neem het." 


JD: Maar ek sou sê op Stellenbosch kom die eksistensialisme aanvanklik rondom die 
honneurs-kursus met die invloed van Daantjie Oosthuizen. Hy het vir Husserl daar 
ontdek. Hy het ook die analitiese filosofie ontdek by prof. Pos in Amsterdam. Deur 
ons kontak het Daantjie my later bewus gemaak van die belang van fenomenologie. 
Kirsten het gepromoveer op Bergson met die klem op sy vitalisme. In sy gevorderde 
klasse het die klem op Joseph Leighton se idealisme en die dimensionele filosofie van 
Karl Heim geval. Jy moet maar by Andrew Nash (2000 en 2009) lees hoe Kirsten, 
Daantjie en ek vir die geloof probeer ruimte maak het. Ons het elkeen op ons eie 
manier die geloof van die fiksasies binne kerk, tradisie, dogma en teologie probeer 
bevry. Eksistensialisme gryp jy aan omdat dit vir jou bevryding gee van dit wat 


10 Vir 'n werk oor die fenomenologie en eksistensialisme, kyk W. Luijpen (1969). 
11 Kyk die interpretasie van Oberholzer in hoofstuk 3 en dialoog 2 met Dreyer. 

beheer oor jou lewe kry. Ek weet nie wat by ander universiteite sou gebeur het nie, 
maar ek dink wat Andrew aantoon, sou ons nie kan ontken nie. Omdat jy probeer 
om vir jou 'n ruimte vir vryheid te kry, soek jy steun by filosowe, soos wat Kirsten 
dan vir Bergson en Heim sou gebruik. Daantjie het steun gevind by Kierkegaard, 
maar later word hy minder Kierkegaardiaan wanneer hy die analitiese filosofie en die 
fenomenologie ernstig begin opneem. 

Die fenomenologie het ek by Helmuth Plessner in Groningen (1949-1950) 
van naby meegemaak. Daar was ook Gerardus van der Leeuw — ’n groot naam in 
die godsdiensfenomenologie. Ek het by beide klasgeloop. Plessner het Husserl en 
Scheler aan my bekend gestel.” Van der Leeuw het ek vroeër ontmoet toe hy Suid- 
Afrika besoek het. Hy het my baie beinvloed, deur my van die betekenis van mites en 
sprokies bewus te maak. Hy het ook vir my 'n eenvoudige skema gegee om later tussen 
objektiwiteit, subjektiwiteit en begryplikheid te onderskei, met laasgenoemde wat 
met die intersubjektiewe verband hou. Wat sommige fenomenoloë essensie noem, 
isby Van der Leeuw die begryplike struktuur van iets. Begryplikheid is nie iets wat in 
sigself daar is nie. Dit word deur die bewussyn gekonstitueer sodat ons kan verstaan 
waarom dit gaan wanneer ons oor sake praat — wat daardie sake ook al mag wees. 
Danksy die analitiese filosofie het ons later besef dat die begryplikheid nie met 
begrippe soos essensie en transendentale of logiese bewussyn verbind moet word 
nie, maar eerder met die taal en die kontekste waarin die taal optree - Wittgenstein 
se konsep van taalspele. 


PD: Die fenomenologie het ’n interessante geskiedenis in Suid-Afrika gehad, veral 
met die fundamentele pedagogiek en ander toepassings daarvan. Het dit nie ook met 
apartheid 'n sekere simbiose gevind nie? Hoekom was hierdie tradisie in die vyftiger- 
en sestigerjare so invloedryk binne ons breë geesteswetenskappe? 


JD: Ongelukkig weet ek te min van die geskiedenis van die fenomenologie in 
Suid-Afrika en van die toepassing daarvan binne die fundamentele pedagogiek. 
Jy sal hierdie vrae moet rig aan ’n kenner in die Noorde. Jou vermoede dat daar 'n 
verband tussen die apartheidsideologie en die teorie en praktyk van fundamentele 
pedagogiek was, moet jy gaan toets aan die tekste van daardie tyd. Die boek van 
Morrow en Beard (1983) sal nuttig wees in dié verband. Maar dis interessant hoe 
jy fenomenologie byvoorbeeld daar gebruik om 'n sekere tipe apartheidsdenke te 


12 Vir Edmund Husserl (1859-1938) se eerste begronding van sy fenomenologiese metode 
(1900), kyk Husserl (2008). Hierdie werk het onder andere vir Max Scheler (1874-1928) 
beinvloed. Helmuth Plessner (1892-1985), wat onder Husserl studeer het, was vanaf 1934 
gasprofessor en later professor (1946-1951) aan die Universiteit van Groningen. Van 1952- 
1962 was hy professor in sosiologie aan die Universiteit Gottingen. 

regverdig. Of gaan dit 'n bietjie te ver? Die filosofie op Stellenbosch het in elk geval 
nie in hierdie rigting beweeg nie. 


3. Nagraadse studies 


PD: Ek wil nou graag op jou meesters en doktorale studies fokus. In hoe 'n mate staan 
dit binne die teken van die eksistensialisme en fenomenologie? Hoe skakel dit met 
die Sokratiese houding? Is daar nie ook die invloed van die Heideggeriaanse vraende 
en vernemende houding nie? Ek dink die titel van ons onderhoud, om die wêreld 
te ontdek, poog ook iets hiervan te sê. Ek vra hierdie vrae omdat ek na die skakel 
tussen jou nagraadse studies en jou latere filosofiese werk (oor teologie, politiek en 
kuns) belangstel. 


JD: Ek het my meestersgraad (Degenaar 1948) onder prof. Kirsten voltooi. Bergson 
se élan vitale het my beinvloed en ek dink daar is ook iets van die fenomenologie 
daar.” Die lewe, élan vitale, is `n proses waarvan jy natuurlik deel is. Jy kan nie aan 
hom voorskryf soos die rede by Descartes dink nie. Naas die redelikheid word aan 
die lewensdrang ook ruimte gegee. In hierdie opsig het Kirsten Man and the Cosmos 
van Leighton, eerder as Hegel se werk, behandel. Dié moderne vorm van idealisme 
het as 'n soort korreksie op Bergson se oorbeklemtoning van die intuisie en die 
ervaring gedien. So kon hy die rede by Leighton, wat hy 'n konstruktivis genoem 
het, terugbring.” Volgens Kirsten was dit nodig, want dit help my nie as filosoof om 
bloot slagoffer van ’n irrasionele proses te word nie. Die dimensionele denke van 
Karl Heim het ook 'n rol gespeel in die sin dat die rede anders optree in die dimensie 
van die geloof as in die wetenskap. Hier het Pascal my beïnvloed: “die hart het sy 
redes waarvan die rede nie weet nie” 'n Man se meestersstudie is darem vroeg in jou 
lewe. Ons kan nou maklik van ver praat, maar ek sou dit graag weer wou lees om te 
sien of daar insigte is wat later ontwikkel word. 


PD: Axel Honneth (die opvolger van Habermas) het by geleentheid aan my gesê 
dat die werk van ’n jong denker baie belangrik is. Met ander woorde, ’n mens se 
studies en eerste gepubliseerde werke is bepalend vir sy of haar latere loopbaan. 
Dit is hoekom ek spesifiek hier terugvra, want dit is vir my duidelik as ons na jou 


13 Kyk hier Henri Bergson (1859-1941) se werk (Bergson 1925) wat oorspronklik in 1907 in 
Frans verskyn het. 


14 Vir sy eerste gepubliseerde artikel, kyk Degenaar (1950). 

15 Kyk J.A. Leighton (2004) wat oorspronklik in 1922 verskyn het. Kyk ook Leighton (1923). 

16 Karl Heim (1874-1958) was 1920-1939 professor in teologie aan die Universiteit Tübingen 
in Duitsland. Vir 'n verteenwoordigende teks, kyk K. Heim (1936). 

doktorsgraad kyk dat jy die Kantiaanse onderskeid tussen die fenomena en noumena 
ernstig opneem. Is die punt dat daar grense is wat ons as mense kan bedink — veral 
wetenskaplik kan bedink? Is dit nie iets van 'n Heideggeriaanse lesing van Kant nie? 


JD: Laat ek net sê dat ek na my meestersgraad oorsee studeer het en ek toe al geweet 
het dat ek oor die aard van die filosofie sou werk. So, ek het my ore oopgehou en 
is deur die fenomenologie beinvloed. My doktorale skripsie onder Plessner in 
Groningen het oor die etiek van Max Scheler, sy leermeester, gehandel. Om na jou 
vraag terug te keer. Die tema van my DPhil-tesis op Stellenbosch was “Die herhaling 
van die vraag na die filosofie”. Hier het ek Kant, as behorende tot die Sokratiese 
tradisie, ernstig opgeneem. Waar Sokrates sou sê “ek weet dat ek nie weet nie” 
(die sogenaamde Sokratiese ironie), sou Kant sê “ek weet wat ek weet, maar daar is 
ook grense aan my wete”. Dit is die ruimte van die noumenon wat hy vir die estetika, 
etiek en religie, buitekant die sfeer van streng wetenskaplikheid, oopmaak. Dit het 
my geweldig geboei en ek het toe ook vir Kant met behulp van die filosofiese insigte 
van Jaspers en Heidegger gelees.” Daar het ek weer besluit dat filosofie nie hierdie 
wetenskaplike presiesheid is wat Kant gesoek het nie, maar die “onpresiesheid” in 
die sin dat jy die wetenskaplike metode moet transendeer as jy wil filosofeer. Hierdie 
gedagte is ook in Jaspers se denke aanwesig. Hy het as 'n Kantiaan (en eksistensialis) 
daarop gestaan dat die objektiverende denke van die wetenskap getransendeer 
moet word. Ek het in my doktorale studie juis aan dié transenderende aspek van 
filosofering aandag gegee en het dit by wyse van Kant, Jaspers en Heidegger aan die 
orde gestel (Degenaar 1951).'* Om weer na jou vraag terug te keer. Die begrensing 
van die rede is ook belangrik omdat daar ander soorte kennis (as jy die woord wil 
gebruik) is en ander soorte dinge waarmee die denke te doen het: die estetiese en die 
morele. En dit is nie net 'n verlengstuk van die rede as wetenskap nie. 


PD: Teen die agtergrond van jou aanvanklike studies rondom Kierkegaard, Bergson, 
Kant en dies meer, waar die begrensing van die rede ruimte vir die morele en die 
estetiese maak wil ek nou ’n tweeledige vraag vra. Sou jy op hierdie punt ook vir 
die onderbewuste en psigoanalise plek maak? Tweedens, hoe word morele kwessies 
aangespreek waar dierede nie vir jou die finale antwoord gee nie? Hoe lyk 'n polities- 
morele lewe as daar nie klinkklare antwoorde is nie? Anders geformuleer: lê daar 
enige politieke motiewe in jou meesters- en doktorsgrade, of is dit nog breedweg die 
filosofiese werk van 'n jong soekende student in die filosofie. 


17 Karl Jaspers (1883-1969) is bekend vir sy werk in die psigologie en filosofie. Vir Martin 
Heidegger (1889-1976) se bekendste werk kyk Heidegger (1927). 
18 Vir sy eerste artikel na sy doktorsgraad, kyk Degenaar (1954). 

JD: Wat die eerste punt betref, het daardie aspekte sterk na vore getree toe ek Jung 
ontdek het.” Dit sou interessant wees om te sien of daar nie reeds psigoanalitiese 
moontlikhede by Bergson aanwesig is nie? Veral waar hy die lewe as proses die 
basis vir kennis maak. Tweedens: polities het ek in daardie tyd maar laat ontwaak. 
Op skool en op universiteit het ek nie onderwysers en dosente gehad wat my rondom 
die Tweede Wêreldoorlog opgestook het nie. My politieke bewuswording kom later 
en langsamer. Ja, dit is 'n oulike punt wat jy maak. Maar goed, soos jy weet, as 'n mens 
die dinge ervaar en jy is midde in die proses dan kan jy nie sê, “O, maar ek gaan nou 
ook die morele bewussyn by Kant vanweë ’n politieke insig sterk stoot” nie. Tog is 
die Kantiaanse wêreld van die morele wet ’n saadjie wat gelê word. In baie opsigte 
is dit 'n basis om op ’n nie-fundamentalistiese en nie-nasionalistiese wyse vorentoe 
oor die politiek te reflekteer. Daar is nie ’n vaste paradigma waarin die antwoord lê 
nie — jy het ’n onrustigheid daar. Die punt is dat die vraagstelling wat jy ontdek, soos 
wat Andrew Nash uitwys, ander implikasies het as wat mens aanvanklik beoog het. 
So het my vriende, James Oglethorpe en Daantjie Oosthuizen, se (nie-dogmatiese) 
opvatting van geloof ook politieke implikasies gehad.” As die geloofsmense in Suid- 
Afrika apartheid vanuit 'n sekere wêreld regverdig en jy ondermyn nou dié wêreld 
van letterlike en fundamentalistiese uitsprake (soos tans met die gay-debat), dan 
maak jy hulle seer, want vir hulle is dit ’n geval van “hier staan dit, dit kan nie anders 
nie, ons moet so praat”. 


PD: Met ander woorde dit is om 'n gesag van buite af in te roep sonder dat 'n gesprek 
oor die kwessie kon plaasvind. Sou 'n mens dit so kon formuleer? 


JD: Ja, dit is pragtig geformuleer. Of: terwyl die gesprek aan die gang is, loer die gesag 
hier oor jou skouer. In my onderhoud met Leopold Scholtz het hy uitgewys hoe ek my 
eerstejaars verwelkom het: “Goeiemôre, dames en here. My naam is Johan Degenaar, 
en julle moet nie 'n woord glo wat ek sê nie?” As jy darem dit aan die begin vir 
eerstejaars sé, dan dink hulle wat vir 'n mamparra is hier aangestel. My motief was 
egter om die gesagsbegrip te ondermyn. Daar moet altyd krities na die gesagsbegrip 
gekyk word. Dit beteken dat politiek 'n burgerlik-diskursiewe kant kry. En dit geld 
ook vir die kerk en die manier waarop jy elke dag in ’n verwysingsraamwerk leef 


19 Die psigoanalis Carl Gustav Jung (1875-1961) is o.a. bekend vir sy werk oor die kollektiewe 
onderbewuste. 

20 Vir sy meestersgraad oor Heim, kyk Oglethorpe (1948). 

21 L. Scholtz (2005:11). Degenaar se antwoord is soos volg: “Daar is natuurlik 'n probleem 
met die woord ‘glo. Geloof impliseer dat die spreker 'n gesag is, en ek wil eintlik 'n anti-gesag- 
standpunt stel” (my kursivering). 

waarbinne jy jou vrae stel. Dan sé die mense nee as jy by die woord God kom, hiér 
kan jy dit nie doen nie. My standpunt is dat ons wel ook hier kritiese vrae moet vra. 


4. Denke rondom die teologie 


PD: Dit gee my nou die geleentheid om die kwessie van gesag van vroeëre teologiese 
invloede op jou denke te verken. Is die taalspel van die kerk nie iets anders as die 
taalspel van die politiek nie? Loop die konsep van gesag nie langs ander lyne binne 
die burgerlik-politieke lewe nie? Moet die spanning tussen kerk-spreke en politieke 
spreke gelyk gemaak word? 


JD: Nee. Juis daarom is gesag 'n helse problematiese woord. Jy moet nie dink jy weet 
sondermeer en dat alle gesag dieselfde is nie. Gesag moet aan sy baard gevoel word. 
Ek is nie teen die begrip gesag nie, maar die vraag is wat bedoel jy daarmee en wat 
maak jy daarmee. Want as dit die kosbaarste in die mens wil seermaak dan is dit ’n 
probleem. Ek werk baie sterk met die gedagte (na aanleiding van Kierkegaard) dat 
gesag eintlik by jouself lê. Daarom is die verhouding tussen die outeur (“author”) 
en outoriteit (“authority”) belangrik. Niemand anders kan die skrywer van my lewe 
wees nie. Ek moet my lewe self skryf — ek is die outeur. So hier lê ’n outoriteitsbegrip 
wat ek ook nie skade wil aandoen nie. As die kerk of God of die staat of tegnologie, 
of watter begrip ook al, my outeurskap seermaak, dan moet ek nee sê. 


PD: Ek dink hierdie gedagtegang, 'n tipe liberale posisie, loop sterk by jou. (Ek wil 
juis later oor die verhouding tussen liberalisme en pluralisme in jou denke uitkom.) 
Ek wil egter vir 'n oomblik by die teologiese agtergrond van jou vroeëre loopbaan 
stilhou. Watter teoloë het jou in die fase beinvloed? Karl Barth? Het jy in jou latere 
loopbaan met teologiese debatte bygehou? Daar is tog 'n kort essay oor Dorothee 
Sölle in die sewentigerjare.” Kortom: het jy as filosoof verder in die teologie bly 
voortdink en voortlees? 


JD: Die teologiese gesprekke het ek altyd boeiend gevind, veral as hulle blyk om 
knap en relevant te wees. Ek sou nie daar ’n streep wou trek nie. (Toe ek en Piet 
Dreyer in Groningen onder die filosoof Helmuth Plessner en die teoloog Gerhardus 
van der Leeuw studeer het, het ons ook saam Karl Jaspers en Karl Barth in Basel 
gaan opsoek.)” Soos nou wanneer ek oor die Nuwe Hervormers lees, dan raak dit 
my (Muller 2002). Ek vind dit werklik belangrik dat mense aanhoudend vrae stel 


22 Oor Sölle (1929-2003), kyk. J. Degenaar (1976: 117-125). 
23 Kyk verder hieroor die gesprek met Dreyer (dialoog 1) en ook die opmerkings oor Dreyer 
en Degenaar in hoofstuk 1. 

en ook die vrae wat hulle eie posisie ondermyn. Wat Sölle betref, is ek deur die 
sosialistiese dimensie en bevrydingsteologie aangetrek. Die idee dat menswees ook 
medemens beteken. 


PD: Indien jy Sölle hier noem dan sou dit tog beteken dat God ook in die wêreld is. 
Barth, as ek hom reg verstaan, maak weer ’n skerp skeiding, ’n dialektiese spanning 
tussen God en wêreld. Is jou posisie hier vir 'n teologie wat volledig immanent is of 
een wat beide immanent en transendent is? Ek dink die radikale opsies is óf God is 
in die wêreld 6f God is daarbuite. Die tussenposisie sou wees God binne én buite 
die wêreld. 


JD: Daar is iets van 'n spanning by laasgenoemde wat ek lewendig sou wou hou. 
Die belangrike is dat die historisering van die Godsbegrip in die Christendom 
veel belangriker is as wat ons realiseer — tot ontsteltenis van baie mense en baie 
Christene. Indien jy God sê, dan moet jy Vader sê, maar dit word gedekonstrueer, 
want dit bly nie by Vader nie, want dit is te ver bokant jou. Maar het jy die Seun, so 
dan word daardie immanensie waarvan jy praat ontsettend belangrik omdat mense 
nou belangrik is. Jy stop egter nie daar nie, want Jesus is daar ver agter en dan moet jy 
sê Heilige Gees, en dit beteken dan dat God wat mens word, die klem op die belang 
van alle mense — medemenslikheid — plaas. Dit is juis waar die Gees so `n fantastiese 
rol speel — God is nie daar ver bo nie en ook nie daar ver agter nie, maar hier waar ek 
en jy met mekaar gesels. 


PD: Gees sou dan ook beteken dat genderverhoudings wat in die Vader- en 
Seunbegrip opgesluit lê ’n heel ander rol speel. 


JD: O, dit is ’n baie goeie punt daardie! Ja, die Vader-begrip is ook vir my 'n probleem. 
Hier het Rudolph Bultmann my sterk beinvloed.” Nou onlangs is ek ook deur ’n 
artikel van Stefan Louw (2005) oor hoe 'n mens oor God in 'n postmoderne tyd 
praat, beindruk.” Die idee van ’n geinkarneerde God beteken die tyd is verby om 
dinge te ver te plaas. Dit hang saam met die voorafgaande. Indien jy God sê dan 
moet jy mens sê. Om na Bultmann terug te keer: vir my woord dekonstrueer gebruik 
hy ontmitologiseer — 'n saak wat my geweldig boei. Want ek is nie teen mites nie, 
maar die vraag is wat dit beteken. Dit gaan oor die punt dat jy die mite begin bevra 
en kyk hoekom jy een soort vertelling eerder as 'n ander gebruik. Hier word dan 'n 
geweldige klem op menslike verantwoordelikheid gelê en die verantwoordelikheid 


24 Rudolf Bultmann (1884-1976) se teologie is onder meer deur Heidegger beinvloed. 
25 Stefan Louw, in lewe NG-predikant, is in September 2006 in sy huis in Westdene, 
Johannesburg, vermoor. 

wat jy het om aan woorde betekenis te gee. Daar is geen ghoeroe wat van buite af 
betekenis aan die woorde gee nie. Dit my baie geboei. 

My werk oor sekularisasie pas ook hier. Die betekenis van die woord seculum 
is grondgebied wat aan die kerk behoort het en aan die mens in die samelewing 
teruggegee word. Seculum het dan die betekenis van hierdie aarde waarop ek staan, 
dit is die belangrikste. Daar is nie 'n ander plek wat belangriker is as hierdie plek nie 
(Degenaar 1967); hierdie liggaam waarin ekis. Vroeér het ek ook oor die sterflikheid 
van die siel geskryf omdat ek die siel as deurleefde liggaam sien eerder as ’n Platoniese 
ontvlugtingsmeganisme waar jy van ’n ander wêreld vandaan kom en teruggaan.” 
Ek sou sê sekularisasie sluit baie goed aan by hierdie deurleefde liggaam as die 
sentrale punt waaruit 'n mens na die wêreld moet kyk en oor God moet praat. Ek 
het 'n opstel geskryf oor liggaam, siel en gees - jy het immers 'n drie-eenheid nodig 
wanneer jy oor die mens praat.” Die sterflikheid van die siel gaan oor die misbruik 
van die woord siel en die dualisme wat daar in die mens se liggaam (en lewe) lê. Maar 
die gees is 'n ontsettend belangrike begrip, dit is die area wat betekenis en sin aan die 
wêreld gee. 


PD: As ek so na jou luister dan wonder ek onwillekeurig of die universiteitsowerhede 
jou in die 1960's nie wesenlik verkeerd verstaan het nie? In 1961 het hulle jou van 
filosofie (weg van die admissie-studente op pad na die teologie) na staatsfilosofie 
oorgeplaas. Het die mense jou werk oor sekularisasie en die sterflikheid van die siel 
behoorlik verstaan? 


JD: Ja, dit is 'n ander manier om oor hierdie dinge te praat; maar soos jy weet, as jy 
reeds besluit het hoe om oor dinge te praat, as jy besluit het om Plato in te bring in 
jou teologie dan gaan jy daardie dualistiese opvatting van die mens nie los nie. Dit is 
onvermydelik dat jy ook ander dinge gaan misverstaan. Dit is dan ’n bedreiging, 
maar 'n bedreiging van die meer beperkte manier om oor die mens te praat. In 1961 
is ek vir verdere studie oorsee. Ek het aandag begin gee aan politieke filosofie, omdat 
die universiteit gevra het dat ons 'n kursus in staatsleer moet aanbied. Dit het goed te 
pas gekom omdat daar van die kant van die kerk beswaar was teen my Sokratiese styl 
en my publikasies oor die sterflikheid van die siel in die 1950. Ek het jammer gevoel 
vir Kirsten omdat aspirant-teoloë aangeraai is om nie filosofie te loop nie omrede 
my teenwoordigheid in die departement. Die skep van ’n afsonderlike kursus in 
Staatsfilosofie, later Politieke Filosofie, het die probleem help oplos. Die een dominee 
wat hier by my klasgeloop het, Justin Michell, het soos volg gereageer: “Maar weet 


26 Kyk hier Degenaar (1963a en 1965). 
27 Virdié opstelle, kyk Degenaar (1960a en 1960b). Dit islater in Degenaar (1963a) gepubliseer. 

hulle wat hulle doen? Hulle haal jou uit die gebied waar jy ’n gevaar is vir die kerk en 
nou sit hulle jou in ’n gebied waar jy 'n gevaar is vir die staat.” 


5. Aanvanklike denke oor apartheid 


PD: Na hierdie teologiese ekskursie wil ek nou vanuit ’n meer politieke hoek na 
die 1950's op Stellenbosch terugkeer. Jy het dit gestel dat jou politieke ontwaking 
langsamerhand geskied het. Waar begin die eerste kritiese gevoelens oor die 
maatskaplike sisteem by jou? Tot dusver, as ek jou reg hoor, het ons nog hoofsaaklik 
van die vestiging en ontwikkeling van 'n intellektuele loopbaan gepraat. Waar begin 
die eerste kritiese vraagstelling? 


JD: Kritiese bevraagtekening van die maatskaplike orde ontwikkel langsaam. 
Die grondslag daarvoor word deur die tweede refleksie gelê, wat kenmerkend van 
filosofie is en wat die veronderstellinge van die alledaagse spreke bevraagteken. 
Beide die fenomenologie en die eksistensialisme is behulpsaam in dié verband. 
My opstelle wat in die 1950's geskryf is, behoort blyke hiervan te gee. Wat my 
politieke bewuswording betref, moet ek weer die naam van Daantjie Oosthuizen 
noem. Die gesprekke met hom was meer indringend as die gewone gesprekke oor 
Nat-Sap-verskille. Een ding wat ek goed onthou, afgesien nou van die gesprekke wat 
’n mens oor die politiek gehad het, was 'n ervaring in 1948 toe ek 'n groot spandoek 
van die Nasionale Party in die stadsaal gesien het met die woorde “Hou Suid-Afrika 
blank” daarop. Dink net daaraan, om in ’n swart land op ’n swart kontinent sulke 
arrogante onsin te verkondig. So ’n uitspraak is eintlik absurd aangesien die meeste 
Suid-Afrikaners reeds swart is. Hierdie absurditeit is ook gedemonstreer in 'n gesprek 
met 'n Nasionale Party-man in die klas toe ons gepraat het oor die onvermydelike 
teenwoordigheid van swartes in Suid-Afrika. As oortuigde apartheidsvoorstander 
het hy gesê dat ons moet leer om die swartes weg te dink. Op my vraag wat die 
swartes self in hierdie verband moet doen, was sy antwoord: “Hulle moet hulle 
self wegdink”. 

Daar was wel baie sulke gesprekke, maar ek was nooit by die partypolitiek 
betrokke nie. In gevalle waar ek later sou stem het ek progressief gestem. Maar ek 
het dan ook die filosofie as't ware amper misbruik om ’n distansie te kry, jy weet, 
asof dit nie my soort van ding is nie, terwyl ek later sou besef dat dit saamhang 
met die soort filosofie wat 'n mens beoefen. Maar aanvanklik was daar die heerlike 


28 Kyk Degenaar (1963b). Dit sluit die volgende essays in: “Vryheid en binding in die 
alledaagse lewe”, “Burger en staat”, “Op weg na 'n nuwe politieke lewenshouding” en “Staat 
en kerk in 'n gesekulariseerde wêreld”. 

veiligheidsgevoel wat die filosofie gee. Dat jy jou terugtrek binne die filosofie self, 
en binne ’n bepaalde soort filosofie. Dit sou interessant wees om na te gaan of en 
hoe Kierkegaard ruimte laat vir die distansie tot die politiek, teenoor Marx wat tot 
betrokkenheid oproep. Andrew Nash wys byvoorbeeld aan hoe Kirsten, Oosthuizen 
en ek die geloof probeer red teenoor die kerk, en dan hoef jy nie die kerk se 
apartheidsideologie te aanvaar nie. Maar jy stel jou ook veilig, want die geloof is vir 
jou op daardie stadium die ruimte van die sprong in die duisternis, om Kierkegaard 
se woord te gebruik, en in dié sprong is nog geen politieke “commitment” nie. Ons 
het in elk geval daardie geloof begin losmaak van die kerk, omdat die strukture van 
die kerk die beginsel van maatskaplike regverdigheid teenoor alle Suid-Afrikaners 
nie beoefen het nie — ’n saak wat die teoloog prof. B.B. Keet gereeld onder die kerk 
se aandag gebring het.” 


PD: Om meer presies te wees: was daar 'n moment na 1948 waar jy net begin voel 
het, maar wat “my mense” nou doen is iets wat heeltemal teen my bors stuit, beide as 
burger van die staat en as filosoof? Is daar so 'n moment? 


JD: Dit is vir my moeilik om so 'n moment vas te stel, alhoewel die ervaring van 
die NP-spandoek in die verkiesing van 1948 ’n rol gespeel het. Die boekie Op Weg 
na 'n Nuwe Politieke Lewenshouding (1963) behoort ’n aanduiding te gee van my 
politieke bewuswording in die 1950's. Die opstel oor die noodsaaklikheid van 'n 
nuwe politieke lewenshouding vir Suid-Afrikaners verwys na die historiese konteks. 
“Ek is 'n Afrikaanssprekende Suid-Afrikaner, ek is 'n Europeaan, ek is 'n Christen.” 
My historiese situasie sluit onder meer in: my taal, my kultuur, my tradisie, my 
religie. Dan bespreek ek daardie sake. Ongelukkig sê ek nie daarin presies wanneer 
die kritiese onrus begin het nie. My ontevredenheid met Afrikaner-nasionalisme 
dateer in elk geval vanaf vroeg in die 1950's. Sharpeville speel 'n belangrike rol, maar 
dit kom eers later, vroeg in die 1960's. André du Toit verwys daarna in sy inleiding 
tot die boekie wat aan my opgedra is.” Die lyne word deur gesprek duideliker vir my, 
maar ongelukkig kan ek nie altyd datums onthou nie, dat dit in hierdie jaar was dat 
ek dit of dat gedink het en so meer nie. Dit sou interessant wees om, byvoorbeeld, na 
te gaan hoe ek gereageer het op die Vryheidsmanifes van die ANC in 1955. Dan was 
daar die onreg teenoor kleurlinge deur die aanname van die Wet op Afsonderlike 
Verteenwoordiging van Kiesers in die vroeë 1950's wat 'n groot stryd afgegee het. 


29 Oor B.B. Keet (1885-1974), kyk P.A. Verhoef (1987). 


30 André (A.B.) du Toit (1986b: 23) skryf, “... op 22 Maart 1961 staan Johan Degenaar 
wenend voor sy honneursklas, tot in sy siel geruk deur die Sharpeville-tragedie”. Kyk die 
gesprek (dialoog 4) met André du Toit hierna. 

In 1948 was die nasionalistiese slagspreuk “Hou Suid-Afrika blank” In die 1950's 
kom Die Burger met opskrifte soos “Bellville maak stadsraad skoon”. En “skoon” in 
dié verband dui op die uitstem van die Afrikaanssprekende bruin Suid-Afrikaners 
uit die stadsraad. Dit is sulke gebeurtenisse en sulke soort taalgebruik wat jou kop as 
landsburger in skaamte laat hang het. In baie gesprekke is die vraag gestel: Wat kan 
mens doen? Antwoorde het ingesluit: skryf ’n brief; maak beswaar binne en buite 
jou vriendekring; kom in opstand; stig 'n nuwe party. Soos jy weet was daar ook by 
verskillende universiteite Afrikaanse groepies wat probeer het om bewegings aan die 
gang te kry, maar dit het op niks uitgeloop nie.” 


6. Die ontwikkeling van 'n kursus in staatsfilosofie vanaf 1961 


PD: Watter filosofiese tradisies het jy na 1961 as dosent in staatsfilosofie bekend 
gestel? As ek dit nie mis het nie, het analitiese filosofie belangrik geword, maar ook 
denktradisies soos die liberalisme, nasionalisme, Marxisme en pluralisme? 


JD: Ek weet nie wanneer die analitiese filosofie 'n rol begin speel het nie, maar 
Daantjie Oosthuizen het wel 'n rol in die verband gespeel. Die kontak met analitiese 
filosowe by ons kongresse kan ook genoem word. My besoeke aan Oxford in die 
1960's en die ontmoeting met die analitici daar lewer ook ’n bydrae. My latere 
opstelle, byvoorbeeld die een (Degenaar 1982b) oor die konsepte van pyn en 
geweld het wel ’n analitiese inslag. Ek vind taal 'n wonderwerk en ek dink dat ons 
oor die algemeen nie ’n idee het oor hoe belangrik taal is nie. So kan ons dieselfde 
taal praat, maar ook 'n verskillende een, afhangende van die taalspel waarby ons 
betrokke is. 'n Mens kan byvoorbeeld, 'n pre-moderne, moderne en postmoderne 
taal praat. Dit is die postmoderne se groot insig dat taal wat op verskillende maniere 
verskillende funksies het. Ek het hierdie aspekte in ’n artikel “Deconstruction and 
the celebration of language” aangeraak (Degenaar 1992: 187-212). Dit beteken 
egter nie, soos Wittgenstein dit stel, dat die woorde op vakansie gaan nie. Nee, juis 
daarom moet jy presies probeer sê wat jy wil sê. Daardie “celebration” is nie ’n 
halleluja nie, dit is 'n respek en sensitiwiteit vir die geluide wat ek maak. 

In die 1960's het ek met die nuwe kursus in staatsfilosofie gepoog om die mag van 
die staat op 'nakademiesevlak tot vraag te stel. Hierdie akademiese ruimte is op sigself 
'n magtige wapen om politieke absurditeite aan die orde te stel, indien die owerhede 


31 Degenaar verwys hier o.a. na die Groep van 13 dosente in Pretoria (Willem Kleynhans, 
Ben Marais, Daan Swiegers, Albert Geyser e.a.) wat teen die verwydering van die kleur- 
linge van die kieslys kapsie gemaak het. (Inligting telefonies op 9 Desember 2005 deur 
prof. A.P.J. Roux verskaf.) 

dit toelaat.” Ons het alle politieke probleme vrymoediglik krities geanaliseer. 
Die Nasionaliste isruim kans gegee om hulle storie te vertel, maar die kritiese analise 
het nie ontbreek nie. 'n Mens kan natuurlik ’n analitiese vryswewendheid in die 
analitiese politieke filosofie handhaaf. Dit kon egter moeilik volgehou word, want 
die konsep van regverdigheid dui nie net op 'n analitiese probleem nie, maar ook op 
'n Suid-Afrikaanse probleem, ons probleem. Dan kom jy in daardie gevaargebied in. 
Ek weet nie presies wanneer ek die Marxisme ernstig begin opneem het nie.” Ek het 
juis ook vir Andrew gesê, omdat hy uit daardie hoek kom, “jy moet darem ook aan 
daardie boekie van my aandag gee”. 


PD: Beteken dit dat die eksistensialisme en die fenomenologie vanaf die 1960's 
terugskuif en die Marxisme saam met die analitiese filosofie na vore tree? 


JD: Tot 'n mate is dit korrek, maar ek hou daarvan om te sê dat die filosofie in al sy 
moontlikhede ’n rol bly speel. In elk geval, die analitiese filosofie en die Marxisme 
kom wel na vore. John Rawls (1973) lewer 'n bydrae met sy interessante analise van 
die regverdigheidsbegrip. Hy vra aan ons om ons agter 'n sluier van onkunde (“veil of 
ignorance”) te onttrek waar ons nie weet of ons ryk of arm, wit of swart, man of vrou 
sal wees nie. Die vraag is dan: Watter reëls sal ons neerlê vir 'n samelewing om dit so 
regverdig moontlik te organiseer? 

Die Marxisme spreek die probleem van maatskaplike onreg anders aan. 
Die eksistensialisme lewer ’n belangrike bydrae om die mens se individuele 
verantwoordelikheid te beklemtoon. Marx toon egter aan dat ons ook verant- 
woordelik is vir die struktuur van die samelewing. Daar is in elk geval ruimte in 
die Sokratiese tradisie waar jy nie net oor jou siel, geloof of vryheidsbegrip tob nie, 
maar ook die struktuur van die samelewing krities ondersoek. Deesdae beklemtoon 
ek weer, onder invloed van Derrida, die belangrikheid van diversiteit. Maar ’n 
mens moet oppas dat jy dit nie eensydig hanteer en die res van die probleme in 
'n samelewing gevolglik nie raaksien nie. Daar is nie net so iets soos kulturele 
diversiteit nie, maar ook so iets soos sosio-ekonomiese ongelykheid. Daar is dus 
sekere verskille wat ons kan verwelkom, maar daar is ook verskille waaroor ons wel 
sleg moet voel en iets aan moet doen. 'n Mens moet ook onthou dat verskillende 
gebeurtenisse in die land — voorbeelde van maatskaplike onreg - ’n belangrike 
rol speel in die politieke bewusmakingsproses, ook van die filosoof. En dit vind 
by my alles plaas binne die deurlopende besef vanaf die 1950's dat sekularisasie 
noodsaaklik is vir geloof, en dit beteken 'n liefde vir die aarde en alles wat 


32 Kyk “Die absurde as band tussen mens en wêreld” in Degenaar (19663). 
33 Degenaar se werk oor die Marxisme dateer uit die 1970's en is gepubliseer in Degenaar (1982a). 

daarmee saamhang soos aangetoon deur Nietzsche en Marx — elkeen op sy eie 
kenmerkende manier. 


PD: Die ontvangs van die Marxisme by jou is vir my ’n baie interessante tema. 
Maar waar begin jou kritiek van die Marxisme? Tydens my studiejare op 
Stellenbosch het ek tog die gevoel gekry dat jy ook krities daarteen gestaan het. 
Was dit dalk die eerste spore van die postmoderne in jou denke? 


JD: Ja, maar die punt is nou: as jy krities staan teenoor die Marxisme, wat sit jy in 
die plek daarvan? 'n Mens het nie ’n bevoorregte posisie vanwaar jy kan kyk in die 
geskiedenis of op jou eie ontwikkeling sê dit is die rigting wat jy moet gaan nie. 
Gavin Williams, wat nou by Oxford doseer, sê gereeld dat hy my groot dank verskuldig 
is omdat ek Kant aan hom bekend gestel het. Hy het vir die Marxiste daar iets beteken 
deur altyd die Kantiaanse vraag te stel na die voorwaardes van hulle uitsprake. By my 
het die kritiese vraagstelling van Kant ook ’n bevrydende rol gespeel, en daarmee 
saam die besef van die belang én die grense van wetenskaplikheid. Marx meen dat 
wetenskaplikheid ware objektiwiteit kan lewer. Dit sou 'n mens in staat stel om 
die geskiedenis en sy plek daarin objektief te begryp. So bereik ’n persoon ware 
bewussyn teenoor valse bewussyn — sy definisie van ideologie. Die kritiese metode 
van Kant help 'n mens om nie dié soort taal te praat en in die meesterverhaal van die 
metafisika te verval nie. Maar die belangrike vraag kan wel gevra word: “Hoe help 
dit ons om die politiek te verstaan?” Wat 'n goeie vraag is. Kant se invloed is miskien 
belangriker as wat selfs ek gedink het. Dit blyk onder andere uit die feit dat ek in 
my tesis juis aandag aan die Kantiaanse tradisie in Jaspers en Heidegger geskenk 
het. (Die interessante insigte van Kant oor die kuns en verbeelding sou ek eers 
later ontdek. *) 


PD: Was daar nie sekere verskille tussen jou en André du Toit oor die Hegel /Marx- 
tradisie nie? Is hy nie deur ’n lesing van die vroeére Hegel en latere Wittgenstein 
beïnvloed nie?” 


JD: Dit is korrek. Kojéve, lyk dit my, het hom ook daar beïnvloed, dat jy die 
onderskeid maak tussen die vroeëre en die latere Hegel. Die vroeëre Hegel het 
konkrete situasies ernstig opgeneem in die manier waarop hy hulle beskryf het.” 
Dit was vir André belangrik. En dit is juis 'n goeie invalshoek vir 'n studie van Marx. 


34 Kyk Degenaar (1986). 

35 Kyk die gesprek (dialoog 4) met André du Toit hierna. 

36 Vir 'n vroeëre werk van G.W.F Hegel (1770-1831), kyk Hegel (1971). Alexandre Kojéve 
(1902-1968) het gedurende die 1930's 'n beroemde lesingreeks oor Hegel se Fenomenologie 
van die Gees in Parys gehou. 

Natuurlik is daar verskillende interpretasies van Marx, maar daar was nie spanninge 
nie. Ons het wel gestry met Andrew Nash omdat hy Marx sterk verdedig het, ook as 
oortuiging. Maar Andrew is nie ’n naprater van Marx nie. Hy is 'n selfstandige denker 
met 'n sterk oortuiging dat die konkrete situasie waarin ons leef veel belangriker is as 
wat ons besef. Dit is wat jy ook nou besig is om te doen, wanneer jy begin terugvra 
na die verlede. Dit hoef nie 'n Marxistiese terugvra te wees nie, maar dis tog ’n idee 
van “moenie dink dat die tyd waarin jy leef en die klas waartoe jy behoort en die 
kleur wat jy het en waar jy gestudeer het, dat hierdie soort van sake nie ’n rol speel 
nie”. Dis ’n baie goeie punt daardie, en ek hoop dat dié besef meer ingang kry by ons. 
Dis nie almal wat hierin belangstel nie, daarom is ek so bly dat julle dit doen. En neem 
Andrew ernstig op. Hy doen uitstekende werk, want hy doen die sleurwerk om al 
die artikels ver in die verlede op te spoor en te lees en te plaas binne ’n historiese 
konteks. Hy plaas dit ook binne 'n groter konteks van 'n Sokratiese tradisie wat onder 
druk sy kop bo water moet hou. Oulik! 

Ekhet pas (1997) bydie Teologiese Kweekskool gepraat oor “Religious discourse, 
power and the public” en die sentrale woorde geanaliseer: discourse, religion, power, 
public. Dit is belangrik om in te sien hoe taal verband hou met die publiek, wat 
weer saamhang met verskillende kontekste. Religieuse taal, soos alle taal, vind nie 
in 'n universele ruimte plaas nie. My motto was: “We not only speak a language, a 
language also speaks us”. Dit verklaar waarom ’n mens slagoffer kan word van die taal 
wat jy praat — maar jy wéét nie dit nie. Ek hoop om 'n bydrae te lewer deur mense 
sensitief te maak vir die wyse waarop hulle slagoffers is van die taal wat hulle praat. 
Dit is 'n besondere toepassing van die tweede refleksie binne die filosofie. 


PD: Vir my is die woord herinnering belangrik met betrekking tot die vergete stemme 
uit die verlede. Dit hang natuurlik saam met die onontginde terrein van intellektuele 
geskiedenis in Suid-Afrika. Hoewel my aanpak van die probleem anders lyk, het 
André du Toit en Andrew Nash my in dié opsig beinvloed. 


JD: Ja, dit is belangrike werk. Daarin het hulle mekaar ook gevind. 


7. Op weg na 'n politieke pluralisme 


PD: Ek wil nou beweer dat dit nie net die Marxisme was wat jou ontevrede gelaat 
het om die Suid-Afrikaanse politiek te beskryf nie. Jy het ook ’n kritiek teenoor 
liberalisme en nasionalisme ontwikkel. Ek stuur nou op jou politieke denke van 
die 1970's af. Ek dink jou antwoord op genoemde politieke modelle (ideologieë, 

wêreldbeskouings, politieke teorieë) was die begrip politieke pluralisme.” Het jy dit 
gedoen om elemente van die drie modelle op te vang en om vir ons 'n nuwe politieke 
woordeskat in Suid-Afrika te gee? Mik ek in die regte rigting? 


JD: Dit is ’n fassinerende wêreld wat jy nou oopmaak. Jy praat nou van die 
1970's. Ek sou weer wou teruggaan en dit vollediger rekonstrueer, maar jou vraag 
se belangrikheid bly staan. Elkeen van daardie modelle het my so geboei dat ek 
aandag daaraan geskenk het. Ek onthou nog hoe verskillende mense my artikeltjie 
(Degenaar 1966b) in Die Burger, oor dat liberalisme nie ’n gogga is nie, gekritiseer 
het. Hier wys ek op die verantwoordelikheid van die individu in die politiek. 
Die idee van die individu (onder invloed van Kierkegaard) is hier belangrik — hoewel 
Kierkegaard se idee van enkelingskap iets anders as liberale individualisme is. In die 
liberalisme gaan dit vir my nie oor individualisme nie, maar om die vryheids- en 
verantwoordelikheidsbegrip wat iewers geplaas moet word. En as jou gesag dan in 
jouself lê, dan moet die liberalisme tot ’n mate die pad vir ons oopmaak om dit in te 
sien. Dit is daardie enkelingskap van Kierkegaard wat ek dan optel in die liberalisme 
en die rol van die individu in die politiek - die vryheid van die burger. In daardie tyd 
het ek Buber ontdek, want die mens is veel meer as net die ek-séer, maar hy is ook 
die jy-sêer. Ek en jy moet saamgedink word. Daardie medemenslikheid wat sterk 
die sfeer van “between persons” na vore bring. Daardie insig sal 'n rol speel dat ek by 
liberalisme konstant ’n vraagteken plaas. Wat is jy besig om hier te doen? Sny jy nie 
die mens van sy relasies af nie? Dit is die oulikheid van pluralisme. En die relasies 
tussen mense is ook nie net één soort relasie nie; dit is 'n pluraliteit van relasies. Soos 
ek nou die klem lê op die taal wat ek altyd wil “celebrate”, dat die taal wat 'n mens 
praat nie net 'n algemene taal is nie, maar 'n spesifieke taal wat ek nou met jou praat. 
Dan moet jy verbondenheid van die individu met daardie taal en taalgemeenskap 
erken.” Dit behoort duidelik te wees dat ek ook probleme met die nasionalisme sal 
hê. Ek dink nie ek het ooit werklik nasionalisties gedink nie. Die idee dat die mens 
sy individualiteit moet prysgee ter wille van die volk waartoe jy behoort, sodat jy 
eers werklik mens is wanneer jy met ’n volk identifiseer — daardie volksbegrip het 
'n geweldige gelaaide betekenis soos byvoorbeeld uitverkorenheid.” Dit is alles 


37 Vir Degenaar se vroeëre werk oor pluralisme, kyk Degenaar (1976: 92-111 en 1980: 
109-141). Vir latere invloedryke essays oor die kwessie van pluralisme en diversiteit, kyk 
Degenaar (1991 en 1993). 

38 Vir 'n artikel oor die oop gesprek, kyk Degenaar (1969). 

39 Vir sy kritiek op nasionalisme, kyk Degenaar (1982c). Vir `n aanverwante werk, kyk 
Degenaar (19824). 

dinge wat my hewiglik ontstel het. Het jy nooit uitverkorenheid binne hierdie 
nasionalistiese konteks ’n uiterse vreemde ding gevind nie? 


PD: Ek self het ook vanweë my konvensionele Afrikaner-agtergrond daarmee te doen 
gehad. Dit is half met moedersmelk ingegee. Maar ek dink Afrikaner-nasionalisme 
het ook baie met vrees te doen. Afrikaner-nasionalisme is nie net vir my 'n fenomeen 
van mag nie, maar ook een van vrees. Dit het ’n sekere dubbelkantigheid. Ek dink 
jy het in jou loopbaan as dosent, in jou professionele loopbaan, met die harde kant 
van Afrikaner-nasionalisme te doen gekry, maar ek wonder tog of die vroeére- 
nasionalisme van Hertzog nie van 'n sagter geaardheid was nie? Asjy die nasionalisme 
van die 1950's en 1960's beskryf in terme van sy gelaaidheid, hegemonie, sluiting, 
magsmisbruik en staatsentralisering, dan sit jy jou vinger absoluut op die regte plek. 
Die vraag is net: was die Hertzog-nasionalisme nie meer oop en soepel nie? Ek dink 
die figure is Hertzog, Langenhoven en M.E.R. - by hulle lê daar 'n ander begrip van 
nasionalisme. ’n Begrip van individu en gemeenskap in relasie.” 


JD: O ja, dit is 'n waardevolle bydrae as jy op hierdie nuanses kan wys. Ek weet nie 
watter implikasies dit alles vir jou taalgebruik in die verband het nie. Ek stel voor 
dat jy aandag skenk aan die vorm van sagte nasionalisme in ons geskiedenis. Maar 
ek ken nie Hertzog so goed nie en kan nie met die nodige kennis hierop reageer 
nie. Hermann Giliomee (2003) sal mens kan help of daar reeds 'n vorm van 
nasionalistiese taalgebruik opgesluit lê wat nie so afstootlik is nie. 


PD: In elk geval, wat jy my nou gegee het, is 'n kritiek van liberalisme en nasionalisme. 
'n Mens is nie net 'n alleenstaande individu nie, maar altyd in relasies. Jou kritiek teen 
nasionalisme is dan dat jy jouself in een relasie gaan versmoor. Wat sal dan die kritiek 
teen die Marxisme wees? Loop 'n mens ook nie hier die gevaar dat jy jou in een 
relasie, naamlik klas, laat verstrik raak nie? 


JD: Ek sal weer na my werk oor Marxisme/Leninisme moet kyk (Degenaar 1982a). 
Daar is 'n aantreklike wêreld daar, maar die punt is dat daar ook die onvermydelike 
skuif is wat ideoloë maak. Dit is die geval waar jy die klas-begrip beklemtoon en dat 
die klassestryd die sleutel tot die geskiedenis is — en dit terwyl daar ook ander stryde 
is. Daardie idee van 'n klassestryd vind ek 'n boeiende gegewe, jy moet na situasies 
kyk, jy moet ook na Suid-Afrika in terme van ryk/arm kyk. Die punt is net ek moet 
nie in my filosofie net daardie een aspek beklemtoon tot uitsluiting van ander nie. 


40 Oor hierdie figure, kyk die biografieë van Van den Heever (1943), Kannemeyer (1995) en 
Steyn (2004). 

PD: Dit lyk my polities-filosofies word die begrip pluralisme vir jou belangrik. Nou 
wil ek op dié woord afvra: waar kom dit vandaan? Watter denkers het jou beinvloed? 
Gewoonlik word denkers soos Isaiah Berlin en Michael Oakeshott aan politieke 
pluralisme verbind. Ek dink Charles Taylor en Michael Walzer is ook eietydse 
eksponente in dié verband en miskien die kommunitére debat. Behalwe die globale 
debat is daar in Suid-Afrika ook ’n plurale tradisie. Iemand soos A.H. Murray wat 
politieke filosoof by die Universiteit van Kaapstad tussen die 1930’s en 1970’s was, is 
vir my ten spyte van sekere omstredenhede ’n interessante politieke denker. Ek dink 
sy werk behoef ’n herbesoek omdat Murray reeds die begrip van pluralisme in die 
Suid-Afrikaanse konteks gebruik het. Hy doen dit natuurlik op 'n Hoernlé-beinvloede 
wyse vanuit die Brits-idealistiese tradisie. In sy een boek (Murray 1958) wys hy hoe 
De Mist reeds aan die begin van die 19de eeu 'n gevoeligheid vir die Suid-Afrikaanse 
problematiek van pluralisme het.” Dit is dan my vraag: speel hierdie breë filosofiese 
debat oor die begrip pluralisme en die spesifieke Suid-Afrikaanse toespitsing daarvan 
mee in jou spesifieke aanwending van die begrip politieke pluralisme? 


JD: Ja, Charles Taylor en Walzer het my baie beindruk. Walzer het vir my die idee 
van verskillende maatskaplike verbande as voorwaarde vir die menslike bestaan 
gegee. Dit kon ’n rol gespeel het. Ek het egter nooit besluit om ’n studie van die 
internasionale debat oor pluralisme te maak nie. Ek het dit na vore gebring om 
op 'n ander manier oor politiek in Suid-Afrika te gesels. Onthou, via Kant is die 
morele 'n belangrike aspek van die mens en Walzer beklemtoon ook die verskillende 
verhoudinge waarbinne jy staan. Daardie dinge is almal belangrik. Die pluralisme 
het die voordeel dat die pluraliteit van verhoudinge waarin jy staan as 'n belangrike 
voorwaarde vir 'n definisie van jouself beskou word. Dit is verder ook 'n deurgang na 
maatskaplike en politieke filosofie - en maatskaplike en politieke etiek. Die persoon 
wat my hier gehelp het, was André du Toit in sy navorsing oor 'n individuele en 
maatskaplike etiek.” In die liberale tradisie word morele probleme deur die bril van 
individualiteit opgetel, maar jy kan ook moraliteit via maatskaplike probleme optel. 
Dit is goed dat jy vir Andrew Murray noem. Miskien lê daar hier 'n belangrike bydrae. 


PD: As mens van 'n eerste Afrikaanse politieke filosoof in die twintigste eeu praat dan 
moet A.H. Murray, en sy hantering van die tema van pluralisme, sterk in die prentjie 
kom. Dit sou 'n fassinerende studie wees om te kyk wat Murray, jy en André du Toit 
met die begrip van politieke pluralisme doen. Dit sou vir my 'n belangrike lyn wees 
om te rekonstrueer en ek hoop daar sal mense wees wat in die toekoms hierdie lyn 


41 Kyk na die gebruik van A.H. Murray se werk in hoofstuk 1. 
42 KykA.B. du Toit (1973b en 1982b). 

verder neem. Wat ek by A.H. Murray, André du Toit en Andrew Nash waardeer, is 
hulle studies in die intellektuele geskiedenis. Vir almal is die geskiedenis nie bloot 
iets wat plaasgevind het nie, maar iets wat jou grondig in die hede beinvloed. Met 
ander woorde: 'n argument val nie bloot uit die lug nie, maar het 'n sekere historiese 
bedding en krag. Murray se intellektuele geskiedenis vind natuurlik in die taalspel 
van 'n tipe Britse idealisme plaas. Ten spyte van die politieke keuses wat Murray in sy 
loopbaan gemaak het, byvoorbeeld sy getuienis in die hoogverraad-hofsaak van die 
1950's, het hy 'n akute oog vir die Suid-Afrikaanse geskiedenis gehad. Dit sal verder 
ook interessant wees om te gaan kyk of Versfeld nie ook met 'n begrip van pluralisme 
werk nie. Murray en Versfeld se argiewe by Ikeys is juis nou oopgesluit. Tot ons 
skande is dit 'n Kanadese filosoof, William Sweet, wat tot dusver oor Andrew Murray 
se politieke filosofie en sy begrip van pluralisme gewerk het. 


8. Denke oor die politiek en kuns 


PD: Ek wil nou op jou werk in die 1980’s en 1990’s fokus. Laat ek dit so formuleer: 
Was die estetiese ’n blywende tema by jou, of het dit eers in die 1980’s na vore getree? 
En wat is die relasie tussen die estetiese, die politieke en die postmoderne? 


JD: Ja, ek sou ook geïnteresseerd wees hoe daardie estetiese lyn loop, maar ek sou sé 
dié lyn is sterk teenwoordig in my ontdekking van Albert Camus (Degenaar 1966a). 
Ek herinner my aan sy uitspraak: “If you want to be a philosopher, write novels” — 
iets wat my vandag nog boei. Kant se estetika het ook 'n rol gespeel, maar ek het 
dit eers later ontdek. My aanvoeling vir Afrikaanse en Engelse poësie is van groot 
belang en dit loop al van my skooldae. Van Wyk Louw en Shakespeare kan in die 
verband genoem word. Hulle maak my bewus van die feit dat hoe iets gesê word 
net so belangrik is as wat gesê word. My belangstelling in musiek, toneel en film 
moet ook in berekening gebring word. My voorliefde om rolprente te analiseer loop 
tot vandag toe deur. Ek het ook ’n kursus in estetika aangebied waarin Gombrich 
se Art and Illusion `n sentrale rol gespeel het. Dit sou interessant wees om presies 
te weet wanneer ek daarmee begin het. Ek het vroeg reeds ’n weeklikse leesklas 
aangebied waarin ’n verskeidenheid van tekste bespreek is. Almal was welkom. Ek 
het byvoorbeeld Hamlet ’n paar keer met studente gelees — ’n verrykende ervaring. 
Wat my veral sterk beïnvloed het, was toe ek in 1983 by Northwestern University 
in Chicago 'n somerkursus in literêre kritiek bygewoon het. Daar het ek die 
postmodernisme ontdek en die moontlikheid om tussen premoderne, moderne en 
postmoderne diskoerse te onderskei. In hierdie opsig het Nietzsche weer belangrik 
geword. En Derrida demonstreer met die strategie van dekonstruksie hoe ou tekste 

nuut gelees kan word. Die kreatiewe rol van die verbeelding kom weer in fokus, en 
daarmee saam die funksie van die metafoor in taalgebruik. In een van die leesklasse 
het ons Ricoeur se standaardwerk oor metafoor gelees.” Derrida het dit ook moontlik 
gemaak om interpretasie van tekste te sien as 'n skeppende spel met tekens waarvoor 
die leser verantwoordelikheid moet dra.“ Maar daar is nog iets wat jy genoem het, 
nie net estetika en postmodernisme nie? O ja, die politieke dimensie bly 'n rol speel.” 
Dit blyk uit die artikels wat ek in daardie tyd geskryf het. Daar is natuurlik 'n gevaar 
dat die estetiserende lewenshouding die belangrikheid van die politiek kan ignoreer. 
Maar in my navorsing oor die aard van die politiek in die postmodernisme het ek 
dit nodig gevind om 'n onderskeid te maak tussen negatiewe en affirmatiewe vorme 
van postmodernisme. Dan ontdek jy hoe belangrik die tekstualiteit van die wêreld 
en die geskiedenis en die samelewing is in jou intertekstuele omgang met tekens van 
watter aard ook al. In daardie tyd het ek veral aandag geskenk aan die vraag na hoe 
die postmoderne mens daarin kan slaag om pluraliteit sinvol te leef — ’n vraag wat 
dringend sal bly op ons pad in die 21ste eeu. Dit geld nie net ons in Suid-Afrika nie, 
maar die hele wêreld. 


PD: Jou opmerkinge oor postmoderniteit en pluralisme gee my nou die geleentheid 
om na jou sleutel-opstelle in die 1990's te beweeg. Ek verwys na daardie opstelle 
waar jy oor nasiebou en vir demokrasie polemiseer (Degenaar 1991 en 1993). 
Moet daardie punt nie weer in die Suid-Afrikaanse debat gemaak word nie? Het jy 
soortgelyke essays daarna geskryf? Hoewel jy uit die aard van die saak die gebeure 
rondom 1994 (n nuwe demokrasie wat alle mense in Suid-Afrika insluit) omarm, 
staan jy tog, as ek jou reg lees, krities teenoor die nuwe politieke hegemonie wat na 
1994 ontwikkel het? Gegee jou begrip van politieke pluralisme, wat maak jy met die 
dekade na 19942 


JD: Met my “Myth of the South African nation”-opstel (Degenaar 1991) voer 
ek aan dat ons pluralisties moet begin dink in die sin dat ons alle mense en alle 
standpunte moet inbring. Ek was bang dat dit daar gaan oor ’n magsbegrip op 'n 
sentrale punt waar die nasie in 'n politieke sin sy kop uitsteek. Ek was in die tyd 
net voor 1994 oorsee en het die opstel “Beware of nation-building discourse” 
geskryf (Degenaar 1993). Ek onthou nog hoe ek dit vanaf Amsterdam na Kaapstad 
(IDASA) gefaks het. Mense het my gekritiseer en gesê, “maar wil jy nie 'n nuwe fase 


43 Vir’n belangrike werk van Ricoeur (1913-2005), kyk Ricoeur (1978). 
44 Vergelyk Jacques Derrida (1930-2004) se werk (Derrida 1978). Vir ’n interpretasie van 
Derrida se politieke denke, kyk Bennington (2001). 


4$ Vir’n belangrike bydrae oor postmodernisme en politiek, kyk Degenaar (1997). 

in jou denke ingaan nie”? Ek kan nie, daar is iets wat my weghou van die idee dat 
jy mense wat eenders dink, en wat kultureel dieselfde dinge doen, as uitgangspunt 
vir die politiek moet skep. Daarom het ek ook ’n ander opstel geskryf, “How can 
a human world live its difference?” (Degenaar 2000: 155-170) Dit geld ook Suid- 
Afrika: “How can South Africa live its difference?” En hieroor moet ons nie net praat 
nie, maar dit ook leef. As jy binne die nasiebegrip sé dat alle mense dieselfde taal, 
opvattings en praktyke het, dan word die verkeerde basis gelé. Met my pluralistiese 
ingesteldheid wil ek dan walgooi. Die vraag hier is: wie gaan vir jou sé wat die nasie 
is? En hier kom die staat met sy voorskrifte in — en dié keer nie volgens die beginsels 
van kulturele nasionalisme nie, maar volgens staatsnasionalisme. 


PD: Is jou alternatief dat ons in die plek van ’n staatsnasionalistiese projek eerder na 
’n model vir ’n kreatiewe Suid-Afrikaanse demokrasie moet soek — 'n demokrasie 
waar daar altyd ruimte vir ’n veelheid van verhoudinge en kragte is? 


JD: Dan kry jy demos, en kratos — die mag wat met die demos verbind word. En hoe 
lyk daardie demos? As die staat sê dat daar net een manier is, dan vermoor jy die 
veelvuldigheid van menslike verhoudinge, pluraliteit, verskeidenheid, variëteit, en 
so meer — alles wat ek boeiend vind. 


PD: Vir my is 'n belangrike vraag hier of politieke mag, wat sedert Hobbes altyd aan 
soewereiniteit gekoppel is, werklik verdeel kan word. Poog die nasiestaat nie altyd 
om mag te sentraliseer nie? Is 'n deurlopende motief van jou politieke filosofie nie 
dat die geneigdheid tot magsentralisme in die nasiestaat voortdurend uitgedaag 
moet word nie? 


JD: Dit is oulik dat jy dit so formuleer. Ek kom dit nou ook agter dat ek mense nooi, 
mooi vra, uitdaag en selfs opstook om magsentralisering uit te daag. Ek dink ek het 
vir jou gesê dat as ek jonger was dan sou ek nou oor die magsbegrip gewerk het — 
veral hoe die mags- en Godsbegrip verband hou. 

'n Mens moet agter enige magskwessie in die politiek aanhoudend 'n vraagteken 
plaas. Mag is ’n problematiese werklikheid wat in die politiek op verskillende wyses 
vergestalt word. In jou Marxistiese staat lê die magklem byvoorbeeld op ’n sekere 
manier. By die nasionalistiese staat lê dit weer anders. 

Ek wil hê dat ons mag in al sy konfigurasies bevraagteken. Dit is daarom dat 
kulturele verskynsels soos bepaalde genres musiek en opstandigheid belangrike 
puntjies van kritiek oplewer — daar waar hulle self ervaar dat die sentralisering van 
mag kwaad doen. 


104 


Om die wéreld te ontdek 


9. Oor Afrikaners na 1994 


PD: Ten slotte wil ek graag verwys na die debat rondom die begrip Afrikaner wat 
vroeër vanjaar (2005) in die briewekolomme van Die Burger en elders afgespeel 
het. Aan die een kant was daar sekere figure (wat voorheen volledig binne die 
verwysingsraamwerk van die Afrikaner-establishment opgetree het en selfs, vanuit 
'n biografiese oogpunt, hulle posisies vanuit so 'n verwysingsraamwerk gekry het) 
wat sê “ek is nie ’n Afrikaner nie, ek is nou ’n Afrikaans-sprekende Suid-Afrikaner”. 
Rondom die stellings het daar 'n hewige polemiek losgebars. Nou wil ek vir jou 
iets lees wat die Nederlandse sanger Stef Bos onlangs in 'n onderhoud rondom die 
kwessie gesê het: 


Mense wat nie weet wie hulle is, waar hulle vandaan kom nie, word blote 
“consumers”. Hulle kan nie krities oor hulle eie kultuur wees nie. En as hulle 
gekonfronteer word met ’n ander wat in iets glo, kan hulle dit nie verstaan 
of hanteer nie. Stein is reg: 'n samelewing het verskille nodig. Ons moet dit 
ruimte gee, anders kom dit op verkeerde maniere tot uiting (Brand 2005). 


JD: Wat kostelik. Dit is 'n mooi pluralistiese formulering daardie. Om na jou 
oorspronklike vraag terug te keer. Voel daardie mense dan skuldig? Hermann 
Giliomee maak byvoorbeeld ’n interessante indeling waar hy die skuldiges en daardie 
klas van snare plaas. Is dit hierdie manne wat nou op een of ander manier skuldig 
voel oor die verlede en dan wil jy nou sommer van die woord Afrikaner afstap? 


PD: Hulle maak ’n verklaring — “ek is nie 'n Afrikaner nie” — met die implikasie dat 
ek nou 'n Afrikaanse is; ’n baie wollerige ding wat niemand weet wat presies dit is 
nie. Ek dink die verdeling van Hermann word ook deur Johann Rossouw gemaak. 
Hy onderskei tussen selfontkenners, nasionaliste (daardie tipe Afrikaners wat nog 
terughunker na ’n laer of wat jy volksnasionalisme genoem het) en post-nasionale 
Afrikaners. Laasgenoemde is Afrikaners wat met 'n oop grens werk. Met ander 
woorde hulle weet wie hulle is, maar het nie 'n kloustrofobiese opvatting van hulleself 
nie. Ek dink dit is waaroor Stef Bos dit het. Die probleem is dat sommige van die 
“selfontkenners” sê dat ons nou in 'n nuwe Suid-Afrikaanse nasionale identiteit moet 
opgaan. Ek vind dit egter 'n problematiese formulering. Die kritiese vraag is dan: 
waar plaas mens jou polities-filosofiese tradisie in die opsig? Sou jou pluralistiese 
beskouing op selfontkenning neerkom? Of behels dit nie eerder ’n kreatiewe 
verhouding tussen jouself en die ander nie? 


JD: Ja, presies; ek kan nie sien hoe daardie selfontkenning of selfopheffing daar pas 
nie. Jy kan nie jou self uit die prentjie haal omdat jy nou iets nuuts wil word nie. 
Weer wil ek sê: “beware of nation building discourse”! Nee, die punt is bloot dat jy 

van 'n bepaalde plek afkom. Ek neem byvoorbeeld die Christendom ernstig op, want 
ek is wat ek is ook danksy die verhale en mites wat vertel word, maar dit beteken nie 
dat ek onkrities is nie — inteendeel. Dit juis, om jou mooi woord te gebruik, omdat ek 
besig is om kreatief daarmee te werk. Die feit dat hulle mense in die verlede gekruisig 
en verbrand het of wat hulle nou weer met die gays doen, dit kan ek nie goedkeur 
nie. Ek kan natuurlik sê ek het 'n Christelike agtergrond en nou gaan ek dit uitgooi, 
maar ek kan nie sien hoekom dit nodig sou wees nie. Jy het hier eenvoudig 'n tradisie 
waaraan jy betekenis moet gee in terme van die proses van menswees wat gewoon 
deurgaan. Wat die Afrikaner betref sou ek sê ja, “warts and all’, dat jy eenvoudig sê 
dit is waar ek vandaan kom. 


PD: Ek sien dit so dat as jy 'n Afrikaner is, is dit ook nie net jou eie definisie wat 
saak maak nie, maar ook hoe iemand jou van buite benoem of aanspreek. Mandela 
verwys byvoorbeeld in sy outobiografie na Afrikaners. My kritiese punt is dat jy mos 
nie kan weghardloop of jouself wegdefinieer wanneer jy op die wyse aangespreek 
word nie. Met ander woorde, my self-definisie is nie net in my eie hande nie. 


JD: Ek het ’n soortgelyke punt in ’n resensie van Van Zyl Slabbert se Afrikaner 
Afrikaan gemaak. Slabbert (1999) noem dat hy hom kan distansieer van die begrip 
Afrikaner, maar die Engelse koerant sal sé “Afrikaner intellectual writes book about 
the Afrikaner”. Jy kan dus nie ontken dat daar ’n sekere maatskaplike konstruksie is 
wat ook deel is van jou bestaan nie. Ja, jy kan jou nie heeltemal daarvan losmaak nie. 


PD: Ek stem saam. Ongelukkig kry mens telkens die hardnekkige kritiek dat jy weer 
op 'n tipe nasionalisme of pre-94 mentaliteit wil terugval. Ek is egter deel van 'n groep 
mense wat poog om die saak duidelik te differensieer: hierdie is nie 'n nasionalistiese 
agenda nie, maar meer 'n pluralistiese projek om 'n post-nasionale Afrikaner te wees. 


JD: Ja, ek dink julle moet voortgaan. 


PD: So 'n netwerk van mense en denke in die openbare sfeer is belangrik. Dit gaan 
vir my hier ook oor die verhouding tussen denktradisies, argumente in die hede, 
en moontlike toekomsvisie. Dit is egter vir my fassinerend hoe dinge wat ons hier 
doen weer 'n eggo in 'n onverwagte rigting vind, soos in die geval van Stef Bos. 
Dit gee vir 'n mens 'n gevoel dat daar wêreldwyd 'n sekere aanvoeling vir hierdie 
problematiek is. 


JD: Ja, die formulering daarvan is belangrik en ook die aanhaling van Stef Bos is 
interessant. “How can the world formulate its differences?” 


PD: Baie dankie Johan vir twee lang gesprekke wat ek agt jaar uitmekaar met jou kon 
voer. Daar is nog vele vrae wat ek sou wou vra, maar dit sal moet wag vir 'n ander keer. 

FILOSOOF TUSSEN 
POUTIEK EN GESKIEDENIS 


Hierdie gesprek is aanvanklik 15 Julie 1998 by André du Toit se huis in 
Rondebosch, enkele maande voor sy sestigste verjaarsdag, gevoer. Materiaal oor sy 
betrokkenheid by Die Suid-Afrikaan en besinning oor die WVK is na 'n verdere 
gesprek op 26 Januarie 2000 bygevoeg." In April 2015 is die periode vanaf 2000 
bygewerk en die dialoog in sy geheel geredigeer. André du Toit (gebore 1938) 
was vanaf 1969 tot 1986 dosent in politieke filosofie aan Universiteit Stellenbosch. 
Vanaf 1987 tot met sy aftrede in 2003 was hy professor in politieke studies aan die 
Universiteit van Kaapstad (UK) en bly daarna as emeritus professor en konvenor 
van die interdissiplinêre nagraadse program in “Justice and transformation” 
werksaam tot einde 2014. Tans is hy voltyds besig met navorsing en skryfwerk. 


1. Stellenbosch en filosofie 


Pieter Duvenage (PD): André, waar kom jou belangstelling in die filosofie vandaan? 
Is dit iets wat al voor universiteit daar was? 


André du Toit (AduT): Toe ek in 1957 universiteit toe is, het ek vanuit die staanspoor 
filosofie as vak geneem. Ek weet nie presies hoe dit gekom het dat ek daarin 
belanggestel het nie. Ek het op voorgraadse vlak filosofie en Engelse letterkunde 
as hoofvakke gekombineer en dit was in daardie jare op Stellenbosch 'n besonder 
goeie kombinasie. As beginnende filosofie-student het ek Johan Degenaar as 


1 Hierdie onderhoud het oorspronklik in Fragmente 5 (2000: 95-120) verskyn. Vir 'n 
bibliografie van André du Tot se werk tot 2000, kyk Duvenage (2000b: 299-306 en 
2001a: 1-21). 

Sokratiese leermeester gehad.” Filosofie was nog in die ou bedeling toe dit onder 
prof. Kirsten hoofsaaklik as voorstudie vir die Kweekskool funksioneer het.’ In my 
tweede jaar is staatsfilosofie van filosofie gesplits as gevolg van die NG Kerk se 
bedenkinge oor Degenaar se invloed op admissie-studente. In die Departement 
Engels het mens, op daardie stadium, ’n baie goeie skoling gekry in literêre analise 
wat sterk op “practical criticism” in die Leavis-tradisie gekonsentreer het. Daar het 
jy geleer hoe om met tekste te werk en hulle krities te analiseer. Daar was dus 'n 
kombinasie van die Sokraties-filosofiese inleiding en opleiding van Johan met die 
teks-analise van Engels en David Gilham. Ek kan nie sê dat dit vooraf so beplan 
was nie, maar die kombinasie was ’n ideale voorbereiding vir my latere werk in 
intellektuele geskiedenis. 


PD: As ek jou reg verstaan het jy uit die staanspoor gekies om filosofie as hoofrigting 
teneem. Kan jy my meer vertel wat die voorgraadse filosofiese opleiding behels het? 


AduT: Ek is eintlik een van die min Afrikaanse filosowe van my generasie wat nie 'n 
afgedwaalde teoloog is nie. Die Departement Filosofie het in daardie stadium nog 
'n sterk Christelik-filosofiese inslag gehad en met die kurrikulum het ons natuurlik 
'n goeie skeut teologie ingekry. Dit het beteken dat ons onder meer Heim, Loen 
en Kierkegaard bestudeer het, wat verskillende vorme van Christelike eksistensiële 
fenomenologie ontwikkel het." Die opleiding was sistematies opgebou sodat jy met 
graduering as't ware met al die hoof filosofiese en lewensvrae binne 'n Christelike 
perspektief vertroud was. Johan het reeds vanaf die eerste jaar sy opdragte oor 
Sokrates, die universiteit, en die staat gebruik om sy studente met basiese filosofiese 
vrae te laat worstel.” Die kurrikulum vir die filosofie was vanaf die eerste tot die derde 
jaar nog basies histories gewees. Dit was eintlik 'n breë historiese en sistematiese 
opleiding wat op 'n bepaalde eksistensieel-fenomenologiese perspektief uitgeloop 


2 Oor Johan Degenaar (1926-2015) kyk dialoog 3. Vir 'n bibliografie van Degenaar se 
publikasies, kyk Degenaar (2008: 339-351). Kyk ook Du Toit (1986b) vir ’n feesskrif 
by Degenaar se sestigste verjaarsdag. 

3 Prof. J.F. Kirsten (1908-1994) was vanaf 1942 tot 1973 hoof van die Departement 
Filosofie op Stellenbosch. Vir 'n weergawe van die ontstaan van filosofie op Stellenbosch, 
kyk Nash (1997a: 65-84; 2000: 97-117 en 2009: 85-105). 

4 Karl Heim (1874-1958) was professor in dogmatiek aan die universiteite van Münster 
en Tübingen. A.E. Loen (1896-1990) was professor in godsdiensfilosofie aan die 
Universiteit Utrecht. Oor die invloed van Kierkegaard op Stellenbosch, kyk Nash 
(1997b; 2000: 125-139 en 2009: 93-105). 

$ Oor die ontwikkeling van die Sokratiese tradisie op Stellenbosch, kyk Nash (1997a, 
1997b, 2000: 113-115 en 2009: 81-84). 

het. Enersyds het dit gegaan om Johan se interpretasie van Kant wat hy gebruik het 
om jou in die grondvrae van die kenteorie en die etiek in te lei, maar andersyds was 
dit ook 'n inleiding in eksistensiële fenomenologie waarin die werk van Karl Heim, 
veral God Transcendent (1936), gebruik is. 

In die honneursjaar het ons Loen (1946) se De Vaste Grond en ander 
eksistensiële filosowe redelik sistematiese bestudeer. Ons het die hele jaar ook 
Kierkegaard se The Concept of Dread intensief gelees. Dit het op ’n indringende 
teksanalise neergekom. In hierdie opsig het dit baie goed by my opleiding in die 
Engelse letterkunde aangesluit. In my meestersjaar (1962) het Daantjie Oosthuizen 
(toe van Rhodes) tydens ’n aantal gaslesings en seminare die analitiese filosofie op 
Stellenbosch bekendgestel." Hierdie benadering was, gesien teen die agtergrond 
van die klem op teks-gebaseerde analise by Degenaar en die Engelse departement, 
eintlik nie vir my vreemd nie. 


2. Politieke bewuswording en meestersstudie 


PD: Voordat ek by jou meestersstudie (Du Toit 1962) oor die tydsbegrip by 
Kierkegaard wil uitkom, wil ek vra oor wanneer en hoe jy meer polities en sosiaal 
bewus geword het? 


AduT: My politieke bewuswording het nie direk uit my studie in filosofie gevloei 
nie. Dit hang eerder met my betrokkenheid by Die Matie en ander studente- 
publikasies saam. Aan die einde van my eerstejaar (1957) het ek met relatiewe 
naiwiteit as verslaggewer oor kultuur en musiek vir Die Matie begin skryf. In daardie 
tyd se studentepolitiek was Die Matie die plaaslike sentrum van opposisie op 
Stellenbosch, net soos Johan Degenaar en die Engelse Departement die inspirasie 
vir intellektuele kritiek op Stellenbosch was. In 1958 het drie of vier lede van die 
destydse Studenteraad in protes teen die Wet op Aparte Universiteite bedank. 
Ons by Die Matie het sterk by dié lede gestaan. Die nuwe “betroubare” Studenteraad 
het Die Matie se redaksie afgedank en met hulle eie mense vervang. Só is ek van die 
politieke problematiek rondom aparte universiteite, sowel as die manipulering van 
die plaaslike studente-politiek, bewus gemaak. Deur my werk op die kunsredaksie 
van Die Matie het ek onbedoeld polities betrokke geraak.” 

In my tweede jaar was ek redakteur van Die Joolblad. Saam met die gewone 
grappies en studentikose bydraes was die tema daardie jaar evolusie. Henri Snijders 
(later dosent in Engels op Stellenbosch) het in alle onskuld 'n voorblad ontwerp 


6 Vir 'n waardering van Oosthuizen meer as 40 jaar later, kyk Du Toit (2005a). 
7 Vir 'n refleksie op dié ervaring, kyk Du Toit (1991a: 6-8). 

wat die universiteitswapen satiries met die evolusie-tema verbind het. Toe die 
rektor (prof. H.B. Thom) dié voorblad-ontwerp onder oë kry, het hy dit ondanks 
al ons protestasies in die kiem gesmoor. Dit was vir ons ’n skielike kennismaking 
met die werklikhede van outoritêre gesag en sensuur. Dan was daar ook 'n plaaslike 
literêre blad, Prisma, wat deur Hennie Aucamp en Wilhelm Knobel as onoffisiële 
opposisie teen die amptelike Stellenbosse Student opgerig is. Ek het in 1959 redakteur 
van Prisma geword, maar omdat die nuwe Matie-redaksie hulle begroting oorskry 
het, het die Studenteraad se publikasiekomitee ook sommer ons publikasie- 
toekenning teruggetrek. Ons het beswaar gemaak en aangevoer dat Prisma nie vir 
die wanbesteding van Die Matie se nuwe redaksie verantwoordelik gehou kon word 
nie. Daar was toe 'n monstervergadering en dit is so gemanipuleer dat die Prisma- 
kwessie aan 'n ander populêre vraagstuk gekoppel en uitgestem is. Dit was die werk 
van Willie Esterhuyse, wat op die nuwe Studenteraad vir die publikasiekomitee se 
portefeulje verantwoordelik was." 

Hoewel Stellenbosch in daardie stadium 'n bolwerk van Afrikaner-nasionalisme 
was, en ons in ’n geslote kulturele milieu gelewe het, was daar tog ook meer 
algemene politieke reperkussies. Ek onthou die dag toe die nuus van Sharpeville ons 
voor die Kierkegaard-honneursklas getref het. Johan Degenaar was baie ontsteld 
en het 'n tipe ineenstorting in die klas gehad. Dit het ’n baie groot impak op ons 
gemaak. Ek onthou ook hoe die mure vol slagspreuke was wanneer jy in daardie tyd 
Kaapstad toe gery het. Dit was sigbare tekens van die “struggle” wat andersins by 
ons op Stellenbosch verby gegaan het. In dieselfde jaar is daar 'n anonieme studente- 
publikasie, Pro Libertate (die naam het verwys na 'n soortgelyke protes-publikasie 
waarby Beyers Naudé in die 1930's betrokke was), begin. Hier het ek met ander 
studente soos Philip Myburg, Judge van Zyl en Hernus Kriel (soos ek later gehoor 
het) saamgewerk. In die (vier) uitgawes het ons, in terme van Stellenbosch, redelik 
radikale en kritiese grondvrae oor die politieke kwessies van die tyd probeer vra — 
maar in 'n besonderse Christelike idioom wat tans nogal vreemd opval.” 

My betrokkenheid was steeds by plaaslike, insidentele gebeurtenisse. 
Met terugskoue sien jy dat ditrondom 'n plaaslike kultuur-politieke as van Degenaar, 
die Engelse departement, Die Matie, Prisma en Pro Libertate gedraai het. Dit het in 
opposisie tot die Studenteraad, Rapportryers en dies meer gestaan. In Stellenbosch 
het dit wel ’n lokale vorm van andersdenkendheid verteenwoordig. 


8 Willie Esterhuyse (gebore 1936) was professor in filosofie en besigheidsetiek aan die 
Universiteit Stellenbosch (1974-2001). 
9 Vir een van sy eerste bydraes hier, kyk Du Toit (1961). 

PD: Het jy uit 'n gewone Afrikaanse agtergrond na Stellenbosch gekom? Met ander 
woorde, waar het hierdie toenemende politieke betrokkenheid vandaan gekom? 


AduT: My vader was 'n onderwyser en skoolhoof en ek het my hoérskoolopleiding 
op Caledon en Cradock gekry. Hy het 'n groot rol in die plaaslike skoolgemeenskap 
gespeel en was ’n natuurlike kandidaat vir die Afrikaner Broederbond. Hy was ’n 
eerste-generasie student op Stellenbosch in die 1930's, met geskiedenis as hoofvak 
by dr. Thom en prof. Geyser. Daarna was hy 'n jong geskiedenis-onderwyser in die 
Vrystaat." Hy was dus in alle opsigte in die dampkring van die Broederbond en sy 
persoonlike vriende sou later groot Broers word - maar hy was nie self 'n lid nie. 
Ek vermoed dat daar rens ’n “blackballing” as gevolg van persoonlike mededinging 
plaasgevind het. In terme van sy loopbaan was dit ’n yslike probleem, want hy was 
baie ambisieus en die Broederbond was die erkende pad na bevordering — veral 
in die Vrystaatse onderwys. Wat hy wel gedoen het, was om van die Vrystaat na 
die Kaapse onderwysdepartement te skuif waar hy toe later skoolhoof kon word. 
Hy was nie verbitterd nie, maar ook nie bereid of in staat om - ondanks my 
herhaalde aandrang — oor sy ervaring met die Broederbond (sekerlik die sentrale 
ervaring van sy professionele loopbaan) met ons te praat nie. In daardie sin kom 
ek wel van 'n breë Afrikaner-nasionalistiese agtergrond en opvoeding. Ek sou egter 
eerder dink dat dit die sterk sendingtradisie van my moeder (sy was ’n Lutz uit 
'n Rynse sendingfamilie) wat die grootste vormende invloed op my aanvanklike 
sosiaal-politieke bewussyn gehad het. My moeder was, nog saam met Erica Theron, 
een van die eerste Afrikaanse professioneel-gekwalifiseerde sosiale werksters. 


PD: Het jou groeiende politieke betrokkenheid op Stellenbosch neerslag gevind in 
jou meestersstudie? Of was jou filosofiese werk nog iets op sy eie en jou politieke 
bewuswordingsproses iets anders? 


AduT: Die keuse van die meestersskripsie, oor die tydsbegrip by Kierkegaard, het 
volledig uit die filosofie gekom. Die agtergrond vir my studie was die leesklasse 
by Johan Degenaar oor Kierkegaard se Concept of Dread." Kierkegaard word as 'n 


10 In Dunbar Moodie (1975: 240-241) word André du Toit se vader as 'n geskiedenis- 
onderwysers genoem wat in die 1930's Afrikaner-nasionalistiese mitologieé rondom 
die Groot Trek op skool help populariseer het. In later jare was Du Toit senior die 
skrywer van 'n reeks skoolhandboeke, hoewel in geografie eerder as geskiedenis. Vir sy 
eie latere problematisering van Afrikaner-nasionalisme, kyk Du Toit (1975d en 1983a). 

11 Kierkegaard (1813-1855) het die werk in 1844 geskryf. Vir 'n Engelse vertaling, kyk 
Kierkegaard (1957). Vir 'n onlangse versamelbundel oor Kierkegaard, kyk Hanna en 
Marino (1998). 

voorloper van die eksistensialisme beskou, maar dit is in 'n sekere sin misleidend 
omdat eksistensialisme so dikwels op die teenoorgestelde van 'n streng konseptuele 
en analitiese filosofiese benadering neerkom. Die besondere van Johan Degenaar 
was die manier waarop hy Kant (voorgraads) en Kierkegaard (nagraads) gebruik 
het. So byvoorbeeld het sy interpretasie van Kant ruimte vir 'n eksistensiële 
benadering gemaak. Hy het baie klem op Kant se onderskeid tussen die noumenale 
en fenomenale self geplaas en het verder die implikasies van die Ding an sich vir ’n 
eksistensiële probleemstelling ontwikkel. As jy via Kant by eksistensiële filosofie 
uitkom is dit 'n heel ander tipe eksistensialisme as sê nou maar by wyse van Sartre. 
Dit is sterk filosofies en konseptueel begrond. By die lesing van Kierkegaard in my 
meestersgraad gaan dit om ’n streng analities-konseptuele analise van die begrip 
van tyd en die gepaardgaande ontologies-konseptuele probleme. Jy kom by die 
werklike grondvrae via streng konseptuele analise uit, maar dan is dit nie ’n triviale 
konseptuele analise soos soms in die Anglo-Saksiese tradisie nie. Die ander figuur 
wat ek hier wil noem is Heidegger. In die tyd wat ek my honneurs en meestersstudie 
gedoen het, het ons weekliks aan huis van Johan Sein und Zeit gelees. 


3. Nederlandse studie 


PD: Jy was ses jaar (1963-1968) in Amsterdam en het studeer aan die Universiteit 
van Leiden met ’n belangstelling in beide die eksistensiéle-fenomenologie en 
analitiese filosofie. Kan jy my meer oor dié jare vertel? 


AduT: Ekis na Nederland omdat ekin daardie stadium op nagraadse vlak’n breë verdere 
opleiding wou kry. ’n Suid-Afrikaanse doktorale studie sou 'n meer gespesialiseerde 
proefskrif vereis het. Om myself sistematies te oriënteer het ek die eerste drie tot 
vier jaar in die doktorale program in Leiden gewerk. By Nuchelmans, 'n sterk, helder 
analitiese filosoof, het ek oor Russell, Austin en die taalfilosofie gewerk.” Dan was daar 
Van Peursen se klem op die kontinentale filosofie (fenomenologie en eksistensiële 
filosofie).” Verder het ek ook by Beerling oor Hegel en Marx tereggekom." Hegel 
was eintlik een van die grootste ontdekkings vir my in daardie tyd. Daarna het ek 


12 Gabriel Nuchelmans (1922-1996) was professor in antieke en analitiese filosofie 
aan die Universiteit van Leiden (1964-1987). Vir sy werk oor analitiese filosofie, kyk 
Nuchelmans (1971) 

13 C.A. van Peursen (1920-1996) was professor in filosofie aan die Universiteit van Leiden 
(1960-1982). Vir van sy bekendste werke, kyk Van Peursen (1948, 1968 en 1978). 

14 R.F. Beerling (1905-1979) was professor in wysgerige sosiologie aan die Universiteit 
van Leiden (1958-1973). 

by Van Peursen se doktorale groep in interdissiplinére metodologie ingeskakel 
en die laaste twee jaar aan 'n (uiteindelik onvoltooide) dissertasie oor Husserl en 
Russell gewerk. Ek het dié onderwerp gekies omdat beide denkers by soortgelyke 
logies-filosofiese probleme ten grondslag van die fenomenologie en die analitiese 
filosofie betrokke was. Ek het onder andere op die onderliggende probleme van 
Russell se “theory of descriptions” en die ooreenstemmende probleme in Husserl se 
fenomenologiese metodologie gefokus. Ek was in 'n vergelyking van die metodologies- 
filosofiese aanpak van die analitiese filosofie en die fenomenologie geinteresseerd.” In 
die proses wou ek 'n brug tussen die verskillende filosofiese tradisies, die kontinentale 
skole en die Angel-Saksiese analitiese filosofie, probeer bou. 


PD: Jou verblyf in Europa was tydens ’n tyd van studente-protes en selfs revolusie. 


AduT: Ja, veral rondom 1968, maar eers het ons geleentheid gehad vir intensiewe 
interaksie met ander studente in ’n reeks onderlinge “Afrika”-gespreksgroepe. 
Die samestelling het van jaar tot jaar gewissel, maar daar was basies drie groeperings: 
'n groep verligte maar ook tog konserwatiewe Afrikaanse studente, ’n kern van bruin 
en swart Suid-Afrikaanse politieke “exiles” en studente uit ander Afrika-lande. Daar 
het ook Nederlandse studente meegedoen, maar in eerste instansie was dit vir ons 
van Afrika ’n unieke geleentheid om mekaar te leer ken. Interessant genoeg was 
daar sterk onderlinge verskille binne ons Afrikaanse groep, terwyl sommige van 
ons goed reg gekom het met selfs die mees radikale bannelinge. Die moeilikste 
spanninge was egter tussen swart Suid-Afrikaners en swart Afrikane van elders op 
die kontinent. Prominente Suid-Afrikaners soos Koot Vorster of Kosie Gericke wat 
Holland besoek het, het hewige konfrontasies ontlok." Dan was daar die impak 
wat die opkoms van die studente-revolusie in Europa, en ook in Nederland, op 
ons gemaak het. Dit was dramatiese tye met radikale nuwe idees. Nuwe praktyke 
soos “teach-ins” en die interne demokratisering van die universiteitsopset was 'n 
leerskool in sosio-politiese bewuswording. 

Omdat ek baie tyd vir lees en skryf gehad het, het ek bydraes vir die Maandblad 
Zuid-Afrika (publikasie van die Nederlands-Zuid-Afrikaanse Instituut, die plaaslike 
sentrum van die Suid-Afrikaanse gemeenskap in Amsterdam) en Die Burger begin 
skryf. W.E.G. Louw was destyds kunsredakteur van DieBurgerenhetbesondereruimte 
vir bydraes oor kulturele en literêre aangeleenthede geskep. Ek het byvoorbeeld oor 


15 Vir sy weergawe van die analitiese filosofie, kyk na die gesprek (dialoog 2) met 
Meyer hiervoor. 


16 Dr. J.D. Vorster (ouer broer van eerste minister John Vorster) en ds. J.S. Gericke was 
NG kerkleiers in die 1960’s en 1970's. 

Hannah Arendt se Eichmann in Jerusalem (1964) en ander werke geskryf — almal het 
duidelik kulturele en politieke relevansie vir ons Suid-Afrikaanse situasie gehad." 
Ander boekbesprekings, ook oor die Suid-Afrikaanse politiek, is in Maandblad Zuid- 
Afrika publiseer. Ek het ook gereeld vir Die Burger oor film geskryf, onder andere die 
nuwe films van Bergman, Hitchcock, Resnais en die Japannese grootmeester Ozu.” 
Ons het in daardie stadium obsessief gefliek. Die programme van die Nederlandse 
Filmmuseum was amper 'n soort opleiding in die internasionale filmkultuur: Franse, 
Sweedse, Poolse, Japannese films ensovoorts. 


PD: Ten spyte van die verwysing na jou belangstelling in flms, en jou vroeëre studie 
in die letterkunde, is dit vir my interessant dat jou werk in die filosofie gekenmerk 
word deur sterk konseptuele werk in die politieke filosofie en die geskiedenis van 
die filosofie. Wat ek eintlik bedoel is dat daar in jou werk na die Nederlandse fase 
nie voorbeelde is waar jy 'n bepaalde kunsvorm, byvoorbeeld 'n film of roman (soos 
Johan Degenaar met Elsa Joubert se Poppie Nongema) bespreek nie.” Wat gebeur 
met die estetiese by jou? 


AduT: Die probleem met so ’n vraag is dat dit uitgaan van teenstellings wat ek nie 
so ervaar het nie. Vanaf die begin af was my opleiding en studie ’n kombinasie van 
filosofiese en literêre analise. Die Leavis-tradisie van “practical criticism” waarin ek 
opgelei is, het 'n sterk intrinsiek moreel-filosofiese aanpak gehad. Die kurrikulum 
was op die “Great Tradition” van Shakespeare, Donne, Dickens, D.H. Lawrence 
en dies meer baseer. My filosofiese studie het weer ’n sterk teksgebaseerde en 
analitiese inslag gehad. Ek het nooit ’n werklike grondliggende verskil of spanning 
tussen filosofie en letterkunde ervaar nie. In my latere werk oor temas soos politieke 
geweld het ek juis die betekenis-strukture van geweld en die narratiewe strukture 
waarbinne dit funksioneer probeer analiseer.” Ek sou dit nie in teenstelling met ’n 
literére benadering sien nie. 


17 Behalwe oor Arendt (Du Toit 1964c), kyk ook die artikels oor die Moskou Verhore 
(Du Toit 1964e), Sartre (Du Toit 1965a), Hofstadter se Paranoid Style in American 
Politics (Du Toit 1966a), Russell (Du Toit 1967a) en Cohn se Warrant for Genocide 
(Du Toit 1968a). 

18 Kyk oor Kuper-boek (Du Toit 1967b), liberalisme (Du Toit 1967c), Munger-boek (Du 
Toit 1967d), Hepple-boek oor Verwoerd (Du Toit 1967e), Nederland en Suid-Afrika 
(Du Toit 1967f), universiteite in Suid-Afrika (Du Toit 1968b), swart-onderwys (Du 
Toit 1968c) en verlig/verkramp (Du Toit 1968d). 

19 Vir sy film-analises in die tyd, kyk Du Toit (1964a, 1964b, 1964d en 1966b). 

20 Vir sy bespreking van strukturele geweld in Poppie Nongema, kyk Degenaar (1980: 65-92). 

21 Kyk Du Toit (2004b en 2005c) en Apter en Du Toit (2003) 

Aan die ander kant is jy dalk in 'n sekere sin korrek. Ek was die hele periode op 
Stellenbosch sterk betrokke by die Filmvereniging. Dit was egter meer ’n praktiese 
betrokkenheid. Waar Johan Degenaar analitiese beskouings oor films geskryf 
het, was ek betrokke by die oprigting en die organisering van die Filmvereniging. 
Ek was selfs verskillende jare voorsitter van die Suid-Afrikaanse Federasie van 
Filmverenigings. As medestigter en later redakteur en uitgewer van Die Suid- 
Afrikaan kon ek ook skeppend meewerk met skrywers en digters soos Karel 
Schoeman, Breyten Breytenbach en Antjie Krog.” Tog is die filosofiese bydraes 
wat ek maak, in vergelyking met Johan, minder met die teoretisering van estetika 
gemoeid. Dit is korrek. 


PD: Dink jy die historiese omstandighede van die 1960's het jou tot meer polities- 
filosofiese en morele werk gedwing? Met ander woorde: As jy vandag jonk sou 
wees, sou jou keuses nie anders daaruit sien nie? 


AduT: Heelwat van die filosowe van my generasie, ook op Stellenbosch, het tot 
opponerende kultuur-politieke keuses gekom. Ons was op verskillende maniere 
andersdenkendes. Dink maar aan Johan Degenaar, Daantjie Oosthuizen, James 
Oglethorpe, Jacques Kriel — ook Vincent Brümmer, Koos Stofberg en ander.” 
In die groter prentjie van die dorp en die universiteit was ons natuurlik 'n baie klein 
minderheid. Die meeste van my generasie het die teenoorgestelde keuses gemaak. 
Ons andersdenkendes, wat ook nie-filosowe soos André Hugo, Dian Joubert en 
Van Zyl Slabbert ingesluit het, het ook onderlinge konflikte met mekaar gehad. 
Dit was ook die geval met ons groepie in Nederlande, onder andere Danie du Toit, 
Kobus Kriiger en Piet Meiring.” Ek en Piet was lid van dieselfde gespreksgroepe 
daar, maar op die ou end het hy in Pretoria weer deel van die Afrikaner- 
establishment geword. Ek hoop dat sy latere betrokkenheid by die Waarheids- en 
Versoeningskommissie (WVK) met sy destydse ervaringe in Nederland en ons 
gesprekke daar verband gehou het. 


4. Dosentin politieke filosofie op Stellenbosch en SPROCAS 


PD: Jy is toe in 1969 as lektor in staatsfilosofie op Stellenbosch aangestel. 


22 André du Toit was saam met Herman Giliomee medestigter en redakteur van die 
meningsblad Die Suid-Afrikaan (1983-1995). 

23 Oor Oosthuizen, Oglethorpe en Degenaar op Stellenbosch, kyk Nash (2000: 125-139; 
2009: 93-105). 

24 Danie du Toit en Piet Meiring was NG-teoloé. 

AduT: Die pos self was ’n unieke geleentheid, om saam met Johan Degenaar in 
filosofie te kan werk, maar die tydsberekening was vir my 'n probleem omdat ek in 
daardie stadium nog so ses tot nege maande nodig gehad het om my proefskrif te 
voltooi. Maretha en ek het toe ook al 'n gesin met drie kinders gehad — ons het ons 
familie in Amsterdam begin — en ons finansiële posisie was baie prekér. Ek moes die 
proefskrif (Du Toit 1968e) dus opskort in ’n redelik gevorderde stadium, met vyf 
voltooide hoofstukke.” 

Aanvanklik het ek gedink dat ek dit gou-gou tussen my doseerwerk sou kon 
klaarmaak. Wat gebeur het, is dat die doseerwerk in ’n tweeman-departement 'n 
bykans voltydse verpligting geword het; bowendien was dit in politieke filosofie en 
ver verwyderd van Russell en Husserl. 

Ekhet ook by die SPROCAS-projek (Study Project on Christianity in Apartheid 
Society) betrokke geraak.” In die politieke kommissie, waar ek lid was, het die 
meer prominente figure - by name Alan Paton, Edgar Brookes, René de Villiers, 
Oscar Wollheim — uit die liberale tradisie gestam. Daar was ’n generasiegaping 
tussen die jongeres soos ek, David Welsh, Tony Matthews, Peter Randall en Van 
Zyl Slabbert en die ouer garde. 

Onsjongeres het 'n ander aanpak as die ouer generasie van liberales gehad. So is ek 
die eerste twee tot drie jaar gedwing om die sentrale politieke alternatiewe van Suid- 
Afrika op ’n intensiewe wyse in die geselskap van hierdie groot geeste te deurdink. 
Dit was 'n besondere politieke opvoeding. Uiteindelik, na lang besprekings, het ons 
jongeres die verslag geskryf — ek was vir die derde deel van South Africa's Political 
Alternatives verantwoordelik.” 

Wat my eie loopbaan aanbetref het iemand egter met die blink idee gekom 
dat my werk vir SPROCAS al die omvang van 'n proefskrif aangeneem het. Sy 
woorde was: “Waarom gee jy dit nie in nie? Vergeet nou maar van Husserl, Frege 
en Russell.” Ek het dit toe so omgewerk en as ’n doktorale dissertasie ingehandig 
(Du Toit 1973b). 

Ek moet byvoeg dat toe ek op Stellenbosch begin het, was dit met Richard 
Turner as kollega in die departement omdat Johan Degenaar op studieverlof was. 
Ons het eintlik saam begin klasgee voor hy na Rhodes is. Hoewel hy nie formeel 


25 Vir latere artikels wat met die proefskrif verband hou, kyk Du Toit (1974 en 1983c). 

26 Die Christelike Instituut se SPROCAS-projek en die Suid-Afrikaanse Raad van Kerke 
het 'n aantal studiekommissies oor die apartheidsamelewing in die vroeë 1970's geloods. 
Die verslag van die Politieke Kommissie waaraan André du Toit meegewerk het, is as 'n 
verslag getiteld South Africa's Political Alternatives (Randal 1973) gepubliseer. 

27 Kyk Du Toit (1973a). Kyk ook Randall (1973) 

deel van SPROCAS was nie, het hy tog informeel daarmee saamgewerk en in feite 
die mees indringende kommentaar en kritiek op my uiteindelike teks gelewer.” 


PD: Twee dinge oor SPROCAS. Die eerste gaan oor die “C” vir “Christianity”. 
Waar het die spanningslyne in daardie debat gelê? Was dit ’n klassieke liberale 
standpunt teenoor 'n meer Marxistiese en Hegeliaanse posisie van die jonger 
generasie gewees? 


AduT: SPROCAS was ’n gesamentlike projek van Beyers Naudé se Christelike 
Instituut (CI) en die Suid-Afrikaanse Raad van Kerke. Ek was ’n lid van die CI, 
maar op Stellenbosch het dit nooit verder gekom as die werk wat enkele individue 
soos André Hugo gedoen het nie.” 

In die politieke kommissie van SPROCAS het die gesprekke tussen die “grand 
old men” van die liberale tradisie (Alan Paton, Edgar Brookes, Oscar Wollheim), 
en 'n nuwe generasie van jonger mense wat ook breedweg in die liberale tradisie 
gestaan het, gewentel. Denis Worrall, een van die jongeres, het nader aan die 
NP-regering gestaan. My belangstelling in Hegel, en die breedweg dialekties- 
hermeneutiese interpretasie wat ek gevolg het, kon 'n rol gespeel het. Ek dink egter 
nie dat dit by die ander jongeres die geval was nie. Op daardie stadium het die 
politieke en intellektuele gesprekke in die wit politiek steeds bly vasval in sekere 
basiese aannames wat, ten spyte van al die verskille tussen die Nasionale Party en die 
liberale opposisie, tog sterk ooreenkomste getoon het. As jy die Tomlinson-verslag 
van die 1950's lees dan sê dit dat die basiese keuse tussen afsonderlike ontwikkeling 
(apartheid) en integrasie is: Dit is A of B. Edgar Brookes en sy geesgenote het weer 
gesê die basiese keuse is tussen 'n gemeenskaplike samelewing en apartheid: Dit is 
B of A. So het die diskussie in ’n sekere sin vasgeval. Ons jongeres weer het gemeen 
dat jy nie die alternatiewe sê hoef te konseptualiseer nie. Albei kante van die 
“apartheid versus integrasie” teenstelling het byvoorbeeld die partypolitieke stelsel 
en Westminster-model onproblematies en vanselfsprekend aanvaar. Daar was egter 
ook ander opsies. Ons taak was om aan te toon dat die spektrum van politieke keuses 
wyer as 'n Westminster-model is.” Jy hoef nie net te dink in terme van apartheid of 
integrasie nie; daar was byvoorbeeld die moontlikhede van konsosiasie-politiek en 


28 Die Suid-Afrikaanse filosoof Richard Turner (1941-1978) is in ’n sluipmoordaanval in 
Durban gedood. Tot vandag is die moord onopgelos. Vir sy bekendste werk, kyk Turner 
(1980). Vir 'n bondige biografie oor Turner, kyk Keniston (2013). 

29 André M. Hugo (1929-1975) het vanaf 1957 Latyn aan die Universiteit Stellenbosch 
doseer en in 1969 professor in die klassieke aan die Universiteit van Kaapstad geword. 
Hy is in 1975 oorlede. 

30 Kyk Du Toit (1979). 


117 


Dialoog 4 | André du Toit 


politieke pluralisme wat ook met liberale waardes versoenbaar was. Hierdie insigte 
en konseptuele innovasies is later deur die NP-regering en hul apologete aangegryp 
en vir hul eie doeleindes misbruik. 

Vir mense van jou generasie is dit vandag vanselfsprekend, maar in die groef van 
politieke denke aan die einde van die 1960's en begin van die 1970's moes hierdie 
fiksasies deurbreek word. 'n Ander manier om dit aan te spreek was om na Hoernlé 
terug te beweeg (wat al in 1939 die ketterse vraag aan die orde gestel het of “aparte 
ontwikkeling”, in onderskeiding van “segregasie”, op liberale grondslae moontlik 
was). As jy vandag op ons intellektuele geskiedenis terugkyk, dan is dit duidelik dat 
die Verwoerd-era eintlik uitsonderlik was — veral as mens dit met die ideologiese 
opposisies aan die begin en aan die einde van die 20ste eeu vergelyk. Tydens die 
eerste dekades van die twintigste eeu was die liberale en segregasie-tradisies nie 
sulke teenpole nie. Liberale denkers (insluitende die vroeë Edgar Brookes) het 
net soveel tot die artikulering van 'n segregasie-politiek en -beleid as ander meer 
reaksionêre figure bygedra. Natuurlik het die weë in 1936 rondom Hertzog se 
wetgewing, en in 1948 na die NP se bewindsoorname, uitmekaar geloop. Terug na 
jou vraag. As 'n mens kyk na die breër politieke denk-klimaat van die 1970's, dan was 
daar natuurlik die impak van die revisionistiese Marxiste en Althusseriane by die 
Engelse universiteite. Dit was egter nie deel van ons gesprekke nie. Die SPROCAS- 
kommissie was eintlik ’n interne debat binne die liberale tradisie en indirek ’n 
reaksie op die opkomende Swart Bewussynsbeweging.” Van 'n meer direkte debat 
met figure soos Biko of Pityana was daar egter nog geen sprake nie. 


5. Belangstellings in politieke filosofie in die 1970's 


PD: Teen die agtergrond van jou betrokkenheid by SPROCAS het daar duidelike 
verskuiwings in jou filosofiese loopbaan gekom. Dit was nie meer Kierkegaard, 
Russell en Husserl nie. Wat het jou in die politieke filosofie aan die begin van 
die 1970's geboei? Wat het jy met jou studente behandel? Het jou Hegel-Marx- 
belangstelling sterker deurgeskemer? 


AduT: Wat die kursusse aanbetref: Die een stel het op my analitiese en konseptuele 
belangstelling voortgebou. Deur die jare op Stellenbosch het ek die voorgraadse 
logika en metodologie kursusse aangebied. Later het dit informele logika en 
toegepaste konseptuele analise geword.” Ook by UK het ek ook op voorgraadse 


31 Kyk hieroor Du Toit (1982b) en vir ’n vroeëre weergawe (Du Toit 1977a). 
32 'n Belangrike teks hier was John Wilson (1963) se Wittgenstein-beinvloede Thinking 
with Concepts. 

sowel as nagraadse vlak steeds kursusse in konseptuele en kritiese analise, asook 
ideologiekritiek en diskoersanalise, aangebied. Die ander stel was in politieke 
etiek rondom probleme van burgerskap, verset, burgerlike ongehoorsaamheid 
en die moraliteit van oorlog (Du Toit 1973c). Ek kon sterk aansluit by die nuwe 
Amerikaanse literatuur in die nadraai van die Viétnam-oorlog, veral Michael Walzer 
(1970 en 1977) se werk, Rawls se Theory of Justice (1973) en die neo-Marxistiese 
diskussies oor regte en regverdigheid as ideologiese konstruksies. 

Dan het ek ook Hegel-Marx-Kierkegaard kursusse tot op honneursvlak gegee 
en analitiese sosiale filosofie doseer. Hier was denkers soos Wittgenstein, Pitkin 
en Flathman belangrik. Dit gaan oor ’n politieke filosofie met streng filosofiese 
geworteldheid. Hoewel ek later krities stelling ingeneem het teen ’n abstrakte en 
gedekontekstualiseerde toepassing van die analitiese filosofie, en in polemieke 
daaroor met David Brookes en Denise Meyerson tereg gekom het, bly ’n skoling 
in analitiese filosofie deel van my eie werkswyse.” Ongelukkig het die tradisionele 
kloof tussen die kontinentale filosofiese tradisies van die Afrikaanse universiteite en 
die eng analitiese tradisies by sommige Engelse universiteite te lank bly voortleef. 
Selfs die oprigting van die Suid-Afrikaanse Tydskrif vir Wysbegeerte, wat ek destyds 
saam met James Moulder van stapel gestuur het, kon dit nie lank oorbrug nie. 

As mens praat van “invloed” dan kan dit op verskillende vlakke werk. Daar is die 
verkryging van gespesialiseerde kennis as mens jou inwerk op 'n bepaalde denker 
as objek van studie. Ek het byvoorbeeld 'n paar jaar oor Russell en Husserl gewerk. 
Dan is daar die intellektuele vorming wanneer 'n denker as't ware deel van jou eie 
denke, aanpak en benadering word, selfs al word sy naam nie altyd genoem nie. 
Hoewel ek lank oor Russell en Husserl gewerk het, dink ek nie dat hulle juis deel 
van my eie denke geword het nie. Kierkegaard, Hegel, Marx en Wittgenstein (en 
later Foucault) het wel deel van my eie werkswyse geword. 

Eerder as streng filosofiese publikasies het ek toenemend oor aktuele moreel- 
politiese kwessies begin navors en skryf: die aard van die universiteit en akademiese 
vryheid, politieke sensuur, politiek en moraliteit, sowel as aktueel politieke kwessies 
en kritiese beskouinge oor apartheidspolitiek en verset.” ’n Sentrale tema was om 
die aard van Afrikanernasionalisme en die verhouding daarvan tot apartheidsdenke 


33 Vir sy beoordeling van analitiese filosofie in Suid-Afrika, kyk Du Toit (1987e, 1991f 
en 1995a). 

34 Oor vryheid, kyk Du Toit (1975a), oor politieke sensuur (Du Toit 1975b, 1982d en 
1983d), oor politiek en moraliteit (Du Toit 1982c), oor aktueel-politieke kwessies 
(Du Toit 1975c en 1978) en kritiese beskouinge oor apartheidspolitiek en verset 
(Du Toit 1980a). 

te interpreteer (Du Toit 1975d en 1980b). Meer spesifiek het ek temas en 
onderwerpe uit die Afrikanergeskiedenis, soos die betekenis van Bloedrivier en 
die onderlinge debatte voor die Vrede van Vereeniging, krities interpreteer en in 
verband gebring met meer algemene beskouinge oor die geskiedenis en vooruitsigte 
van Afrikanerdenke.* 

Vanaf die laat 1970’s het ek toenemend aan intellektuele geskiedenis begin 
werk. Dit is in die eerste instansie in Afrikaner Political Thought as bronnepublikasie 
en teks analise vervat.” Met verloop van tyd het hierdie projek my opvatting oor 
filosofie en die verhouding daarvan tot die geskiedenis verander. Aanvanklik was 
die veronderstelling dat ek met Herman Giliomee as historikus sou saamwerk. 
Ek moes ’n filosofiese bydrae tot die bestaande historiese materiaal maak. Gou het 
dit geblyk om in ons geval nie prakties te wees nie. Die relevante primêre tekste en 
dokumente vir die geskiedenis van sogenaamde Afrikaanse politieke denke was nie 
beskikbaar nie. Ek moes my dus as historikus skool en argivale navorsing leer doen. 
Maar dit was nie net ’n praktiese kwessie nie. Om met historiese tekste en denke te 
werk, is tegelyk 'n hermeneuties-kritiese uitdaging. Wat die lees, interpretering en 
analisering van historiese tekste betref kon ek nie fundamenteel tussen 'n filosofiese 
en 'n historiese benadering onderskei nie. 

Daar was ook ander onderliggende probleme. So het ons aanvanklik met die 
noemer van “Afrikaanse” politieke denke, wat ’n baie geforseerde konstruksie 
is, gewerk. Ons het eindelose probleme gehad oor wie, vóór die 20ste eeu, as 
“Afrikaanse” denkers kwalifiseer of nie. Dit is problematies om te dink dat jy die 
temas, ontwikkeling en tendense van die Afrikaanse politieke denke kan isoleer. 
Ek het toenemende besef dat filosofiese analise en intellektuele geskiedenis ten 
nouste saamhang, en dat die Afrikaanse politieke denke alleen in die groter verband 
van die Suid-Afrikaanse samelewing en internasionale tendense verstaan kan word. 
’n Voorbeeld is die tradisie van Afrikaner Calvinisme, oftewel idees van Afrikaner- 
uitverkorenheid. Ek het die historiese bronne daarvoor probeer identifiseer tydens 
my jaar as genootskapslid in Leonard Thompson se Southern African Research 
Program by Yale Universiteit in 1981. Tot my verbasing moes ek ontdek dat daar 
geen relevante primêre bronne vir die middel-19de eeu bestaan het nie, totdat David 
Livingstone dit as ’n polemiese konstruksie (wat ironies genoeg deur latere generasies 
Afrikaners oorgeneem sou word) ontwikkel het. My oorspronklike monografie 


35 Kyk oor hierdie temas Du Toit (1977b, 1980c en 1981a). 

36 Kyk Du Toit en Giliomee (1983). Die materiaal vir die opvolg-volame, Afrikaner 
Political Thought 1850-1910 is as 'n navorsingsverslag vir die RGN voltooi, maar nie 
afsonderlik publiseer nie (Du Toit 19863). 

“No Chosen People” moes in drie aflewerings in verskillende navorsingstydskrifte 
verskyn, waarvan die een in die Suid-Afrikaanse Historiese Tydskrif tot `n botsing met 
prof. Floors van Jaarsveld gelei het.” In later jare het ek nog die verdere ontwikkeling 
van die Afrikaanse uitverkorenheidsgedagte in die 20ste eeu in vergelykende 
perspektief krities bygewerk (Du Toit 1994a). 


6. Debatte op Stellenbosch en die stigting van Die Suid-Afrikaan 
in die 1980's 


PD: In die vroeë 1980's het jy 'n prominente rol op Stellenbosch in verskeie kultuur- 
politieke debatte gespeel. 


AduT: Terugskouend was dit seker die interessantste tyd van my Stellenbosse 
periode. Vroeër is andersdenkendes soos Bennie Keet, Johan Degenaar en André 
Hugo as ’n duidelike minderheidsgroep binne die groter Stellenbosse opset 
verdra.” Teen die einde van die 1970's het daar ’n meer uitgesproke generasie 
studente verskyn, myns insiens die post-Soweto-generasie. Dit was jongmense wat 
op hoërskool, tydens of na die Soweto-opstande van 1976, polities bewus geword 
het en besef het dat die skrif vir NP-oorheersing aan die muur was en dat die Suid- 
Afrika van die toekoms anders as die een waarmee hulle vertroud was sou lyk. So het 
'n groter openheid in die studentepolitiek posgevat. Dit het beteken dat die greep 
van die ou orde (Nasionale Party, Broederbond, Rapportryers en Studenteraad) 
skielik minder effektief was. Ek het dit indertyd in 'n boekie Die Sondes van die Vaders 
probeer uitspel (Du Toit 1981b en 1983a). Ek het ook vanaf 1982 gereelde politieke 
rubrieke in die Cape Times, Rand Daily Mail en ander Engelse koerante publiseer. 
In die universiteitspolitiek en die breër kultuur-politieke debat was die vroeë 
1980's ’n tyd van hete bespreking en konfrontasie. Die bekendste hiervan was die 
sogenaamde konflik tussen die “verligtes” en “oorbeligtes” — Stellenbosch se variasie 
van “verkramp” versus “verlig”. Ekself, Johan Degenaar en Hermann Giliomee het 
onsself in uitgebreide polemieke in Die Burger en elders teen Sampie Terreblanche, 
Willie Esterhuyse en Hennie Rossouw bevind.” Op die politieke punt af, of dit 
nou gegaan het oor die paswette, trekarbeid of ander aspekte van apartheid, was 
daar kleinere aksentverskille. Die strategiese verskil het eerder daarin gelê of jy 
binne (die “verligtes”) of buite die NP-beheerde sisteem (die “oorbeligtes”) vir 


37 Kyk hieroor Du Toit (1981c, 1982a, 1983b, 1984, 1985a en 1989). 

38 B.B. Keet (1885-1974), skrywer van Waarheen Suid-Afrika? (1956) en Die Etiek van 
Apartheid (1957), was 'n meer liberale teoloog verbonde aan die Stellenbosse Kweekskool. 

39 Oor Rossouw, kyk Van Niekerk e.a. (1993) en oor Esterhuyse, kyk Van Niekerk (1996). 

verandering wou werk. Daarby kom dat ons en die verligtes op ’n baie ongelyke 
speelveld gespeel het. Die debat is in die kolomme van Die Burger en binne die 
institusionele opset van Stellenbosch gevoer - beide onder ferm beheer van die 
magshebbers van die Afrikanerdom. 

Hierdie onaanvaarbare situasie was een van die groot redes waarom Die Suid- 
Afrikaan in 1983 gestig is as `n forum vir onafhanklike gespreksvoering en debat 
buite die bestaande Afrikaner en NP-magsinstellings van daardie tyd. Dit was van 
meet af aan 'n gesamentlike projek met Hermann Giliomee.” Hermann was in 
eerste instansie die uitgewer, terwyl ek meer 'n redaksionele betrokkenheid gehad 
het. Albei van ons moes ook op verskillende stadia sterk steun op ’n span jonger 
joernaliste: Riaan de Villiers, Welma Odendaal, Sandile Dikeni, Annalise Burgess, 
Phylicia Oppelt, Sybelle Albrechts, Nico Dekker, en veral Chris Louw, wat oor die 
jare die joernalistieke hart en siel van Die Suid-Afrikaan geword het.” Aanvanklik 
het ons gevrees dat daar nie genoeg skrywers en stof sou wees nie. Dit was 'n ope 
vraag of ’n ernstige, selfrespekterende en intellektuele tydskrif in Afrikaans kon 
oorleef. In die praktyk het ons nooit 'n tekort aan stof of medewerkers gehad nie. So 
'n tydskrif was 'n baie interessante eksperiment oor hoe politieke en kulturele denke 
werk. Met die skep van 'n forum het die stemme wel na vore gekom. Omdat denke, 
veral filosofiese denke, 'n eensame onderneming is, was dit ’n besondere voorreg 
om saam met 'n groep skrywers, kunstenaars, satirici en joernaliste te werk aan 
iets wat groter as enige spesifieke bydrae is. Die Suid-Afrikaan het vanaf die middel 
1980's 'n belangrike onafhanklike forum in Afrikaans daargestel. Sonder om 
onbeskeie te wees, het dit tot 'n veranderde persepsie van Afrikaans onder bruin 
en swart Afrikaanssprekendes bygedra. Die Suid-Afrikaan het volledig berig oor 
die Dakar-gesprek van 1987 (Du Toit 1987b), een van die sleutelgebeurtenisse vir 
die latere onderhandelings-politiek, maar ook uitgebreid oor plaaslike verset in die 
townships en skole. 

Wat my en Hermann aanbetref, het ons paaie mettertyd in verskillende rigtings 
begin loop. Na Dakar het Hermann ander aksente in sy benadering tot die Suid- 
Afrikaanse politiek ontwikkel wat ook tot verskille by Die Suid-Afrikaan gelei het. 
Uiteindelik het hy hom van Die Suid-Afrikaan onttrek en was ek die laaste drie tot 


40 Hermann Giliomee (gebore 1938) was dosent in geskiedenis aan die Universiteit 
Stellenbosch (1967-1983) en professor in politieke studies aan die Universiteit van 
Kaapstad (1983-1999). Hy is sedertdien buitengewone professor in geskiedenis aan 
Stellenbosch Universiteit. 

41 Chris Louw (1953-2009) was ’n Afrikaanse joernalis en het later veral bekend geword 
vir sy polemiese publikasie Boetman en die Swanesang van die Verligtes (2001). 

vier jaar die uitgewer met sulke skeppende mense soos Sandile Dikene en Antjie 
Krog as redakteure. Die einde van Die Suid-Afrikaan (1995) is ironies genoeg deur 
die nuwe bedeling teweeg gebring. Van die begin af kon ons die nodige befondsing 
net-net bybring. Een van die verskille na 1994 was dat kritiese en andersdenkende 
joernaliste soos Antjie en Sandile by die SAUK en ander instellings gesog geword 
het. Ons kon nie met hulle meeding nie en Die Suid-Afrikaan moes sluit. 


PD: Kan jy meer oor jou en Hermann Giliomee se verskillende politieke aksente sê? 


AduT: Ek dink die verskil lê in ons onderskeie benaderings tot die konsep van 
“Afrikaner-oorlewing”. Op ’n persoonlike vlak het dit te doen met ons onderskeie 
reaksies op die veranderende konteks van postapartheid Suid-Afrika. In die 
vroeë 1980's het Hermann en ek ons albei as Afrikaners in konflik met die NP, 
Broederbond, Die Burger en universiteitsbestuur op Stellenbosch (almal Afrikaner- 
instellings) bevind. Albei van ons, eers Hermann en toe ook ek, het verskuif van 
Stellenbosch na UK (hoewel Hermann, anders as ek, nooit letterlik verhuis het 
nie). 'n Dekade later, na 1994, was Hermann terug op Stellenbosch en het hy 
'n vername rol gespeel in die nuwe Stellenbosse taalpolitiek. Ek weer het intens 
betrokke geraak het by die institusionele en kurrikulêre herstrukturering van UK 
en algemene debatte oor akademiese vryheid.” 

Die verskil in benadering word reflekteer in die verskuiwende fokus van 
ons werk en publikasies. Oor die laaste twee dekades het Hermann Afrikaner- 
geskiedenis en politiek as sy besondere studieveld toegeëien. Nie net sy magistrale 
werk oor Die Afrikaners nie, maar ook sy belangrike studie van ons oorgangspolitiek, 
Die Laaste Afrikanerleiers is volledig Afrikanersentries (Giliomee 2003 en 2012). 
Heelwat van my vroeër werk was ook direk en indirek gemoeid met die problematiek 
van Afrikaner-geskiedenis en -politiek, maar dit is lankal nie meer vir my 'n hoofsaak 
nie. Ek het nog insidentele artikels publiseer oor Afrikaner-onderwerpe, maar die 
sistematiese opvolgbande van Afrikaner Political Thought is nie voltooi en publiseer 
nie.” Die bronne-publikasie oor Stockenström se politieke denke (Du Toit 1987d), 
waaraan jy nog as navorsingsassistent meegewerk het, is ook nie afgehandel nie en 
wag nog steeds op publikasie. 


42 Du Toit (1996b, 2000b en 2000c) 

43 In hierdie opsig kan verwys word na artikels oor organiese intellektuele (Du Toit 
1991a), Afrikaanse taalpolitiek (Du Toit 1985b en 1987c), Bibault (Du Toit 1992), 
Afrikaner-uitverkorenheid (Du Toit 1989 en 1994a), Stockenström oor waarheid 
en geregtigheid (Du Toit 2005b), Smuts (Du Toit 2011) en Een eeuw van onrecht 
(Du Toit 2014d). 

Die verruiming van my werkterrein hang ook saam met my eie ervaring van en 
perspektief op die nasionalistiese Afrikanerdom. Ek is deel van daardie generasie 
wat ná 1948 hulle politieke verstand gekry het in die skaduwee van ’n magtige, 
oorheersende en diskriminerende Afrikanerdom. Ek het later leer besef dat 
Afrikanermag, in historiese perspektief, `n verbygaande uitsondering was. Vanaf 
die koloniale tydperk was Afrikaners meestal 'n redelik prekére minderheidsgroep 
met weinig van daardie aspekte wat later, in die middel van die 20ste eeu, aan “die 
Afrikaner” toegeskryf is: Calvinistiese uitverkorenheid, ideologiese beginselvastheid, 
rasbehepte beleidsbeplanning. In 'n langer historiese perspektief was die Verwoerd- 
moment van ideologiese apartheidsdenke egter ’n uitsondering. Vir lang periodes 
van sy geskiedenis was die Afrikaner minderheidsgroep redelik marginaal en 
magteloos. Dit was ’n situasie waar 'n boer 'n plan moes maak en met alliansies 
op allerlei maniere 'n weg in 'n groter konteks, waar daar imperiale magshebbers 
en meer getalryke ander groeperinge was, moes baan. Wanneer mens nou na die 
magsverlies van die Afrikaners in die 1990's terugkyk, dan is dit nie verbasend 
dat baie, met name konserwatiewe, Afrikaners hulle met die nuwe opset kon skik 
nie. Dit is in 'n sekere sin 'n terugkeer na daardie tradisie van ’n redelik magtelose 
minderheidsgroep wat sy weg deur kompromieë moet vind. Hermann sien dit 
anders, veral wat betref die belang van die Nasionale Party se onderhandelde 
magsoorgawe vir “Afrikaner-oorlewing”. 

Ons het vroeér albei meermale geskryf oor Van Wyk Louw se konsepsie van 
'n beslissende volkskrisis wanneer “voortbestaan in (on)geregtigheid” op die spel 
is.“ Vir my was dit alleen maar ’n verligting toe hierdie vooruitsig in ons geval 
besweer is in 1994, maar ek dink vir Hermann is dit meer problematies en ’n 
gevaar vir sogenaamde Afrikaner-oorlewing. Van my kant het ek dié verskille in 
ons siening van Afrikaner-geskiedenis en -nasionalisme probeer uitspel in 'n artikel 
(Du Toit 2008a) in aansluiting by die beeldhouer Andries Botha se installasie van 
daardie naam. Vir Hermann was dit belangrik om sy weg weer terug te vind na 
Afrikanerinstellings en daarbinne vrede te kan maak. Op ’n stadium was hy self 
sterk krities oor die NP en apartheid, maar argumenteer nou dat dit in ’n groter 
historiese konteks verstaan moet word. Vir my is dit juis nodig dat daar openbare 
rekenskap gegee moet word van ons historiese erfenis van onderdrukking en die 
skending van menseregte. Dit is presies daarom dat die WVK vir my as Afrikaner 
en Suid-Afrikaner so belangrik is. 


44 Vir hulle interpretasies van Louw, kyk Du Toit (1975e en 1983a) en Giliomee (1987, 
1994 en 2000). 

Tydens die vroeë 1990's het ek ook baie rondom die oorgangsproblematiek 
van demokratisering gewerk. Ek was veral sterk betrokke by IDASA (Institute for 
Democracy in Africa) se verskillende projekte, werkswinkels en konferensies.” 
Ons het dit baie verhelderend gevind om Schmitter en O'Donnell se vergelykende 
analitiese raamwerk vir Transitions from Authoritarian Rule ook op die Suid- 
Afrikaanse postapartheid-oorgang van toepassing te maak (Du 'Toit 1990c). 
Op nagraadse vlak in die Politieke Studies-departement het ons nuwe honneurs- en 
meestersprogramme in Demokratiese Regering ingestel. Terselfdertyd het ek veral 
op die konseptuele en morele probleme rondom politieke geweld konsentreer. Met 
Chabani Manganyi het ek hieroor ’n interdissiplinêre versamelwerk gepubliseer 
(Du Toit en Manganyi 1990); my eie bydrae daarvoor was ’n uitvoerige analise 
van diskoerse oor mag wat ek in 1988 te Harvard by Dennis Thompson se program 
in “Ethics and the professions” geskryf het (Du Toit 1990a en 1990b). Later sou 
ek weer op die probleme van politieke geweld en demokrasie in terme van die 
narratiewe analise van politieke geweld in 'n projek met David Apter terugkom. 


7. Verhuising van Stellenbosch na Kaapstad en verdere werk 
aan Suid-Afrikaanse intellektuele geskiedenis 


PD: Voordat ons by jou narratiewe analise van politieke geweld en filosofiese 
besinning oor die WVK kom, wil ek na jou loopbaan terugkeer. In 1987 het 
jy professor in politieke studies by UK geword en julle het van Stellenbosch na 
Rondebosch verhuis. 


AduT: Ja, op allerhande maniere was dit 'n belangrike skuif waardeur ek ou temas 
en projekte, maar ook nuwes, in 'n ander intellektuele en institusionele konteks 
kon ontwikkel. Dit was egter nie ’n volslae breuk nie. Reeds op Stellenbosch 
het ek oor die tema van “rights and justice” (regte en geregtigheid) gewerk — 
eers in terme van die liberale teorieë van sosiale regverdigheid (Rawls, Nozick, 
Ackerman, Walzer en Dworkin), maar daarna in terme van die (neo-) Marxistiese 
problematiek (Buchanan, Alan Ryan, Alan Hunt) wat regte en die “rule of law” 
as ideologiese konstruksies sien, maar ook as ’n belangrike terrein van sosiale en 
politieke wedywering. Die probleem was die relevansie van byvoorbeeld Rawls 
se “ideale teorie” van regverdigheid in die konteks van 'n blatant onregverdige 
apartheidsamelewing en Dworkin se klem op ’n diskoers van regte as “troewe” 
gegee die legalistiese inslag van Suid-Afrikaanse veiligheidswetgewing. My eerste 


45 Kyk hier oor politieke geweld (Du Toit 1991c) en demokrasie (Du Toit 1991d, 1991e 
en 1993a). 

poging in dié rigting, “Understanding rights discourses and ideological conflicts 
in South Africa’, het reeds op Stellenbosch beslag gekry (Du Toit 1988a). Eerder 
as algemene en abstrakte filosofiese teoretisering oor regverdigheid het dit na die 
kritiese analise van plaaslike diskoerse oor regte en geregtigheid gelei.“ Ek het ook 
betrokke geraak by die diskussies oor die kontemporêre betekenis van “liberalisme” 
in Suid-Afrika (Du Toit 1988c). In ’n bepaalde sin het dit aangesluit by my werk 
oor Suid-Afrikaanse politieke en intellektuele tradisies, byvoorbeeld die omstrede 
liberale grenspolitiek van Andries Stockenström in die 1830's of die verbygaande 
liberale fase van die Kaapse Afrikaners in die 1860's.” So het dit gekom dat my 
intreerede by UK (Du Toit 1988b) die titel “Justice and rights in South Africa” 
gekry het.” 

Terselfdertyd kon ek ook my Stellenbosse werk oor Afrikaanse politieke denke 
voortsit en uitbou in die jarelange kursus oor “South African political thought 
and traditions”. Hier is die geskiedenis van Afrikaanse politieke denke as slegs 
een denktradisie naas en saam met ’n reeks van ander politieke denktradisies in 
Suid-Afrika bestudeer: koloniale diskoers, sendingdenke en die diskoers van 
“civilisation’, die liberale tradisie, anti-koloniale nasionalisme, Gandhi en Satyagraha, 
segregasie-denke, “non-collaboration” en swartbewussyn, Afrikanisme, “Charterism” 
ensovoorts. Dit het die nodige konseptuele raamwerk vereis vir die analise en 
interpretasie van hierdie politieke en denktradisies (Du Toit 1991a). Ek het 
aansluiting gekry by postkoloniale teorieë enersyds, en diskoers-teoretiese analise 
andersyds, wat die breë veld van Suid-Afrikaanse denkgeskiedenis as toegepaste 
werkterrein kon ontsluit. Neem die basiese begrip van koloniale denke. Hoe kan 
dit die beste konseptualiseer word sonder om ons moderne konsepte van ras en 
(nasionale) identiteit daarop terug te projekteer? Daar is 'n boeiende vergelykende 
teoretiese literatuur oor “othering discourses” in die koloniale konteks. Die begrip 
van die Ander bied ’n basis vir latere opvattings oor ras en identiteit. So kan mens 
fundamentele filosofiese vrae op 'n toegepaste vlak vra: Wat doen jy met ’n teks 
soos Grevenbroek se beskrywing in 1690 van die “Hottentotte”? Dit is 'n boeiende 
voorbeeld van iemand wat worstel om van 'n essensialistiese koloniale diskoers van 
die Ander te ontsnap, maar tog wesenlik daarin vasgevang bly. Op die terrein van 
vergelykende koloniale reisbeskrywings en sendinggeskiedenis is daar uitstekende 
werk gedoen waarby krities-filosofiese analise van intellektuele kolonialisering en 
kulturele imperialisme kan aansluit.” 


46 Virverderestudiesindie opsig, kyk Du Toit (1978, 1983e en 1986c) en ook Lotter (1993). 
47 Du Toit (1987a, 1987d en 1986d). 

48 Verder ook Du Toit (1996c). 

49 Comaroff en Comaroff (1991 en 1997) en Pratt (1992). 

'n Ander sentrale tema vir die verstaan van koloniale diskoerse is die onderskeie 
konsepsies van arbeid. Die koloniale vestiging aan die Kaap was aanvanklik 'n 
slawernysamelewing in interaksie met die bestaansekonomie van inheemse gemeen- 
skappe. In die Kaapse argief is daar eindelose klagtes van die koloniste oor hulle 
“arbeidsprobleme”, wat hulle veral toeskryf aan die “luiheid” van die inheemse 
mense. Hier is in feite fundamentele filosofiese probleme betrokke, soos J.M. Coetzee 
(1982: 1-12) in sy essay “Idleness” uitwys. Dit gaan om basiese kultuurbotsings 
wanneer 'n bestaansekonomie en -samelewing van jagter-versamelaars en nomadiese 
gemeenskappe verower en verdryf word deur mense wat uit vroeg-kapitalistiese 
Europa afkomstig is. 

Hoekom het die koloniste die “luiheid” van die inheemse mense nie net as 'n 
praktiese probleem ervaar nie, maar dit moreel aanstootlik gevind — terwyl hulle 
die harde en “vuil” werk deur hul slawe laat doen? Ons het hier met ’n konflik van 
onderliggende self- en mensbeskouings te doen. Hegel se dialektiese analise van 
die verhouding tussen “heer en kneg” bied ’n goeie raamwerk vir die verstaan van 
hierdie koloniale en pre-kapitalistiese problematiek. Terselfdertyd kan dit ook 
help om Swartbewussyn as ’n poging tot intellektuele dekolonialisering te verstaan 
(Du Toit 1977a en 1982b). 

Die probleem van moderniteit is verder 'n sentrale tema in ons eie intellektuele 
geskiedenis, maar dan moet jy teruggaan na die 19de eeu waar die sendelinge aankom 
en die inheemse mense leer lees en skryf - die probleem van denk-kolonisering. 
Hlonipha Mokoena se doktorale studie (Mokoena 2011) by my oor Magema 
Fuze, een van biskop Colenso se eerste bekeerlinge en skrywer van ’n seminale 
werk oor swart identiteit (Fuze 1979, oorspronklik 1922), is 'n goeie gevallestudie 
hiervan. Dit is teen hierdie komplekse agtergrond dat die ontwikkeling van swart 
nasionalisme as 'n anti-koloniale denkbeweging verstaan kan word. Tipies en 
paradoksaal wil dit die koloniale magshebbers uit die weg kry, maar implisiet word 
Westerse begrippe soos “vooruitgang” en “beskawing” wel aanvaar. Hier vind ek 
die werk van die teoretici soos Partha Chatterjee van die Indiese subaltern skool 
veel meer relevant as Lyotard of Derrida.” 


PD: Met watter opvatting van geskiedenis werk jy binne jou jarelange belangstelling 
in intellektuele geskiedenis? Ek is nie bewus van 'n essay waar jy dit spesifiek 
tematiseer nie? Indien so, het dit deur die jare verander? 


50 Partha Chatterjee (gebore 1947) is tans as professor in antropologie aan die Columbia 
Universiteit in New York verbonde. Kyk Chatterjee (1993) vir ’n belangrike vroeëre 
teks oor postkolonialisme. 

AduT: Ek het nooit bewustelik die begrip van geskiedenis as sodanig tematiseer 
nie. Ek het wel oor ’n lang tyd nagraadse kursusse oor intellektuele geskiedenis, 
sowel as ideologie en ideologiese diskoerse, aangebied. Rondom die 1980's is daar 
baie oor die probleem van “ideologie” deur Suid-Afrikaanse filosowe en sosioloë 
publiseer, maar dikwels sonder behoorlike konseptualisering of teoretisering. In 
dié verband het die neo-Marxistiese ideologiekritiek en analise van ideologiese 
diskoerse baie gehelp. 

Ek het self baie van John Thompson se studie oor ideologie in my eie werk 
toegepas.” Ook Norman Fairclough (1989) se werk oor taal en mag het my gehelp 
om 'n raamwerk vir toegepaste kritiese diskoersanalise te ontwikkel. In terme van 
kontemporêre navorsing lei dit tot 'n problematisering van die rol van “intellektuele” 
in sosiale bewegings en as politieke aktiviste (Du Toit 1995b). Saam met Kathryn 
Sturman het ek ’n interessante projek oor die self-konsepsies van ’n aantal anti- 
apartheidsaktiviste onderneem, maar dit is ongelukkig nie gepubliseer nie (Du Toit 
en Sturman 1996). 

Daar is veral twee perspektiewe wat my benadering tot intellektuele geskiedenis 
beinvloed het. Die een is die Annale Skool se opvatting van ’n geskiedenis van 
mentaliteite wat deur Foucault se opvatting van diskoerse verder geneem kan word. 
So kom ons by ’n ruimer opvatting van intellektuele of politieke denkgeskiedenis, 
naamlik as 'n geskiedenis van mentaliteite of diskoerse. 

Die ander is Skinner en Pocock, of die Cambridge Skool, se klem op die 
kontekstualisering van denkgeskiedenis.” Tesame bied dit ’n agtergrond vir die 
kontekstuele analise en interpretasie van koloniale en ander historiese diskoerse. 
Wat so ’n kontekstuele benadering sentraal stel, is die probleem van anakronisme. 
Een van my grootste indrukke by die lees van Suid-Afrikaanse historici, veral waar 
hulle oor die 18de of die 19de eeue skryf, is dat hulle naief en sonder selfbesinning 
allerlei kontemporêre voorveronderstellings daarin lees. 'n Mens sou kon verwag 
dat ek, as filosoof, die een is wat sal neig om anakronisties te werk te gaan. In feite 
dink ek die omgekeerde is die geval. In 'n sekere sin is agterna-interpretasies 
natuurlik onvermydelik anakronisties, maar daar is 'n verskil tussen onkritiese en 
“legitieme” anakronismes (Du Toit 1991b). Die groot uitdaging vir 'n kontekstuele 
intellektuele geskiedenis is om nie onkrities in anakronismes te verval nie. 

Dit bring die kwessie van die historiese en kontekstuele lees van 'n teks na vore. 
Wat mag jy en wat mag jy nie inlees nie? Om ’n teks behoorlik te lees kan jy nie 
bloot met die teks begin nie, maar moet jy dit lees in verhouding met tydgenootlike 


S1 Vir sy werk oor ideologie kyk Thompson (1984), en vir sy toepassing Du Toit (1994b). 
$2 Kyk hieroor Pocock (1971) en Skinner (1969 en 1972). 

kwessies. Jy moet dan na die onderliggende aannames soek. Wat is die projek, wat 
is die onderliggende vraag waarop daardie teks antwoord? Dit is waar anakronisme 
inkom, want die meeste van dietyd neem mense aan dat dietekste antwoordeis op wat 
hulleself dink die probleme is, maar jy moet eintlik 'n meer fundamentele historiese 
ondersoek onderneem waarin jou eie veronderstellings ook geproblematiseer word 
— dit is ’n kwessie wat oral, nie net in Suid-Afrika nie, geld. 

Hierdie teksbenadering het besondere komplikasies in ’n koloniale opset. In ’n 
sekere sin kan mens sé dat jy hier met ’n vraag-en-antwoord denkmodel te doen 
het. Jy kan met ander woorde slegs antwoorde kry op dié vrae wat op 'n bepaalde 
tyd aan die orde gestel word. In enige samelewing is daar 'n tydgenootlike konteks, 
'n denkklimaat en 'n agenda waarvolgens sosiale, ekonomiese en politieke vrae op 
’n bepaalde tyd gestel en beantwoord word. In daardie sin kan niemand regtig sy 
tyd vooruit wees nie. In die geval van relatief selfgenoegsame samelewings soos 
byvoorbeeld Frankryk, Duitsland en Engeland kan jy so ’n veralgemening maak. 
In 'n koloniale samelewing werk dit anders. Een van die komplikasies van koloniale 
denke is dat wanneer die koloniste die moederland verlaat, en na 'n nuwe koloniale 
vestiging gaan, hulle vrae en antwoorde meebring wat nie heeltemal op die nuwe 
samelewing ingestel is nie.” 

Wanneer mens byvoorbeeld na die sogenaamde “luiheid” van die inheemse 
mense in Suid-Afrika verwys, dan praat jy van koloniste wat uit die vroeg- 
moderne periode van die opkomende Protestantse werksetiek kom. Hulle kom 
met intellektuele bagasie, 'n agenda van vooropgestelde vrae en projekte, na ’n 
samelewing wat op 'n ander vlak van ekonomiese ontwikkeling is. So gebeur dit 
dan dat daar in 'n koloniale samelewing “antwoorde” beskikbaar is nog voordat die 
onderliggende probleme aan die orde gestel kan word. 

Koloniale denke word tipies deur 'n komplekse bemiddeling van antwoorde 
en onderliggende vrae gekenmerk. Daar is nie 'n outochtone ontwikkeling 
waardeur sosiale en politieke vraagstukke geformuleer, deurgewerk en koherent 
gekonseptualiseerword nie. In 'n koloniale samelewing kryjyallerhande intervensies 
en verwringings — “antwoorde” wat te vroeg kom en “antwoorde” wat te laat is. Ek 
dink nie dit beantwoord jou vraag oor my opvatting van die geskiedenis nie, maar 
dit is wel 'n antwoord op die vraag oor die aard van die koloniale denkgeskiedenis 
en wat die funksie van politieke konseptualisering en teorie is in verhouding tot die 
soort van samelewing waarin ons ons bevind. 


53 Kyk hier na Merriman (1887) en Hartz (1964: 3-23). Kyk ook Du Toit (2011) se 
interpretasie van dr. John Philip en humanisme in Suid-Afrika. 

8. Historiese trauma, geweld, waarheid en versoening 


PD: In die laaste gedeelte van die onderhoud wil ek jou vra oor die werk wat jy die 
afgelope byna drie dekades by die Universiteit van Kaapstad gedoen het. Ek dink 
dit hou met die volgende temas verband: narratiewe analises van politieke geweld, 
die filosofiese implikasies van die WVK, die studie van oorgangsgeregtigheid 
(“transitional justice”) en akademiese vryheid. 


AduT: Die verstaan van politieke geweld was nie vir my ’n nuwe onderwerp nie, 
inteendeel. Soos reeds genoem het ek met Chabanyi Manganyi 'n interdissiplinêre 
versamelwerk redigeer (Du Toit en Manganyi 1990a) en 'n omvattende referaat oor 
“Discourses on political violence” publiseer (Du Toit 1990a en 1990b). Dit het sterk 
verband gehou met die rol en betekenis van politieke geweld in die aanloop tot die 
Suid-Afrikaanse oorgang na demokrasie. Oor die lang termyn was daar 'n opmerklike 
patroon, ’n makro-narratief: aanvanklik, na die konsolidering van koloniale 
verowering, die einde van eeuelange grensoorloë en gesentraliseerde staatsvorming 
met Uniewording in 1910, was politieke protes- en versetbewegings deur die 
leierskapselite van die onderdrukte en grootliks regtelose meerderheid dekades lank 
merkwaardig vreedsaam van aard. Die Gandhiaanse tradisie van passiewe verset 
was 'n goeie voorbeeld, maar ook meer algemeen het versetsbewegings, eerder as 
politieke geweld, die vorm van petisies en konstitusionele protes aangeneem. 

Na die meer populistiese Defiance Campaign in 1950, en veral na die slagting van 
Sharpeville in 1960, was daar ’n opmerklike wending na politieke geweld — dog nie 
revolusionêre geweld as ’n selfregverdiging doel op sigself nie, maar instrumenteel 
as 'n onvermydelike strategie vir die bereiking van ’n nie-geweldadige, inklusiewe 
demokratiese bestel. Teen die einde van die 1980's het die politiek van geweld 
gedreig om handuit te ruk en in 'n volslae burgeroorlog te ontwikkel, maar gelukkig 
vir ons almal was daar 'n tweede wending vanaf 1990, hierdie keer weg van politieke 
geweld as 'n doelbewuste keuse vir die politiek van onderhandeling. Die politieke 
“wonderwerk” van die onderhandelde skikking het teen 1994 die grondslag vir 
'n nuwe, inklusiewe postapartheid demokrasie gelê. Helaas het dit egter nie, soos 
algemeen verwag is, die konkrete einde van politieke geweld beteken nie; inteendeel, 
die konstitusionele onderhandelingsjare van 1990 tot 1994 het ook die grootste 
aantal jaarlikse slagoffers van politieke geweld in ons geskiedenis opgelewer. 

In feite bly die nuwe demokratiese Suid-Afrika na 1994 steeds besonder 
gewelddadig, maar daardie geweld word tipies as kriminele eerder as politieke 
geweld verstaan. In demokratiese teorie word geweld tipies as “sinloos” voorgestel, 
die teenoorgestelde van demokratiese politiek. Hoe kom dit dan dat ons nuwe 

demokrasie juis so opmerklik gewelddadig is?” Op diskursiewe vlak is die 
probleem of (politieke) geweld ingeskakel kan word by ’n regverdigende narratief, 
soos die geval was met die makro-narratief van die “gewapende stryd” tydens die 
apartheidversetsbeweging. Hierdie geweld word as “sinloos” ervaar juis wanneer 
dit oënskynlik nie deel kan vorm van so ’n makro-narratief nie, soos byvoorbeeld 
in die geval van “necklacings” of van die anonieme massa-slagtings van treingeweld 
op die Rand in die vroeë 1990's. Tog kan gebeure soos politieke halsnoermoorde 
by nadere insig wel boekdele spreek deur die besondere kombinasies van kwasi- 
simboliese elemente in 'n bepaalde konteks: doelbewuste “sinlose” geweld leen sig 
juis tot meer radikale en revolusionêre diskoerse. Formele demokrasie alleen is nie 
die antwoord nie; wat nodig is, is ook die ontwikkeling van alternatiewe diskoerse 
en praktyke wat die nalatenskap van politieke geweld kan teenwerk. Die WVK was 
juis ’n baie interessante nie-geweldadige manier om op daardie betekenisstrukture 
in te gryp wat deur politieke geweld tot stand gebring is. Om dit te verstaan en 
te interpreteer vereis ’n toepaslike konseptuele raamwerk, met ander woorde ’n 
kwalitatiewe analise in plaas van die blote statistiese bestudering van politieke en 
kriminele geweld wat steeds die tipiese benadering in die sosiale wetenskappe bly. 

In die 1990's het ek die voorreg gehad om deel te neem aan David Apter 
se internasionale projek van vergelykende navorsing oor politieke geweld.” 
Apter (1997) het ’n analities-teoretiese raamwerk vir die narratiewe analise 
van politieke geweld ontwikkel. Die sentrale tema was die verhouding tussen 
geweld en demokrasie. Verskillende gevallestudies het bewegings in Peru, Italië, 
Noord-Ierland, Sri Lanka, Japan (Apter en Sawa 1984) in terme van Apter se 
raamwerk ondersoek. 

My taak was om die metanarratief van politieke geweld in die Suid-Afrikaanse 
geval te beskryf en interpreteer (Du Toit 1993b). Wat dit meer gekompliseerd 
gemaak het, is dat daar in die Suid-Afrikaanse geval ook van belangrike narratiewe 
van politieke geweld in die pre-moderne konteks van koloniale grensoorloé sprake 
was, sowel as van die makro-narratief van demokrasie en geweld in moderne 
Suid-Afrika. Die gevolg was dat dit nie in die beperkte ruimte van Apter se 
vergelykende versamelwerk oor The Legitimation of Political Violence kon inpas nie, 


54 Kyk in hierdie opsig, Du Toit (1993c en 1998b). 

55 Die Amerikaanse politieke wetenskaplike David Apter (1924-2010) het aan verskeie 
Amerikaanse universiteite doseer en was aan die einde van sy loopbaan aan die Yale 
Universiteit verbonde. 

56 Kyk in die opsig oor die premoderne konteks (Du Toit 2004b en 2005c) en geweld in 
moderne Suid-Afrika (Du Toit 1995c en 1998b). 

maar vir 'n volgende volume moes oorstaan. Ons het ’n gesamentlike manuskrip 
begin voorberei (Apter en Du Toit 2003), maar ongelukkig het sy gesondheid en 
gevorderde leeftyd voltooiing en publikasie verhinder. 


PD: Goed, dit bring ons dan nou by jou werk oor die WVK. 


AduT: Baie van die dinge waarmee ek as filosoof besig was, onder andere my werk 
oor politieke geweld en politieke etiek, het met die WVK bymekaargekom. Vanuit 
die perspektief van 'n narratiewe interpretasie van die betekenis van politieke 
geweld verteenwoordig die WVK juis ’n belangrike poging om op ’n diskursiewe 
en nie-geweldadige manier die bedenklike erfenis wat deur politieke geweld tot 
stand gebring is te probeer bekamp en selfs ongedaan maak. Die offisiële mandaat 
van die WVK was natuurlik meer spesifiek as dit, en ook meer omvattend. Daardie 
mandaat, en die WVK se uitvoering daarvan, was uiteraard baie omstrede.” Baie 
van die WVK. se kritici wou graag sien dat dit die hele erfenis van apartheid, 
insluitende die strukturele geweld en sosiale ongelykheid, moes aanspreek. Ons 
weet dat die WVK, in 'n meer beperkte interpretasie van sy mandaat, veral aandag 
aan die individuele gevalle van krasse politieke geweld gegee het. Dit blyk toe dat 
amptelike moord en marteling — deur figure soos Jeffrey Benzien en Joe Mamasela 
—’n veel groter rol gespeel het as wat ons ooit vroeër vermoed het. Daar was offisiële 
moordbendes gewees (Vlakplaas en Eugene de Kock). Selfs die Kommissaris van 
Polisie was persoonlik aandadig aan die opblaas van Khotso House, en nogal in 
opdrag van die staatspresident self. Die WVK het só die werklikhede van apartheid 
en staatsgeweld openbaar gemaak op 'n wyse wat nie meer ontken kon word nie. 
Virmywas diekern van die WVK-prosesegterdieslagofferverhoreen wat daarmee 
gedoen is om op 'n persoonlike vlak die skandvlekke van die apartheidsverlede te 
besweer en die grondslae vir ’n inklusiewe demokrasie te vestig. Die WVK-verhore 
het slagoffers die geleentheid gebied om hulle eie verhale van verontregting in die 
openbaar te vertel. As ’n “waarheidsproses” het dit nie soseer oor die verkryging 
van nuwe inligting gegaan nie, maar om erkenning te gee aan medeburgers wat die 
slagoffers van gruwelike menseregteskendings was. In die ou Suid-Afrika is ons 
vertel dat daar amptelik geen politieke gevangenes of marteling was nie. Wanneer 
gevalle voor die hof gekom het, het die regters die woord van die polisie aanvaar en 
die sake uitgegooi. Eintlik kom dit op ’n dubbele skending van menseregte neer: 
jy is nie net ’n slagoffer nie, maar die waarheid daaroor word ook amptelik ontken. 
Op ’n manier het die verrigtinge van die WVK die fundamentele waardigheid van 
mense herstel deur die waarheid van hul verontregting in die openbaar te erken. 


57 Kyk Du Toit (1994c, 1994d, 1996a, 1997a en 1999a). 

In artikels oor die morele grondslae van die WVK het ek Thomas Nagel se begrip 
van “truth as acknowledgement” (waarheid as erkenning en aanspreeklikheid) 
hierop van toepassing gemaak (Du Toit 1998a en 2000a). 

Ek was bevoorreg om vanuit die staanspoor by die beplanning en voorbereiding 
van die WVK betrokke te wees. In die 1980's was dieideevan’n “waarheidskommissie” 
vir ons almal nog onbekend. In die vroeë 1990's, toe die idee hier posgevat het, 
was ek deel van Alex Boraine se studiegroep oor Justice in Transition (JIT) en kon 
ek in Desember 1993 ’n groot internasionale konferensie in Venesië bywoon waar 
afgevaardigdes uit onder andere Argentinië, Chile, El Salvador, Nicaragua, Pole, 
Roemenië, en Duitsland hul ervarings van verskillende tipes waarheidsprosesse 
bespreek het. Die toepaslikheid op ons eie situasie was ’n openbaring. Sonder om 
as't ware die wiel weer te wil ontdek, kon ons van die Latyns-Amerikaanse en Oos- 
Europese gevallestudies leer. 

In Februarie 1994 het Boraine se JIT-groep 'n werkskonferensie, “Dealing 
with the past” in Kaapstad, gereël waar sleutelfigure van die nuwe internasionale 
“transitional justice” netwerk saam met plaaslike menseregte aktiviste deelgeneem 
het (Boraine en Levy 1994). Vir ons was dit as't ware ’n internasionale leerskool 
(Du Toit 1994d). Vanweë my deelname in die voorbereiding van die WVK 
het ek amper ’n kommissaris geword. President Mandela het egter sy redes 
gehad om my nie in te sluit nie. As ek vandag terugdink dan sou dit sekerlik ’n 
persoonlikheidsveranderende ervaring gewees het. Uiteindelik kon ek die WVK- 
proses tog van baie naby meemaak én ook van 'n afstand krities volg. 

Die WVK was uniek in die sin dat dit 'n ander soort politiek, buiteom die 
partypolitiek, bevorder het. Op 'n simboliese en diskursiewe vlak het dit die morele 
en politieke klimaat verander. Dit is ook 'n terrein waar filosowe, veral politieke en 
morele filosowe, ’n bydrae kon maak — hoewel ek nie baie sukses behaal het om 
ander historici en sosiaal-wetenskaplike by die WVK-proses te betrek nie.” Vir my 
was die WVK ’n unieke geleentheid om praktiese aan basiese moreel-politiese 
prosesse deel te neem waaroor mens andersins slegs lees en teoretiseer. In Suid- 
Afrika vind filosowe hulleself maar te maklik marginaal in hierdie “far flung corner 
of the world” (Smuts) om agteraf te moet hoor wat die groot geeste in Parys en 
Harvard sê. Met die WVK was die rolle meteens omgedraai. Hier was ’n proses op 
die snypunt van probleme rondom demokratisering, aanspreeklikheid, menseregte 
en waarheid. Oorsese filosowe en akademici het dit nodig gevind om na ons WVK 
te kyk, want dit is hier waar kwessies van waarheid en regverdigheid op ’n nuwe 
manier aangespreek is. Natuurlik het ek ook ernstige probleme met bepaalde 

aspekte van die WVK-proses gehad — veral met die sogenaamde “perpetrator 
findings” in die WVK-verslag.” 

Na afloop van die WVK, in die laaste jare voor my aftrede in 2003 het ons ’n 
interdissiplinére honneurs- en meesterskursus oor “Geregtigheid en transformasie” 
(“Justice and transformation”) ingestel. In daardie tyd was daar heelwat kursusse en 
navorsing oor aspekte van die WVK-proses aan die universiteit, maar nêrens waar 
dit in samehang aangebied is nie. Die program het 'n raamwerk gebied vir onderrig 
en navorsing oor die WVK en verwante sake. Soos die WVK self al meer tot die 
verlede behoort het, het ek egter verwag dat dié program, so saam met my aftrede, 
'n natuurlike dood sou sterf. Dié program het egter onverwags lewensvatbaar 
geblyk en goeie plaaslike asook oorsese studente bly trek. Die rede daarvoor is dat 
dit deel vorm van die ontwikkeling van oorgangsgeregtigheid (“transitional justice”) 
as 'n nuwe interdissiplinére studieveld: die studie van hoe samelewings kan herstel 
van 'n groot historiese trauma — burgeroorlog, volksuitwissing of diktatorskap — en 
’n nuwe begin kan maak deur maniere te kry om met die gewelddadige erfenis van 
die verlede af te reken. Die Suid-Afrikaanse postapartheid transisie en WVK-proses 
is 'n belangrike voorbeeld wat sterk in hierdie vergelykende studieveld figureer 
(nie dat ons al die oplossings het nie). Twintig jaar na apartheid sit ons nog met 
diepgewortelde rassisme, toenemende sosiale ongelykheid en die restante van 
politieke geweld. Wêreldwyd word daar nou waarheid- en versoeningsprosesse 
vergelykbaar met die WVK onderneem; dit het oorgangsgeregtigheid as 'n relevante 
nuwe studie- en navorsingsveld gevestig. Dié program by UK, waarvan ek tot einde 
2014 konvenor was, in samewerking met Hugo van der Merwe van die CSVR 
(Centre for the Study of Violence and Reconciliation), is een van die weinige wat 
volledig daaraan gewy is. 


9. Akademiese vryheid 


PD: Behalwe vir jou werk oor die politieke geweld, die WVK en oorgangs- 
geregtigheid het jy ook die laaste twee dekades op die problematiek van akademiese 
vryheid gefokus. 


AduT: Vir my was dit nie 'n nuwe onderwerp nie. Reeds vanaf die 1970's het ek 
verskillende artikels oor akademiese vryheid geskryf — ook oor sensuur en die 
Publikasieraad.” Dit was natuurlik in die apartheidskonteks. Terugskouend is dit 
duidelik dat die bedreigings vir akademiese vryheid destyds van buite gekom het, 

veral deur staatsingryping. Later het ek ook na bepaalde filosofiese konsepsies 
van akademiese vryheid in die apartheidstyd gekyk, spesifiek Johan Degenaar se 
Sokratiese konsepsie by Stellenbosch as volksuniversiteit (Du Toit 2006b) en dié 
van Daantjie Oosthuizen by Rhodes as liberale universiteit (Du Toit 2005a). 

In die 1990's het die probleme rondom akademiese vryheid egter in 'n ander 
lig te staan gekom — iets wat met belangrike verskuiwings en krisisse in die 
praktyk van die universiteit in die nuwe post-apartheidskonteks saamgehang het. 
In die apartheidsera is akademiese vryheid, by wyse van jaarlikse akademiese 
vryheidslesings, as 'n sterk beginsel gehuldig deur liberale universiteite soos UK in 
protes teen staatsinmenging in die outonomie van die universiteit. Intussen het die 
praktiese opvattings van akademiese vryheid binne die universiteit self ontwikkel 
en verander, iets wat by UK al met die Conor Cruise O'Brien-krisis in 1986 geblyk 
het. Die offisiële retoriek van die universiteit was nie meer in pas met die praktyk 
van universiteitsbestuur in 'n konteks waar die bedreigings vir akademiese vryheid 
intern eerder as ekstern van aard geword het nie. Ek het hierdie nuwe problematiek 
deur ’n gevallestudie van die interne ontwikkelinge by UK ondersoek asook in 'n 
meer algemene kritiese stellingname (Du Toit 2000c).” 

Teen dié agtergrond het ek betrokke geraak by werkswinkels van Nico Cloete 
en Centre for Higher Education Transformation (CHET), en toe vanaf 2006 by 
'n studieprojek getiteld Higher Education, Institutional Autonomy and Academic 
Freedom (HEIAAF) van die Raad vir Hoër Onderwys (CHE) onder leiding van 
Saleem Badat. Dit het hoëvlak werkswinkels, navorsingsprojekte en verslae behels 
waar die hele problematiek van universiteitsbestuur, outonomie en akademiese 
vryheid op ’n sistematiese wyse aan die orde gestel is. In verskillende bydraes het 
ek argumenteer dat akademiese vryheid nie meer soos onder apartheid met die 
institusionele outonomie van die universiteit vereenselwig kan word nie, maar 
eerder bedreig word deur die etos van universiteitsbestuur wat al sterker prioriteit 
aan 'n besigheidsmodel as aan akademiese waardes aandag gee.” Daarnaas het ek 
ook verskillende oorsigtelike artikels oor die problematiek van Suid-Afrikaanse hoër 
onderwys vanuit ’n perspektief van akademiese vryheid en sosiale regverdigheid 
publiseer.” Dit het eintlik gevloei uit die twee lesings wat ek (Du Toit 2007b) in 
Durban gelewer het. Ongelukkig het die HEIAAF-projek self op die ou end in 
burokratiese politiek verval en het die finale verslag nie voldoen aan die verwagtings 


61 Vir vroeëre werk in die opsig, kyk Du Toit (1996b en 2000b). 

wat deur die projek gewek is nie. Ek moes met ’n kritiese analise van die HEIAAF- 
verslag as repliek volstaan (Du Toit 2013a). 


PD: Hoe sou jy jou opvatting oor die aard en belang van akademiese vryheid in die 
huidige Suid-Afrika saamvat? 


AduT: Akademiese vryheid is 'n spesifieke en gekompliseerde begrip. Graeme Moodie 
(1996) onderskei drie basiese komponente: “Scholarly freedom’, “academic rule” en 
“institutional autonomy”. Die gangbare opvatting van akademiese vryheid as vryheid 
van spraak vir akademici is 'n basiese misvatting. Akademiese vryheid veronderstel 
natuurlik ’n konteks waarin algemene vryheid van spraak erken word, maar dit is 
belangrik om te begryp dat akademiese vryheid juis sekere beperkings op vryheid 
van spraak impliseer. Vryheid van navorsing en vryheid van onderrig (die twee 
fundamentele beginsels van “scholarly freedom”) vereis naamlik bepaalde dissiplinêre 
kontroles in terme van akademiese self-bestuur (“academic rule”) soos dit in en 
deur wetenskaplike verenigings, departemente, fakulteite of die akademiese senaat 
van 'n universiteit bepaal word. In dié sin is akademiese vryheid ’n aangeleentheid 
vir ingewydes (daarom die sentrale belang van ewekniebeoordeling in akademiese 
keuring). Niemand — nóg die staat, nóg die kerk, nóg die sakewêreld — kan van buite 
vir akademiese navorsers en dosente voorskryf wat in hul onderskeie dissiplines 
aanvaarbaar is of nie. Vir navorsing en onderrig om in die moderne wêreld te floreer 
is aansienlike hulpbronne van elders nodig. Die tyd waarin navorsingsinstitute en 
universiteite as periferale elite-instellings hulle eie ding kon doen is verby. Ons leef 
in die tyd van “big science” en van universiteite wat algemeen toeganklik moet wees. 
Gespesialiseerde navorsing en hoër onderwys vereis substantiewe befondsing van 
die staat en die samelewing waaroor daar ook behoorlike rekenskap vereis kan en 
moet word. Hoerym die noodsaak van akademiese vryheid vir navorsing en onderrig 
met die ewe noodsaaklike toerekenbaarheid (“accountability”) daarvan aan die 
samelewing en die staat? 

Tot ongeveer die 1980's was daar 'n onderliggende sosiale pakt in Westerse 
lande wat universiteite 'n groot mate van outonomie gewaarborg het, selfs ondanks 
die opkoms van sogenaamde “big science” en die grootskaalse uitbreiding van hoër 
onderwys. Maar met die neo-liberale besigheidsgeoriënteerde revolusie het dit ook 
in die universiteite tot 'n einde gekom. Ironies genoeg het die akademiese anti- 
apartheid boikotte die impak daarvan op Suid-Afrikaanse universiteite vertraag en 
het dit onseersin die 1990'sgetref. Watnodigis,is'nnuwesosialepaktwatakademiese 
vryheid kan waarborg, ook teen die interne bedreiging van universiteitsbesture 
wat tot 'n besigheidsmodel bekeer is. In my omvattende navorsingsartikel vir die 
HEIAAF-projek het ek (Du Toit 2007a) die noodsaaklikheid van so ’n hernieude 

sosiale pakt analiseer. In samelewings soos Frankryk, Duitsland en China is daar 
tradisioneel ’n hoé agting vir intellektuele werk, maar in ander samelewings bly 
vorme van anti-intellektualisme bepalend. Ons in Suid-Afrika is verder in die 
komplekse situasie vasgevang dat tot die mate waarin daar intellektuele tradisies 
bestaan, dit met ons koloniale agtergrond verbind word. So sien histories-Engelse 
universiteite hulleself as voorposte van Oxford en Harvard — en meet en oriënteer 
hulleself daaraan. Hoewel sommige histories-Afrikaanse universiteite oor 'n 
agtergrond van meer plaaslik gevestigde en selfstandige intellektuele tradisie en 
instellings beskik, het dit om verstaanbare redes met die erfenis van apartheid 
verstrengel geraak. 

Die naaste wat ons aan so ’n nuwe sosiale ooreenkoms as raamwerk vir hoër 
onderwys en universiteitbestuur gekom het, was met die inklusiewe projek rondom 
die National Commission on Higher Education (NCHE) in die vroeë 1990's. Daar 
is intensief gedebatteer oor die beginsels en riglyne wat as basis vir hoër onderwys 
in die nuwe post-apartheidbedeling kon geld. In 'n sekere sin was die NCHE-proses 
op die terrein van hoër onderwys in daardie jare soortgelyk aan die WVK-proses 
en die nuwe grondwet. In opdrag van Higher Education South Africa (HESA) het 
ek dit in 'n omvattende studiestuk rekonstrueer en analiseer.” Die groot beginsel 
hier was samewerkende bestuur (“cooperative governance”) — in teenstelling met 
die tradisionele hiërargiese stelsel. Hiervolgens sou die hoër onderwys werk op 'n 
beginsel en praktyk van 'n verskeidenheid van sektore wat met mekaar as gelykes 
onderhandel. Ongelukkig het dié beginsel weer voor die bestaande hiërargieë 
geswig, maar van tyd tot tyd duik dit weer op. In die algemeen is die beginsel 
van koöperatiewe bestuur van die 1990's egter deur minder of meer verligte of 
reaksionêre vorme van besigheidsgeoriënteerde bestuur (“managerialism”) by die 
universiteite vervang. 


PD: Ek wil nou afsluit met die metode waarvolgens jy nog altyd filosofie gedoen 
het. As ek reg hoor moet filosofie vir jou prakties wees? Hier is dit weer die ou 
Hegeliaanse waarheid dat filosofie laat op die toneel kom, maar dat dit ook iets is 
wat uit jou praktyk na vore kom. Hoe word jy deur 'n kwessie of tema aangespreek? 


AduT: Ek sou dink dat byvoorbeeld my werk oor die WVK-proses en ook oor die 
problematiek van akademiese vryheid inderdaad demonstrasies van Hegeliaanse 
terugskouende refleksies op deurleefde praktiese ervarings is. As akademikus het 
ek my hele loopbaan aan onderrig en navorsing in die universiteitskonteks gewy; 
in eerste instansie was dit egter sonder 'n behoorlike begrip van die onderliggende 

beginsels en veranderinge wat ook my eie aktiwiteite bepaal het. Dit was vir my 
'n openbaring om later sistematiese navorsing oor akademiese vryheid en die 
ontwikkeling van die universiteitswese te doen en so ook my eie plek daarin beter 
te kan verstaan. Dieselfde geld my latere werk oor die WVK-proses. Ek was destyds 
intens betrokke by die voorbereiding en beplanning van die WVK en het die proses 
van naderby gevolg, maar in groot mate is mens gewoon saamgesleur en oorweldig 
deur dié komplekse problematiek. Tans (2015) is ek besig met `n omvattende 
navorsingsprojek oor die agtergronde van die amnestie-onderhandelinge tydens 
die oorgangsperiode en die ontstaansgeskiedenis van die WVK en sy amnestie- 
proses.” Dit gaan oor gebeure waarby ekself ten nouste betrokke was. Ek word 
egter telkens weer verras om te ontdek tot watter mate ek destyds nie behoorlik 
begryp het wat presies op die spel was en hoe verskillende aspekte en gebeure met 
mekaar verband gehou het nie. 

In Hegeliaanse sin is dit inderdaad eers agteraf, as die skemer val en die uil van 
Minerva sy vlerke sprei, dat die groter patrone en onderliggende beginsels van 
beslissende gebeure behoorlik duidelik word. Dit geld ook vir akademiese navorsing 
en publikasies. In 2010 het ek ’n uitgebreide resensie-artikel oor Stolten se werk 
oor kollektiewe herinnering in Suid-Afrika geskryf. Dié werk bied ’n terugblik op 
en oorsig van veral die revisionistiese literatuur wat in die 1970's en 1980's so 'n 
groot impak op die Suid-Afrikaanse geskiedskrywing en politieke teorie gehad het 
— en waardeur ek ook in hoë mate beinvloed is. Agteraf beskou kom dit tans egter 
heel anders voor, en beter in perspektief. Sal ons maar sê dat hierdie artikel van my 
(Du Toit 2010b) ook 'n soort erkenning van my eie Hegeliaanse agtergrond was? 


PD: Baie dankie vir die gesprek André, maar meer nog, dankie vir jou bydrae en 
inspirasie oor baie jare. 

DIE REFORMATORIES - 
WYSGERIGE TRADISIE EN 
N NIE-REDUKSIONISTIESE 
ONTOLOGIE 


Hierdie gesprek met Danie Strauss is oorspronklik in Januarie 2000 gevoer, 
in 2005 en 2010 aangevul, en in November 2014 vir doeleindes van hierdie 
publikasie afgerond. Danie Strauss is op $ Mei 1946 in Bloemfontein gebore en 
was vanaf 1971 tot 2011 aan die Universiteit van die Vrystaat verbonde. Hy was 
vanaf 1977-1998 professor en hoof van die Departement Filosofie, dekaan 
van die Fakulteit Geesteswetenskappe (1998-2001) en senior professor in die 
Geesteswetenskappe (2002-2011). Sedert 2012 is hy emeritus professor in filosofie 
aan die Universiteit van die Vrystaat en navorsingsgenoot in die Departement 
Filosofie van die Noordwes-Universiteit se Potchefstroomkampus. In 1989 het 
hy die Stalsprys vir Filosofie, en in 2008 die N.P. van Wyk Louw-prys vanaf die 
Suid-Afrikaanse Akademie vir Wetenskap en Kuns, ontvang. In 2011 het hy 'n 
toekenning ontvang vir sy Philosophy: Discipline of the Disciplines (2009) 
as die mees konstruktiewe bydrae tot die uitbouing van die sistematiek van die 
Reformatoriese wysbegeerte. Dié prys is tydens 'n internasionale konferensie van 
die Stichting Reformatorische Filosofie in September 2011 by die Vrije Universiteit 
in Amsterdam aan hom oorhandig. 

1. Agtergrond 


Pieter Duvenage (PD): Danie, waar kom jou belangstelling in die filosofie vandaan? 
Ek weet dat jou oupa aan moederskant, D.F. Malherbe, en jou pa, die bekende 
Herman ]. Strauss, diep spore by die Universiteit van die Vrystaat getrap het. As ek 
moet raai, as inleidende vraag, dan het jou familie-agtergrond sekerlik tot jou 
aanvanklike belangstelling en uiteindelike loopbaan in die filosofie bygedra? 


Danie Strauss (DS): Waarskynlik direk, maar die interessante is dat my pa my 
nooit filosofie probeer leer het nie. Eers in standerd nege, toe ek hom vra oor die 
leuse van die Franse rewolusie (vryheid, gelykheid en broederskap) vanuit my 
geskiedenisklas, het hy vir my 'n paar dinge oor die rewolusionêre demokrasie van 
Rousseau en die liberalisme van Locke vertel. Toe ek antwoord dat ek dit nie in die 
geskiedenisboek vind nie, het my pa my na sy filosofiese boeke verwys. Toe ek hom 
vra “wat is filosofie?” het hy vir my so ’n fassinerende antwoord gegee dat ek verder 
daarin begin delf het. Dit het my altyd getref dat my pa 'n analities-deurdagte opinie 
oor alles gehad het, en ek het gedink dat hy 'n weloorwoé en wyse mens was. Die feit 
van wysgerige insigte in sy opinie het my eers getref toe ek self die belangstelling 
ontwikkel het. 


PD: Kan 'n mens praat van 'n Bloemfonteinse tradisie in die filosofie? Ken jy die 
geskiedenis van die departement hier? Ek weet Nico Diederichs is in 1933 hier 
aangestel, en voor hom was daar T.M. Forsyth." Was hy die begronder van filosofie 
by die Grey-universiteitskollege? 


DS: Ek weet nie of hy die begronder was nie, maar my oupa (D.F. Malherbe) het die 
ou geslag Engelse filosowe (soos Forsyth) hier beleef: Jy weet, toe my pa na sy studie 
in Nederland (1938) na Suid-Afrika teruggekom het, was daar akademici aan die 


1 Thomas Miller Forsyth (1871-1958) is in Edinburgh gebore en is ook daar oorlede. Na hy 
assistent en dosent in logika en metafisika aan die St. Andrews Universiteit (1905-1911) 
was, is hy as professor op Stellenbosch aangewys. Die aanbod is egter teruggetrek en 
NJ. Brimmer is aangestel. Forsyth was toe van 1911-1933 professor in filosofie aan die 
Grey Universiteitskollege in Bloemfontein (later Universiteitskollege van die Oranje- 
Vrystaat). Na sy aftrede was hy ook by Rhodes (1941-1944) 'n dosent en het Suid-Afrika 
teen die middel-1950’s verlaat. Vir sy bekendste werke, kyk Forsyth (1910 en 1952). 

2 D.F. Malherbe (1881-1969) het sy doktorsgraad in taalkunde aan die Universiteit Freiburg 
behaal en is in 1910 as professor in moderne tale aan die Grey-universiteitskollege aangestel. 
In 1918 is hy as hoogleraar in Afrikaans aangestel en was ook vir 'n tydperk rektor. Hy was 
verder as skrywer van romans en as digter bekend. Malherbe het vyf eredoktorsgrade en drie 
Hertzogpryse ontvang. Vir verdere biografiese besonderhede, kyk B. Kok (1981: 358-362). 
Vir sy interpretasie van Malherbe, kyk Strauss (2014). 

destydse Universiteitskollege van die Oranje-Vrystaat (UKOVS) wat totaal apaties 
teenoor die Reformatories-wysgerige tradisie gestaan het. Prof. J. De W. Keyter het 
my pa probeer uitwerk deur die paar lesings wat my pa deeltyds by sosiologie gegee 
het te beëindig. Die implikasie was dat 'n dosent wat minder as twaalf lesings per 
week gee afgedank word. My pa het toe na die professor in filosofie, G.H.T. Malan, 
gestap en gesê dat hy nou nie meer verder hier sal kan werk nie. Malan het egter gesê 
dat dit nie reg is nie en dat alle standpunte in die wetenskap hier verteenwoordig 
moes word. Met die aantal lesings wat hy toe vir my pa in staatsfilosofie gegee het, is 
sy akademiese loopbaan gered. 

Wat die filosowe betref was Nico Diederichs nie 'n verteenwoordiger van die 
Reformatories-wysgerige tradisie nie.’ In die 1930's het die gees van die Italiaanse 
filosofie en die nasionaal-sosialisme hom in hul greep gekry. In 1938 het hy my pa 
in Amsterdam aangetref en gesê: “Wat sit jy jou tyd hier en mors in Nederland? 
Ek is op pad Duitsland toe, want Hegel is die filosoof van die toekoms.” Sy posisie 
was volkome volksidealisties. Jy sien dit in die boekie, Ons Republiek, wat hy saam 
met J.A Coetzee en Piet Meyer uitgegee het (Coetzee, Meyer en Diederichs 1941). 
Jy sien hier hoe hulle van Paul Kruger 'n revolusionêre demokraat maak — dit was 
op die spoor van iemand soos Gey van Pittius.* Dan kry jy die Gereformeerdes soos 
D.W. Krüger (1961) wat Kruger weer 'n Calvinis maak. Die enigste gebalanseerde 
uitspraak wat ek in die verband gekry het, was in ’n artikel van Wykpema in die 
destydse Tydskrif vir Historiese Studies waar hy aantoon dat Paul Kruger, wat die 
volkstemgedagte betref, op albei lyne staan. Ek het dit later gekontroleer en dit 
was toe inderdaad so. Kruger het al vier kere waar hy in sy verkiesingsmanifes ’n 
toespraak gelewer het, gesê dat hy in die stem van die volk die stem van God erken. 
By Kruger het daar dus 'n sekere gemengdheid bestaan. Daarom bly dit interessant 
om die beinvloeding wat met histories samevloeiende lyne gepaard gegaan het op te 
merk. Ek het Diederichs se volksideologiese lyn nog by 'n kongres op Potchefstroom 
in 1975 gehoor. 


PD: Ek stel baie belang in die denkwêreld van Diederichs en sy tydgenote — en dit 
was natuurlik nie 'n homogene wêreld nie. Dalk kan mens hierdie geslag Afrikaners 


3 Nicolaas J. Diederichs (1903-1978) het sy doktorsgraad, met die tema Vom Leiden zum 
Dulden, in 1929 in Nederland behaal. Hy was vanaf 1933 tot omstreeks 1940 professor in 
die wysbegeerte aan die Universiteitskollege van die Oranje-Vrystaat. In hierdie tyd skryf hy 
'n werk oor die volkebond, nasionalisme (Diederichs 1936) en kommunisme (Diederichs 
1938). Later, 1948-1978, was hy parlementslid, Minister van Finansies en Staatspresident 
(1975-1978). 

4 Dr. Piet Meyer (1909-1983) was van 1958-1981 hoof van die SAUK-raad gewees. Vir sy 
outobiografie, kyk Meyer (1984). 

kulturele entrepreneurs of volksdenkers noem. Dit is interessant hoe hulle by 
Tukkies, Potchefstroom, Stellenbosch en Bloemfontein na vore tree. In baie gevalle 
het dit te doen met die oorgang van Engelse na Afrikaanse filosowe (by Tukkies 
volg Hugo vir Macfadyen op en by Bloemfontein kom Diederichs in die plek van 
Forsyth). In die dertigerjare, so lyk dit my, is daar die volgende Afrikaanse filosowe 
werksaam: Op Stellenbosch is Brimmer, en by Tukkies is Hugo en Rautenbach. 
By Potchefstroom is Stoker en L.J. du Plessis, en by Bloemfontein is Diederichs. 
Van almal is dit net Potchefstroom wat in daardie stadium in die Reformatories- 
wysgerige tradisie geplaas kan word.” By ander Afrikaanssprekendes, soos Smuts 
met sy holisme, het die Engelse staatkundige denke weer 'n invloed gehad.” 

Om na Bloemfontein terug te keer: wie het vir Diederichs opgevolg en hoe het 
die Reformatories-wysgerige rigting hier ingang gevind? 


DS: Wat die filosowe betref is Diederichs deur G.H.T. Malan opgevolg. Hy was ’n 
gesiene persoon gewees, maar was nie deel van die Reformatories-wysgerige tradisie 
nie.” Eers met E.A. Venter, my pa en Pieter de Bruyn Kock se aanstelling het die 
tradisie vanaf die vroeë 1950's gevestig geraak." 


2. Voorgraadse studie 


PD: Goed, voor ons by die Reformatories-wysgerige denktradisie uitkom wil ek eers 
by jou studiejare in die filosofie verpoos. Na jou matrikulasie aan die Hoërskool 
Sentraal (1963) en weermagopleiding (1964) is jy toe na die plaaslike universiteit 
(1965). Het jy met `n BA begin of is jy een van daardie mense wat toevallig, via 'n 


$ Vir 'n belangrike driedelige werk in hierdie opsig, kyk H.G. Stoker en FJ.M Potgieter 
(1935-1941). In laasgenoemde was J.D. Vorster saam met Stoker redakteur. 

6  OorSmutsseholisme,kyk Smuts (1926), A.P. du Toit (1987:463-474) en Van Meurs (1997). 

7 Inligting oor G.H.T. Malan is skraps, maar hy is vermoedelik aan die einde van die 19de 
eeu gebore en was reeds in die 1920's verbonde aan die Departement Filosofie by die 
Universiteit van Kaapstad. Later het hy in 'n logiese-positivistiese rigting geswaai en sy 
loopbaan vanaf die vroeë 1940's tot die vroeë 1950's aan die Universiteitskollege van die 
Oranje-Vrystaat afgesluit. 

8 E.A. (Rassie) Venter (1914-1968) was professor in wysbegeerte aan die Universiteit van die 
Oranje-Vrystaat (UOVS) vanaf 1952-1968. Vir ’n biografiese beskrywing, kyk H.J. Strauss 
(1987: 838). Vir twee van sy werke, kyk Venter (1955 en 1970). Vir 'n verteenwoordigende 
werk van H.J. Strauss (1912-1995), kyk Strauss (1953). Oor Kock, kyk voetnota 10. Vir 'n 
kritiek op die Reformatories-wysgerige tradisie by H.J. Strauss en E.A. Venter, kyk Eloff 
(2014). Vir sy kommentaar op Eloff, kyk D.F.M. Strauss (2015). 

9 Vir sy eerste akademiese artikel wat met sy eerstejaar op universiteit verskyn het, kyk 
Strauss (1965). 

ander studierigting, by die filosofie uitgekom het? Was daar dosente wat jou met 
hulle kennis en styl beinvloed het? 


DS: Dis reg, daar is altyd sulke mense. Ek moet sê my beste dosent was die een in 
wiskunde, prof. Ben de la Rosa. Ekhet altyd gesê dat as hy iets aan iemand verduidelik 
het dan moet daardie persoon dom wees as hy dit nie verstaan nie. Hy was die beste 
“verduideliker” wat ek ooit raakgeloop het. In die filosofie was dit gou 'n geval dat ek 
in die oorspronklike bronne, wat my gefassineer en geinspireer het, begin delfhet. In 
hierdie opsig was ek vanuit die staanspoor met die Reformatories-wysgerige tradisie 
gekonfronteer en dit het my gehelp om baie moontlikhede en insigte te ontgin. 


PD: Dit bring ons by die Reformatories-wysgerige tradisie uit — ’n denkskool met ’n 
lang geskiedenis in Suid-Afrika. Dit is wel bekend dat hierdie tradisie deur die loop 
van die twintigste eeu by Potchefstroom (Stoker en sy opvolgers) en Bloemfontein 
(E.A. Venter, Herman ]. Strauss en P. de B. Kock) gevestig is. Dit is 'n denktradisie 
wat nou met die Afrikaners en die Protestantse Christelike tradisie verweef is. 
Hieroor sou ’n mens lank kon praat. Ek wil met verwysing na jou voorgraadse jare 
vra wat dit in hierdie tradisie is wat jou aangegryp het? Was dit jou leermeesters in 
die filosofie, jou pa, of bepaalde godsdienstige ervaringe? Wat het daartoe bygedra 
dat hierdie tradisie by jou so sterk neerslag gevind het? 


DS: Wel, in ons gemeente was daar dr. M.T.S Zeeman, en later het ek besef dat hy in 
dieselfde tradisie as my dosente in die staatsfilosofie en filosofie gestaan het. Daar was 
dus nie ’n diskontinuiteit tussen hom en hulle nie. Prof. P. de B. Kock was ook een 
van my filosofie dosente, maar hy was nie meer in die fleur van sy lewe nie.” Wat ek 
wel kan onthou is dat hy 'n besonderse woordkunstenaar was en heerlik en pakkend 
kon skryf. My pa het weer 'n wonderlike en skerp analitiese vernuf gehad, maar hy 
het nie self veel geskryf nie. Met hom kon jy dikwels in gesprek tree en argumente 
toets. Uiteindelik was die insigte wat ek verkry het, en ek dink dit het my die sterkste 
van die Reformatoriese wysbegeerte aangespreek, dat dit ’n nie-reduksionistiese oog 
gehad het vir die ryke geskakeerdheid van die skepping, aan jou in 'n nie-absolute en 
voorlopige sin gee, en in beginsel van eensydige skeeftrekkings bevry is. Dit beteken 
dat jy aan 'n oorspronklike verskeidenheid aandag gee en dat jy byvoorbeeld nie, 
soos Karl Marx, moraal, reg en geloof aan die hand van die histories-ekonomiese 


10 Pieter de Bruyn Kock (1913-1977) was vanaf 1968 tot 1977 professor en hoof van die 
Departement Wysbegeerte aan die Universiteit van die Vrystaat. Vir sy meesters- en 
doktorsgrade kyk Kock (1954 en 1958), en vir twee van sy later werke, kyk Kock (1973 
en 1975). 

onderbou van ’n samelewing hoef te verklaar nie.'' Sodoende kan jy die uniekheid 
van elke verskynsel na waarde skat. 


3. Nagraadse studie 


PD: Goed, jou nagraadse studies. Is dit waar dat 'n boek, wat jy as voorgraadse 
student geskryf het, vir julle honneursklas voorgeskryf is? 


DS: 'n Boekie wat ek in my derde jaar gepubliseer het (Strauss 1967), is inderdaad 
deur prof. Kock in my honneursjaar (1968) voorgeskryf. Dit was weliswaar nie ’n 
substansiéle boekie nie, maar hy het dit geprys. Professor Kock het reeds in my 
tweede jaar gesé dat dit uiters belangrik is om die implikasies van jou wysgerige 
onderskeidinge na die vakwetenskappe deur te trek — iets wat Dooyeweerd ook in 
die voorwoord van een van sy werke stel. My interesse in die natuurwetenskappe 
en bepaalde vakwetenskappe het my reeds op voorgraadse vlak hieroor laat nadink. 
Ek het die genoemde boekie (oor die taalkunde) gepubliseer en in my tweede jaar 'n 
voordrag oor die wysgerige grondslae van die wiskunde by 'n filosofiese studiekring 
gelewer. Dit het my al hoe meer en meer gefassineer, sodat ek in my honneursjaar 
tien of twaalf sistematiese perspektiewe uitgewerk het wat betrekking het op die 
wysgerige fundering van die verskillende vakwetenskappe. Die punt was om te kyk 
op watter wyse is filosofie en filosofiese onderskeidinge funderend of grondliggend 
vir wat in die vakwetenskappe soos die natuurwetenskappe (fisika, biologie) en die 
geesteswetenskappe (sielkunde, staatsleer en dies meer) gebeur. 

My meestersgraad het gevolglik oor die breë tema van wysbegeerte en die vak- 
wetenskappegehandel — waar ek’n stuk of twaalf perspektiewe (sistematies-wysgerige 
onderskeidinge) geneem het en aan die hand daarvan die funderingsverhouding 
tussen wysbegeerte en die vakwetenskappe belig het. Byvoorbeeld, die vraag na 
eenheid en verskeidenheid in die skepping is ’n filosofiese vraag waaraan geen 
vakwetenskap ontkom nie. Een van hierdie sistematiese temas het gehandel oor dit 
wat in 'n begrip saamgevat kan word en dit wat begripsvorming te bowe gaan en slegs 
idee-matig, met behulp van sogenaamde grensbegrippe, benader kan word. Hierdie 
meestersverhandeling (Strauss 1969) van my is in 1970 gepubliseer. My proefskrif 
aan die Vrije Universiteit van Amsterdam, getiteld Begrip en Idee, is drie jaar later in 
Nederland gepubliseer (Strauss 1973). 


11 Oor Marx, kyk Strauss (1989a). 
12 Vir 'n ander werk tussen sy meesters- en doktorsgraad, kyk Strauss (1971). 

PD: Kan jy my meer vertel van jou doktorale studies in Nederland? 


DS: Eintlik het alles al in my derde jaar (1967) begin toe prof. Hendrik Van Riessen, 
destyds hoogleraar in filosofie by die Vrije Universiteit van Amsterdam (VUA), 
Suid-Afrika besoek het.” My gesprek met hom was die mees fassinerende wat ek 
tot op daardie stadium met enigeen gevoer het. Hy was, vir my, in daardie stadium 
op die voorpunt van die Europese tradisie. Ek het dan ook uiteindelik by hom aan 
die VUA gepromoveer. Met 'n sogenaamde kennismakingsbeurs van die VUA is ek 
en my vrou in Desember 1969, net na ons troue, per boot na Amsterdam waar ek 
die doktoraalprogram ('n driejaarprogram — normaalweg tien tentamens wat elk 
drie maande in beslag sou neem), in een jaar (1970) cum laude voltooi het. Ek het 
toe as senior lektor na Bloemfontein teruggekeer, maar het gelukkig verlof gekry 
om my proefskrif in 1973 in Nederland af te rond. Dit was op die laaste nippertjie, 
want daarna kon ’n mens weens die internasionale reaksie teen apartheid nie 
meer 'n Nederlandse beurs kry nie. Soos vermeld was die fokus van my proefskrif 
die onderskeiding tussen begripskennis en begripstransenderende idee-kennis." 
My benadering daarin vloei voort uit 'n oortuiging wat ek nou nog huldig, naamlik 
dat alle sinvolle wysgerige arbeid ten minste drie perspektiewe moet verreken: 
eerstens moet jy aandag skenk aan die geskiedenis van ’n probleem; daarna moet 
jy van die sistematiese onderskeidinge waaroor dit gaan rekenskap gee; en laastens 
moet jy kyk na die vakwetenskaplike implikasies van die eerste twee punte. As jy al 
drie doen, dan word die filosofie op ’n sinvolle wyse beoefen. 


PD: Ek sou dus kon sé dat daar ’n noue band tussen jou meesters- en doktorsgraad 
bestaan? Dit lyk ook vir my dat jy nog altyd gefassineer is deur die strukture 
(of kosmos of groter geheel) waarbinne ons onsself bevind. Kan ek die woord 
ontologie of dalk kosmologie hier gebruik? 


DS: Ja, die erkenning van die aard van die filosofie as ’n soort funderende 
totaliteitswetenskap leef in verskillende wysgerige tradisies, en dit kom ook in 
die Reformatoriese tradisie van Dooyeweerd en Vollenhoven voor. Die terme 
ontologie en kosmologie is bloot wisselterme vir hierdie soort totaliteitswetenskap. 
Terselfdertyd is dit egter die dinamiek en openheid wat in hulle denke opgesluit 


13 Hendrik van Riessen (1911-2000) het sy doktorsgraad in 1949 met die proefskrif “Filosofie 
en tegniek” behaal. Nadat hy in 1951 by Delft aangestel is, het hy in 1964 vir Vollenhoven 
as professor in sistematiese wysbegeerte en kultuurfilosofie aan die Vrije Universiteit van 
Amsterdam opgevolg. Hy het in 1981 afgetree. 

14 Insyproefskrif (Strauss 1973) ondersoek hy een van die veertien sistematiese onderskeidinge 
van sy meestersstudie, “Wysbegeerte en vakwetenskap” (Strauss 1969) in groter detail, 
naamlik die onderskeid tussen begrip en idee. 

lê wat jou in staat stel om ’n kritiese houding teenoor dié elemente van 'n 
erfenis waarmee jy nie kan saamleef nie in te neem. Die magtigste wapen in die 
wetenskaplike kennisveld is dat die filosoof of wetenskaplike eerstens moet aantoon 
waar die skoen druk, met ander woorde, waar daar innerlike teenstrydighede — 
immanente kritiek — is. As jy dit verantwoord het, is jy tweedens verplig om ’n 
alternatiewe antwoord voor te stel en dan terselfdertyd, as jy eerlik is, die antwoord 
aan dieselfde immanente kritiek te onderwerp. Eers op daardie punt kan ons ’n 
stukkie denkvooruitgang boekstaaf. Anders, as jy bloot met die teenoorgestelde 
kom en ons sit met die situasie van ek sê dit, en jy sê dat, dan is die volgende vraag 
sekerlik maar: “So what?” 

Om terug te kom by my verdere ontwikkeling. Sedert 1978, nadat prof. Kock 
oorlede is, het ek en my kollega Johann Visagie dikwels oor die Reformatories- 
wysgerige denktradisie gesels.” Hy is ’n buitengewoon analitiese en skerpsinnige 
persoon en op 'n stadium het ons gesê dat as jy alles wat ons hier besin en versin het 
in 'n boek sou stel, dan sou ’n mens ’n boek van feitlik 2 000 bladsye moes skryf."° 
Daar was ’n geweldige dinamiek in daardie soort gesprekke wat geen ruimte vir 
klakkelose epigone gelaat het nie. 


4. Die Reformatories-wysgerige denktradisie 


PD: Goed, noudat ons oor jou studiejare gesels het wil ek meer spesifiek uitkom by 
die Reformatories-wysgerige tradisie in Bloemfontein wat jou so grondig gevorm 
het. Natuurlik lê die wortels daarvan in die Gereformeerde tradisie van Calvyn, maar 
daar moet sekerlik ander figure wees.” In die negentiende eeu is daar Kuyper en in 
die twintigste eeu figure soos Dooyeweerd en Vollenhoven soos jy reeds genoem 
het. Kan jy ons help om om hierdie tradisie beter te verstaan? 


15 Vir sy intreelesing as professor in filosofie, kyk Strauss (1979). Danie Strauss was ook twee 
geleenthede president van die Wysgerige Vereniging van Suider-Afrika (1987-1988 en 
2002-2003). Vir drie oorsigte van enkele Westerse filosowe vir studente in die wysbegeerte 
en opvoedkunde in die tyd, kyk Strauss, Smit en Schoeman (1978a, 1978b en 1980). 

16 PJ. (Johann) Visagie (gebore 1948) was vanaf 1998 tot 2011 professor en hoof van die 
Departement Filosofie by die Universiteit van die Vrystaat. Vir sy meesters- en doktorsgraad, 
kyk Visagie (1970 en 1983). Vir enkele van sy artikels in die navorsingsprogram 
Diskoersargeologie, kyk Visagie (1988, 1996, 1998, 2004 en 2005.) 

17 Oor Calvyn (1509-1564) en sy belangrikste werk (Calvyn 1931) kyk die Afrikaanse 
interpretasies van E.E. van Rooyen (1935: 17-35), J.D. du Toit (1935: 36-47) en E.A. Venter 
(1972). Kyk verder die spesiale uitgawe van Tydskrif vir Geesteswetenskappe 49(3) met 'n 
bydrae van D.F.M. Strauss (2009b: 397-409). 

DS: Ek dink 'n mens kan hier twee dinge sê. Aan die een kant is die Protestantse 
lyn wat na Augustinus teruggaan en dan tydens die Reformasie vorm kry. Calvyn 
het soos talle kinders van sy tyd nog aan sekere aspekte van die Rooms-Katolieke 
erfenis vasgeklou; byvoorbeeld dat die liggaam die kerker van die siel is. Calvyn het 
egter 'n besonderse besef gehad van die interafhanklikheid van alles wat deur God 
geskape is, en van die Augustiniaanse gedagte van die menslike hart wat onrustig is 
totdat dit by God rus vind. Verder het Calvyn ’n interessante perspektief gehad waar 
hy tussen die Wetwoord (skeppingsorde) en die Skrifwoord (die Bybel) onderskei. 
Kuyper het hierdie insig voorgesit deurdat hy daarop gewys het dat ons onder die 
Wet van God nie bloot die tien gebooie en seremonies moet verstaan nie, maar die 
ryke verskeidenheid van verordeninge wat God vir sy skepping gestel het. Wanneer 
ons oor samelewingsvorme praat gebruik hy die idee van die aard-eie lewenswet 
van sosiale instellinge wat ook met die uitdrukking soewereiniteit-in-eie-kring (soos 
deur Groen van Prinsterer in breë trekke voorafgegaan) aangedui word. Dit dui 
op die unieke eie geaardheid van die staat, kerk en gesin as lewensfere en dat jy nie 
die een aan 'n ander ondergeskik moet stel nie.” Hierdie gedagte gaan ook terug 
na Johannes Althusius (1563-1638) se geskrif Politica Metodice Digesta (1603). 
Althusius het, vir die eerste keer in die Westerse geskiedenis, die dubbele dilemma 
van die samelewing as bloot die optelsom van enkelinge (soos atome) óf een of 
ander hoogste samelewingsgeheel wat alle ander samelewingvorme as dele omvat te 
bowe gekom. Die geheel-dele-skema staan ook as holisties of universalisties bekend, 
en in terme daarvan sal jy kan sê dat die kerk, skool, gesin en bedryf almal onderdele 
van die staat is — soos Helvetius (1715-1771) aangevoer het. Aan die ander kant het 
jy in die kerk 'n kerkstruktuur en in die bedryf 'n bedryfstruktuur en dit kan nie deel 
van die staat wees nie. Althusius wys dus op wette wat tot verskillende sfere in die 
samelewing hoort. 

Jy kan ook verwys na nie-Christelike strominge soos die neo-Kantianisme en 
die fenomenologie (van Husserl). Dooyeweerd was ’n regsfilosoof wat deur die 
Duitse tradisie beïnvloed is — ’n tradisie wat deur sinvolle, geordende nadenke 
en besinning gekenmerk word. Dit is dus te verstane dat hy ’n sin vir sistematiese 
denke sal hê. In die regsfilosofie waarmee hy destyds gekonfronteer is, kry jy die 
neo-Kantiane (Rudolph Stammler) wat manjifieke sistematiese werke geskryf het. 
Deur hul toedoen is Dooyeweerd met die probleem van begripsvorming in die 


18 Guillaume Groen van Prinsterer (1801-1876) was 'n anti-rewolusionére nasionale politikus 
en historikus van 19de eeuse Nederland. In 1846 verskyn sy Handboek der Geschiedenis van 
het Vaderland en in 1847 sy hoofwerk Ongeloof en Revolutie. Abraham Kuyper (1837-1920) 
was 'n Nederlandse teoloog en politikus. In die periode 1901-1905 was hy eerste minister 
van Nederland. 

regswetenskap gekonfronteer.” Tydens my studentejare in Nederland het ek op 'n 
dag 'n kassetband geneem en vir Dooyeweerd dieselfde vraag gevra, naamlik: Hoe het 
hy by die besondere insig van die soewereiniteit-in-eie-kring van die verskillende 
werklikheidsaspekte uitgekom? Ek het gedink hy gaan die vraag antwoord en dan 
kan ek die volgende vraag vra, maar so sewentig minute later was hy eers klaar met die 
beantwoording van die eerste vraag! Hy het, min of meer, die volgende lyne getrek: 
In die problematiek van regswetenskaplike begripsvorming het jy die sogenaamde 
reine Rechtslehre gehad met die doel om suiwere regsbegrippe te kon hê wat niks 
met die res van die wêreld te doen gehad het nie. Dooyeweerd het egter tot die insig 
gekom dat daar in die begripsvorming van elke dissipline terme is wat na ander 
studiegebiede verwys, maar dat dit nogtans in ’n bepaalde vakwetenskap in ’n eie 
en unieke sin gebruik word. Dit het hom by die idee van analogiese grondbegrippe 
gebring en die besef dat jy twee dinge tegelyk moet doen: jy moet die uniekheid van 
die verskeidenheid in die skepping, sowel as die onverbreeklike samehang tussen dit 
wat uniek is, positief waardeer. Om hierdie twee begrippe bymekaar uit te bring het 
hy die idees van soewereiniteit-in-eie-kring, sowel as universaliteit-in-eie-kring, na 
vore gebring, en dit het die weg tot talle verdere insigte geopen. 


5. Die Reformatories-wysgerige tradisie: Kritiese perspektiewe 


PD: Dankie vir die opheldering hierbo.” Ek wil nou graag na 'n interne en eksterne 
kritiek van die Reformatories-wysgerige tradisie oorbeweeg. Wat die interne 
kritiek betref weet ek dat daar deur die jare nuanse verskille tussen denkers op 
Potchefstroom en Bloemfontein oor die Reformatories-wysgerige tradisie was? 


DS: Soos ekreeds aangewys het, was daar in die Reformatoriese tradisie aanloopfigure 
gewees. In Nederland sou jy na Kuyper en Bavinckkon verwys.” Kuyper was 'n teoloog 
wat 'n lewens- en waarheidsbeskouing teenoor die humanisme en die Katolisisme 
wou artikuleer. Die eerste denkers wat werklik in die Reformatoriese filosofie gewerk 
het, was Dooyeweerd en Vollenhoven.” Daar is natuurlik nuanseverskille tussen 
hulle — Potchefstroom was nader aan Vollenhoven as aan Dooyeweerd. 


19 Oor Dooyeweerd (1894-1977), kyk die biografie van M.E. Verburg (1989). Vir sy 
interpretasies van Dooyeweerd, kyk D.F.M. Strauss (2004, 2006a en 2006b). 

20 Vir sy oorsig van die Reformatories-wysgerige tradisie aan die Universiteit van die Vrystaat, 
kyk D.F.M. Strauss (2013). Vir vroeëre werke oor dié tradisie, kyk Strauss (1980 en 1998). 


21 Herman Bavinck (1854-1921) was 'n Nederlandse teoloog. 
22 D.H. Th. Vollenhoven (1892-1978) was professor in filosofie aan die Vrije Universiteit van 
Amsterdam (1926-1963). 

Prof. Stoker was 'n student van Max Scheler en by sy terugkoms in Potchefstroom 
het hy sy eie siening gehad, wat sekere aanknopingspunte by teoloë en die skolastiek 
gehad het.” Hy het byvoorbeeld geglo dat die teologie die koningin van die 
wetenskappe is. In hierdie opsig het hy na die Middeleeue en Aristoteles teruggegryp. 
Sy studente, soos N.T. (Theo) van der Merwe, het hierop voortgebou.” 

Daar was verskille tussen Potchefstroom en Bloemfontein, maar ook baie 
ooreenkomste. Daar is byvoorbeeld by beide pertinent aan verskillende strominge 
in die geskiedenis van die filosofie aandag gegee sodat studente die verskille tussen 
Christelike en nie-Christelike denkstrome kon naspeur. My ervaring was dat persone 
wat op daardie stadium by ander universiteite gedoseer het en nie simpatie met die 
Reformatoriese tradisie gehad het nie, nooit die tradisie aan hul studente bekend 
gestel het nie, hoewel die Reformatoriese tradisie wel met nie-reformatoriese denke 
omgegaan het.” 


PD: Ek kan beaam dat ek as voorgraadse en nagraadse student by Stellenbosch en 
Pretoria nie veel van die Reformatoriese tradisie gehoor het nie. Dit is interessant 
om te besef dat ons kleiner Afrikaanse wêreld uit sulke verskille bestaan. 

Ek beweeg nou na die eksterne kritiek. Was daar nie vanaf die 1950's ’n skerp 
debat tussen Potchefstroom/Bloemfontein versus Pretoria (en Degenaar) oor die 
gepaste filosofie vir die Afrikaners se lewens- en wêreldbeskouing nie? Dit gaan 
hier, as ek dit nie mis het nie, oor 'n meer fenomenologies-eksistensialistiese posisie 
op Stellenbosch/Pretoria versus die Reformatoriese posisie by Potchefstroom 
en Bloemfontein.” Hoekom was iemand soos Oberholzer as 'n soort Christelike 
wysgerige antropoloog ongemaklik met die Reformatoriese tradisie?” Het sy 
opponente hom nie dalk beskuldig dat sy tipe humanistiese denke gevaarlik vir 
onderwysstudente is nie? Hoe sien jy dit? 


DS: In die jare vyftig van die vorige eeu was daar 'n debat tussen my pa en Oberholzer 
en tussen Degenaar en Rassie Venter.” Aan die een kant van die debat het jy Degenaar 
vanuit 'n meer fenomenologiese hoek gehad - mede-beinvloed deur A.E. Loen se 


23 Vir 'n vroeëre werk van H.G. Stoker (1899-1993) kyk Stoker (1933). Vir sy belangrikste 
essays, kyk Stoker (1967-1970). Vir 'n kritiese Bloemfonteinse perspektief op Stoker, kyk 
Malan (1968). 

24 Kyk Van der Walt (2014: 80-115) oor Stoker se nalatenskap op Potchefstroom. 

25 Kykhieroor die bundel opstelle in Botha e.a (1994). 

26 Kyk J.H. Malan (1971) vir sy kritiek op Oberholzer. 


27 Kyk ook Dreyer ('n student van Oberholzer) se ongemak met die Reformatoriese tradisie 
(dialoog 1) hiervoor. 
28 Kykhier H.J. Strauss (1955), Degenaar (1956) en Venter (1956). 

sogenaamde Christelike eksistensialisme. Oberholzer, en voor hom Rautenbach, 
het weer vanuit ’n neo-Kantiaanse, personalistiese en, later, fenomenologiese 
perspektief gewerk.” Die groot skema wat hulle in die debat gebruik het, was die 
neo-Kantiaanse skeiding van waardes en feite — die lewensbeskouing bepaal die 
waardes voor of na die feite, en die wetenskappe berus op feitlike beweringe. Dan het 
ek ook 'n kritiese reaksie op Alex Antonites en John Gericke se proefskrifte in die 
1970's by Tukkies geskryf. 

Hierdie debat is egter tot ’n sekere mate deur die nuwe wetenskapsfilosofie 
agterhaal. Volgens laasgenoemde is feite altyd met interpretasie gelaai. Daarby het 
postmodernisme die absoluutheid van die rede waaraan die neo-Kantiaanse en 
fenomenologiese tradisie nog vasgehou het gerelativeer. So is daar vandag ruimte 
vir 'n variasie van standpunte. Vandag word daar gesê: Luister, die wetenskap 
bestaan nie net uit feite nie, en daar is ruimte vir meer as een standpunt. In 'n sekere 
sin het die kritiek op positiwisme en die kritiek van die postmodernisme hierdie 
debat agterhaal. 


PD: Kan jy meer sé oor die wetenskapsbeskouing wat Oberholzer en sy medestanders 
se neo-Kantiaanse, personalistiese en fenomenologiese benadering onderlê het? 


cen n 


DS: Kant het ’n verskil tussen Sein en Sollen (“is” en “behoort”) gemaak.” Hy wou 
die menslike verstand beperk tot die kousaal-bepaalde, singtuiglik-waarneembare 
verskynsels om ruimte vir geloof en die praktiese rede van die mens te maak, maar 
het tegelyk dieselfde verstand tot die apriories-formele wetgewer van die natuur 
verhef. In sy Prolegomena tot Elke Toekomstige Metafisika (1783: 36) stel Kant 
tewens: “Die verstand skep sy (a priori) wette nie uit die natuur nie, maar skryf dit 
aan die natuur voor”. Agter die kousaal-gedetermineerde verskynsels vind ons by 
Kant egter die sogenaamde onkenbare ding-op-sigself (Ding an sich), wat die setel 
van die nie-kousale outonome sedelike vryheid van die mens sou wees. Kant wou 
dus die spanning tussen die moderne natuurwetenskapsideaal en die vryheidsideaal 
tot ’n oplossing bring en wel deur tussen verskynsel en Ding an sich te onderskei. 
Hy noem die vryheid van die menslike siel eksplisiet `n Ding an sich en stel dat dit 
sonder hierdie onderskeiding onmoontlik sal wees om natuur en vryheid te versoen. 
Bykomend het hy reeds op die vorige bladsy verklaar: “Indien verskynsels dinge- 
op-sigself is sal vryheid nooit gered kan word nie". By Kant val die spanning tussen 


eo” 


natuur en vryheid saam met die “is” en “behoort” (Sein en Sollen) tweespalt. 


29 Vir 'n interpretasie van fenomenologie, kyk Strauss (1990). 
30 Vir een van sy vroegste artikels oor Kant (1724-1804), kyk Strauss (1982). 

In die neo-Kantiaanse Baden-skool is die sfeer van die Sollen herdoop tot die 
domein van idees, bo-tydelike geldende waardes, soos waarheid, goedheid en 
skoonheid. Hierdie rasioneel-idealistiese benadering van Rickert is spoedig deur die 
radikale deurwerking van die historisme gewysig. Waardes is toe getransformeer tot 
my en jou persoonlike waarde-keuses. Elke persoon besit sy of haar eie rangorde van 
waardes. Hierdie wending het die weg geopen vir die irrasionalisme. Husserl was 
natuurlik nog 'n konsekwente rasionalis en hy wou nooit afstand van sy aansprake op 
die universele rede doen nie. Die verskil tussen Sein en Sollen het egter die bedding 
van Oberholzer en sy tradisie gevorm. Hier kom die verskil tussen waardes in feite 
na vore. Ja, voorwetenskaplik en na-wetenskaplik het jy allerhande waardes. Volgens 
die neo-Kantiaanse tradisie bestaan daar twee tipes oordele — ’n synsoordeel en ’n 
waardeoordeel, en dit is of die een of die ander. Sonder om op die meriete van die 
debat in te gaan kan wel gesê word dat daar van verskeie tegnieke gebruik gemaak is 
deur Oberholzer, Dreyer en hul studente om met die Reformatoriese wysbegeerte 
in gesprek te tree. 'n Goeie voorbeeld is John Gericke se proefskrif (1976) wat die 
eksistensieel-fenomenologiese tradisie by Locke inlees. 


PD: Jy verwys nou na die tradisie wat my gevorm het. Dit is’n tipe kontinentale tradisie 
wat by beide Stellenbosch en Pretoria via die fenomenologie, eksistensialisme, en later 
die hermeneutiek en poststrukturalisme inslag gevind het.” Vir my is dit ’n tradisie 
waar taal, mag en geskiedenis belangrik is. Jy vind hier ook religieuse temas, maar 
nie so pertinent as in die Reformatoriese tradisie nie. Behalwe die Pretoria-tradisie, 
waaroor jy nou enkele gedagtes uitgespreek het, hoe sien jy die Stellenbossers? 


DS: Degenaar is die Van Peursen van Suid-Afrika, hoewel Van Peursen miskien met 
groter sekerheid geskryf het.” In Nederland het Van Peursen oor nuwe politieke 
onderstrominge geskryf en Degenaar het amper dieselfde hier gedoen. In die 
vyftigerjare het Van Peursen oor eksistensiefdosofie geskryf en in die sestigerjare 
oor Wittgenstein, in die jare sewentig oor die wetenskapsfilosofie, in die tagtigerjare 
oor die probleem van uiteenlopende kultuur-strategieë en in die negentigerjare oor 
die postmodernisme. Tog merk Van Peursen (1995: 79-94) op dat Dooyeweerd se 
filosofie vandag meer relevant as ooit tevore is en dat talle geskrifte in die veld van 
die wetenskapsfilosofie nie geskryf sou gewees het indien hul outeurs eers gelees het 
wat Dooyeweerd geskryf het nie. 


31 Vir 'n interpretasie hiervan kyk hoofstuk 1. 
32 C.A. van Peursen (1920-1996) was van 1953-1961 professor in filosofie aan die Universiteit 
van Groningen en daarna tot 1982 aan die Universiteit van Leiden. 

PD: Iemand soos Martin Versfeld het ook hier van die 1940’s na vore begin tree 
met 'n tipe Christelike filosofie by Kaapstad. Was daar tussen hom en die mense 
in die Reformatoriese tradisie ’n gesprek? Sy student Anna-Louise Conradie het 
haar proefskrif oor Dooyeweerd geskryf. Wat was Versfeld se posisie in die gesprek? 
Kan mens die verskille aan die verskillende beklemtonings binne die Christelike 
tradisie (Protestantisme en Katolisisme) toeskryf? 


DS: Conradie se werk hou met die verskyning van Dooyeweerd se vierdelige 
hoofwerk in Engels verband (Dooyeweerd 1953-1958). Dit was 'n eksterne reaksie, 
sonder egte immanente kritiek. Een van die besondere hoogleraars in Reformatoriese 
wysbegeerte, J.P.A. Mekkes, het in die wysgerige tydskrif Philosophia Reformata, sowel 
op die proefskrif van Conradie én die van Vincent Brümmer, uitvoerig geantwoord.” 
Wat Versfeld betref moet jy sy posisie binne die Roomse tradisie waardeer. Hoewel 
Versfeld in die Rooms-Katolieke tradisie staan, het hy die rasionalistiese inslag 
daarvan omgebuig na die irrasionalisme, onder meer vergestalt in sy onderskeiding 
tussen moraliteit en moralisme. Hy (Versveld 1969b: 84-86) beklemtoon enersyds 
die situasie-etiek wat dui op die “onmiddellike empiriese omstandighede” van ons 
handeling soos dit in die spontaneïteit van die ware self na vore tree, en andersyds 
wys hy “abstrakte beginsels” af omdat “iedereen se situasie enig is”. Hy verklaar tog 
dat moraliteit in die persoon gewortel is en daarom “werklik universeel” is. 


PD: Nou my eie kritiek. Is daar nie die gevaar in die Reformatoriese tradisie dat jy 
met ’n klaargemaakte raamwerk — kom ons sé ’n soort bloudruk — na die wêreld toe 
kom nie? As ek dit nie mis het nie het die Reformatoriese filosofie iets soos 'n sentrale 
punt — jy gebruik die woord “wortel”? Aan die ander kant ken ek jou nou al meer as 
'n dekade en het ek nog nooit die idee gekry dat jy filosofie eensydig bedryf nie. 


DS: Dit is 'n interessante vraag met twee kante: aan die een kant het die negentiende 
eeuse Duitse filosofie `n geweldige sterk spekulatiewe karakter gehad en dit is wat 
filosofie amper ’n slegte naam gegee het, soveel so dat die positiwisme gemaklik 
in die twintigste eeu terugkeer na die positiewe feitlike werklikheid. Daar is dus ’n 
legitieme gevaar in die spekulatiewe tradisie wat 'n mens moet vermy. 

Daar is verder in alle filosofiese tradisies (nie net die Reformatoriese nie) mense 
wat mag uitoefen en hulle epigone het. Epigone is gewoonlik onkrities, hulle praat 
gewoonweg na en sanksioneer dit wat die meester gesé het as die laaste waarheid. 
Trouens, een van die beste kentekens van 'n epigoon is dat hy die gapings of krake 
wat daar in die meester se denke bestaan probeer toesmeer. Ek het baie sulke mense 


33 J.P.A. Mekkes (1898-1987) was 'n Nederlandse filosoof wat aan die universiteite van Leiden 
en Rotterdam in die Reformatoriese filosofie gedoseer het. 

raakgeloop, want dit gebeur baie dat ’n student so deur die grootheid van ’n idee 
aangegryp word, dat hy totaal onkrities daarmee omgaan en dit as die laaste waarheid 
of evangelie gaan verkondig. Hierteenoor is dit miskien goed om die beskeie 
houding van Dooyeweerd self te ontgin, want dit wat jy as mens ook op wysgerige 
of wetenskaplike gebied vermag is altyd feilbaar, voorlopig en verbeterbaar. Daarom 
stel Dooyeweerd (1953-1958, Deel II: 556) eksplisiet dat sy teorie van modale 
wetskringe ’n oop sisteem is. Dit is ’n basiese, opregte, Christelike instelling. Die mag 
van sekere onderskeidinge verlei jou maklik om meer daarvan te maak as wat nodig 
is. Die feit dat ek onder meer oor 'n fundamentele aspek van sy epistemologie 
verskil het, het my ook gehelp om gaandeweg met groter vrymoedigheid talle 
ander tekortkoming in sy filosofie uit te wys. Selfs die grootste wysgeer bly bloot ’n 
feilbare mens.” 

Dit is beter om op die skouers van 'n reus as in sy skaduwee te staan, dan sien 'n 
mens 'n bietjie verder. Wat wel belangrik is, is dat jy nie die sentrale uitgangspunt 
van wysgerige denke met voorlopige teoretiese ontwerpe moet vereenselwig nie. 
Werklike teoretiese ontwerpe kan rigtinggewend wees, maar die oomblik as jy jou 
diepste bo-teoretiese oortuiging as teoretiese aksiomas aanbied word die akademiese 
gesprek dogmaties. By wyse van 'n alternatiewe perspektief moet jy juis, omdat jy 
weet dat jou wysgerige of wetenskaplike metode nie die laaste woord besit nie, besef 
dat alle teoretiese onderskeidinge altyd aan verbetering blootgestel sal wees. Jy hoef 
dus nie bevrees te wees om voorlopige denkresultate vir kritiek oop te stel nie — jy 
kan alleen daarby baat. As iemand jou werklik kan oortuig dat jy 'n fout begaan het, 
dan baat jy en die wetenskap daarby. Jy dien nie die wetenskap as jy nie bereid is om 
dit te erken nie. 


6. Die politieke implikasies van die Reformatories- 
wysgerige tradisie in Suid-Afrika 


PD: Ek wil nou graag vra oor die politieke implikasies van die Reformatoriese denke 
in die algemeen, maar ook met verwysing na die Suid-Afrikaanse konteks as ’n 
Afrikaner en 'n Suid-Afrikaner. Hoe maak die Reformatoriese tradisie, waaroor ons 
pas gepraat het hier saak? Ek het ’n vermoede, ek kan ook verkeerd wees, dat 'n mens 
die tipe filosofie beoefen wat vir jou sin maak in die wêreld. Dit is die wêreld waar 
jy vanuit 'n gesin, ’n kerk en universiteit in die burgerlike samelewing kom. Het jy 
gevoel hierdie tradisie maak vir jou in jou dag tot dag lewe saak? Aan die ander kant 
het ek jou nog nooit as iemand gesien wat aktief aan die politieke lewe deelneem nie. 


34 Vir sy kritiek op Dooyeweerd, kyk Strauss (1984). 

Is dit nie anders as die rol wat jou voorgangers in jou tradisie by Potchefstroom en 
Bloemfontein gespeel het nie? 


DS: Die dinge wat 'n mens vorm is interessant. In my studentedae was daar die 
Engelse studente-organisasie National Union of South African Students (NUSAS) 
wat teenoor die Afrikaanse Studentebond (ASB) gestaan het. Hulle het die volgende 
probleemstelling op die tafel gesit: Moet ons studente in die eerste plek as Suid- 
Afrikaners beskou of is hulle in die eerste plek Afrikaners? Ek het in 1968/69, as 
deel van die hoofbestuur van die ASB, gehelp om die grondwet en reglemente te 
herskryf. Die formulering het basies op die volgende neergekom. Die Afrikaner het 
'n roeping op alle terreine van die volkslewe — kerk, politiek en die ekonomie. In my 
vyfde jaar (1969) het ek egter tot die besef gekom dat talle van die Afrikaners se 
kultuurorganisasies, byvoorbeeld die Broederbond, Rapportryers, ATKV, FAK en 
die ASB, slagoffers van 'n volksideologie geword het. Die volk is verhef tot die een 
en allesomvattende verbintenis van mens-wees wat alle ander verbintenisse omvat. 
So het ek besef dat jy dan met ’n tipiese simptoom van ideologiese denke te doen 
het. My kritiek op volksideologie as selfkritiek in die eerste instansie het ek aan die 
hand van die Reformatories-wysgerige tradisie ontwikkel. Hoewel daar mense was 
wat uit dieselfde tradisie allerhande vorme van apartheid probeer regverdig het, het 
'n regsgeleerde soos Johan van der Vyver (1975) op die basis van Dooyeweerd se 
staats- en regsfilosofie radikale kritiek op die hele apartheidsisteem uitgeoefen. 

Ek het my stellingname aan die studente verduidelik deur te sê dat die lewe uit 
'n wortel en 'n aantal vertakkings bestaan, iets wat gedeeltelik aansluit by die idee 
van soewereiniteit-in-eie-kring. Nou, as ’n vertakking van die lewe gesien word as 
die wortel van die boom, dan word die een van die vertakkings verhef tot hierdie 
pseudo- of skynwortel. Maak jy die kerk as instituut die wortel, dan het jy 'n 
Roomse kerkideologie en word die res van die samelewing bloot terreine van die 
kerk. Maak jy die staat die wortel, soos in fascisme, of die volk, soos die nasionaal- 
sosialisme (en die Afrikanervolk dit ook gedoen het), dan word die res terreine 
van die Afrikanervolk. Dit is 'n problematiese benadering. Aan die ander kant is jy 
deur die begrip van soewereiniteit-in-eie-kring ’n gesinsgenoot, lid van ’n kerk en jy 
kan ook ander verbintenisse opnoem. Elke mens is gelyktydig verbonde aan talle 
uiteenlopende samelewingsvorme. Alles hang af van die hoek van waaruit jy na die 
samelewing kyk. 

Reeds in 1978 het ek en ’n paar akademiese geesgenote, onder andere 
Elwil Beukes, Albert Weideman, Johann Visagie en Dirk van der Berg, die kulturele 
establishment van daardie geledere tegemoet getree oor die kwessie van ’n volks- 
ideologie. Ons het duidelike rimpels veroorsaak, en ’n spesiale uitgawe van die 

kwartaalblad, Roeping en Riglyne, is aan hierdie problematiek gewy.” Hierdie 
besinning was ook belangrik vir diegene wat sensitief was vir die gekompliseerde 
kultuur- en beskawingsproblematiek van Suid-Afrika. My ervaring was egter dat die 
Reformatories-wysgerige tradisie ook 'n invloed op my daaglikse lewe uitgeoefen het. 


PD: Ek wil vir 'n oomblik by die fenomeen van apartheid stilstaan. Dit is natuurlik 
'n vraagstuk wat nie net iemand binne die Reformatories-wysgerige tradisie moet 
beantwoord nie. As mens sou kyk na dit wat ek in hierdie publikasie die verskynsel 
van Afrikaanse filosofie noem, dan wil dit vir my voorkom dat die fenomenologiese 
tradisie, soos dit by Tukkies deur mense soos Oberholzer en Dreyer beoefen 
was, by die apartheidsideologie aansluiting kon gevind het. Het mense binne die 
Reformatories-wysgerige tradisie apartheid verdedig? Indien wel, is dit met 'n begrip 
SOOS soewereiniteit-in-eie-kring gedoen? Watter rol het Stoker hierin gespeel? 


DS: Kyk, om met Stoker te begin, hy het Die Stryd om die Ordes in 1942 geskryf. 
In hierdie boek het hy die pasiënte van liberalisme en nasionaal-sosialisme in die 
hospitaal van die Calvinisme gaan behandel (Stoker 1942). Hierdie boek help dus 
nie met betrekking tot jou vraag nie. Iemand soos A.P. Treurnicht het weer die 
tema van soewereiniteit-in-eie-kring by Kuyper gaan haal. Hy het Dooyeweerd 
nie regtig geken nie. Hy het sy proefskrif oor Kuyper gedoen en hy het volke naas 
mekaar geplaas asof hulle soewerein-in-eie-kring sou wees — iets wat natuurlik 
problematies is, want die idee van soewereiniteit-in-eie-kring dui op die relasie 
tussen verskillend-geaarde samelewingsvorme. Sy benadering was volksideologies 
eerder as Reformatories wysgerig.” 

Ek moet vermeld dat ek die herdenking van Kuyper se beroemde lesings by 
Princeton in 1998 bygewoon het, waar duidelik aangetoon is dat hy rassistiese en 
chauvinistiese lyne in sy denke huisves. Hy sien die staat as 'n pseudo-organisme met 
die gesin as kiemsel van die samelewing — en die pa as die kern van die kiemsel. Slegs 
die vader, as huishoof, besit kiesreg — die begrip van organiese kiesreg. In 1969 het 
Treurnicht 'n belastingkwessie in 'n artikel op soortgelyke wyse behandel. As 'n vader 
kinders tuis het wat reeds selfstandig geld verdien, behoort die vader namens almal 
belasting te betaal: organiese belastingbetaling! Dooyeweerd se staatsidee maak dit 
egter onmoontlik om apartheid met behulp daarvan te verdedig. Dooyeweerd self 


35 Roeping en Riglyne is die populér-wetenskaplike tydskrif van die Vereniging vir Christelike 
Hoër Onderwys (VCHO) wat sedert die laat 1960's verskyn. 


36 A.P. Treurnicht (1921-1993) het sy doktorgraad oor Abraham Kuyper behaal en was 'n 
Afrikaner-teoloog en politikus. Van 1982-1993 was hy die leier van die Konserwatiewe 
Party (KP) en leier van die amptelike opposisie (1987-1993). 

het Suid-Afrika in 1950 besoek en sy opvolger, Van Eikema Hommes, in 1972 — albei 
het apartheid ondubbelsinnig afgewys. 

Die wysgerige analise van die kultuur-historiese ontsluitingsproses werp wel lig 
op die problematiek van voortgaande samelewingsdifferensiasie. Dit verg egter geen 
“vuurpylwetenskap” om vanuit die kulturele antropologie sig te kry op die feit dat 
ongedifferensieerde samelewings nie die staat, kerk, gesin, bedryf, klub, skool en 
universiteit as selfstandige samelewingsvorme ken nie. In Suid-Afrika bestaan daar 
vandag nog steeds ’n uitdaging om 'n tradisionele intimidasie politieke kultuur in ’n 
egte demokratiese politieke kultuur te bowe te kom. 

In die jare tagtig het my pa, as lid van die Presidentsraad, die pleit daarvoor 
gevoer dat die eise van 'n regstaat in die nuwe bedeling gestalte sal kry. Sy politieke 
oortuigings het progressief gerig gebly op die staatkundige dinamiek wat uiteindelik 
op die Nuwe Suid-Afrika sou uitloop. Op die Presidentsraad het hy elemente van sy 
vroeëre politieke oortuigings, wat deur ras- en volksideologiese opvattinge beinvloed 
was, agterweë gelaat en was hy die pleitbesorger van die idee dat die vraag nie is wie 
regeer nie, maar of daar in reg en geregtigheid regeer word. 

Persone wat hulself nie van die Afrikanervolksideologie kon bevry nie het 
die weg van die Konserwatiewe Party (KP) en die Afrikaanse Protestantse Kerk 
opgegaan. In ’n samelewing is daar immers ’n verskeidenheid magte en kragte, en 
die volksideologiese lyn is een wat op gespanne voet met ’n prinsipieel-Christelike 
waardering van die lewe staan. As jy in 'n konteks grootword waar beide 'n 
volksideologie en ’n kerk-insituut-ideologie op jou inwerk, dan gebeur dit dat 
iemand, ten spyte van duidelike teoretiese insigte vanuit die Reformatories-wysgerige 
tradisie, tog voorkeur bly gee aan 'n (volks-)ideologiese verdraaiing daarvan. Dit het 
tot reaksionêre antinormatiewe aksies gelei. Treurnicht het byvoorbeeld konsekwent 
daaraan bly vashou dat Afrikanerskap 'n voorwaarde van burgerskap in Suid-Afrika 
is. Hy het nooit korrek tussen volk en staat onderskei nie en hy het altyd binne die 
kader van ’n volkstaatkonsepsie gedink. Dit is egter fundamenteel in stryd met 
Dooyeweerd se gedagte van soewereiniteit-in-eie-kring. 

Dit gebeur dikwels dat mense verkeerde doeleindes met die jargon van 'n goeie 
tradisie nastreef. Ek dink die belangrike positiewe punt wat die Reformatories- 
wysgerige tradisie vir Suid-Afrika gebring het, is die analise van die struktuurbeginsel 
van die staat — insake die aard van die staat as 'n publieke regsverband. Soos reeds 
vermeld het Van Eikema Hommes fundamentele en radikale kritiek teen die 
apartheidsregering uitgespreek toe hy Suid-Afrika in 1972 besoek het.” Sy punt was 


37 Hendrik van Eikema Hommes (1930-1984) het in 1965 vir Dooyeweerd as professor in 
regsfilosofie aan die Vrije Universiteit van Amsterdam opgevolg. 

dat die Christelike staatsidee dit onmoontlik maak om die fundamentele regte van 
mense te ontken. Hierdie perspektief is baie konkreet deur Dooyeweerd uitgewerk 
en iemand wat met behulp van die Reformatoriese tradisie die teendeel wil bewys, 
kom voor ernstige probleme te staan. Ek het ook gaandeweg besef dat staatkundige 
hervorming deel vorm van 'n algemene proses van hervorming — en dat dit dringend 
is. 'n Nederlander op besoek het die kern van hierdie problematiek goed saamgevat 
in antwoord op die vraag wat 'n rewolusie is. Sy antwoord: ’n reformasie wat in 


“tijdnood” gekom het. 


7. Pluralisme en die idee van 'n regstaat 


PD: Kom ons kyk verder na die staatsidee van die Reformatories-wysgerige tradisie. 
Watter rol speel pluralisme hier en beteken dit dat die staat Christelik moet wees? 


DS: Die eerste punt is dat die staat, Christelik of nie, ’n struktuurbeginsel besit 
wat konkrete beslag in enige gedifferensieerde samelewing verkry. Omdat daar 
lewensbeskoulike verskille tussen mense is, sal die wyse waarop nadere positiewe 
vorm aan hierdie struktuurbeginsel gegee word ook verskil. ’n Christelike staat 
behoort die normatiewe eise van gelykberegtiging te gehoorsaam en beskerming 
te verleen aan politieke, siviele en samelewingsvryhede. Dooyeweerd onderskei 
tewens tussen die publieke reg (staatsreg, administratiewe reg, strafreg, strafprosesreg 
en internasionale publiekreg), die burgerlike privaatreg (die burg en die asiel van die 
individuele persoonlikheidshandhawing in die regsverkeer van ’n gedifferensieerde 
samelewing) en die nie-burgerlike privaatreg (die interne regsfere van die verskillende 
nie-staatlike samelewingsvorme). 

Politieke vryhede sluit onder meer vryheid van spraak, protesreg, vryheid van 
politieke assosiasie, organiseringsvryheid, asook kiesreg (aktief en passief) in. Jy het 
in onderskeiding daarvan die burgerlike en nie-burgerlike privaatreg. In die nie- 
burgerlike privaatreg gaan dit oor verbintenisse waar die individu slegs as deel van 
'n groter geheel in aanmerking kom — relasies van deel wees aan en deelwees van 
'n groter geheel. In die burgerlike privaatreg word daar egter afgesien van hierdie 
verbintenisse en slegs gelet op maatskaplike relasies waarin individue op voet van 
gelykheid naas en teenoor mekaar te staan kom. Daarteenoor word nie-staatlike 
lewensvorme deur tipiese nie-juridiese kwalifiseringsfunksies onderskei. Die bedryf 
is byvoorbeeld deur die ekonomiese aspek gestempel, die gesin deur morele liefde, 
terwyl die kerk deur die geloofsfunksie van die werklikheid gekwalifiseer is. Hierdie 
verbintenisse lewer die regsbelange wat deur die owerheid van ’n regstaat erken en 
beskerm moet word. Die owerheid is immers daartoe geroepe om hierdie veelheid 

regsbelange in een openbare regsorde saam te snoer, en telkens waar skending 
plaasvind regsherstel te bewerkstellig. 

Die vraag wie ’n burger van ’n staat kan wees kan slegs beantwoord word deur 
af te sien van die nie-staatlike verbintenisse. Tradisioneel is staatsburgerskap herlei 
tot die vraag of jy op die territorium van die staat gebore is en of jy van staatsburgers 
afstam. Samevattend kan gesê word dat 'n regstaat 'n gedifferensieerde veelheid nie- 
staatlike vryhede veronderstel — politieke, persoonlike en samelewingsvryhede.* 


PD: Sou 'n mens 'n Christelike regstaat kon hê? 


DS: Wanneer die fokus eksklusief op die aard van 'n regstaat gerig word handel 
dit oor die verskil tussen ’n magstaat en ’n regstaat. Vervolgens kan ’n onderskeid 
tussen ’n absolutistiese en ’n totalitêre staat getref word. In eersgenoemde is geen 
politieke vryhede aanwesig nie en in laasgenoemde geen nie-staatlike vryhede 
nie. In die Griekse stadstaat Athene het die burgers wel oor stemreg en politieke 
vryheid beskik, maar hulle het wette gemaak wat die hele lewe gedomineer het. 
Hulle was dus totalitér, maar nie absolutisties nie. Dit was 'n gemengde magstaat. 
In die teenoorgestelde situasie is die burgers relatief gesien beter daaraan toe — 
sonder politieke vryhede maar met nie-staatlike vryhede — nie totalitêr nie. Dit is 
'n gemengde regstaat. Ons het egter reeds opgemerk dat ’n egte regstaat deur die 
aanwesigheid van sowel politieke vryhede as burgerregtelike en nie-burgerregtelike 
vryhede gekenmerk word. Die meeste state beantwoord slegs gedeeltelik aan 
hierdie eise. 

Jy kry ook die effek van sogenaamde belangegroepe, wat ’n mens onder meer 
in Amerika kry met hul werwingsisteem (“lobbying”). Dit skep egter die gevaar 
dat die regering nie meer in algemene belang nie, maar in die belang van seksionele 
groepe regeer. Dan slaan die staat 'n anti-normatiewe rigting in. Dit tree ook in met 
sommige maatreëls wat in 'n welvaartstaat aangetref word — dit sluit 'n element van 
anti-normatiwiteit in. Dit word egter ook in die sogenaamde neutrale staat gevind 
wat in Suid-Afrika nog steeds ’n aktuele tema is. Politieke partye formuleer immers 
'n program van beginsels waarin hulle standpunt inneem oor die publiekregtelike 
eise waaraan owerheidsoptrede behoort te beantwoord - allermins ’n neutrale aan- 
geleentheid, omdat daarin uiteenlopende lewens- en wêreldbeskoulike oriëntasies 
beliggaam word. 


38 Vir 'n aantal artikels in sy ontwikkelende politieke filosofie, kyk D.F.M. Strauss (20064, 
2006e, 2007, 2008a, 2008b, 2008c, 2008d, 2009c, 2010a en 2012a). Kyk verder ook die 
hoofstuk in Strauss se omvattende werk (2009a: 497-608) en sy werk oor die sosiologie 
(Strauss 2006c). 

Natuurlik mag die owerheid van 'n regstaat nie enige godsdienstige groepering 
bo ander groeperings bevoordeel nie, maar nogtans moet dit die regsbelange van 
alle godsdienstige denominasies (asook van ander nie-staatlike samelewingsvorme) 
erken en regtens beskerm. Tegelyk mag die owerheid nie inbreuk maak op die 
regmatige geintegreerde uitleef van die diepste lewensoortuigings van die burgery 
binne alle geledinge van 'n gedifferensieerde samelewing nie. Indien dit nie gebeur 
nie, verval so ’n staat in ’n soort burgerlike totalitarisme. James W. Skillen, lank 
verbonde aan die Center for Public Justice in Amerika, het by geleentheid 'n gaslesing 
aan die Universiteit van die Vrystaat (1997) gelewer waarin hierdie problematiek 
duidelik uiteengesit word. 

'n Christelike perspektief op ’n gedifferensieerde samelewing behoort ook die 
verskil tussen struktuur en rigting (rigtingteenstelling) te verantwoord. Slegs binne 
die kader van ’n veelheid (pluraliteit) nie-staatlike samelewingsvorme, met hul 
tipies-onderskeie sfere van samelewingsvryhede, asook allerhande vorme van 
persoonlike vryheid, kan hierdie vryhede juridies geborg word. Die teenstelling 
tussen normatiwiteit en antinormatiwiteit, beginsel-konforme en beginsel-strydige 
optrede, speel binne spesifieke samelewingstrukture af en kan nie as 'n teenstelling 
tussen samelewingsvorme gekonstrueer word nie. Dergelike teenstellinge is vandag 
nog algemeen bekend: heilig versus profaan wêrelds, roeping versus beroep, kerk(- 
instituut) versus wêreld (nie-kerklikelewensvorme soos staat, bedryf en universiteit), 
teologie versus filosofie, geestelik versus tydelik, gewyd versus alledaags, ewige lewe 
versus tydelike lewe, siel versus liggaam, geloof versus rede, en so meer. 

In ’n geskrif waarin die Bybelse eenheidsperspektief op die skeppingsorde 
verantwoord word beklemtoon die outeur, Al Wolters, die belangrikheid van die 
onderskeid tussen struktuur en rigting.” Die erfenis waarin iets in die skepping tot 
die rang van God verhef word resulteer volgens hom in 'n “metafisiese saligheidsleer” 
waarin die eer wat God toekom aan 'n skepsel gegee word. 

Die struktuur van God se skeppingsorde roep die mens op tot normatief- 
korrekte optrede wat weliswaar deur die sondeval tot anti-normatiwiteit gelei het 
en in beginsel weer kragtens die verlossing vrygemaak is van ongehoorsaamheid en 
gebring word tot gehoorsaamheid. Op staatkundige terrein is die eerste taakstelling 
van 'n Christelike staat dat dit ook reg moet laat geskied aan die regsbelange van nie- 
Christene. Die omgekeerde gebeur egter nie, want sodra nie-Christene aan bewind 
kom laat hulle dikwels nie reg aan die Christelike geskied nie. 


39 Al Wolters (gebore 1942) is 'n emeritus professor in filosofie aan die Redeemer University 
College in Ontario, Kanada. 

PD: As ek dit nie mis het nie dan sien die Reformatories-wysgerige tradisie die 
mens nie as ’n atoom, los van geskiedenis, taal, kerk en instellings nie. Is dit ’n tipe 
kommunitére siening van die individu en nie ’n liberale een nie? 


DS: Ja, die liberale tradisie in die staatsleer het formeel ’n regsaspek en materieel 
'n magsaspek. Locke se klassieke liberale staatsidee het nie die demokrasie as die 
hoogste doel gesien nie, maar as middel tot 'n ander doel, naamlik vryheid. Locke 
het die bevoorregte klas in Engeland in gedagte gehad. Toe die besittings van hierdie 
rykmansklas deur die uitbreiding van stemreg bedreig is, het die konserwatisme 
ontstaan — om die posisie en besittings van hierdie klas te behou (“konserveer”). 
Rousseau daarenteen was ten gunste van 'n radikale demokrasie van een mens een 
stem in 'n publiekregtelike sin. Hy het egter ’n klein staat, waar daar regstreekse 
inspraak is, in gedagte gehad.” 

Die visie van Dooyeweerd en die Reformatoriese tradisie is een waarin besef word 
dat die mens in interindividuele maatskapsverhoudinge funksioneer en tegelyk ook 
deel het aan verskeie gemeenskappe en verbande. Die atomisme (individualisme) 
verselfstandig maatskapsverhoudinge terwyl die holisme (universalisme) een 
of ander gemeenskap of verband tot hoogste, allesomvattende geheel van die 
samelewing verhef. 


PD: Teen die agtergrond van jou verduideliking, is ek reg as ek sé dat pluralisme ’n 
inherente element van die Reformatoriese politieke beskouing is? Hoewel sommige 
mense in Suid-Afrika op 'n moedswillige wyse pluralisme met apartheid verbind, bly 
dit vir my ’n belangrike politieke uitgangspunt — hier dink ek byvoorbeeld aan die 
werk van Degenaar. Dit is interessant hoe pluralisme in verskillende kontekste binne 
die verskynsel van 'n Afrikaanse filosofiese benadering geartikuleer is. 


DS: Uiteenlopende denkrigtings word altyd met dieselfde stand van sake 
gekonfronteer, hoeseer uiteenlopende uitgangspunte daartoe mag lei dat 
verskillend daarvan rekenskap gegee word. Daarom het ek vroeër in ons gesprek 
na strukturele pluralisme verwys, wat verskil van die rigtingoriëntasies wat binne 
gedifferensieerde samelewingstrukture aangetref word (rigting-pluralisme). 
Die sosio-politiese opvattings van die afgelope tweehonderd jaar het deurgaans 
moeite ondervind om die relasie tussen die mens en die verskillende maatskaps-, 
gemeenskaps- en verbandsverhoudinge te verstaan, omdat nie besef is dat alhoewel 
'n mens ’n verskeidenheid sosiale rolle mag aanneem (vader, eggenoot, burger, 
lidmaat, vriend, kollega ensovoorts), die bestaan van geen mens ooit volledig 
opgaan in enige spesifieke (gedifferensieerde) verbintenis nie. 


40 Vir sy interpretasie van Rousseau, kyk Strauss (1981). 

8. Die kwessie van wetenskap en geloof 


PD: Ek wil na hierdie uiteensetting van die politieke implikasies van die Reformatories- 
wysgerige tradisie na 'n aanverwante kwessie beweeg: die verhouding tussen 
wetenskap en geloof, wat myns insiens een van die sentrale kwessies in die verskynsel 
van Afrikaanse filosofie is. Hoe sien jy dit? 


DS: Die Middeleeuse tweedeling tussen rede en geloof word vandag nog verwoord 
as die teenstelling tussen wetenskap en godsdiens. Sedert die Renaissance 
kom die moderne outonome vryheidstrewe na vore waarvolgens die moderne 
natuurwetenskappe alles in die heelal sou kon verklaar. As alles egter in natuurwette 
van oorsaak en gevolg vasgevang is, verskrompel ook die mens tot 'n oorsaak 
onder die oorsake en 'n gevolg onder die gevolge — kousaal bepaald en derhalwe 
totaal onvry. Natuur en vryheid benodig én bedreig mekaar! In die 18de eeu wou 
Immanuel Kant die vryheidsmotief red deur die natuurwetenskappe tot dit wat 
sintuiglik waarneembaar is in te perk om “vir geloof plek te maak”. Sy boedelskeiding 
tussen “is” en “behoort” (rede en geloof) is aan die begin van die 20ste eeu enersyds 
deur die neo-Kantiaanse Badense skool omgebou tot die skeiding van feit en 
waarde (synsoordele teenoor waardeoordele). Andersyds word dit deur die (neo-) 
positivisme — Kant se sintuiglik-ingeperkte natuurwetenskapsideaal in die strewe na 
objektief-neutrale wetenskap wat op sintuiglike data berus — voortgesit. 

In die wetenskapsteorie van die vorige eeu word hierteenoor erkenning 
verleen aan onvermydelike teoretiese denkraamwerke of paradigmas en ’n diepste 
lewensverbondenheid (“ultimate commitment”).” Die positivistiese “geloof” in 
die rasionaliteit van wetenskaplike denke is tewens nie sélf rasioneel nie — Popper 
praat van “an irrational faith in reason.” Daar moet eers in iets geglo word voordat 
iets anders geregverdig kan word (Stegmiller).” Feite is teoriebelaaid en verg altyd 
interpretasie (Gould). 

Die menslike denke (rede) word mede-bepaal deur geloof, beliggaam in 
intellektuele vertroue, terwyl elke vorm van geloof onderskeidinge tref — dit wil sé 
iets van die aard van denke weerspieël (geloofsonderskeidinge). Denke identifiseer 
en onderskei in oordele en argumente — en geloof is om oortuig of seker van iets te 


41 Vir 'n vroeëre werke hieroor, kyk Strauss (1989b, 1989c en 1991). 

42 Karl Popper (1902-1994) was ’n Oostenryks-Britse wetenskapsfilosoof. 

43 Wolfgang Stegmiiller (1923-1991) was 'n wetenskapfilosoof en professor in filosofie aan die 
Universiteit van Miinchen (1958-1990). 


44 Stephan Jay Gould (1941-2002) was ’n Amerikaanse paleontoloog, bioloog en wetenskaps- 
historikus wat onder andere aan Harvard Universiteit verbonde was. Vir sy posisie oor 
evolusionisme, kyk Strauss (1975, 1983, 1988 en 20094). 

wees. Die neo-Kantiaanse oortuiging dat geloof en (wetenskaplike) denke gebiede 
is wat totaal geskei is, is self-opheffend: Is die formulering van hierdie oortuiging 'n 
syns- of 'n waarde-oordeel? Dit oorskry tewens die gestelde grensskeiding, want dit 
praat tegelyk oor beide terreine. Gadamer wys op die vooroordeel teen vooroordele 
van die Verligting (18de eeu) en in die positivistiese tradisie.” Bowendien kan die 
ideaal van objektief-neutrale wetenskap (’n neutraliteitsgeloof) nie rekenskap gee 
van die standpunt-verskille wat die geskiedenis van elke wetenskaplike dissipline 
deurkruis nie (insluitende die skynbaar mees eksakte wetenskappe — soos die 
wiskunde en die fisika). As die “rede” die finale regter in die wetenskap sou wees, is 
hierdie standpunt-verskeidenheid 'n onverklaarbare verleentheid. 


9. Werk die afgelope jare en die toekoms van filosofie in 
Suid-Afrika 


PD: Wat is die fokus van jou filosofiese werk die afgelope tien jaar (2004-2014)? 


DS: Die verskyning van my werk, Philosophy: Discipline of the Disciplines (Strauss 2009a) 
beliggaam die program waaraan ek die afgelope 45 jaar werk. Dit behandel probleme 
allereers in die terme van die geskiedenis daarvan, hetsy vakwetenskaplik of algemeen 
wysgerig, bedink dan watter sistematies-wysgerige onderskeidinge die probleem- 
stelling verder voer en oorweeg derdens die (moontlike) vakwetenskaplike implikasies 
daarvan. Behalwe dié werk het ek talle wetenskaplike artikels gepubliseer en verskeie 
selfstandige werke die lig laat sien, onder andere ’n werk in Duits oor die wysgerige 
grondslae van die natuurwetenskappe (Strauss 2005), opgevolg deur ’n boek oor die 
sosiologie (Strauss 2006c). Beide van hierdie boeke is deur Peter Lang gepubliseer. 

Ek het deurlopende navorsing van algemene wysgerige aard sowel as oor die 
wysgerige grondslae van die verskillende vakwetenskappe bly doen. Tussen 2009 en 
2014 het ek byvoorbeeld ses artikels oor die biologie, agt artikels oor die wiskunde en 
drie oor die fisika gepubliseer.” In die dekade tussen 2005 en 2014 het ek gelyklopend 
21 artikels op die gebied van die regswetenskap en politieke teorie die lig laat sien.” 
Sedert 1993/94 is ek ook deurlopend met die vertaling van Dooyeweerd se Versamelde 
Werke besig; tans het sewentien van die beoogde 25 dele reeds die lig gesien. 


PD: Ten slotte: wat lê vir ons in Suid-Afrika, wat filosofie aanbetref, voor? 


45 Vir sy interpretasie van die Duitse filosoof Hans-Georg Gadamer (1900-2002), kyk Strauss 
(2002). 

46 Kyk oor die biologie (Strauss 2010b), wiskunde (Strauss 2011a, 2011b en 2012b) en fisika 
(Strauss 2009e). 

47 Kyk hieroor voetnota 38. 

DS: Weet jy, ek dink dat ons in Suid-Afrika oor baie potensiaal beskik om ’n leiding- 
gewende rol te speel in die wisselwerking tussen wysbegeerte, die vakwetenskappe 
en die praktiese samelewingseise van die dag. Soos reeds terloops geblyk het dink ek 
die positivisme het 'n geweldige nadelige invloed op die akademiese wêreld gehad. 
In Suid-Afrika betaal filosofie nou die prys daarvoor in die afskaal van filosofie 
departemente. As die verskillende vakdissiplines die besef gehad het dat hulle self 
onvermydelik met wysgerige vooraannames werk, sou hulle nie tot die wanopvatting 
kon kom dat hulle geen filosofie nodig het nie. Dit sal dus 'n goeie ding wees as hier ’n 
tradisie sou kon posvat waarin positivisme nie so prominent is nie. 

Die hermeneutiese tradisie se klem op taal het inderdaad gewys op 'n belangrike 
aspek van die 20ste eeuse horison waarbinne gefilosofeer is. Dit kan natuurlik 
ekstreme vorme aanneem, soos wanneer gestel word dat absoluut alles interpretasie 
is. Die nosie van metaforiek is iets wat Elaine Botha byvoorbeeld na vore gebring 
het en sy het meer as enigiemand anders in die Reformatoriese tradisie ons daarop 
attent gemaak. Dit is eers na haar werk dat ek weer oor metafore as analitiese 
entiteite nagedink het. Dooyeweerd se analises was egter meestal op aspekte en hulle 
samehang afgestempel. Die beeld van die 20ste eeuse filosofie kan dus nie losgemaak 
word van 'n herwaardering van taal nie. 

Terselfdertyd het die postmodernisme die positivisme sodanig gerelativeer 
dat dit vandag makliker is om met denkers vanuit ander denkstrominge te gesels. 
Dit is miskien ook tiperend van die filosofie gedurende die afgelope 30 jaar dat 
daar ’n groter verdraagsaamheid vir verskillende tradisies, wat uit verskillende 
uitgangspunte ontstaan het, na vore getree het. Ek het hoop vir twee dinge as mens 
oor die toekoms van filosofie in Suid-Afrika praat: dat verskillende tradisies meer 
begrip en verdraagsaamheid ten opsigte van mekaar sal toon, en dat daar sterker 
op die grondslae van dissiplines gefokus sal word sodat daar tegelyk ook ’n groter 
samelewingsbetrokkenheid sal wees. As jy die filosofie en die vakwetenskappe 
bymekaar betrek sal jy in elk geval érens van die samelewingspraktyk rekenskap 
moet gee. Terloops, die eise van 'n nie-reduksionistiese ontologie sal ook help om 
skeeftrekkings in die samelewing tereg te wys. 


PD: Hierdie laaste punt wat jy maak is belangrik. Dit lyk asof die grondprobleme 
wat jou aan die begin van jou loopbaan besig gehou het (die grondslae van die 
vakwetenskappe) steeds in die sentrum van jou denke staan. Dankie Danie vir die 
onderhoud wat ons op verskillende plekke en op verskillende tye kon voer. Wat my 
betref lê daar nog vrugbare navorsingsjare vir jou voor, sterkte daarmee. 

DIE ONTBLOTING 
VAN VERSWEE 
MAGSVERHOUDINGS 


Bert Olivier is op 7 Januarie 1946 gebore. Hierdie onderhoud is aanvanklik op 
11 en 12 Julie 1998 in Port Elizabeth gevoer, op 27 Julie 2005 aangevul en in 
November 2014 vir hierdie publikasie afgerond. Bert Olivier is in 1971 aangestel 
as junior lektor in filosofie aan die Universiteit van Port Elizabeth (UPE). 
Hierna was hy lektor (1972-1981), senior lektor (1982-1988), mede-professor 
(1989-1991) en professor (1991-2011). Na sy uittrede was hy 'n uitgelese 
navorsingsprofessor by die Nelson Mandela Metropolitaanse Universiteit in 
Port Elizabeth (2011-2014). Vanaf 2015 is hy 'n senior navorsingsgenoot in 
filosofie aan die Universiteit van die Vrystaat. 


1. Agtergrond 


Pieter Duvenage (PD): Waar begin filosofie vir jou Bert? Op skool of later? 


Bert Olivier (BO): Nee heng, ek het filosofie eers op universiteit ontdek. Ek bedoel 
die woord was aan my soos aan die meeste Afrikaanssprekendes op skool bekend, 
jy weet in die sin van iemand is filosofies oor die lewe of “wat sit en filosofeer jy?”, 
daardie soort van ding wat jy in romans teëkom, maar filosofie as ’n vakgebied 
het ek toevallig op universiteit as aanvullingsvak ontdek. Omdat psigologie, wat 
ek aanvanklik wou neem, met Duits (een van my hoofvakke) gebots het, het ek 
filosofie geneem. Nou ja, ses maande later was ek “hooked”. 

PD: Jy is in 1946 gebore. Waar het jy opgegroei en het dit enige invloed op jou gehad? 
Was dit 'n plattelandse of stedelike omgewing? 


BO: Toe ek klein was, het ek redelik ernstige asma gehad, en die dokter het my ma- 
hulle aangeraai om my van die kus (Despatch) na 'n droë klimaat te stuur. So het 
ek by my oupa en ouma in die Dordrecht-omgewing naby Oueenstown en die 
Stormberge geland. Die jare daar was nie net goed vir my gesondheid nie, maar dit 
was een van die beste dinge wat met my gebeur het. Ek dink as daar iets is wat my 
filosofies ingestem het, en daar was meer as een ding, dan was dit om in 'n omgewing 
op te groei waar jy saam met 'n klomp ander kaalvoet-kinders in 'n plaasskooltjie — 
met net twee skoolvakke (Afrikaans en rekenkunde) — tot omtrent twaalfuur elke 
dag skool gaan en vir die res van die dag in die veld is. Baie middae na skool het ek 
met my hond en my .22-geweer in die berge deurgebring met net ’n paar tekkies en 
'n kortbroekie aan. Daar is baie fonteine en San-skilderye in die berge en daar het ek 
die dae deurgedroom. 

Baie jare later toe ek Heidegger se uitdrukking “der Geldut der Stille” (die gelui van 
die stilte) teëgekom het, wat verband hou met die feit dat sy pa koster in Messkirch 
was, het dit by my die ervaring teruggebring om op die plaas in die berge te wees 
waar dit so stil is dat jy die stilte kan hoor lui." Trouens, een van die goed wat ek jare 
daarna oor Heidegger geskryf het (Olivier 1983a), het met dié herinneringe te doen. 

My hoërskooljare het ek in Despatch naby Port Elizabeth deurgebring, waar my 
pa hout- en metaalwerk onderwyser was. Daarna was ek vir ’n jaar (1964) in die 
weermag gewees. Gelukkig was dit voor die grensoorlog begin het, want ek weet nie 
wat my houding teenoor daardie gewetensvraag sou gewees het nie. 


2. Kennismaking met die filosofie in Port Elizabeth 


PD: En toe is jy in 1965 na Port Elizabeth vir jou studies? 


BO: Dit is 'n snaakse storie. Toe ek in die Leër was, het ek aansoek by Stellenbosch 
gedoen en toelating by Dagbreek gekry. In daardie jaar het my pa egter ’n 
onsuksesvolle ooroperasie ondergaan wat sy balans uitgegooi het. My ouers het my 
toe gevra om vanweë my pa se gesondheidstoestand na UPE toe te gaan. Ek het dit 
onder protes gedoen. 

As ek nou terugkyk is ek nie spyt nie. Ons eerste handjievol studente moes by 
'n nuwe universiteit baanbrekerswerk doen. Ons het byvoorbeeld in daardie jare 'n 
lewendiger drama vereniging as vandag gehad. Ek het daar die geleentheid gehad, 


1 Die deel kom uit “Dialoog op 'n voetweg” in Martin Heidegger (1972) se werk. 

wat waarskynlik nie op Stellenbosch die geval sou gewees nie, om drie jaar lank lid 
van die studenteraad te wees. 

Destyds was daar ’n stryd om Afrikanerbelange teenoor die “kommunistiese 
NUSAS” van die Engelse studente te vestig. Ideologies georiënteerde organisasies 
soos die Broederbond, (en sy jonger vleuel die Ruiterwag) het gesit en aas na 
kandidate. Dit het my egter nie aangestaan nie, want ek het gehou van die idee dat 
UPE op ’n dubbelmedium basis gegrond was en dus ASB en NUSAS oorbodig 
gemaak het. Dit was 'n unieke situasie en ons moes werk vir versoening. In die 
proses het een van die studenteraadlede my smalend meegedeel dat my naam by 
die Ruiterwag gesirkuleer het, maar dat hulle in die lig van my sentimente daarteen 
besluit het. My reaksie was dat dit ’n fantastiese kompliment was. Ek het by een van 
my Engelse dosente, Tom Smailes, geleer “never trust a brotherhood”. Hy het dit 
in die konteks van sy lesings oor poësie en die politieke betrokkenheid van mense 
soos Yeats en die Pre-Rafaeliete gebruik. Hierdie gedagte dat jy jou eie identiteit 
slegs binne die konteks van een of ander broederskap of Broederbond kan vind, het 
vir my van die begin dwars in die krop gesteek. Goed, ek wil nie sê dat jy iemand in 
isolasie kan wees nie. Ek stem met Hegel saam dat jy slegs ’n individu word soos wat 
dit deur die gemeenskap bemiddel word, maar dan moet daardie groep vir my nie 
deur een of ander dogmatiese ideologie saamgebind word nie.” Jy weet, Epikurus het 
gesê die enigste waardevolle band tussen mense is vriendskap en nie een of ander 
ideologiese of kunsmatige band nie. Dit is ook my uitgangspunt.” 


PD: Jy het gesê dat filosofie op skool nog net ’n woord vir jou was. Begin jou groot 
liefde vir filosofie dan op universiteit? 


BO: Wel, soos ek gesê het, was dit heel toevallig. Ek dink wat my uitgenooi het om 
te filosofeer (protreptikos) was die feit dat ek gelukkig uitstekende dosente gehad 
het. Eerstens was daar Fanie Schoeman, wat later rektor geword het.‘ Hy was 'n 
uitstaande dosent met ’n taalgebruik en styl wat gewoon meesleurend was. As jy 
enigsins ’n sensitiwiteit gehad het, was dit maklik dat hy ’n liefde vir die vak by jou 
kon aanwakker. Die filosoof en teoloog Jaap Durand, wat onder meer ’n boek oor 
die swart man in die stad geskryf het, het my ook baie beindruk. PG. du Plessis was 


G.W.F. Hegel (1770-1831) se politieke werk Die Filosofie van die Reg het in 1820 verskyn. 
Epikurus (342-271 v.C.) was as Hellenistiese moralis bekend vir sy lewensleer. 


AA UO N 


S.J. Schoeman was ’n student van C.K. Oberholzer. Vir sy meesters- en doktorsgraad, kyk 
S.J. Schoeman (1961 en 1963). Schoeman was vanaf die laat-1960’s professor en hoof van 
die Departement Filosofie by die Universiteit van Port Elizabeth. Later was hy dekaan en 
rektor van dié universiteit. Hy het sy loopbaan as parlementslid vir die Nasionale Party in 
die 1980's afgesluit. 

natuurlik ook vir 'n rukkie hier voordat hy Randse Afrikaanse Universiteit (RAU) toe 
is” Alhoewel ek baie van hom as persoon gehou het, was hy nie 'n indrukwekkende 
dosent nie. Dit is wat die filosofie aanbetref. 

Ek was ook baie gelukkig om in die Engelse departement by mense soos 
Tom Smailes en veral Edward Davis uit te kom. Davis was professor in Engels 
by Tel Aviv, Unisa en toe UPE. Wat ’n wonderlike figuur! ’n Klein, geboë, siniese 
“mannetjie” — maar sjoe, as mens praat van intellek en gees was hy 'n groot figuur. Ek 
het nou nog al sy boeke wat hy geskryf het.” Om hom te ervaar as dosent was vir my 
net so 'n filosofiese ervaring as enige van die lesings wat ek ooit in filosofie aangehoor 
het. Gedagtig aan William Blake se Songs of Innocence and of Experience, het Edward 
Davis, anders as my filosofie dosente, die einde van onskuld vir my beteken. 

Op skool het ek egter nooit enige sweempie van kritiese benadering tot 
letterkunde opgetel nie. By Edward Davis het ek gou besef dat ek nie meer boeke 
net vir storie en narratief kon lees nie. Krities lees is iets anders en daarvoor moet 
ek hom bedank. Toe ek na my onderwysdiploma aansoek doen vir 'n onderwyspos 
was Davis een van die mense vir wie ek ’n getuigskrif gevra het. Dit is die kortste 
getuigskrif wat ek ooit gekry het: 


Mr Bert Olivier registered as a first year student in 1965. Unused to English 
as a medium, he found it difficult to make headway at first but he persisted 
with amazing obstinacy so that in the end his English II] pass was a good one. 
I can recommend him. 


PD: Waaruit het die voorgraadse filosofie kurrikulum destyds bestaan? Die gewone 
storie van die Grieke via die Middeleeue na die moderne? 


BO: Ja, en daarby die tweedeling van die sistematiek en geskiedenis van die filosofie. 
Dis nie ’n benadering wat ek voorstaan nie, maar ek moet sé hy het sy voordele. 
Dit het vir my ’n goeie basis in die geskiedenis van filosofie gegee, want toe ek 
begin doseer het, moes ek ook nog volgens daardie verdeling doseer. Die feit dat 
daar vandag bitter min Middeleeuse filosofie in Suid-Afrika aangebied word, wat ’n 
mens in 'n sekere sin kan regverdig, bring tog 'n groot verlies mee. Ek bedoel, ek 
moes Middeleeuse filosofie vanaf Augustinus deur Scotus Erigena na Duns Scotus, 
Thomas van Aguino, Averroës, Avicenna, Ibn Sina en natuurlik die skerpsinnige 


5 PGW. (Pieter) du Plessis (gebore 1932) was vanaf 1967 tot 1987 professor en hoof van die 
Departement Wysbegeerte aan die Randse Afrikaanse Universiteit. Hy het sy meesters- en 
doktorsgrade aan die Potchefstroomse Universiteit vir Christelike Hoër Onderwys (PU vir 
CHO) onder studie leiding van H.G. Stoker behaal. 


6 Kyk Davis (1964, 1965a en 1965b.) 

William Ockham doseer. Laasgenoemde is 'n baie groot filosoof. Jy weet as jy iets van 
Middeleeuse filosofie verstaan, dan ken jy die oorspronge van die moderne filosofie 
en waarteen Descartes gedraai het.’ Dan weet jy ook dat die laat-skolastiese filosofie 
vir Husserl die begrip intensionaliteit gegee het. Dit is verbande wat andersins vir my 
verborge sou gebly het. 

Wat die 20ste eeu aanbetref het ons begin met Husserl en dan is met Sartre en 
Heidegger afgesluit. Heidegger was die mees kontemporêre figuur wat ons behandel 
het. Ons het natuurlik aan die ander eksistensialiste soos Marcel, Jaspers en Camus 
geraak, maar in 'n mindere mate as Heidegger. Daaroor is ek baie bly, want my 
latere kennismaking met die poststrukturalisme via Derrida, het sterk op Husserl 
en Heidegger gesteun. Trouens, Husserl was een van my groot liefdes in my jare as 
student en ook die vroeë jare waarin ek klas gegee het." Ek stem met Derrida saam 
dat hy een van die groot geeste in die tradisie is. 


PD: Jy verwys nou na Husserl en Heidegger. Ongeag die formele aanbieding van 
die kursus was daar dus iets van 'n bepaalde filosofiese tradisie. Wat het mense soos 
Fanie Schoeman, Jaap Durand en P.G.W. du Plessis aan jou vorming gedoen? Kon jy 
van sekere tradisie aldaar bemerk hoe hulle filosofie verstaan het? 


BO: Dit is by terugskoue dat mens dit seker ’n tradisie kan noem. Aanvanklik is dit 
die enigste ding wat aan jou bekendgestel word en jy aanvaar dit gewoon as filosofie. 
Dit is eers later dat jy in verskillende handboeke uiteenlopende style teëkom en 
dat dit langsamerhand duidelik word dat daar meer as een manier is om filosofie 
te benader en dat die idee van verskillende tradisies tuiskom. Terugskouend is die 
tradisie waaraan ek bekendgestel is grotendeels die kontinentale een — waaroor ek 
bly is. Selfs vandag, en natuurlik kan mens sê ek het 'n vooroordeel (Vorurteil) ten 
opsigte van dié tradisie, sou ek my nooit met die verwisseling van die kontinentale 
tradisie na die analitiese kan vereenselwig nie — ten spyte van die feit dat ek analitiese 
filosowe soos Davidson en Quine respekteer. 

Ek is egter goddank bly dat ek in die kontinentale tradisie grootgeword het 
en dat ek ’n baie goeie begronding in die geskiedenis van die filosofie, veral die 
Griekse filosofie, gehad het. My groot liefde in die filosofie is die moderne en die 
kontemporêre tydperk — die sogenaamde poststrukturalistiese filosofie en miskien 
postmoderne era. As ek my voorkeur moet uitspreek dan sou ek sê die 19de en 20ste 


7 Vir’n Afrikaanse werk oor die Middeleeue, kyk Antonites (s.d.). Kyk verder ook die twee 
werke van Goosen (2007 en 2015), waar die Middeleeuse denke op oorspronklike wyse 
met die uitdagings van die moderniteit in gesprek gebring word. 

8 Edmund Husserl (1859-1938) se fenomenologiese metode is vir die eerste keer in sy 
belangwekkende werk (Husserl 2008) van 1900 gepubliseer. 

eeuse filosofie. Dit is egter so dat wanneer ’n mens Griekse filosofie doseer dit jou 
weer tref watter onuitputbare bron van filosofiese opwinding by die voor-Sokratici, 
Plato, Aristoteles en self die Hellenistiese skole bestaan. 


PD: Wat was daar in die eksistensiële fenomenologie met figure soos Husserl en 
Heidegger dat dit deur ’n groot groep Afrikaanse filosowe aan julle as studente in die 
1960's oorgedra is? 


BO: Pieter, ek weet nie of ek daardie vraag kan beantwoord nie. Miskien was dit maar 
'n geval van kontingensie. Eerstens het ’n groep filosowe in die 1930's, 1940's en 
1950's in Europa, en veral Nederland en Duitsland, studeer. Dit is dus 'n kontingente 
feit dat hierdie bakermat van fenomenologie en eksistensiële fenomenologie op hulle 
'n groot indruk sou gelaat het. Daar is gevalle van mense, soos Degenaar, wat ook 
deur die analitiese filosofie beinvloed is. Kontingensie beteken dat as ons teruggaan 
na ’n tradisie wat as ’n verlengstuk van die Afrikaanse kultuur dien, dan sou ons na 
die Europese filosofie gaan en dit was in daardie jare, soos jy weet, fenomenologie, 
eksistensiële fenomenologie en eksistensialisme. 

Aandieanderkantmoetekookterugskouend sé dat die feit dat Afrikaners hulleself 
so in die fenomenologie kon verdiep, dalk te doen gehad het met die onderskeid 
wat Freud tussen die bewuste en onbewuste maak. As jy die fenomenologie as 
jou filosofiese paradigma kies, dan stel dit jou in staat om die dringende politiese 
kwessies van die dag in ’n sekere sin te vermy, want jy kan 'n situasie fenomenologies 
beskryf sonder dat jy jouself toelaat om ’n krities-normatiewe posisie in te neem 
— normatief hier nie in die ou sin van norme en waardes van die Afrikaner nie. 
Jy kan ’n situasie vanuit `n fenomenologiese standpunt bekyk en uiteindelik bloot 
beskrywend daarmee omgaan. Dan sit jy met die filosofies onhoudbare situasie dat 
jy verlei word om te glo dat hierdie beskrywing van essensiële strukture ook een is 
wat 'n normatiewe regverdiging van die situasie saamdra. 

So skep Buytendijk (1961) byvoorbeeld in sy studie De Vrou die fenomenologiese 
indruk dat dit is soos die vrou is en moet wees. Dit is 'n metodologie wat nie eintlik 
plek vir historiese verandering maak nie. Ironies genoeg dink ek nie Husserl het 
dinge so gesien nie. Husserl het gepraat van generasies van fenomenoloë na hom wat 
die oneindige taak van filosofie sal moet voortsit om in elke historiese epog nuwe 
fenomenologiese strukture bloot te lê. As jy dit so sien kan fenomenologie nie as 
’n filosofie van die status quo deurgaan nie, maar ek dink dit was gerieflik vir Suid- 
Afrikaners om dit wel so te doen. Eers toe ek met sekere Marxistiese denkers erns 
gemaak het, het ek daardie tekorte in die fenomenologie besef. 

PD: Goed, na jou voorgraadse studies het jy gaan onderwys gee (1969). Tog het 
jy deeltyds met ’n honneursgraad aangegaan. Was dit ’n voorsetting van voor- 
graadse indrukke? 


BO: Ja, ek het 'n redelike keuse gehad en het ewe leergierig ses vraestelle, in plaas van 
vier, in die twee jaar (1969-1970) ingepas. Die temas was Griekse filosofie, Duitse 
idealisme (van Kant deur Fichte en Schelling tot Hegel), Nicolai Hartman se etiek 
(wat mens as ’n Platonistiese benadering kan beskryf, maar wat vir my tog ook ’n 
indrukwekkende fenomenologiese etiek was), 'n kursus in aksiologie, ’n vraestel oor 
die Kantiaanse transendentale filosofie en ’n vraestel in die epistemologie waar ek 
De Vleeschauwer (1952) van voor tot agter moes deurwerk — iets wat van groot 
vormende waarde was. 

Die eentradisiewatmynieopgewondegemaakhetnie, was die Reformatoriese een 
wat Pieter du Plessis op voorgraadse vlak doseer het. Met my honneurs was hy egter 
reeds weg na RAU. Hieroor was ek bly, want ons het op voorgraadse vlak na Stoker 
se Beginsels en metodes in die wetenskap as “Versinsels en sinodes in die wetenskap” 
verwys.” Van die begin af was dit vir my duidelik, seker omdat ek met Middeleeuse 
filosofie vertroud was, dat as Kant as die waterskeiding tussen metafisika en filosofie 
beskou word, in die sin van ’n ontgogelde filosofie wat nie meer al die aansprake 
van die metafisika ernstig kan neem nie, is die Gereformeerde filosofie gewoon net 
nie meer 'n filosofie wat sy naam werd is as ons dit in sy tydsgewrig plaas nie. Jy 
weet dit is 'n spul metafisika. Natuurlik is daar vandag nog plek vir metafisika, maar 
dan moet dit erns maak met daardie dinge wat vir alle mense op ’n intersubjektiewe 
en algemene, menslike ervaringsvlak toeganklik is. Die tipe metafisiese aansprake 
wat jy by Dooyeweerd, Vollenhoven en Stoker kry, en ek ontken nie 'n oomblik dat 
hulle binne daardie veld groot figure is nie, is iets wat vir my totaal en al nie aanstaan 
nie.” Dit is metafisika. Ek dink ons moet gewoon eerlik wees, soos Kant dit stel, en 
filosofie binne die grense van die rede beoefen. 


3. Jong dosent en nagraadse studies in Port Elizabeth 


PD: Na jou honneurs het jy vir 'n kort rukkie skool gegee, maar toe is jy by UPE 
aangestel en het jy met jou meestersgraad begin. 


BO: Ja, Fanie Schoeman het in Oktober 1970 by my woonstel aangekom en met die 
deur in die huis geval: “Bertie, ons het hulp nodig by die departement, daar is 'n pos — 


9 Stoker (1961). 
10 Oor hierdie tradisie, kyk dialoog 5 met D.F.M. Strauss hiervoor. 

wil jy dit hê?” Nou ja, ek het dit sonder slag of stoot aanvaar en het waarskynlik skuldig 
gevoel dat ek dit sonder onderhoud of aansoek gekry het. Ek het in 1971 begin, tydens 
die April-gradeplegtigheid my honneurs gekry en ’n jaar later my meestersgraad. 
Ek hetlaasgenoemde op aanbeveling van my studieleier, Fanie Schoeman, afgejaag en 
binne sewe maande voltooi (Olivier 1972). Ten spyte van die eksterne eksaminator, 
Piet Dreyer, se goeie verslag het hy my die onderskeiding net-net laat mis." 

Wat die tema aanbetref het Fanie Schoeman nie eintlik my belangstellings in die 
filosofie in ag geneem nie. Hy het gewoon gesê: “Jong, die een ding waarvan jy niks 
weet nie, is analitiese filosofie. Skryf vir my 'n verhandeling oor G.E. Moore as die 
vader van die analitiese filosofie” Dit was interessant, alhoewel Moore (die skrywer 
van onder andere Principia Ethica) sekerlik die mees vervelige filosoof is wat ek 
nog gelees het. Hy staan nie om dowe neute as die “philosopher of common sense” 
bekend nie — baie common en min sense.” Moore het hom teen die 19de eeuse 
invloed van Britse idealiste, soos Bradley, McTaggart en Bosanguet, verset. Ek het 
hieroor geskryf en hoe dit die grondslag vir die analitiese filosofie van die 20ste eeu 
gevorm het.” Sy kritiek op die idealiste het op 'n argument van gesonde verstand 
neergekom. Hy het Bradley se idealistiese stelling “time and space are ideal” — wat 
natuurlik in terme van Kant se transendentale idealisme en seker aspekte van Hegel 
verstaanbaar is — met die volgende teenargument geantwoord: “Breakfast comes 
before lunch, and lunch comes before dinner. Now what is ideal about that, that is 
very real.” Sy kriteria vir die beslegting van vrae omtrent waarheid en realiteit het 
hy uit die alledaagse ervaring geneem. Nou ja, die een ding wat ek darem by Moore 
geleer het, is dat 'n mens helder en duidelik behoort te skryf. Andersins was ek maar 
te bly om hom agter my te sit. dink Fanie Schoeman se bedoeling met die analitiese 
filosofie was dat 'n mens minstens iets omtrent al die filosofiese tradisies moet weet, 
selfs al is dit nie op voorgraadse vlak vir ons aangebied nie. Dit was groots van hom, 
want hy was natuurlik 'n groot Kantiaan en sy Kant-lesings, veral op honneursvlak, 
was so wonderlik dat daar altyd minstens vier of vyf nie-filosofiese toehoorders kom 
luister het. 


PD: In watter rigting het jy ná jou meestersgraad gegaan? 


11 Bert Olivier het ook in 1972 sy eerste voordrag, oor “waarheid”, by die UPE/Rhodes 
simposium gelewer. Sedertdien het hy tot 2015 bykans 150 voordragte by nasionale en 
internasionale konferensie gelewer. 

12 G.E. Moore (1873-1958) was professor in filosofie en logika aan die Universiteit van 
Cambridge vanaf 1925 tot 1939. Een van sy belangrikste werke, Principia Ethica, het in 
1903 verskyn 

13 Vir die oorgang van Britse idealisme na analitiese filosofie, kyk die interpretasie in hoofstuk 1. 

BO: Die eienaardige ding is dat alhoewel ek nog altyd ’n belangstelling in die 
estetika en kunsfilosofie gehad het (wat vanaf Edward Davis kom), is my meesters 
en doktorale studies albei in die epistemologie, wetenskapsfilosofie en geskiedenis 
van die filosofie. Estetika, soos jy weet, staan egter nie los van epistemologie nie. 
Daar is baie epistemologiese en ontologiese vrae in estetika: wat is `n kunswerk, 
wat is estetiese ervaring, hoe verskil estetiese kennis (indien dit kennis is) van 
wetenskaplike kennis? Hierdie epistemologiese vrae in die estetika was eintlik 
die brug tussen my aanvanklike formele studies en latere voorkeurgebied. Ek het 
gewoon net nie 'n studieleier gekry wat in estetika belang gestel het nie. Ek het maar 
daardie ding self ontwikkel en later bewus geword dat daar mense in Suid-Afrika is, 
soos Degenaar, wat ook in die estetika werk, maar aanvanklik het ek dit heeltemal 
onafhanklik van onmiddellike invloede gedoen." 

Ek dink dit is ook teen dié agtergrond dat my doktorsgraad verstaan moet 
word. In hierdie geval het ek darem die tema in konsultasie met Fanie Schoeman 
geformuleer. Omdat die moderne filosofie my voorkeurgebied is, het hy voorgestel 
dat ek ’n studie oor die vader van moderne filosofie, René Descartes, doen.” So 
halfpad deur, veral toe ek Paul Natorp se boek oor die verband tussen Descartes en 
Kant gelees het, was ek wel spyt dat ek nie oor Kant gewerk het nie. Ek was egter 
nie lank met die projek besig nie, toe word Fanie Schoeman viserektor. Hy wou 
eers vir Jan Pretorius in sy plek as studieleier aanstel, maar na my teensin het hy 
toe vir Piet Dreyer genader, wat onmiddellik ingestem het. Dreyer was op daardie 
stadium die enigste ander persoon wat my werk geken het omdat hy die eksterne 
eksaminator van my meestersgraad was en ook ’n artikel van my (Olivier 1977a) 
gekeur het." Na twee jaar se registrasie het ek toe my doktorsgraad by Tukkies 
verwerf (Olivier 1979). 


PD: Wat is jou basiese argument in hierdie werk oor Descartes? 


BO: As ek reg onthou is dit dat Descartes se dualisme, wat ’n radikale wig tussen 
subjek en objek indryf, eintlik ’n soort dubbelsinnige erflating is. Aan die een kant 
het die onderskeid, soos Husserl en vele ander aantoon, die mens van die werklikheid 
vervreem, maar aan die ander kant, soos ek aangevoer het, was dit gewoon die 
metafisiese korrelaat van wat reeds in die wetenskap besig was om te gebeur, naamlik 


14 Kyk Dialoog 3 met Degenaar hiervoor. 

15 René Descartes (1596-1650) was ’n wiskundige, wetenskaplike, rasionalistiese filosoof 
en skrywer. Hy het van 1629-1649 in Nederland gewoon. Vir Afrikaanse vertalings, kyk 
Descartes (1967). 


16 Kyk Dialoog 1 met Dreyer hiervoor. Vir sy eerste gepubliseerde artikel, kyk 
Olivier (1974). 

dat ’n mens die fisiese werklikheid moes losdink van die mens as subjek. Jy moet 
onthou dat die fisiese werklikheid vir die Middeleeue nie net 'n werklikheid was nie, 
dit was bevolk deur allerhande heilige en geestelike entiteite. In 'n ander konteks 
wys JH. van den Berg hoe die landskap eintlik moes loskom van die heilige en 
bonatuurlike voordat dit legitiem as objek van die wetenskap kon dien. Met ander 
woorde, Descartes se dualisme is eintlik die metafisiese imprimatur van die moderne 
wetenskap en hierdie subjek/objek-skeiding is nie totaal sonder epistemologiese 
waarde nie. Sy voorstel het die mens in staat gestel om die objektiwiteit van die 
werklikheid tot in die uiterste daarvan te ontgin. Hierna het dit weer soos 'n pendulum 
vanaf Nietzsche tot in die 20ste eeu, met al die konsentrasie op taal, terugbeweeg 
om juis daardie breuk wat in Descartes se werk so duidelik vergestalting gekry het 
te heel. Om hierdie rede was ek later dankbaar dat ek die studie gedoen het, want 
ek glo nie dat ek iemand soos Husserl en Heidegger werklikwaar sou kon begryp 
as dit nie vir daardie tradisie was waarteen hulle in opstand gekom het nie. Dit was 
dan die konteks waarin ek my wetenskapsfilosofiese argument, met behulp van die 
Switserse filosoof Bochénski, ontwikkel het.” Later het ek die laaste hoofstuk van 
my proefskrif met behulp van Kuhn se teorieë in ’n artikel verwerk (Olivier 1984a). 
'n Ander hoofstuk van die studie het vroeër (Olivier 1977a) verskyn. 


4. Vroeë belangstelling in die verhouding tussen kuns 
en samelewing 


PD: Na jou formele studies, so neem ek aan, kon jy by jou belangstelling in die 
verhouding tussen kuns en samelewing uitkom? 


BO: Ja, maar dit het nog nie veel vrug in daardie stadium gedra nie. Dit het gebeur toe 
ek Heidegger opnuut ontdek het." Ek het eendag tydens eksamentoesig 'n boek by 
my gehad wat uit bydraes van eksistensiële filosowe bestaan het. Heidegger se bydrae 
was “The way” ('n vertaling van die grond van die metafisika), waar hy die metafoor 
van die grond en wortel ontgin. Dieselfde tyd het ek die Yale filosoof en teoloog 
Louis Dupré se werk gelees. Daarin skets hy die religieuse krisis in ons kultuur nie 
bloot in terme van mense wat nie meer kerk toe gaan nie (soos Suid-Afrikaners baie 
keer dink), maar dat dit eerder simptomaties was van 'n krisis in ons kultuur wat juis 


17 Vir werke van I.M. Bochénski (1902-1995), kyk (1961, 1965 en 1969). 

18 Martin Heidegger (1889-1976) het sy akademiese loopbaan as assistent van die 
fenomenoloog Husserl in Freiburg begin. In 1928 het hy Husserl opgevolg. In 1945 moes 
hy sy professoraat ontruim as gevolg van sy verbintenis met die Nazi-beweging. In die vroeë- 
1950's is sy reg om te doseer herstel. Vir sy bekendste werk van 1927, kyk Heidegger (1972). 

verband hou met Descartes se tema dat die landskap as't ware fisies gereduseer móés 
word vir wetenskaplike eksperimentering.” Soos J.H. van den Berg uitwys kon die 
disseksie van kadawers nie plaasvind voordat die menslike liggaam eers as fisiese 
liggaam, in plaas van 'n besielde en heilige liggaam, in die laat-Middeleeue en vroeë- 
moderniteit beskou is nie. Dupré wys daarop dat die religieuse krisis in ons kultuur 
juis verband hou met 'n ontwikkeling waar die landskap en fisiese wêreld ontdaan 
is van al daardie dinge wat vroeër werklik vanuit 'n fenomenologiese oogpunt deel 
van mense se ervaringswerklikheid was. Destyds was geeste, engele en duiwels in die 
landskap vir mense so reëel soos wat winkelvensters en teerpaaie vandag vir ons is. 
In die laat-Middeleeue, met die formulering van die dualistiese posisie, het die eerste 
spore van die religieuse krisis in ons kultuur na vore getree. Vandaar kom die ervaring 
van ons fisiese werklikheid as iets wat daar is vir eksperimentering, uitbuiting en 
uiteindelik ook vir kapitalistiese ontwikkeling. Dupré, wat ook 'n Marx-kenner is, se 
studie van kapitalistiese eksploitering (Dupré 1966) het my weer aan Heidegger se 
werk laat dink. 

Ek het toe gedink dat die plek waar mens vandag moet begin — anders as die 
Reformatoriese filosowe wat heeltyd praat van die pistiese en die sinskringe asof dit 
nog steeds hierso konkreet ervaar word — is dat ons gewoon die feite in die gesig 
moet staar en erken dat God vandag in die werklikheid afwesig is. Ek het toe ’n artikel 
hieroor geskryf (Olivier 1977b). Dit was in Engels omdat ek myself al meer en meer 
vervreemd van Afrikaans se konnotasies met apartheid gevoel het. Terselfdertyd het 
ek Heidegger (1993) se besinning oor die kunswerk diepgaande begin bestudeer. 
Reeds van my skooljare het kunssinnige vriende van my ouers met hulle fantastiese 
versameling skilderye en plate my in die rigting beinvloed. Met Heidegger het 
hierdie ou belangstelling van my herlewe. Dit is in die tyd dat ek aan 'n opstel oor 
die ontologiese status van die kunswerk begin werk het (Olivier 1980). Sedertdien 
het ek die meeste in estetika gepubliseer, alhoewel, soos jy weet, my fokus ook tog 
verander het.” 


PD: Voor ek verder vra oor jou filosofiese werk na jou formele studies wil ek vir 
die oomblik na die Suid-Afrikaanse filosofiese toneel terugkeer. Behalwe vir Fanie 
Schoeman en ander Port Elizabethse filosowe het jy ook van ander in Suid-Afrika 
kennis geneem? Gegee jou belangstelling in estetika dink ek aan mense soos Versfeld 
en Degenaar. 


19 Louis Dupré (gebore 1926) het in 1952 sy doktorsgraad oor Karl Marx aan die Universiteit 
van Leuven behaal. Hy was vanaf 1973 tot en met sy aftrede in 1998 professor in religieuse 
studies by Yale Universiteit. Vir die werk waarna hier verwys word, kyk Dupré (1977). 

20 Vir verdere bydraes oor die estetiese in die tyd, kyk Olivier (1982, 1983b en 1987). 

BO: Van Versfeld was ek vroeg al bewus. In my proefskrif het ek byvoorbeeld ’n werk 
van hom oor Descartes vrugbaar gebruik (Versfeld 1969). Daarna het ek van sy ander 
werke ontdek en ook geweet dat hy een van die kenners van die Middeleeue was. Vir 
Degenaar het ek waarskynlik die eerste keer by kongresse gehoor en daar leer ken.” 
My eerste filosofie kongres het ek in Potchefstroom bygewoon. Ek en Jan Pretorius 
is destyds met die trein soontoe. Dit was die kongres waar die regsfilosoof, Johan van 
der Vyver, die “verskriklike stelling” gemaak het - wat vir my water op die meul was 
— dat Suid-Afrika 'n bastion van onreg is. Dit het hom sy pos by Potchefstroom gekos 
en hy is toe Wits toe. Dit was vir my verfrissend om mense op so ’n eksplisiete en 
uitgesproke manier teen apartheid te hoor praat. Dit het my gemotiveer om politiek 
vanuit 'n filosofiese hoek ernstig op te neem. Ten spyte van die feit dat ek lank 
geneem het om 'n stuk daaroor te skryf (Olivier 1990a) moet ek vir jou sê dat ek van 
skooldae af van onreg bewus was. Dit was seker omdat ek op ’n plaas grootgeword 
het en my speelmaats swart kinders was. My swart speelmaat op die plaas se naam 
was Umsogolo en ek was Balikele (hy wat vinnig hardloop). Hulle was my vriende en 
dit het eenvoudig my verstand te bowe gegaan dat swart mense behandel kon word 
asof hulle nie mense is nie. Jy weet, dit was vir my net intuitiewelik onbegrypbaar. 


5.  Tussenspel: Die Westerse filosofie in Suid-Afrika 


PD: Dit is 'n belangrike punt wat jy aanraak. Was daar ooit ’n spanning tussen 
jou gevorderde filosofiese studies (Moore en Descartes) en die groter politieke 
bewustheid waarna jy verwys? Kortom, hoe sien jy die verhouding tussen Westerse 
denke en die Afrika-wêreld waarin ons woon? 


BO: Daar is nie vir my 'n spanning in die sin dat ek gevoel het dat daar 'n Afrika- 
tradisie van denke is wat sekere aansprake op ons het nie. So 'n Afrika-tradisie 
het ek nooit ervaar nie. Die filosofiese en literêre tradisie wat my gevorm het, was 
Westers — maar ook meer as één Westerse tradisie. Ek was seker vir vyftien jaar lank 
'n lid van die Port Elizabeth se flmvereniging voor dit met die koms van televisie 
gesneuwel het. In daardie tyd het ek elke maand 'n film uit onder andere die Russiese, 
Tsjeggiese, Joegoe-Slawiese, Sweedse, Italiaanse, Franse en Britse wêreld gesien. Dit 
het my bewus gemaak dat daar in die Westerse tradisie ook aksentverskille is wat 
dit belaglik maak om in 'n monolitiese Westerse tradisie te glo. In daardie tradisie 
het ek myself tuisgevoel. Ek moet byvoeg dat sommige van die films uit Afrika- 
lande noord van die ewenaar (Marokko, Egipte en Soedan) gekom het, byvoorbeeld 
die uitstaande The Night of Counting the Years waar jy die Egiptiese gees as't ware 


21 Kyk dialoog 3 met Degenaar hiervoor. 

aanvoel.” Dan was daar die beroemde Indiese films. Dit alles het my van ’n veelheid 
van tradisies bewus gemaak. 

Hoewel ek nie 'n spanning tussen die intellektuele tradisie van die Weste en 'n 
Afrika-tradisie ervaar nie, het ek dit wel op die vlak van my lewenservaring gemerk. 
Daar was vir my 'n onbegrypbare splitsing tussen wit en swart op die plaas. My 
oupa het sy plaasarbeiders goed behandel, maar geensins as gelykes nie. Hy het 
hulle behandel “soos dit 'n Christenmens betaam” soos die oumense gesê het. 
Kersfees het die grootmense oorpakke en die kinders lekkers gekry. Daar was ’n 
kwalitatiewe verskil van wat hulle gekry het en wat ons as kinders gekry het. Dit is 
een van die konkrete ervaringe wat my bewus gemaak het van die verskillende status 
van swart in vergelyking met wit in ons land. Op daardie vlak het ek 'n verskriklike 
spanning ervaar. 

Wat die denktradisies aanbetref het ek egter nooit so 'n spanning ervaar nie. 
Mense kan my seker kritiseer dat ek Afrika-denke nie so ernstig opneem soos 
Augustine Schutte nie.” Ek dink ons kan baie by 'n sogenaamde Afrika-tradisie leer, 
byvoorbeeld 'n begrip soos ubuntu. Aan die ander kant is daar ekwivalente daarvan 
in die Westerse tradisie.” Verder kan 'n mens baie van die Weste in die kulturele 
nadraai van kolonialisme leer. Hier kom die vraag van die Ander na vore.” Behalwe 
by figure soos Derrida en Levinas, kom die vraagstuk van die kulturele Ander ook 
by Joseph Conrad en E.M. Forster voor. Forster se A Passage to India is myns insiens 
nog steeds een van die grootste romans ooit. Nou ja, daardie vrae interesseer my, 
maar miskien kan mens sê ek het nog nie genoeg na Afrika gekyk nie, miskien het 
Afrika meer om die lyf. Kyk, ek stel in alles belang en jy kan potensieel uit alles leer en 
wysheid verkry. Vir my is daar net soveel, ontsettend baie, in die Westerse filosofie. 
Dit is my idioom. Ek kan nie in 'n ander idioom dink nie. 


PD: Dit is egter nie dat jy die Westerse in terme van 'n eksklusiewe tradisie sien nie? 


BO: Nee, heng, dan het jy my verkeerd verstaan. Ek erken die naasmekaarbestaan 
van verskillende tradisies. Al wat ek sê is dat ek willend en wetend die Westerse 
tradisie as my eie tradisie kies, omdat dit vir my die mees interessante is. Laat ek 
dit so stel: die tematiek rondom die Ander bied vir my ’n invalshoek wat betref 
ander kulture en daarmee maak ek erns. In my bydrae oor hiërargiese rasionaliteit 


22 The Night of Counting the Years (van die Egiptiese regisseur Shadi Abdel Salam) is in 
1969 uitgereik. 


23 Kyk die werk van Shutte (1993) en die versamelbundel van Coetzee en Roux (2003). 
24 Oor ubuntu, kyk Ramose (2005) en Praeg (2014). 


25 Vir sy weergawe van die Ander en die onderwerp van “othering discourses’, kyk dialoog 4 
met André du Toit hiervoor. 

(Olivier 1996b) verwys ek byvoorbeeld na die begrip van die Ander en alteriteit. 
Dit is 'n tema wat ons nie kan ignoreer nie, maar ek glo ook nie dat 'n mens valslik en 
op 'n “polities korrekte” wyse moet werk waar jy nou skielik kunsmatige erns met die 
Afrika-tradisie, wat in elk geval vir my ’n problematiese begrip is, moet maak as dit 
nie jou eie belangstelling is nie. 


6. Vroeë besoek aan Yale en die vorming van 'n denkloopbaan 


PD: Ek wil nou by die onmiddellike tydperk na jou nagraadse studies stilstaan - die 
1980's. Jy het daarna verwys dat jou proefskrif verband hou met 'n belangstelling in 
moderne filosofie. Is dit die basis van jou latere belangstelling in die postmodernisme, 
poststrukturalisme en psigoanalise? 


BO: Ja, my eerste ontdekking van die postmodernisme was so rondom 1980 toe 
ek na geleenthede om oorsee te studeer gesoek het.” Ek het in daardie tyd Karsten 
Harries se boek oor moderne kuns ontdek.” By die lees daarvan het ek geweet 
dat ek graag by hom sou wou gaan werk en studeer. Ek was deur sy ontsettende 
helder skryfwyse beindruk, sonder dat hy enigsins die diepsinnigheid van die 
temas ingeboet het. Dit is 'n dun boekie (Harries 1968), maar een van die beste 
verduidelikings van moderne Westerse kuns van die eerste helfte van die 20ste eeu. 
Sy eksistensieël-fenomenologiese vraag is: watter ideaal van die mens vind jy 
in die kuns? Vanuit daardie oogpunt het hy elke kunsfase van die moderne kuns, 
van abstrakte ekspressionisme deur surrealisme tot by konstruktivisme en die 
suprematisme van Malevich, gelees as 'n wyse waarop die mens in sy kuns probeer 
om aan ’n ideaaltipe vergestalting te gee. Dit was vir my 'n baie meer bevredigende 
antwoord op die vraag na kuns as byvoorbeeld Herbert Read se weergawe wat ek 
kort tevore teengekom het. Hy (Read 1968) het volgens my Freud se psigoanalise, 
wat ons natuurlik baie oor kuns kan leer, onbevredigend gebruik om moderne kuns 
te verstaan. Ek was daarenteen so met Harries se benadering beindruk dat ek vir 
hom geskryf het en gevra het of 'n Suid-Afrikaner (onthou dit was die tyd van ons 
ostrasering) as postdoktorale navorsingsgenoot by Yale welkom sou wees. Nou ja, ek 
was verheug toe hy bevestigend geantwoord het. 

Die jaar by Yale (1982) was een waarin ek die poststrukturalisme en die 
postmodernisme waarlik ontdek het. In my eerste maand by Yale was ek uit die 
veld geslaan deur die totaal ongewone zoem van akademiese aktiwiteite. As mens 


26 Vir 'n latere artikel oor die postmodernisme, kyk Olivier (1988). 


27 Karsten Harries (gebore 1937) is vanaf die vroeë 1960's verbonde aan die Departement 
Filosofie van Yale Universiteit. Vir twee van sy bekendste werke, kyk Harries (1968 en 1997). 

by ’n plek soos UPE klasgee en dan na Yale gaan is dit asof jy n bynes binnegaan 
en jy is nie seker hoeveel bye is vriendelik en hoeveel gaan jou steek nie. Na my 
teruggekeer het ek vir omtrent drie maande aan postnatale depressie gely. Ja, dit was 
wonderlik om Harries se klasse en seminare by te woon. Een was oor Descartes, 'n 
ander oor Heidegger en een oor argitektuurfilosofie. Dis waar ek my belangstelling 
in argitektuur vandaan kry.” 

Verder het ek ook by Harold Bloom klasse oor Freud in die vergelykende 
letterkunde bygewoon. Hoewel ek vroeër deur Herbert Read, André Breton en die 
Surrealiste ligweg met Freud se invloed op kuns te doen gekry het, het Bloom vir my 
die deur op dié groot denker oopgemaak deur op sy metafore te konsentreer. Ek sou 
egter eers later by ’n ernstige studie van Freud en Lacan uitkom.” 

Met my besoek aan Yale was Paul de Man pas dood, maar deur sy studente het ek 
indirek van sy werk geleer. Ek was ook met ’n jong nagraadse student, Tom Levine, 
bevriend, wat Habermas se toesprake in Amerika uit Duits vertaal het. Iewers in my 
besit het ek een van die eerste Engelse weergawes van sy stuk oor die donker denkers 
van die Verligting - Adorno en Horkheimer.” Ek het saam met Tom na Boston gery 
om na Habermas se aanbieding te luister wat ek vanweë sy gesplete verhemelte baie 
moeilik gevolg het. Jy ken Habermas beter as ek, 'n mens raak seker gewoond aan sy 
artikulasie. Sy preokkupasie met kommunikasie is myns insiens gedeeltelik daaraan 
toe te skryf. Ek was egter baie beindruk deur die wyse waarop hy die vrae hanteer het. 


PD: Jy het nou verwys na Habermas en dit lyk nie asof hy jou soveel beinvloed het 
nie. Wat van die ouer geslag kritiese teoretici, Horkheimer en Adorno, en hulle 
belangstelling in estetika? 


BO: Dit is vir my nog altyd interessant dat baie mense wat Heidegger ernstig 
opneem 'n ewe groot belangstelling in sy tydgenoot Adorno toon. Eers later het ek 
besef dat daar, afgesien van die verskillende filosofiese paradigmas (Marxisme en 
eksistensiële fenomenologie) en persoonlike spanninge (Jood teenoor Duitser) 
tog ook groot ooreenkomste tussen hulle is. Hermann Mérchen, byvoorbeeld, wys 
in sy werk dat soortgelyke temas by albei figureer. Die hele ding van tegnologie, 
natuur en kuns is by albei baie prominent en dit is so jammer dat verskille hulle 
uitmekaar gehou het.” Ek het die kritiese teorie egter eers na die Duits- idealistiese 


28 Kyk Olivier (1998). Van die vyftien hoofstukke in die boek handel vyf oor argitektuur. 

29 Sigmund Freud (1856-1939) is die vader van psigoanalise en Jacques Lacan (1901-1981) 'n 
verdere figuur in dié tradisie. 

30 Die essay van Jürgen Habermas (gebore 1929), wat ’n student van Theodor Adorno (1903- 
1969) was, is uiteindelik gepubliseer as die vyfde lesing in Habermas (1987). 

31 Kyk Hermann Mörchen (1980 en 1981). 

en eksistensieél-fenomenologiese tradisies ontdek. Dit het met my vriendskap 
met Friedemann Grenz, wat professor in Duits by UPE was, saamgehang. Sy boek 
oor Adorno (1974) is vandag nog ’n standaardwerk. Ek onthou nog hoe beindruk 
Tom Levine was dat ek Friedemann geken het. Die twee jare voor ek na Yale is, het 
ek een dag per week saam met Friedeman in sy kantoor filosofie gelees. Somtyds 
het ons Adorno en dan weer Hegel, met sy Duitse filosofiese woordeboek langs 
ons, in diepte gelees. By Yale het ek agtergekom dat Tom Levine en Harries vir 
Adorno baie ernstig opgeneem het. Ek het besef hier is 'n leemte in my filosofie en 
dis nou nog so.” Ek ken byvoorbeeld glad nie die kritiese teorie soos jy nie. Ek het 
darem by 'n geleentheid of twee oor Adorno geskryf (Olivier 1990b). Habermas 
oefen egter nie so ’n groot appèl op my uit nie. Ek dink sy bydrae lê op die vlak 
van die kommunikatiewe rede en dis nie iets wat mens moet onderskat nie, maar sy 
verbluffende wanbegrip van Derrida kan ek tot nou toe nie verstaan nie.” 


PD: Toe jy terug is van Yale, watter temas het jy in die res van die 1980's verken? 
Jy het so pas die naam van Derrida genoem. 


BO: Ek het eers my stukke oor Heidegger en argitektuur afgerond, en dit was ook die 
tema van my eerste voordrag by ’n Suid-Afrikaanse filosofiekongres.™ Verder het ek 
baie oor films begin skryf. Soos vroeër aangedui vloei dit voort uit my blootstelling 
aan die ryk geskakeerde filmtradisie van die Weste en elders. Die uitdaging was om 
films met filosofie te verbind, want ék kan nie 'n film sonder filosofie benader nie.” 
Ek dink ons lewe vandag in ’n kultuursfeer waar studente minder teks-georiënteerd 
is en feitlik almal met die film as medium bekend is. Daarom is dit myns insiens die 
aangewese didaktiese medium waardeur ons filosofie behoort te benader.” 

Ek het Derrida die eerste keer in 1982 by Yale ontmoet. Hy het daar klasgegee en 
was soms in die geselskap van mense in die departemente Engels en vergelykende 
literatuur. Hy het ook baie na my gunstelingrestaurant, Naples Pizza, gegaan, waar 
ek hom die eerste keer hoor praat het. Hy het een aand by 'n lesing van een van die 
toonaangewende Amerikaanse kunshistorici van New York langs my gesit. Met sy 
staalgrys hare, hy was nog nie in daardie stadium heeltemal grys nie, het hy aandagtig 


32 Oor Adorno (1903-1969) kyk dialoog 7 met Johan Snyman hierna. 

33 Vir 'n versigtige toenadering tussen dié denkers, kyk Habermas en Derrida (2003). Vir sy 
weergawe hiervan, kyk Olivier (2007). 

34 Kyk Olivier (1983a en 1984b). Vir verdere artikels oor Heidegger, kyk Olivier (1990c, 
2002c en 2011). 


3$ Vir sy boek oor filosofie en films, kyk Olivier (19963). In 'n tweede uitgebreide weergawe 
(Olivier 2002a) is vier hoofstukke bygevoeg. 
36 Kyk hieroor Olivier en Hurst (1997). 

geluister sonder om enige vrae te vra. Ek het daardie jaar sy Of Grammatology en 
Writing and Difference gekoop.” Aanvanklik het ek nie veel verstaan nie, maar toe ek 
drie jaar later na Yale terugkeer (1986), nou ja, toe het ek reeds in 'n artikel Derrida 
en Heidegger se kunsopvattings vergelyk (Olivier 1985). Terug by Yale (1986) 
het ek elke geleentheid benut om iets van Derrida te leer. Ek het byvoorbeeld ’n 
seminaar van die jong David Blinder oor Derrida se lees van Husserl bygewoon. 
As fenomenoloog het Blinder vir Derrida as een van die beste lesers van Husserl 
beskou. In Derrida se kommentaar op Husserl se Origin of Geometry kan mens sien 
hoe dekonstruksie langsamerhand deur die blindekolle van Husserl se teks skyn.* 

Foucault se naam het in die besprekings rondom Nietzsche gefigureer. Harries 
het in daardie jaar (1986) ’n besonderse seminaar oor Schopenhauer en Nietzsche 
gehou. In George Schrader se lesings oor kritiese hermeneutiek het die naam van 
Foucault ook opgeduik, veral waar dit oor die tema van die wil tot mag gegaan het. 
Foucault is die groot Nietzsche-erfgenaam van die 20ste eeu. Aanvanklik is ek meer 
deur Derrida se Galliese vindingrykheid beinvloed. Dit is eers later nadat ek 'n aantal 
boeke, byvoorbeeld een van Alan Sheridan, gelees het dat Foucault se belang vir die 
sosiale wetenskappe duidelik vir na vore getree het.” Ek wou eenvoudig meer oor 
die poststrukturalistiese Foucault weet. 


7. Foucault en diskoersanalise binne die Suid-Afrikaanse konteks 


PD: Jy het my vertel van die twee besoeke aan Yale (1982 en 1986), jou belangstelling 
in die estetika en die ontdekking van Derrida en Foucault. Dit gee ons nou die 
geleentheid om na jou werk vanaf die laat-1980's tot die 1990's te kyk. Veral jou 
werk oor die Suid-Afrikaanse problematiek en die verband met Foucault en sy 
begrip van diskoersanalise. 


BO: Laat ek eers begin by 'n politieke essay (Olivier 1990a) oor Rorty wat deur 
my Yale besoeke moontlik gemaak is.” Ek het die essay in die middel-1980's op 
uitnodiging van Mala Singh vir ’n boek geskryf. Toe dit nie verskyn het nie, het ek 
dit by die Suid-Afrikaanse Tydskrif vir Wysbegeerte voorgelé, waar dit reaksie van 


37 Jacques Derrida (1930-2004) is in Algerië gebore en het as student na Parys gegaan 
waar hy gou naam gemaak het met sy filosofie van dekonstruksie. Die werke waarna hier 
verwys word, het in 1967 in Frans verskyn en is in die sewentigerjare in Engels vertaal. 

38 Vir verdere artikels oor Derrida, kyk Olivier (1993a, 1994a en 2004). 

39 Kyk Olivier (1997 en 2010). 

40 Richard Rorty (1931-2007) was 'n Amerikaanse filosoof. Hy het Suid-Afrika in 1986 
besoek. Vir van sy bekendste boeke, kyk Rorty (1978 en 1989). 

kollegas by RAU uitgelok het (Olivier 1990a).” Na aanleiding van Rorty se idee van 
’n “conversation of humankind” het ek die punt gemaak dat niemand ’n bevoorregte 
posisie in die politieke gesprek van die land se toekoms het nie. Daarom was dit hoog 
tyd dat wie ook aan bewind is (destyds was dit die NP) ’n ruimte vir daardie tipe 
gesprek oor ras- en partypolitieke grense heen moes help skep. 

Jonathan Allen se kritiek was dat ek nie altyd na die Weste moet kyk nie, maar 
ook moet vra wat is outentiek omtrent Afrika. My antwoord was min of meer in 
Lacaniaanse idioom dat ons nie eers kan begin dink as dit nie is in die taal wat ons 
van die hele tradisie van die filosofie geërf het nie. Met ander woorde, om van ons 
te verwag om skielik uit ons Westerse filosofiese idioom na ’n tipe Afrika-idioom te 
spring, is om die onmoontlike te verwag. Ons kan wel vanuit 'n Westerse staanplek 
’n ander tradisie toeëien, byvoorbeeld die “Afrika-tradisie” (as daar so iets bestaan), 
maar dit beteken nie dat jy volledig 'n ander filosofiese vel oor jou trek nie. Dit was 
'n interessante reaksie gewees en ek was bly toe die destydse redakteur, Anton van 
Niekerk, my die geleentheid gegee het om op hulle kritiek te antwoord. Dit was een 
van die eerste omvattende debatte in die tydskrif. 

Ek het eers in die 1990's werklik oor Foucault begin werk. In my intreerede 
(Olivier 1995) verwys ek na Foucault en Derrida as die twee grootste figure van 
die tweede helfte van die 20ste eeu.” Ten spyte van my agting vir Derrida het ek 
begin voel dat Foucault se skaduwee groter oor ons tyd val.” Ook in my bydrae in 
die Bloemfontein-boekie, maak ek dit duidelik waarom Foucault, via Nietzsche, 
belangrik is (Olivier 1994b). 'n Mens kan die hele vroeë 20ste eeu sien as 'n poging om 
daardie gaping wat Nietzsche uitspel — die Westerse samelewing wat sy mite verloor 
het — te vul. Die “God is dood”-gedagte is kortbegrip vir daardie bron van waardes 
wat die Weste altyd gevoed het en nie meer bestaan nie. As mens glo dat dit nog 
bestaan is jy gewoon aan passiewe nihilisme skuldig. Dit is waar die afgrond voor jou 
gaap, maar jy vreesbevange omdraai en in die hande van die ou gode terughardloop. 
Hier kies ek eerder vir 'n aktiewe nihilisme. Jy sien die afgrond, maar in plaas van 
om weg te hardloop is jou taak om aksiologies kreatief te werk, om waardes te skep 
deur jou handeling. Die hele eerste helfte van die 20ste eeu poog myns insiens om 
hierdie mitiese vakuum waarvan Nietzsche praat by wyse van nuwe denkrigtings in 
die filosofie, argitektuur en kuns te vul. 


41 Vir’n soortgelyke essay in hierdie tyd, kyk Olivier (1989) oor sy ervaring van 'n gesprek met 
ANC-lede. 

42 Kyk ook Olivier 1996b. 

43 Michel Foucault (1926-1984) was van 1970-1984 professor aan die Collêge de France in 
Parys. Vir vertalings van sy bekendste werke, kyk Foucault (1965, 1970 en 1978). 

PD: Goed, kan jy nou vir my sé hoekom Foucault ook vir jou binne die Suid- 
Afrikaanse konteks belangrik is? 


BO: Die vertrekpunt is dat ons as subjekte deur die geskiedenis gekonstitueer word. 
Dit gaan nie in die eerste plek oor taal en betekenis nie (Lacan), hoewel ’n mens 
betekenis natuurlik nie uit die prentjie kan laat nie. Die punt is dat betekenis nooit 
sonder een of ander komplekse magsverhouding figureer nie. Benveniste en ander 
diskoers-teoretici het ook hierdie punt gemaak.” By Foucault se begrip van diskoers 
gaan dit oor die konvergensie tussen mag en betekenis. So gesien is nie een van 
ons ooit neutraal in ons taalgebruik nie. Die tipe mag wat my boei is die mag van 
filosofiese diskoers — en dit is anders as byvoorbeeld die hiërargiese mag van die 
universiteitsbestuur. Hier gaan dit vir my oor 'n sekere magsgreep op die werklikheid. 

Ekself is altyd onseker as ek nie in staat is om iets uit te druk soos wat ek dit graag 
sou wou nie. Dis vir my belangrik om 'n talige begripsgreep te kry op dit wat om my 
aangaan — al is dit ook in die vorm van ’n diskoers, soos die sublieme, wat bevestig 
dat 'n mens nie 'n volledige greep kry nie. So kan jy ook talig met die onuitspreekbare 
omgaan, maar dan op 'n manier wat die ondeursigtigheid daarvan bevestig, en dis 
ook 'n manier om daarmee in die reine te kom sodat jy nie in volkome onsekerheid 
gelaat word nie. 

Foucault help ons om te kyk na die wyse waarop ons die wêreld individueel en 
kollektief talig benader. In die proses word die talige magsverhoudings wat in die 
transformasietaal van die universiteitsbestuur, hofdokumente, genderdiskoerse, 
filosofiese geskrifte en dialoë skuilhou, ontbloot. So het ’n kollega (Bowker 1997) 
byvoorbeeld onder my studieleiding oor transformasie-retoriek geskryf. Dit 
is 'n voorbeeld van diskoers wat jy kan analiseer met die oog daarop om die 
magsverhoudings wat in hierdie spesifieke taalgebruik ingebed lê te ontbloot. Indien 
jy taal so benader kan jy in die huidige Suid-Afrika ’n beter greep kry op al daardie 
spanninge, botsinge, alliansies, wedersydse bevestiginge en ondermyninge wat in 
taal toeganklik is. Dit is vir my beter as om die sosiale werklikheid op 'n positivistiese, 
kwantifiserende en statistiese manier van neutrale taalgebruik te benader. 

Hier rondom 2000 was ek by 'n projek betrokke om hofdokumente as 'n 
weerspieëling van die samelewing te bestudeer.” Ons het die hofdokumente van 
gewelddadige moordsake diskoers-analities bestudeer, wat mens help sien dat daar 
in die hofgetuienis baie meer gesê word as wat die regsgeleerdes en psigoloë dink. 
Selfs die psigoloë se getuienis kan in hierdie sake nie tot die kruks van die saak 


44 Emile Benveniste (1902-1976) was van 1937-1969 professor in linguistiek aan die 
Collége de France. 


45 Die projek is losweg deur ’n studie van Foucault (1982), wat oorspronklik in 1973 in Frans 
verskyn het, geinspireer. Kyk verder Olivier (2003b). 

deurdring nie omdat hulle in terme van die psigologiese diskoers waarvan hulle 
segspersone is te werk gaan. Binne hierdie diskoers word mense al te maklik tot 
kliniese kompartemente gereduseer terwyl dit, soos Foucault wys, meer vrugbaar 
is om te vra: Watter tipe diskoers is hier? Hoe kan ons dit analiseer? Hoe staan die 
diskoerse in verhouding tot mekaar? In die proses het mens met diskoerse van 
ekonomie, gesondheid, politiek, gender, die institutionele en veral patriargie te 
make. Al hierdie diskoerse speel ’n rol om die handelinge van mense te verstaan. 

Hierdie projek het verrassende dinge opgelewer - byvoorbeeld die diskoers van 
die onbewuste as Ander (Lacan). Dit gebeur dat subjekte in die moorddaad nie meer in 
beheer van hulle dade is nie. Ditis nie die geval, soos regsgeleerdes en psigoloë beweer, 
dat daar nie tussen goed en kwaad onderskei kan word nie. Nee, hierdie moordenaars 
is nie waansinnig nie, hulle kan tussen goed en kwaad onderskei, maar die verskil is 
dat hulle nie merk dat hulle 'n moord onder die dwang van ’n onbewuste diskoers 
pleeg nie. Hiermee sê ek egter nie dat iemand nie as morele subjek vrygespreek kan 
word omdat hy as agent van 'n sekere diskoers die moord uitgevoer het nie. Almal 
van ons word deur een of ander morele diskoers gekonstitueer, waaronder vrye 
wil-, sedelike, morele, gewetens- en behoorlikheidsdiskoerse. Dit konstitueer ons as 
subjekte. In ander woorde, daardie subjekte wat ten tye van 'n moord as agente van 
byvoorbeeld die patriargale diskoers optree, het ook die moontlikheid van toegang 
tot ander morele diskoerse gehad. Hulle aanspreeklikheid word nie deur hulle dade 
verminder nie, maar die kompleksiteit van die saak kom na vore in die vervlegting 
van 'n magdom diskoerse in die subjek wie se handeling ter sprake is. 

Dit impliseer dat indien ons ’n minder gewelddadige samelewing wil hê, veral 
teenoor vroue, ons by die opvoeding van ons kinders moet begin en tot watter mate 
die patriargale diskoers, in sy vervlegting met ander, in die manlike subjektiwiteit die 
indruk skep dat hulle werklikwaar daarop geregtig is om mag oor vroue uit te oefen. 
Dit is die wortel van die kwaad en dit is wat Foucault vir ons in staat stel om te sien. 
Dit is in dié verband dat my kollegas by UPE my soms 'n feminis genoem het en dit 
was nie as 'n kompliment bedoel nie.” Ek vind onder akademici nog ’n grootskaalse 
onkunde oor feminisme. Gelukkig speel poststrukturalistiese feministe soos Cixous, 
Kristeva en Irigaray 'n belangrike rol hier. In haar weergawe van diskoers wys Kristeva 
daarop dat ons taal rondom die prioriteite van die man gekonstrueer word — taal wat 
Heidegger as ontoteologie, Derrida logosentries of fallogosentries en Lacan as die 
vaderlike falliese betekenaar aandui. Dan is daar ook 'n radikaal-feministiese roman 


46 Die tweetalige Universiteit van Port Elizabeth (1964-2004) het vanaf 2005 met ander 
tersiêre instellings in die groter Port Elizabeth-gebied saamgesmelt om die Nelson Mandela 
Metropolitaanse Universiteit Cn eentalige Engelse universiteit) te vorm. 

soos The Women’s Room van Marilyn French. Patriargie is dié ideologie en diskoers 
wat vandag die wydste in die wéreld versprei is. Dit is so onsigbaar omdat dit soos 
water die medium is waarin die vis leef.” My verhouding met Andrea Hurst was ook 
in die opsig belangrik. Ek en sy wou op ’n stadium ’n projek oor pornografie loods, 
maar ons was so daardeur ontstel dat ons nie met die projek voortgegaan het nie. 


8. Verdere Amerikaanse invloede en Lacan 


PD: Teen die einde van die 1990's was jy en jou gewese vrou, Andrea Hurst, vir 
’n aantal jare aan en af in Amerika gewees. Waaroor het dit gegaan en wat was 
die invloede? 


BO: Andrea het in September 1999 by die Universiteit van Villanova in Philadelphia 
begin en dit het vir my ’n filosofiese ervaring geopen wat enige tyd net so verrykend 
as my tye by Yale was. Die tyd in Villanova gedurende my universiteitsvakansies 
tussen September 1999 en September 2003, en vir minstens vier maande van elke 
jaar, was ontsettend vrugbaar.” Dit is deels toe te skryf aan die gasvrye mense by 
wie Andrea daar klas geloop het — John Caputo, Dennis Schmidt, Tom Busch en 
John Carvalho. 

By Caputo, wat benewens sy kennis oor Heidegger seker dié Amerikaanse 
Derrida-kenner is, het ek ontsettend baie van Kierkegaard, Heidegger en Derrida 
in klasse en gesprekke geleer.” Die kursusse wat ons by hom bygewoon het, 
was oor die vroeë-Heidegger (Sein und Zeit) en die laat-Heidegger (Beiträge). 
By Dennis Schmidt het ek baie oor Kant en Hegel geleer - spesifiek sy seminare 
oor Kant se derde kritiek. (Ek was nog nooit vreeslik lief vir die tweede kritiek van 
Kant nie omdat ek nog nooit tot die etiek aangetrokke gevoel het nie.) Schmidt, 
wie Gadamer goed geken het, se seminare oor Kant se eerste en derde kritieke was 


47 French (1929-2009) se The Women’s Room het in 1977 verskyn. Kyk ook French (1985 en 
1992). Vir sy essay oor feminisme met behulp van insigte van Horkheimer en Adorno, kyk 
Olivier (1993b) 

48 Andrea Hurst en Bert Olivier was van 1997-2009 getroud. Vir haar meestersgraad aan die 
UPE, kyk Hurst (1999). Hierna het sy haar doktorsgraad oor Derrida en Lacan in 2006 
aan die Universiteit van Villanova onder leiding van John Caputo en Joan Copjec behaal 
— vir die daaropvolgende publikasie, kyk Hurst (2008). Andrea Hurst is vanaf 2013 as 
medeprofessor in filosofie aan die Nelson Mandela Metropolitaanse Universiteit in Port 
Elizabeth verbonde. 

49 John Caputo (gebore 1940) was 1968-2004 aan die Universiteit van Villanova verbonde. 
Vanaf 2004 is hy Thomas J. Watson-professor in religie en geesteswetenskappe aan die 
Syracuse Universiteit. Caputo fokus op hermeneutiek, fenomenologie, dekonstruksie 
en teologie. 

ontsettend verrykend. By Tom Busch, wat ’n laat-eksistensialisme-kenner is, het ek 
’n seminaar oor Merleau-Ponty bygewoon wat ook tot publikasies aanleiding gegee 
het (Olivier 2001, 2002b). Dit was so lekker om Merleau-Ponty weer te herontdek — 
ook sy sosiale denke. Busch het verder op die protodekonstruktiewe aspekte van die 
latere Merleau-Ponty (The Visible and the Invisible) gewys. 

By die jong John Carvallo het ek ’n kursus oor Lacan bygewoon. Ek moet 
onmiddellik sê dat dit nie die eerste keer was dat ek in Lacan begin belangstel het 
nie. Soos gestel het ek reeds in 1982 in Harold Bloom se lesings by Yale met Freud 
se implikasies vir filosofie kennis gemaak. Dit is egter eers met Carvallo se seminaar 
dat die gogga my weer gebyt het. 

Twee dinge het my hier gehelp. Die een was die werk van Joan Copjec (1994).” 
Sy was ook die eksterne eksaminator vir Andrea se meestersgraad en medepromotor 
van haar doktorsgraad . Ons het haar gereeld in New York besoek en as 'n baie warm 
en gasvrye mens gevind. Die eerste ding wat ek oor Lacan in Philadelphia geskryf 
het, was in Afrikaans (Olivier 2003a). Deel van die rede was dat ek so na Suid-Afrika 
verlang het. Terselfdertyd het ek begin wonder hoeveel impak Lacan se werk op die 
Suid-Afrikaanse psigologie-toneel gehad het (Olivier 2005). Myns insiens bestaan 
daar te min kontak in Suid-Afrika tussen psigoloë en filosowe, veral wanneer dit 
by ’n teoretiese raamwerk soos psigoanalise kom. Die ander ding wat my tot Lacan 
aangetrek het spruit voort uit my belangstelling in Foucault en sy diskoersanalise 
soos vroeër bespreek. Dit gee jou die vermoë om feitlik enige verbale of geskrewe 
dialoog of teks te analiseer ten einde die magsrelasies wat daarin verstrengel lê te 
ontbloot (Olivier 2006). Op hierdie punt gee Lacan vir jou 'n tipologiese onderskeid 
tussen verskillende diskoerse. In elkeen van die diskoerse — van die meester, kennis 
(universiteit), historikus en analitikus — word magsrelasies konseptueel anders 
geartikuleer. Jy kan dus in enige dokument, hetsy ’n tipiese bestuurspraatjie by `n 
hedendaagse universiteite of 'n diskoers tussen 'n tronkbewaarder en 'n gevangene, 
die diskursiewe magsrelasies naspeur.” 

Saam met my belangstelling in Foucault en Lacan het ek ook Lyotard se werk 
oor diskoersteorie begin bestudeer. Lyotard se begrip van figuur of figuraliteit sluit 
by Lacan aan in soverre laasgenoemde nie net na taal kyk nie, maar ook op die wyse 
waarop beelde ons via identifikasie-posisies bemagtig of ontmagtig.” Ek het Lyotard 


50 Joan Copjec is sedert 2013 professor in moderne kultuur en media by Brown Universiteit in 
die VSA. 

Sl Jacques Lacan (1901-1981) het in Frankryk en wyer groot naam gemaak as 'n vernuwer in 
die psigoanalitiese denktradisie. 

$2 Vir die belang van figuraliteit en beelde vir opvoeding, kyk Olivier (2000). 

by ’n paar geleenthede, onder andere die KKNK-kunsuitstallings, gebruik om die 
magsrelasies wat in sekere beeldkomplekse werk, te belig. My mees onlangse 
ontdekking is, Deleuze waaroor ek later meer sal sé. 


PD: Wat is die betekenis van hierdie denkers vir die Suid-Afrikaanse konteks? 


BO: Hulle betekenis is dat hulle as poststrukturalistiese denkers ons middele gee om 
die baie komplekse verandering in magsrelasies wat hier plaasvind, en nou besig is om 
in 'n nuwe magskompleks te verstar waar nuwe elites, soos Machiavelli dit stel, teen 
gewone mense te staan kom, te bestudeer. Ek glo dié poststrukturaliste gee vir ons 
denkmiddele om die situasie te analiseer soos geen ander denkmodel nie. Anders as 
Habermas, vir wie jy baie lief is, werk hierdie denkers met 'n logika waar magsrelasies 
soos dit werklik bestaan nie met hoe dit behoort te wees verwar word nie. Dit is 
myns insiens 'n voordeel dat daar geen illusies of oordrewe optimisme by figure soos 
Derrida bestaan nie. In sy werk oor Marx (Derrida 1994) verwys hy na Fukuyama se 
uitlating dat “die geskiedenis verby is” as 'n onvoldoende normatiewe geskiedenis- 
begrip. Hier is Fukuyama gewoon blind vir al die dinge in die wêreld wat sonder 
enige illusies aangespreek moet word deur die mense wat asimmetriese magsrelasies, 
dominansie en hegemonie wil ontmasker. Hiervoor gee die poststrukturaliste 'n 
én-én-logika (“both/and”) en nie ’n òf-òf-logika (“either/or”) nie. Ons moet dinge 
saamdink en vra hoekom 'n Hegeliaanse sintese nie kan plaasvind nie. Hoekom sit ’n 
mens altyd, aporeties, met paradokse waar die mens betrokke is? 


PD: Op hierdie punt wil ek graag twee kritiese punte maak. Hoe effektief is so 'n én- 
én-logika as weerstand teen vorme van hegemonie, soos dit nou weer sterk vaardig 
in Suid-Afrika is? Tweedens, is die poststrukturaliste se etiese transgressie nie altyd 
'n geval van blote individualisme nie? Wat doen jy as jy 'n gemeenskap wil bemagtig? 


BO: Wat die eerste vraag aanbetref: mens kan die fout maak om te dink dat hierdie 
tipe denke die status guo handhaaf. Inteendeel. Neem Derrida (2001) se reaksie 
op Jankéléwitch en biskop Tutu in sy werk oor vergiffenis. Met betrekking tot die 
Jodeslagting (Holocaust) skryf Jankéléwitch dat mens alleenlik vergifnis aan die 
Duitsers kan gee as hulle eerstens om vergiffenis vra. Tutu sê op 'n analoë manier dat 
indien ons mense, wat in apartheid teenoor mekaar gestaan het, nie vergewe nie, daar 
nie vir ons 'n sosiale en politieke toekoms saam is nie. Derrida se antwoord hierop 
is dat indien ’n mens vergiffenis alleenlik vanuit die oogpunt van voorwaardelikheid 
benader — dat jy net kan vergewe as boetedoening plaasgevind het — jy nie vergiffenis 


53 Jean-Francois Lyotard (1924-1998) het bekend geraak met sy werk oor die postmodernisme 
(Lyotard 1984, oorspronklik in Frans 1979). Vir sy werk oor figuraliteit, kyk Lyotard (2011, 
oorspronklik in Frans 1971) en oor etiek, Lyotard (1988). 

verstaan nie. In ware vergiffenis is daar altyd iets onvoorwaardeliks. Hier sien jy nou 
daardie dubbele logika wat sé dat dit vir ons as mense, aan die een kant, onmoontlik 
is om absoluut onvoorwaardelike vergiffenis te verleen. Aan die ander kant is die 
ekonomie van voorwaardelike vergiffenis 'n vergiffenis wat eintlik nie vergiffenis is 
nie. Ons moet altyd in die interval tussen hierdie twee uiterstes optree. Hoewel jy 
buitensporige vergiffenis nooit sal kan bereik nie, moet ons dit nastreef ten einde die 
ekonomie van vergiffenis wat glad nie vergiffenis is nie uit te daag. Dit is dieselfde 
logika wat jy by die geskenk, en die demokrasie wat nog moet kom, kry. By Lacan 
kry jy ook hierdie logika. Hy praat nie van die aporetiese of die kwasi-transendentale 
nie, maar van die “well of alienation”. Die fantastiese by Lacan is dat hy wys dat die 
ware etiese altyd onkonvensioneel is. lemand wat werklik eties optree pleeg altyd 
een of ander transgressie teenoor die konvensionele of konvensionele moraliteit. 
Die meeste mense is geskok wanneer hulle dit hoor, maar wat is konvensionele 
moraliteit? Apartheid was konvensionele moraliteit. Konvensionele moraliteit in 'n 
mafia-gemeenskap behels dat jy mense maar kan doodmaak of afpers. lemand wat 
teen daardie tipe konvensionele moraliteit optree is eers werklik op die etiese pad. 

Wat die tweede vraag aanbetref. Elke optrede wat in Lacan en Derrida se terme 
waarlik eties is, deur die konvensionele moraliteit te oorskry, moet ook aan die 
toets voldoen dat dit ’n potensiële etiese herkonfigurasie van die simboliese orde 
kan daarstel waarbinne 'n nuwe gemeenskap as't ware na vore kom. As dit totaal 
individueel is, is dit ’n probleem. Kyk, dit moet die simboliese orde, in sover dit 
konvensionele moraliteit is, transformeer, maar die toets of dit werklikwaar eties 
kan wees vir 'n nuwe gemeenskap, wat natuurlik weer oorskry sal moet word, is of 
dit op so ’n manier geherartikuleer kan word dat ander mense dit kan onderskryf. 
Dit is gewoonlik so by Lacan dat die etiese ’n radikale, individuele moment 
verteenwoordig, maar mens moet byvoeg dat dit 'n bymekaarkompunt vir 'n nuwe 
simboliese en etiese orde kan wees. 

Kyk, Lacan (1977) werk met twee uiterstes. Jy kan 6f ten opsigte van die 
konvensionele moraliteit die manlike doodsdrif volg wat die totaliteit en orde 
bevestig, of alles wat nie tot dié identiteit behoort nie uitsluit. Die vroulike doodsdrif 
het weer twee moontlikhede. Die histeriese vorm is daar waar die totaliteitstendens 
van die manlike doodsdrif ondermyn en gefragmenteer word (die transgressiewe 
moment). Dit is die eerste stap van die vroulike doodsdrif. Jy kan egter nie daarby 
bly nie, want dan bly jy altyd buite die gemeenskap (die histerikus). Die tweede 
moment is waar iets moois uit transgressie geskep kan word. Dit is wat Lacan die 
tweede moment van die vroulike sublimasie noem — waar Antigone byvoorbeeld die 
regverdigheid van 'n sekere handeling bevestig, in die lig van die feit dat sy dit doen 

ter wille van 'n unieke waarde (in haar geval haar dooie broers). Daar is nog baie wat 
mens oor Lacan en Freud kan sé. 


9. Werk die afgelope dekade 


PD: As ek jou reg hoor dan is die poststrukturalisme vanaf die 1980's en psigoanalise 
sedert die 2000's sentraal in jou werk. Hoe het jy die afgelope dekade verder in jou 
werk verdiep? 


BO: Twee dinge. My belangstelling het al hoe meer in die rigting van die noodsaaklike 
verband tussen psigoanalise en filosofie gegroei. Dit druis natuurlik in teen die 
oorgrote meerderheid van filosowe in die wêreld wat nog rasionalisties is. Hulle hou 
nog steeds aan die beginsel vas dat die rede alleen in staat is om te begryp, dat dit 
die deurslaggewende vermoë of fakulteit by die mens is. Die psigoanalise leer ons 
egter dat mens die rol van die onbewuste onderskat.” Die onbewuste is nie iets wat 
jy buite berekening kan laat nie. Indien jy nie die onbewuste in gedagte hou en met 
die rede verreken nie, dan kom dit op ’n grootskaalse wanverstaan of misverstaan 
van die mens neer. Daarom neem ek psigoanalise so ernstig op, soos ek vroeër in ons 
gesprek uitgewys het. 

Verder het ek al hoe meer besef dat dit veral die Franse poststrukturaliste is wat 
ons 'n nuwe manier van dink en leer in ’n steeds meer komplekswordende wêreld 
gee. Die filosoof hier is natuurlik Foucault, maar hy kan met denkers soos Deleuze, 
Guattari en Jacques Ranciëre aangevul word. Deleuze en Guattari is egter die mense 
op wie ek op die oomblik konsentreer, en ek kom meer en meer agter dat van al 
die poststrukturaliste is Deleuze waarskynlik die mees oorspronklike. So daar lê 
my belangstelling.” 

Soos jy weet is ek nie iemand wat net glo dat die filosofie ins Blaue hinein (in 
die bloue niet in) moet funksioneer nie. Indien die filosofie nie kan help om die 
konkrete wêreld en menslike praktyke beter te verstaan, en veral te verander nie, 
dan is die filosofie myns insiens nie iets werd nie. Dit behoort nie net intellektuele 
masturbasie te wees nie. 

Nee, filosofie moet Marx se stelling, “tot dusver het filosowe nog net die wêreld 
probeer verstaan, die punt is om die wêreld te verander”, steeds ernstig opneem. 
In die poststrukturalisme gaan dit nie net om die wêreld te verstaan nie, maar ook om 
die wêreld te verander veral, omdat ons die grootste krisis in die geskiedenis van die 


54 Julia Kristeva (gebore 1941) is ’n Boelgaars-Franse psigoanalitikus. 
55 Gilles Deleuze (1925-1995) was 'n Franse filosoof en Felix Gauttari (1930-1992) ’n Franse 
psigoanalitikus. Hulle het saam verskeie werke geskryf. 

mensdom in die gesig staar — die grootste planetêre krisis sedert die uitwissing van 
die dinosourusse 65 miljoen jaar gelede. Hierdie krisis is geleë in die magskompleks 
van neoliberale kapitalisme en die sogenaamde liberaal-demokratiese staat, waar die 
twee so vasklou aan mag dat pogings aan die kant van die mens, ook in demokratiese 
lande, om iets te doen, gewoon geignoreer word. Wêreldleiers probeer ook nie om 
die probleem aan te spreek nie. Ek probeer om hierdie filosowe op elke moontlike 
manier in te span: in seminare, lesings, internetbydraes en in akademiese artikels.” 
Ek probeer mense bewus te maak sodat hulle iets hieraan kan doen. Dit is nie net iets 
wat by praat moet bly nie. 

Van my studente neem dit so ernstig op dat hulle hul lewens in praktyke soos 
“permaculture” omskep — 'n teruggaan nan lewe na aan die aarde. Hier word hulle 
deur denkers soos Pierre Hadot beinvloed met sy opvatting dat ons weer die Grieke 
moet ernstig opneem dat filosofie nie net 'n diskoers nie, maar 'n lewenswyse is.” So 
’n lewenswyse is die enigste ding wat die wêreld so kan transformeer dat ons lewende 
wesens kan red, want die spesies-verlies is al verby die keerpunt. 


PD: Ons het al vroeër breedvoerig by Foucault en die psigoanalise stilgestaan. 
Wat is daar in Ranciére, Deleuze en Guatttari wat jou aanspreek? Hoekom is hierdie 
denkers vir ons tyd belangrik? 


BO: Die groot wins by hierdie denkers is dat hulle 'n mens help om die estetiese en 
politiese, wat in die filosofiese tradisie uitmekaar gehou word, in 'n nouer verhouding 
te plaas. In die proses maak hulle die punt dat die ou Verligtingsopvatting dat die 
estetiese sy eie logika het en niks met die etiese en die politiese te doen het nie 
gewoon nonsens is.” 

Jacques Ranciére, maar ook Deleuze en Guattari, wys op die oorspronklike 
etimologiese opvatting van die estetiese.” Die Griekse aisthesis het met waarneming 
te doen — die manier waarop jy na die wêreld kyk. Kuns, literatuur en argitektuur is 
egter nie net 'n blote bemiddelde waarneming van die wêreld nie, maar dit gee ons 


56 Bert Olivier het sedert 2007 meer as 350 filosofiese rubrieke op die Mail & Guardian se 
Thought Leader-webwerf geskryf. 

57 Pierre Hadot (1922-2010) was professor in filosofie aan die Collège de France (1986-1991). 
Hy is veral bekend om sy invloedryke boek oor die antieke Griekse en Romeinse filosofie, 
What is Ancient Philosophy?, waarin hy die baanbrekende tese verdedig dat die antieke 
filosofie verstaan moet word as sowel ’n leefwyse gerig op die wysheid as ’n diskoers wat 
daardie leefwyse konseptueel regverdig en verdiep. 

58 Vir vier boeke wat sy werk in psigoanalise, kommunikasie, kuns en filosofie saamvat, kyk 
Olivier (2009a, 2009b, 2009c en 2012). 


59 Jacques Ranciëre (gebore 1940) is 'n Franse filosoof. 

ook’n antisipatoriese projeksie van hoe die wéreld daar kan uitsien. Dit dra so tot die 
omvorming van die wéreld by. 

Op dieselfde manier het politieke praktyke ook die effek dat dit die wéreld kan 
transformeer volgens dit wat Ranciére die verspreiding of konfigurasie van die 
sintuiglike noem. As jy dit met betrekking tot magsverhoudinge implementeer dan 
verstaan jy dat dit nie net ’n ding is wat tussen politieke partye plaasvind nie, maar 
ook in die kunste, en binne die konvergensie tussen teorie en kuns — daar is die lyne 
reeds aangelê. 

Op daardie vlak kan 'n mens 'n bydrae deur filosofiese teorie en kuns tot die 
verstaan van magsverhoudinge maak, byvoorbeeld om te wys hoe Ishiguro in 'n 
letterkundige werk soos When We Were Orphans reeds 'n ander wêreld antisipeer 
(Olivier 2013). As jy daarmee werk gee jy vir mense moed dat daar ’n ander wêreld 
moontlik is as die een waar jy op die oomblik deur die neo-liberale kapitalisme 
versmoor word. 


PD: En Deleuze en Gauttari? 


BO: Deleuze en Gauttari is na my mening onder die mees geniale filosowe van dielaat 
20ste eeu. Hulle het onder andere dit wat Freud in die laat 19de en vroeg 20ste eeu 
in terme van die Oedipus-kompleks gediagnoseer het op 'n heel vernuwende manier 
begin lees. In plaas daarvan om na mense as grootskaals neuroties te kyk, plaas 
hulle eerder mense in die konteks van die tydgenootlike samelewing waar hulle 
leefwêreld deur sosiale kragte soos kapitalisme geskisofreniseer word (Olivier 2014). 
Dit beteken dat hulle opvatting van skisofrenie nie die klassieke is nie, want hulle kyk 
na die sosiale strukture. 

Die feit dat waarheid en valsheid vandag deur onderskeibare partye naasmekaar 
aan “dieselfde” verskynsels gekoppel word, asof hulle in terme van persepsie 
omwisselbare begrippe is in die teenswoordige samelewing, is 'n duidelike simptoom 
van 'n skisofrenies gestruktureerde samelewing. Daardie aspek van hulle werk is nie 
iets wat hier te lande heeltemal geassimileer is nie. Trouens, in Suid-Afrika is daar 
bitter min mense wat oor Deleuze en Guattari werk, dus geld dit ook vir die res van 
hul nalatenskap. Deleuze se kreatiewe herlees van die Kantiaanse kritiese filosofie 
aan die hand van “verskil en herhaling”, en sy verreikende twee volumes oor film, 
asook Guattari se radikaal-kritiese werk oor kapitalisme, byvoorbeeld. Hoe meer ek 
myself in hulle werk ingrawe hoe meer besef ek hierdie mense is denkers waarvan 
ons moet kennis neem. 

10. Interdissiplinariteit, die toekoms van filosofie en Afrikaans 


PD: Bert, ek wil jou graag hier teen die einde vra oor die interdissiplinére aard van 
filosofie, die tegnifisering van die lewenswêreld, die toekoms van filosofie in Suid- 
Afrika en Afrikaans as akademiese taal. 


BO: Ek het nog altyd interdissiplinér en met ’n wye belangstelling gewerk, kultuur, 
argitektuur, filmfilosofie, skilderkuns ensovoorts. Omdat die filosofiese aandeel 
in die fakulteit so gekrimp het, was ek in my laaste jare by Nelson Mandela 
Metropolitaanse Universiteit (NMMU) se mediastudies betrokke, en deurgaans 
by argitektuur. Die universiteit het meer in 'n soort van tegniese, ekonomistiese en 
beroepsgeoriënteerde instelling ontwikkel. Dit is maar hoe dinge by die universiteit 
uitgewerk het. Dit beteken egter nie dat ek filosofie verwaarloos nie. Soos jy weet bly 
filosofie my tuisdissipline waarlangs ek enigiets kan toeëien. 


PD: Is daar nie die gevaar dat die soort van universitêre politiek wat ons hier 
in 2004/2005 in Suid-Afrika beleef het (onder meer samesmeltings) tot `n 
kleiner institusionele rol vir filosofie gaan bydra nie? Is hier nie 'n nuwe vorm 
van opgevoede barbarisme nie? Daar waar vakgebiede soos die filosofie en die 
klassieke, wat gewoonlik die ruggraat van 'n universiteit uitmaak, agtergelaat word? 
Dit is my bekommernis dat tegniese universiteite sonder filosofie departemente 
gaan klaarkom. 


BO: Kommer oor die vertegnisering van die universiteit deel ek met jou.“ Ek dink dit 
is 'n verlies vir die land as die kritiese dissiplines, wat die letterkunde en geskiedenis 
insluit, al minder aandag en prioriteit by universiteite kry. Ek dink dit is ’n fout deur 
die owerhede — hoewel dit gelukkig nie by alle universiteite plaasvind nie. Daar is 
nog universiteitsleiers wat versiendheid openbaar om filosofie ’n sekere prominensie 
te gee. Maar dan ook, ek was vir ’n lang ruk die enigste voltydse filosoof by NMMU. 
Ek dink die groot fout wat die Suid-Afrikaanse owerhede maak is dat hulle nie kennis 
neem van 'n ander konteks soos die noordelike halfrond nie. Daar het die mense, na 
Maggie Thatcher en Ronald Reagan se slagting, langsamerhand besef dat 'n mens 
filosofie nie bloot kan uitsny nie. Vandag is die geesteswetenskappe sterker as ooit by 
universiteite in Amerika. By Villanova loop die programme in al die fakulteite tot op 
meestersvlak. Hulle enigste doktorale program is filosofie — en dit by ’n universiteit 
wat daarop roem dat hulle IT-programme van die beste in die land is. Ek dink dit 
is 'n besef wat een of ander tyd hier te lande moet deurdring dat dit nie help om 'n 
bevolking net vir tegniese take op te lei nie, maar ook om krities te kan besin, nie net 


60 Kyk hieroor Olivier (2008). 

oor die watter tegniese behoeftes daar is nie, maar wat ons polities, ekonomies en 
sosiaal in hierdie land te doen staan. Dit is die kritiese dissiplines wat daardie tipe 
denke bevorder en kultiveer. 


PD: Hoe sien jy die toekoms van filosofie in Suid-Afrika en jou verdere werk? 


BO: Ek het geen illusies omtrent my bydrae of rol in filosofie nie. Ek skryf filosofie 
omdat ek daarin belangstel, en as dit gepubliseer word, is ek baie bly, want daar is 
min dinge wat soveel genot verskaf as om te weet ander mense lees wat jy skryf 
en die terugvoer wat jy daaroor kry. So, terwyl ek in Suid-Afrika is sal ek nie 
ophou om filosofiese bydraes oor die Suid-Afrikaanse lewe te maak nie. Ek sal dit 
waarskynlik nooit los van my belangstelling in die kuns en die estetiese doen nie, 
want ek glo dat die estetiese iets is wat ons nog steeds die meeste nodig het in die 
wéreld sodat ons daardeur opgevoed kan word ten einde mondige mense te word 
(Schiller 1967). Vir Schiller is kuns nie bloot vermaak nie, maar die voorportaal tot 
die etiese. Die estetiese is dit waarin jy die etiese “speels” ontmoet, maar dit nietemin 
ernstig kan opneem al is dit dan op ’n minder gevaarlike manier, waar jy nog nie jou 
etiese keuses in die konkreetheid van jou sosiale omgewing hoef uit te oefen nie, 
maar waar jy sensitief gemaak word vir etiese sake soos jy dit in feitlik alle groot 
kunswerke kry. Kant maak die opmerking, wat Adorno beaam, dat enigiemand wat 
dink dat die estetiese nét met die estetiese te doen het nie kuns verstaan nie. Dit is 
waarom die estetiese vir my nog altyd belangrik was, nie net om dit vir formalistiese 
of vermaaklikheidsredes te ontgin nie, maar juis omdat dit vir ons mensdom so 
belangrik en ernstig is. 

My belangstelling in die diskoersanalise en die psigoanalise soos ek dit hierbo 
uiteengesit het kan nie los van die estetiese gesien word nie. Kaja Silverman, die 
feministiese psigoanalitiese teoretikus, wys byvoorbeeld in haar Male Subjectivity 
at the Margins daarop dat ’n mens die lotgevalle van die manlike subjektiwiteit 
in die Weste kan aflees via die toepaslike teoretiese werk van Foucault, Lacan, 
Freud, Althusser, Laclau ensovoorts wat taal, mag en ideologie ernstig opneem 
via kulturele artefakte soos films en romans.” Dit is waar jy hierdie veranderinge 
in menslike subjektiwiteit kan aflees, en daarom kan 'n mens myns insiens nie die 
kunste verwaarloos nie. Marx het gesê dat as jy 'n era wil verstaan moet jy na sy kuns 
kyk. Harries neem dit verder met sy verwysing na die ideaal wat in kuns leef. Myns 
insiens is kunswerke artefakte waarin jy ook deur ’n diskoersanalitiese benadering 
die historiese veranderlikheid van menslike subjektiwiteit kan aflees. 


61 Vir 'n vroeëre posisie oor die belang van films vir filosofie, kyk Olivier (1992 en 19963). 

PD: Is daar 'n toekoms vir filosofie in kleiner tale soos Afrikaans? 


BO: Dit gaan afhang van die mense wat daardie kleiner tale praat. Jy het al daarna 
verwys dat Nederland met sy relatief klein taalgemeenskap een van die lande is met 
die grootste vertaalbedrywe in die wéreld. Ek sien geen rede hoekom dit in Afrikaans 
nie ook kan gebeur en kan voortduur nie. Ek dink die feit dat Afrikaans nou nie meer 
die taal van die onderdrukker is nie dit interessante moontlikhede gee. Daarby is 
Afrikaans nie net ’n minderheidstaal nie, want as ek dit nie mis het nie is dit volgens 
die Raad vir Geesteswetenskaplike Navorsing saam met Zoeloe die taal wat deur die 
meeste mense in die land gepraat word. So dis nie ’n minderheidstaal in die sin van 
dat net ’n klein groepie mense in hierdie land dit praat nie. Dit word relatief gesproke 
deur heelwat mense gepraat, al is dit so dat dit globaal deur minder mense gepraat 
word. As daardie mense aktief te werk gaan met die gebruik van die taal, en anders 
as die neurotiese beskerming van die taal soos wat jy destyds by Koot Vorster en sy 
gelykes gekry het, dan is daar baie hoop. 

Hier kan’n mens effens Darwinisties dink en sê dat’n taal juis onderwerp word aan 
moeilike omstandighede om daardie taal sterk te maak en dit sien jy vandag gebeur, 
né? Dat Afrikaans bedreig word in die land, in die sin dat baie Afrikaanssprekendes 
voel dat Afrikaans nie meer tot sy reg kom nie, is juis die stimulus wat Afrikaans 
nodig het om kreatief voort te gaan. Kyk net hoe baie gebeur deesdae in Afrikaans. 
Julle groep wat Fragmente eens bedryf het, het op ’n opportunistiese wyse 'n 
kreatiewe bydrae tot die skep van nuwe taalartefakte en -uitdrukkings en nuwe 
diskoerse gemaak. Om hierdie rede dink ek ’n mens hoef jy nie bekommerd oor 
Afrikaans te wees as jy nie neuroties is nie. 

Ek persoonlik was nog nooit skaam om Afrikaans te praat nie, al was ek in die 
tagtigerjare baie langtand om in Afrikaans te skryf omdat ek so ’n renons gehad het 
in apartheid. Ek het toe net in Afrikaans geskryf as mense my uitdruklik daarom 
gevra het. Jy weet, ek het nog nooit getwyfel aan Afrikaans se tipiese Germaanse 
uitdrukkingsvermoé en nuanse nie. Dis ’n taal wat ek verskriklik geniet om in te skryf 
en ek voel soos baie ander mense in die land vandag oop en bevry om nou in 'n groter 
mate in Afrikaans as vantevore te skryf. Dit is omdat ek so ’n reuse renons gehad 
het in al daardie kultuurvaders se beskerming van Afrikaans wat eintlik Afrikaans 
versmoor het. 


PD: Dankie Bert, hier kan ons halt roep. 

POLITIEK VAN DIE 
NIE -IDENTIESE 


Hierdie gesprek is in Maart 2001 by Johan Snyman se huis in Johannesburg gevoer. 
Dit is in November 2005 geredigeer en na 'n verdere gesprek op 11 November 2014 
vir publikasie gefinaliseer. Snyman is op 26 November 1947 gebore en het sy 
loopbaan in 1970 as junior lektor in wysbegeerte aan die destydse PU vir CHO 
begin. In 1979 is hy as lektor in filosofie aan die Randse Afrikaanse Universiteit 
aangestel. In die tydperk vanaf 1989-1994 het hy as medeprofessor en hoof van 
die Departement Filosofie aan RAU gedien. In 1995 het hy professor geword en 
uiteindelik in 2012 by die Universiteit van Johannesburg (waarin RAU in 2004 
opgegaan het) afgetree. 


1. Johannesburgse agtergrond 


Pieter Duvenage (PD): Jy het in hierdie omgewing, waar ons hierdie onderhoud voer 
(Discovery en Florida in Johannesburg) opgegroei. Was daar in jou jeugjare reeds 
blyke van ’n filosofiese belangstelling? Ek vra hierdie vraag na aanleiding van die 
outobiografiese skets wat jy aan die begin van jou Van Wyk Louw-gedenklesing 
verskaf.” Was daar reeds op skool die roeringe in die rigting van die filosofie aanwesig? 


1 Kyk Snyman (1999: 45-68). Hierdie artikel is oorspronklik as die 27ste N.P. van Wyk 
Louw-gedenklesing op 29 September 1996 by RAU gelewer. Vir 'n vroeëre artikel oor 
Louw, kyk Snyman (1973). 

Johan Snyman (JS): Ek dink dit het op hoérskool met Van Wyk Louw, soos ek dit 
in 'n lesing stel, begin.” Dit was die vroeë 1960's. Dit was die tyd van die Rivonia- 
verhoor en die inhegtenisneming van Bram Fischer, die opkoms van die Sestigers 
en ds. P.A. Potgieter - Florida se prominente NG-dominee op die Wes-Rand wat 
so oor die Sestigers te kere gegaan het. Ek was natuurlik 'n Dopper en daar was baie 
sterk bande tussen ons predikant, destyds dr. Benoon Duvenage, en dié ds. Potgieter. 
Benoon het ook teen die Sestigers gepreek, so is ons deeglik geindoktrineer. Dit was 
ook die jare na die Wêreldraad van Kerke se Cottesloe-beraad en daar is nogal dikwels 
hierteen en teen die Christelike Instituut gepreek.” Om alles te kroon word Etienne 
Leroux, een van dieleidende Sestiger-skrywers, se Sewe dae by die Silbersteins met die 
Hertzogprys bekroon.” 

My Afrikaanse onderwyser in matriek, Gert Coetzee, het alhoewel hy van die ou 
skool was tog 'n gevoeligheid vir hierdie nuwe letterkunde gehad. Hy was ’n groot 
Van Wyk Louw-dissipel en ons het tydig en ontydig van Louw in die Afrikaanse 
klas gehoor. Ek dink my filosofiese belangstelling is aanvanklik in die Afrikaanse klas 
geprikkel, want saam met Van Wyk Louw se Dias is Frederik van Eeden se De Kleine 
Johannes vir ons voorgeskryf. Ek was saam met Ingrid Winterbach in die klas in 
my hoérskooldae, en ek het baie by hulle aan huis gekom.” Deur haar ma en dié se 
jongste suster, Iris Terblanche, wat in daardie jare 'n kunsstudent by Wits was, het ek 
ook baie van dié soort ding ingekry. 

Ekwou argitek word. My ouers het my toe by die Wetenskaplike en Nywerheids- 
navorsingsraad (WNNR) se destydse instituut vir personeelnavorsing naby Wits 
laat toets en die aanlegtoetse het ’n belangstelling in sowel argitektuur as tale by 
my uitgewys. Die adviseurs by die instituut het egter 'n moontlike loopbaan in 
argitektuur afgeraai, omdat dit 'n “riskante beroep” sou wees. Ek het toe vir die 
tweede opsie besluit en tale gaan studeer. Vir my was dit vanselfsprekend dat ek Wits 
toe sou gaan waar Van Wyk Louw Afrikaanse letterkunde doseer het, maar onder 
invloed van my ouers en Benoon Duvenage is ek toe Potchefstroom toe. Benoon 
se raad aan my was dat as jy tale wou gaan loop en die Sestigers wou bestudeer, 
dan moet jy filosofie in jou kursus insluit. So het ek in 1967 in Potchefstroom 


2 Vir Van Wyk Louw (1906-1970) se versamelde poësie, kyk Louw (1981). Vir sy besinnende 
werk, kyk Louw (1986). Vir 'n biografie, kyk Steyn (1998). Vir Louwseinvloed op Degenaar, 
kyk dialoog 3 hiervoor. 

3 Hierdie beraad se besluite oor apartheid het tot reperkussies in die NG Kerk gelei en tot die 
stigting van die Christelike Instituut bygedra. 

4 Kyk Leroux (1962). Vir 'n goeie biografie oor Leroux, kyk Kannemeyer (2008). 

5 Ingrid Winterbach (gebore 1948) is'n Afrikaanse romansier en wenner van die Hertzogprys 
in 2004. 

aangeland, kort na H.G. Stoker se aftrede. Ek dink Benoon het heimlik geglo dat 
die gees van Stoker nog sterk loop en dat dit vir my die nodige teenstowwe teen die 
Sestigers sou gee.° Dit was die jare toe prof. Jan Taljaard hoof van die Departement 
Filosofie was. 


PD: Voor ons by Potchefstroom uitkom, wil ek jou graag oor jou ouerhuis uitvra. 
Was dit ’n Afrikaanse middelklasfamilie van die 1950's en 1960's? 


JS: Ek kom uit 'n laer-middelklasfamilie. Daar was nie juis intellektuele dinge in ons 
huis nie. My ouers, albei kinders van die Groot Depressie, het geglo dat hulle ons 
geleerd moes kry sodat ons beter geleenthede as hulle kon hê. Dit gryp my nou nog 
aan die hart om te besef dat my ma een maand van my pa se salaris gevat het om vir 
ons die Afrikaanse Kinderensiklopedie te koop. Hierdie ensiklopedie, en natuurlik Die 
Jongspan, was letterlik die enigste literatuur en lektuur wat ons as kinders gehad het, 
buiten 'n tak van die munisipale biblioteek. 

My ouers was die eerste generasie wat in die stad gebore is en groot geword het, 
aan die onderkant van die sosiale leer. Daarom het hulle, soos baie ander ouers in 
daardie jare, alles in hulle kinders se geleerdheid gesit. My pa het nog bande met die 
familieplaas by Zeerust gehad. 


2. Potchefstroomse studentejare, vroeë politieke bewussyn 
en aanstelling as dosent 


PD: Toe beland jy op Potchefstroom. Dit is vir my interessant dat jy anders as die 
meeste van jou tydgenote via die tale eerder as teologiestudent by die filosofie 
uitgekom het. 


JS: Ek wou tale studeer en het gedink ek sal maar onderwyser word. My hoofvakke was 
Afrikaans-Nederlands en Duits. Filosofie was die ondersteunende agtergrondsvak. 
Eienaardig genoeg was dit Duits wat my oortuig het van die belang van filosofie, 
want Duits was die enigste vak soos dit destyds gedoseer is waar baie van filosofie 
gemaak is. In die Duitse letterkunde het filosofie in die kultuur deurgesuur en dit het 
my baie geboei. 


6 Hendrik Gerhardus Stoker (1899-1993) het sy meestersgraad onder leiding van Totius 
op Potchefstroom, en sy doktorsgraad onder leiding van die bekende fenomenoloog Max 
Scheler (1874-1928) in 1924 aan die Universiteit van Keulen, behaal. Die onderwerp van 
laasgenoemde studie was die gewete (Das Gewissen). In 1925 is hy as hy as senior lektor, 
en in 1930 as professor, in die wysbegeerte aan die Potchefstroomse Universiteitskollege 
(PUK) aangestel waar hy in 1964 uitgetree het. Vir van sy belangrikste werke, kyk Stoker 
(1933, 1942, 1961 en 1967-1970). 

Die filosofie departement het onder leiding van prof. Jan Taljaard gestaan.’ 
Toe ek daar aankom was die senior lektor, Theo van der Merwe, op ’n studiebesoek 
in Holland, en die nuwe junior lektor Pontifex Venter.’ Laasgenoemde het ons as 
studente baie goed verstaan, want ons leeftydervaring was dieselfde. Ponti was so 'n 
jong Turk, ook vanuit 'n Dopper-agtergrond. As Doppers op die Wes-Rand en onder 
die invloed van Benoon Duvenage het ’n mens as deel van ’n minderheidsgroep 
grootgeword. Jy was altyd op die rand en moes definieer en verduidelik waarom jy 
nie aan die skoollotery en die Christenstudenteverenging (CSV) deelneem nie, en 
waarom jy nie gesange sing nie — sulke soort beginselsake. In daardie jare was dit vir 
ons brandende vrae, en nou kom jy op Potchefstroom met die hoop dat jy 'n tuiste 
gaan kry waar jy nie in die minderheid sal wees nie. 

Gou het ek egter agtergekom, en Ponti het mens op die spannings gewys, dat 
dinge ’n bietjie anders loop. Jy weet, die Gereformeerde belydenis sê sus, maar 
hier op Potchefstroom doen die vadere so. In hierdie opsig het ’n mens dan begin 
vrae vra en volg jy net doodgewoon en goed Gereformeerd die logika daarvan. 
Jy moet onthou dit was die 1960's toe ek daar aankom, en die wit Afrikaner het 
net begin om die wêreldwye voorspoedsgolf van die sestigerjare te ry. Die rektor, 
prof. HJJ. Bingle, wou die Calvinisme soos hy dit verstaan het landwyd uitdra 
en het vir hom so 'n groepie manne bymekaargemaak om, soos hy dit gestel het, 
van elke student 'n “Calvinissie” te maak.” Hierdie keurbende het bestaan uit die 
twee Duvenage-broers (Schalk en Benoon), Jan van Wyk en Willem de Klerk. 
Die Duvenage-broers was hoogs intelligent en bekend in kerklike kringe vir hulle 
organisasievermoéns, Willem de Klerk was bekend vir sy uitsonderlike preektalente, 


7 JAL. (Jan) Taljaard (1915-1994) het H.G. Stoker as professor en hoof van die Departement 
Wysbegeerte by die PU vir CHO opgevolg (1964-1974). Hy is weer opgevolg as hoof van 
die departement deur Benoon Duvenage (1974-1979), NT. van der Merwe (1980-1986), 
Elaine M. Botha (1987-1995) en Ponti Venter (1996-2001). PJ,J.S. (Pieter) Potgieter was 
(2001-2009) professor en direkteur van die Skool vir Filosofie by die PU vir CHO (sedert 
2004 die Potchefstroomkampus van die Noordwes-Universiteit of NWU). Sedert 2009 is 
Michael Heyns (gebore 1961) professor en direkteur van die Skool vir Filosofie by NWU. 

8 NT van der Merwe (1932-2005) is in 1964 as lektor in wysbegeerte by die PU vir CHO 
aangestel. In 1976 het hy professor geword, was van 1980-1986 hoof van die departement, 
en het in 1992 uitgetree. Vir 'n waardering van N.T. Van der Merwe, kyk Snyman (2006a). 
JJ. (Ponti) Venter (gebore 1945) het in 1968 as junior lektor in wysbegeerte aan die PU vir 
CHO begin. Hy is in 1988 as medeprofessor en in 2000 as professor aangestel. Vanaf 1996- 
2001 was hy hoof van die Departement Filosofie by die PU vir CHO. Die bynaam Pontifex 
het hy op hoërskool gekry by sy Latyn-onderwyser omdat sy verjaardag ook die feesdag van 
die Pontifex Maximus van Antieke Rome is. 

9 Prof. HJJ. Bingle was rektor van die PU vir CHO van 1964 tot 1976. 

terwyl Jan van Wyk die minsame groot opvoedkundige was." Hieruit is 'n grootse 
opvoedings- en propagandaveldtog geloods. In die proses is die Instituut vir die 
Bevordering van Calvinisme gestig met Schalk Duvenage as direkteur. Die politieke 
arm van die Potchefstroomse Universiteit vir Christelike Hoër Onderwys, “wasgoed 
ingesluit” het ons gegrap, was die Afrikaanse Calvinistiese Beweging, met sy lyfblad 
Woord en Daad. 

Ek beland dus toe in 1967 op Potchefstroom saam met my voormalige dominee 
(Benoon Duvenage) en hy gee toe sommer vir ons die nuutingestelde kursus, 
Etiek en Logika (kort daarna herdoop tot Interfakultêre Wysbegeerte), wat van 
ons almal oortuigde Calviniste moes maak. Willem de Klerk was die hoof van dié 
departement. In daardie stadium was hierdie manne so in hulle laat-30’s en vroeë- 
40's in 'n konteks wat die kruin van Afrikanervoorspoed uitgemaak het. Dit was 
opmerklik hoe die lewenstyl in Potchefstroom verander het. Op ’n manier was die 
manne nie net gesiene jong professore op Potchefstroom nie, maar hulle het ook die 
beeld van sukses en invloedrykheid uitgedra. Al hierdie dinge het vir my teen die 
agtergrond van 'n Gereformeerde lewensstyl, wat veronderstel was om van 'n sobere 
aard te wees, nie gepas nie. 

Na my BA het Jan Taljaard om een of ander rede besluit ek is goeie materiaal 
vir die akademie en ek is in 1970 as junior lektor aangestel." My aanstelling 
het in 'n tyd plaasgevind toe universiteite wêreldwyd vinnig begin groei het — 
Potchefstroom se studentetal het binne enkele jare vanaf 2 000 tot iewers rondom 
6 000-8 000 studente vermeerder. Onthou, ons was nou die generasie van “baby 
boomers” na 1945. 


PD: Ek wil graag by jou voorgraadse studies stilstaan. Ek neem aan dat jy in die Duitse 
departement ’n meer kontinentale filosofie leer ken het, een wat met literatuur en 
kultuur verband gehou het? Hoe het jy egter die Reformatories-wysgerige tradisie 
met sy sterk religieuse ingesteldheid, waarvoor Potchefstroom bekend was, in jou 
voorgraadse jare ervaar? 


10 SCW. (Schalk) Duvenage was 'n Gereformeerde predikant wat in 1966 professor in 
Bybelkunde aan die PU vir CHO geword het. Na sy aftrede was hy weer predikant in die 
Gereformeerde Kerk. Sy broer, Benoon Duvenage (1924-2011), was 'n Gereformeerde 
predikant, professor in wetenskapsleer en filosofie (vir 'n ruk ook departementshoof) 
aan die PU vir CHO en later weer Gereformeerde predikant. J.H. (Jan) van Wyk was 
professor in wetenskapsleer en opvoedkunde aan die PU vir CHO. WJ. (Willem) de Klerk 
(1928-2009), ouer broer van voormalige staatspresident FW. de Klerk, was ’n teoloog, 
professor in filosofie en later 'n koerantredakteur en professor in kommunikasiekunde. 


11 Vir sy eerste twee artikels oor etiek en oor die universiteit, kyk Snyman (1968a en 1968b). 

JS: Die program is verdeel in sistematiek, Calvinistiese filosofie waar ons hoofsaaklik 
Dooyeweerd aan die hand van Spier se boeke gelees het as inleiding, en die geskiedenis 
van filosofie.” Wat laasgenoemde aanbetref het ons van Hesiodos tot by Sartre die 
een figuur of stroming na die ander deurgedraf. Dit was veral die geskiedenis van die 
filosofie wat sterk tot my gespreek het en dit het natuurlik goed saam met my Duitse 
studies gewerk." 

In Duits is die Verligting, Kant en die Romantiek goed belig, maar deur die Duitse 
letterkunde en ’n vak soos Latyn het mens verder ook 'n toespeling op die klassieke 
gekry. In Afrikaans-Nederlands het 'n mens weer van Middel-Hoognederlands en in 
Duits Middel-Hoog Duits gedoen, wat die deur op die Middeleeuse filosofie verder 
oopgemaak het. Op hierdie manier het die Middeleeuse kultuur en filosofie vir my 
interessant geword.“ Uiteindelik was my hoofvakke Afrikaans-Nederlands, Duits 
en Filosofie. 

In my voorgraadse jare het daar ook 'n paar interessante dinge plaasgevind. 
In my tweedejaar (1968) het die wêreldwye studente-rewolusies in Europa en 
Amerika begin. Ons het nie 'n benul gehad wat gebeur het nie.” In 1969 het die 
PUK 100 jaar oud geword, en daar was feesvierings. In dié tyd keer André P. Brink 
van Parys af terug en gaan by sy ouers in Potchefstroom tuis (sy pa was die plaaslike 
landdros). Nou ja, toe die wese Brink op die kampus begin verskyn, met so 'n groot 
Afro-haredos en Mao-styl baadjie, het almal hom aangegaap. Al wat in daardie tyd 
studente-organisasie op die kampus was, het ook `n fees aangehad. So besluit die 
oudste vereniging op die kampus om Brink as spreker na een van dié se vergaderings 
te nooi, wat hy ook aanvaar het. Toe die hogere owerhede daarvan te hore kom, het 
hulle allerlei druk uitgeoefen en die uitnodiging moes teruggetrek word met die 
verskoning dat daar te min lokale beskikbaar was. 

In 1969 het Calvin Seerveld van Toronto oor die Christelike estetika by die 
Potchefstroomse Universiteitskollege (PUK) lesings gegee.” Met my belangstelling 
in die letterkunde — ek wou met Duits of Afrikaans-Nederlands aangaan — is ek 


12 Herman Dooyeweerd (1894-1977), was professor in filosofie aan die Vrije Universiteit 
Amsterdam (1926-1965). Kyk verder oor Dooyeweerd dialoog 5 met Danie Strauss. J.M. 
Spier was 'n 20ste eeuse Reformatoriese filosoof in Nederland. 

13 Vir sy artikels oor die didaktiek van die geskiedenis van die filosofie, kyk Snyman (1978b). 

14 Kyk hieroor die artikel van Snyman (1975). 

15 Vir 'n artikel hieroor, kyk Snyman (1972). 

16 André P. Brink (1935-2015) het in die 1950's aan die PU vir CHO studeer en het later 'n 
bekende romanskrywer en professor in Afrikaans (Rhodes) en Engels (UK) geword. 

17 Herbert Marcuse (1898-1979) was 'n bekende lid van die sogenaamde eerste generasie van 
kritiese teorie. 

natuurlik deur Seerveld, wat 'n boeiende spreker was, geinspireer." Hy het sy 
lesings oor die Christelike estetika aan die hand van konkrete voorbeelde uitgepak. 
Ek onthou spesifiek ’n provokatiewe skyfievertoning “Nudity: A Christian case for 
free love” Dit het ons verstand te bowe gegaan. Wat my die meeste getref het, was 
Seerveld se vermoë om 'n soort kultuurkritiek filosofies te begrond. Op daardie punt 
het ek besef dat my belangstelling op skool in argitektuur eintlik ’n belangstelling 
in die estetika was — iets wat sonder twyfel deur die Winterbachs en alles wat ek by 
hulle geleer het gevoed is. 

Die kennismaking met Seerveld het my oortuig van die geldigheid van kultuur- en 
samelewingskritiek wat kom uit ’n tradisie wat oor Dooyeweerd en Abraham Kuyper 
teruggegaan het tot by Groen van Prinsterer, veral op die mees karakteristieke punt 
van hierdie tradisie, naamlik dat alle intellektuele, kulturele en sosiale aktiwiteite 
teruggevoer kan word na ’n dikwels onbewuste religieuse uitgangspunt.” Seerveld 
was egter ook die begin van 'n verskuiwing in hierdie gedagtegang by my. Sy filosofiese 
beligting van die konteks waaruit 'n spesifieke kunswerk kom het ook aangetoon hoe 
hierdie “religieuse grondmotief”, om Dooyeweerd se bekende term te gebruik, veral 
in die moderne era met sy kuns ter wille van kuns-dogma, toenemend vervleg is met 
beskouings oor mag wat nie altyd die mensdom ten goede kom nie. 


3. Dosent op Potchefstroom in 'n tyd van politieke 
vaartversnelling 


PD: En toe word jy dosent. 


JS: Ja, ek word toe junior lektor in filosofie (1970), en ek besluit toe om my op 
estetika toe te spits. In die Potchefstroom-idioom moes my werk “’n bolwerk teen 
gesekulariseerde humanisme wees” deur, soos Seerveld uitgewys het, die ander 
party se standpunte en versweë aannames goed te ken en dit dan bloot te lê. Ek het 
Marcuse begin lees en het besef dat daar baie meer in die Westerse kultuur bestaan 
as waarvan ons hier op Potchefstroom tussen die mielielande bewus was. As ek nou 
daaraan terugdink het sommige van ons filosofiehandboeke, veral in die sistematiese 
afdeling, uit voor die Tweede Wêreldoorlog gedateer! Ons was so ’n paar mense, 
Lourens du Plessis, Neels Smit, Elaine Botha en ek, wat in daardie stadium oor die 
publikasies van Seerveld en sy medewerkers se Institute for Christian Studies in 


18 C.G. Seerveld (gebore 1930) het onder D.H. Th. Vollenhoven, een van die grondleggers 
van die Reformatoriese Wysbeerte aan die Vrije Universiteit in die 1920's, studeer en was 
professor in estetika aan die Instituut vir Christelike Studies in Toronto. 

19 Abraham Kuyper (1837-1920) was 'n Nederlandse teoloog en eerste minister (1901-1905). 

Toronto gepraat het.” Ons gevoel was dat Potchefstroom iets van die aard nodig 
gehad het, iets wat meer eietyds Calvinisties was. In daardie tyd het Woord en Daad, 
met die teoloog prof. Willie Snyman as redakteur, ’n paar keer opslae gemaak deur 
die apartheidsbeleid te kritiseer. Prof. Hennie Coetzee, die destydse volkekunde 
dosent, was vantevore ook in die moeilikheid omdat hy die Calvinistiese siening van 
apartheid, wat ’n bietjie van die hoofstroom siening van Verwoerd verskil het, nogal 
in die Sunday Times verdedig het. In daardie stadium was daar ’n sekere lugtigheid 
vir Potchefstroom, maar ons jonges het gevoel dat Woord en Daad nie ver genoeg 
gegaan het nie. 


PD: Wat sou vanuit ’n Calvinistiese oogpunt verkeerd gewees het met apartheid? 
Wat was verkeerd met die ideologie van die dag? 


JS: Die kritiek was dat dit nie eerlik genoeg was nie, dat die regering nie bereid was 
om te betaal vir wat hulle in die openbaar gesé het nie en dat hulle nie gou genoeg 
algehele skeiding kon teweeg bring nie. Die regering was maar louerig oor die idee 
dat daar meer investering in die sogenaamde tuislande moet kom. In daardie opsig 
was hulle dit nog eens met die Verwoerdiaanse idee van grensnywerhede, maar die 
tempo van ontwikkeling was hopeloos te stadig. Dan was daar ’n ander punt waarop 
die Gereformeerdes altyd sterk gestaan het: die idee dat daar ’n tipe superstruktuur 
moet wees waar al hierdie verskillende identiteite in Suid-Afrika saamgebind word. 
Daarom het die Gereformeerde Kerk ’n nasionale sinode gehad wat toe al swart 
mense bevat het. Hoewel die aanvanklike struktuur ’n apartheidsbasis gehad het, 
met elke etniese groep wat sy eie kerk het, is al hierdie kerke tog weer onder een 
nasionale sinode saamgebind. Dit was baie progressief vir daardie tyd. Die NG Kerk 
het nie vir so iets kans gesien nie. 

Pieter de Klerk het so ’n ruk terug in Koers aangedui dat die grondleggende 
Calviniste van Potchefstroom, soos die regsgeleerde L.J. du Plessis, die klassikus 
Ferdinand Postma en die digter-teoloog Totius, nie eintlik daarvoor verantwoordelik 
gehou kan word dat hulle Dooyeweerd se politieke denke in apartheid ingebou het 
nie.” Dit het eers met mense soos A.P. Treurnicht en die latere regse splintergroepe 


20 L.M. (Lourens) du Plessis (gebore 1949) was professor in die regte aan die PU vir CHO 
en later aan Stellenbosch Universiteit. Dr. Neels Smit (1946-2011) was 'n Gereformeerde 
predikant. Elaine M. Botha (gebore 1938) was professor in wysbegeerte aan die PU vir 
CHO van 1975-1995. Hierna, tot met haar aftrede, was sy professor by die Redeemer 
College in Kanada. 

21 KykP. de Klerk (1997). L.J. du Plessis (1897-1968) was professor in staatsreg aan die PU vir 
CHO. Vir’n interpretasie van Du Plessis, kyk Potgieter (1976) en Marx (2010). 

plaasgevind.” Die ou Potchefstroomse Calviniste was eintlik oernasionalisties 
en oerpatrioties. Ons jonger groep het die tipies klassieke posisie van leerling 
teenoor leermeester ingeneem — die leermeester gaan nie ver genoeg nie. Ons het 
veral sterk gevoel dat die bekende gedagte van Dooyeweerd (wat deur Groen van 
Prinsterer en Kuyper beinvloed is), naamlik soewereiniteit-in-eie-kring, `n liberaal- 
demokratiese staatsbestel of dan regstaat geimpliseer het, en nie gebruik kan 
word om apartheid te veranker in 'n sogenaamde skeppingsorde nie. Veral op 
hierdie punt was Woord en Daad na ons mening nie uitgesproke genoeg nie. Ons 
het toe 'n blad, Loog, begin.” Die titel is ontleen aan 'n teks in Jesaja. Die doel was 
om skerp en onverbloemde kritiek te opper soos wat loog dinge uitbrand. Eintlik 
vreeslik voortvarend. 

Van Wyk Louw was inn sekere sin 'n voorbeeld. Ons het baie in ons vergaderings 
sy interpretasie en kritiek van nasionalisme bespreek en oordink. Dan was daar die 
Toronto-groep van die Institute for Christian Studies, en mense soos Henk Hart, 
Bernie Zylstra en James Olthuis wat ons in Potchefstroom besoek het.” Hulle styl 
het my baie aangestaan, en soos die kulturele rewolusie van die sestigerjare het ons 
die krake in die mure hier by ons begin opmerk (Seerveld 1970). Die mense het 
ons intellektueel goed onderskraag, veral wat die kultuurkritiese komponent betref. 
Ek het nie soveel aansluiting by die meer sistematiese uitbou gevind nie, dit was 
meer Elaine Botha se lyn. 

Die naoorlogse kultuur het allerhande verskuiwings en veranderings teweeg- 
gebring, en ons wou Loog gebruik vir 'n bewusmaking hiervan. Ek het byvoorbeeld 
aan 'n reeks oor die pop-kultuur rondom Jesus Christ Superstar gewerk. Ek het dit ’n 
tipe Jesus-romantiek genoem wat die plaaslike Gereformeerde kerkvaders glad nie 
kon hanteer nie. Ek moes preek na preek aanhoor hoe daar ’n sameswering vanuit die 
Kremlin was om die Westerse jeug se sedes te ondermyn met popmusiek, waarvan die 
uiterste vorm Webber-Rice se lasterlike Jesus Christ Superstar was. Vir my was dit ’n 
naiewe en verkeerde verstaan van hierdie werk. Daardie liedjie van Maria Magdalena 
vertel hoekom Jesus ten spyte van alles nog steeds aangryp. Die deel waar Jesus 
gegesel word, het soveel mense diep geraak dat mens eintlik moes begin wonder of 
hier nie dalk 'n alternatiewe interpretasie — ’n baie rou, fisiese of liggaamlike verstaan 
van Jesus se lyding — opgesluit is nie (Snyman 1971). Ons het ook in daardie stadium 


22 Vir sy doktorsgraad oor Kuyper, kyk Treurnicht (1956). 

23 Looghetvan 1971-1974 verskyn. 

24 Bernard Zylstra (1934-1986) het onder Dooyeweerd studeer en was professor in politieke 
filosofie by die Instituut vir Christelike Stadies in Toronto. Henk Hart (gebore 1935) het 
onder Vollenhoven studeer en was vanaf 1967-2001 professor in sistematiese filosofie by die 
Instituut vir Christelike Studies. 

in die hermeneutiek begin belangstel (Snyman 1973). Al wat die Gereformeerdes 
egter daarvan geweet het, was dat Kuyper die hermeneutiek met groot agterdog 
bejeén het. Dit het ons gehelp om met ’n nuwe lesing van kunswerke en eietydse 
kultuurverskynsels na vore te kom. In hierdie opsig het die rektor, prof. Bingle, 'n 
interessante en verblydende benadering gehad. Hy het Loog gesteun en selfs fondse 
soontoe gekanaliseer. 

Ons het redelik baie oor die omstrede kwessies in Potchefstroom, maar ook oor 
die politiek in die breë, berig. Wat laasgenoemde betref was ons natuurlik lugtig, 
want ons het nie juis oor binnekring-kennis beskik nie. Die keer toe ons wel in 1971 
met die plaaslike lid van die volksraad, Louis le Grange, gaan gesels het, was sy punt 
“hou julle besig met julle studies en los die politiek vir die grootmense". Hy het 
intimiderend bygevoeg dat die Veiligheidspolisie hulle werk goed doen. 

Toe hoor ons in die koerante van 'n Afrikaanse Studentebond-kongres (Julie 1972), 
wat ons nie bygewoon het nie, waar hulle hul Christelik-nasionale grondslag afgeskaf 
het. Ons skryf 'n hoofartikel in antwoord hierop en juig dit toe. Ons het egter nie besef 
watter rou senuwees ons in die Afrikanergemeenskap geraak het nie. Die uiteinde 
van die saak was dat ons deur Bingle ingeroep is en uiteindelik moes ons apologie 
aanteken. Die gevolg was dat ons die universiteit se steun vir Loog verloor het en érens 
anders finansiële steun moes kry — uiteindelik via dr. Zach de Beer by Anglo-American. 
Ons het ons les geleer dat daar dinge in die Afrikanergemeenskap was wat moeilik 
aangeraak kon word. Jy moet onthou dat die verskuiwings rakende apartheid nog 
kwalik begin het — 1978 sou vir NP-aanhangers die jaar nul wees, die jaar waarin die 
“swart stroom” na die stede omgekeer sou word en 'n bewys dat apartheid dan een van 
sy grootste toetse deurstaan het. Loog het so tot 1974 verskyn, toe ons dit nie verder 
kon bybring nie. Dit het toe in Woord en Daad opgegaan. 


4. Akademiese werk as jong dosent en verdere politieke 
woelinge op Potchefstroom 


PD: Te midde van al die dinge het jy seker aan jou meestersgraad gewerk? 


JS: Die departement se beplanning het so gewerk dat elkeen op ’n bepaalde gebied 
gefokus het. Pontifex het logika en Elaine Botha kultuurfilosofie gekies. Ek het toe 
op estetika begin werk en die neo-Marxisme was destyds, naas die eksistensialisme, 
vreeslik in die weer. Marcuse het nogal sterk tot my gespreek, maar hoewel hy goed 
belese was (veral wat Schiller en Kant aanbetref), was ek tog ongemaklik met sy 
Freudiaanse aannames, veral die siening dat die driflewe so 'n sleutelrol in die mens 
se lewe speel. Ek het toe nog nie my Calvinistiese nekhare verloor nie.” Ek het 


25 Vir sy studie oor Marcuse en kuns, kyk Snyman (1977). 

besluit om ’n voorstudie oor die “neo” in neo-Marxisme te doen en sodoende het 
ek by Lukács uitgekom. My meestersstudie (Snyman 1976) het oor die konsep van 
klassebewussyn as historiese faktor gegaan; dus sy werk van die 1920's en die soort 
keuses wat hy in ’n tyd van groot ontgogeling en verandering moes maak. Ek het 
gedink om daarin 'n parallel met Suid-Afrika te sien, wat ook op daardie stadium 
deur verskuiwings begin gaan het. Dit was vir my boeiend hoe Lukács die filosofie 
gebruik het om partypolitiek en arbeidsbewegings te verstaan en te bemiddel. 
Intussen het daar baie dinge in die departement by Potchefstroom gebeur. 
Die Teologiese Skool het ingemeng en Jan Taljaard was nie meer departementshoof 
nie. Ons departement is egter nie in die saak geken nie. Dit was regtig 'n baie 
gespanne tyd, ook omdat senior mense wat ek uit my skooldae geken het by hierdie 
verwikkelinge betrokke was. Ek dink dit het die departement dekades geneem om 
oor daardie intervensie te kom. Dit is op daardie punt dat ek my meestersstudie na die 
Randse Afrikaanse Universiteit met Pieter du Plessis as my studieleier, geskuif het.” 


PD: Dit is vir my interessant dat jy reeds as 'n jong man by 'n akademiese magswêreld 
ingegooi is. Jy is Potchefstroom toe met die hoë ideale om letterkunde en filosofie te 
studeer met die oog op ’n onderwys- of akademiese loopbaan en toe het jy vanaf 'n 
vroeë ouderdom by die magspel van universiteitspolitiek betrokke geraak. Ek weet 
dat jou posisie vandag is dat mag en kennis moeilik geskei kan word, maar ek 
vermoed dat dit vir jou aanvanklik baie moeilik op Potchefstroom moes gewees het, 
dié vermenging van denke en mag. In die proses het jy seker ook van die breë Suid- 
Afrikaanse filosofiese toneel en die bedrywighede van die Suid-Afrikaanse Wysgerige 
Vereniging kennis geneem? Wat was jou eerste indrukke van die filosofiese wêreld 
buite Potchefstroom, behalwe nou die Toronto-groep, gewees? 


JS: Ek het my eerste filosofiekongres in 1970 in Bloemfontein bygewoon, en dit was 
maar baie van dieselfde ding gewees. Die kongres is deur Manie Malan gereël om 
'n platform vir Calvinistiese filosofie te bied, maar by hierdie kongres het ek mense 
soos Richard Turner en Christoffel Coetzee leer ken.” 


26 PGW. du Plessis (gebore 1932) was ’n student van H.G. Stoker op Potchefstroom en van 
1967 tot 1987 professor en hoof van die Departement Filosofie by die Randse Afrikaanse 
Universiteit (RAU). Hy is as departementshoof opgevolg deur Johan Snyman (1987-1994) 
en later deur Deon Rossouw en Hennie Lotter. In 2004 het RAU opgegaan in die Engelse 
Universiteit van Johannesburg met ’n sterk analitiese klem in die filosofiedepartement. 

27 Christoffel Coetzee (1945-1999) het aan Stellenbosch Universiteit studeer en deeltyds 
in die filosofie aan die Universiteit Wes-Kaapland (UWK) doseer, waarna hy in die vroeë 
1970's aan die Universiteit van Oxford as Rhodes beurshouer student was. Later was hy 
argivaris en joernalis in Windhoek en dosent aan die Universiteit van die Noorde. Hy is die 
skrywer van die roman Op soek na Generaal Mannetjies Mentz (Coetzee 1998). 

In 1971 is ek na die kongres in Kaapstad waar mense soos Adam Small, 
Johan Degenaar en André du Toit voordragte gehou het” Du Toit was pas uit 
Nederland terug en het ’n lang voordrag oor Bertrand Russell gehou waarvan ek 
niks verstaan het nie. Trouens, die hele kongres was so analities dat ek en een van my 
Potchefstroomse kollegas vir lang rukke van die Maandag tot die Vrydag (daar was 
nie parallelle lesings nie) doodgewoon skaak agter in die lesinglokaal gespeel het. 
Ek het Martin Versfeld, wat ’n lesing oor Augustinus gelewer het, en A.H. Murray 
ook by hierdie kongres leer ken. Daar is spesiale aandag aan Murray gewy omdat 
hy vroeër (1970) afgetree het.” Richard Turner het iets oor Marx se Fetish-Kapitel 
gelewer en dit was eers later, toe ek self oor Luckacs begin werk het, dat ek agtergekom 
het wie hy was. Dit was egter die laaste keer wat ek hom gesien het, want kort daarna 
is hy ingeperk. Vanaf die Natal-kongres het ons begin mosies aanneem vir die herstel 
van sy vryheid.” My eerste indrukke van die Suid-Afrikaanse filosofietoneel was 
dat dit geweldig lewendig en divers was met ’n sterk skeiding tussen analitiese en 
kontinentale filosofie. 


PD: Maar was daar nie ook 'n ander konfrontasie by daardie kongres nie? Dit het 
rondom Dreyer gegaan en die identiteit van die nuwe Wysgerige Vereniging van 
Suider-Afrika wat in 1973 in werking sou tree? 


JS: Dit was die stigtingsvergadering van die Wysgerige Vereniging van Suider- 
Afrika. Reeds in Bloemfontein was daar al sterk verskille oor die samestelling van 
hierdie vereniging. Vanuit die staanspoor is daar besluit dat dit 'n vereniging vir 
Suider-Afrika sou wees en dat dit vir alle rasse oop is. Met hierdie grondwetlike 
skuif is die apartheidsprobleem van rassevermenging omseil. Die vereniging moes 
egter volgens 'n rotasiesisteem die volgende jaar by die Universiteit van Pretoria 


28 Oor Degenaar en Du Toit, kyk dialoog 3 en 4 hiervoor. Adam Small (gebore 1936) het sy 
loopbaan as akademikus en filosoof in 1959 aan die Universiteit van Fort Hare begin. Hy 
was hierna dosent in filosofie aan die Universiteit van Wes-Kaapland (1960-1974). In 1963 
het hy sy meestersgraad oor die denke van Nietzsche en Hartmann behaal. Na 'n ruk buite 
die akademie was hy professor in maatskaplike werk aan die UWK (1984-1997). Small is 
ook 'n bekende skrywer, dramaturg en digter. 

29 Marthinus Versfeld (1909-1995) was vir baie jare dosent en professor in filosofie aan 
die Universiteit van Kaapstad (1970-1974). A.H. Murray (1905-1997) was professor in 
filosofie aan die Universiteit van Kaapstad (1937-1970). 

30 Richard Turner (1942-1978) het aan die Universiteit van Kaapstad en die Sorbonne 
Universiteit studeer, waar hy by laasgenoemde 'n doktorsgraad oor die denke van Sartre 
behaal het. In die 1970's was hy 'n dosent in politieke studies aan die Universiteit van Natal. 
In hierdie tyd is hy vir lang tydperke deur die apartheidsregering verban. In 1978 is hy in 'n 
onopgeloste sluipmoord dood. 

byeenkom. Dreyer het toe amptelik die uitnodiging gerig, waarop Richard Turner 
met ’n teenvoorstel gekom het dat die kongres eerder in Durban moes plaasvind, 
aangesien baie van sy swart vriende nie by UP welkom sou wees nie. Toe die 
vergadering Turner se teenvoorstel aanvaar het Dreyer by die vergadering uitgeloop 
en sy lidmaatskap — en in effek Pretoria sn — opgeskort.” Dit was 'n geweldig 
dramatiese ding. Jonathan Suzman van Wits het toe voorgestel dat enige verwysing 
na hierdie gebeure uit die notule geskrap word. Ons het die volgende dag opnuut 
vergader met net Richard Turner se voorstel op die tafel; daar is nêrens formeel berig 
oor 'n uitlopery nie. Dreyer het toe weer in 1981, tydens die kongres by die Randse 
Afrikaanse Universiteit na die vereniging teruggekeer. 


PD: Dit is alles vir my baie interessant, maar ek neem aan dat jy in hierdie tyd jou 
meestersgraad voltooi het en dat 1976 net om die draai gelê het. 


JS: Ek het my meestersgraad in 1976 klaargemaak. Henk Hart van die Institute 
for Christian Studies in Toronto was daardie jaar vir ’n studiebesoek by ons in 
Potchefstroom. Die VUA, eintlik die moederinstelling van Potchefstroom, het laat 
weet dat hulle solidêr met Beyers Naudé is en eers na raadpleging met Naudé 'n 
besluit sal neem oor voortgesette bande met PU vir CHO. Sodoende het Beyers 
Naudé ’n groot doring in die Potchefstroomse vlees geword. Veral Henk Hart kon 
dit nie verstaan dat die Potchefstroomse vaders so sleg van Beyers Naudé praat nie. 
Hy het ’n paar versoenende gesprekke probeer reël, maar toe dit nie werk nie het hy 
besluit om ons, die jonger garde, te betrek. Hy reël toe 'n gesprek tussen ons jong 
Turke van die voormalige Loog en Beyers Naudé vir 23 Junie 1976 — maar toe kom 
16 Junie 1976. Ons was baie geskok, deels vanweë ons eie onkunde oor waar die 
opstand vandaan gekom het. Ons het met daardie skok in die gesprek met Naudé 
ingegaan. Die middag van die 23ste kry die rektor 'n oproep van die Veiligheidspolisie 
oor hierdie vergadering, waarop hy antwoord dat ons sy beste jong dosente is en dat 
hy volle vertroue in ons het. Ten spyte van al die druk hét ons toe met Naudé gesels. 
Op daardie stadium was daar nog redelik afstand tussen ons en hom en ons het gesê 
dat ons nie met sy metodes saamgaan nie. Dit is nou maklik om te sê dat sy siening 
van destyds bewaarheid is. Hy het gepraat van die golf van bitterheid wat gebreek het 
en dat hy sidder as hy dink wat gaan gebeur. Kort daarna is hy ingeperk.” 

Dit was ook die jaar waarin ek begin voorbereiding doen het vir my oorsese 
studietyd. Ek het besluit om Duitsland toe te gaan. Teen die agtergrond van my 


31 Ditis interessant dat Dreyer nie in dialoog 1 na dié insident verwys nie. 

32 Beyers Naudé (1915-2004) was van 1939-1963 ’n NG-predikant. Vanweë sy kritiek op 
apartheid het Naudé die Christelike Instituut in 1963 gestig en hierna aktief teen apartheid 
gewerk. Hy is tussen 1977 en 1984 as 'n verbanne persoon verklaar. 

studies in die Duitse letterkunde het ek besluit dit is die plek waar groot filosofie 
gemaak word. My indruk van die VUA was, miskien ten onregte, dat hulle net 
kantaantekeninge maak by die filosofie wat uit Duitsland en Frankryk kom. In hierdie 
tyd het ek Adorno ontdek, vir 'n DAAD-beurs (Duitse Akademiese Uitruildiens) 
aansoek gedoen en is toe gelukkig in Frankfurt geplaas. 

Net voordat ek en Elisabeth as jonggetroudes Duitsland toe is, was daar in 
November 1977 ’n blitsverkiesing. Dit was in die nadraai van die Soweto-opstande, 
drakoniese maatreëls teen veral die swart pers (Oktober 1977) en Jimmy Kruger 
se berugte kille verklaring oor Steve Biko se dood. Daar was 'n sterk gevoel dat die 
1977-verkiesing nie oor die werklike vraagstukke gehandel het nie. Ons het toe saam 
met ’n groep Engelse Calviniste 'n gesamentlike getuienis - die Koinonia-verklaring 
— aan die einde van 1977 uitgereik. Met die uitreiking hiervan het die hel losgebars, 
want die destydse regering was baie gespanne. Connie Mulder, ’n senior minister in 
John Vorster se kabinet en ook 'n Dopper, was op die raad van die Potchefstroomse 
Universiteit. Hy bel toe die pas ingehuldigde rektor, Tjaart van der Walt, met inligting 
dat die Citizen se redaksie regsit met 'n storie dat die Koinonia-verklaring geinspireer 
isdeur Beyers Naudé en die buitelandse kriticivan Suid-Afrika... en dat die Afrikaner 
se nek net gebreek moet word, dan sal die land platgeloop word deur rewolusie. 

Die rektor roep ons toe in en ons skrik ons oorhoeks, want ons het met die hele 
aanloop tot en die opstel van die verklaring geen kontak met Beyers Naudé gehad nie 
en kon nie dink dat ons Engelse vriende sulke bande gehad het nie. Die uiteinde van 
die saak was dat die Universiteitsraad spesiaal byeengeroep is oor hierdie “kettery” 
— die woord van dr. K.S. Van Wyk de Vries, die ondervoorsitter van die raad — wat 
verder ook na die “valse basuin op Potchefstroom” verwys het. Die ringkoppe kon 
egter geen fout met die inhoud en die beginsels van die verklaring vind nie. Dit het 
doodgewoon die besluite van die 1976-kongres van die Afrikaanse Calvinistiese 
Beweging bevestig waar Johan Heyns oor Bybelse geregtigheid en Johan van der 
Vyver oor die “Nasionale Party as bastion van onreg” gepraat het. Die raad was 
wel nie ingenome met die “trant” waarin die verklaring gedoen is nie. Ons is in die 
openbaar gerepudieer en daar is oorweeg om ons te skors, maar hulle het agtergekom 
hulle het nie regsgronde om dit te doen nie. 


5.  Studiebesoek in Duitsland 

Die raad het in Januarie 1978 gesit en in Maart is ek en Elisabeth toe van 
Potchefstroom af weg — eers Duitsland toe op ’n studiebesoek en daarna na die 
Randse Afrikaanse Universiteit waar ek 'n aanstelling as lektor gekry het (Julie 1979). 
In hierdie stadium het ek as gevolg van die gedurige inmenging van die Teologiese 
Skool en politieke druk nie kans gesien om my loopbaan in Potchefstroom voort 

te sit nie.” Nou ja, toe is ek van Potchefstroom na Frankfurt, en dit was nogal ’n 
kultuurskok om van ’n plattelandse dorpie in ’n wéreldstad te kom. Kyk, ek het in 
Johannesburg grootgeword, maar Johannesburg is niks in vergelyking met Frankfurt 
nie. Die lewenstempo, die kultuur, die taal waarin gedink en geleef word, is totaal 
anders. Ons moes vinnig aanpas. Ek het lesings en seminare bygewoon en materiaal 
bymekaargemaak. Daar het ek die werk van Adorno werklik baie diep leer ken.” 

Die tyd in Frankfurt (1978-79) was een van geweldige bestekopname ten 
opsigte van kultuur, politiek en filosofie. Vir my het die Frankfurters dit met groter 
wetenskaplike finesse as die Calvinistiese filosofie gedoen. As jy byvoorbeeld Adorno 
se boek oor Mahler lees (Adorno 1996, oorspronklik in Duits 1960), kom jy onder 
die indruk dat hy die filosofie so reg uit die partiture van Mahler haal. Die opvoering 
van Alban Berg se Wozzeck in die Frankfurtse Operahuis was duidelik in gesprek 
met Adorno se werk oor Alban Berg (Adorno 1994, oorspronklik in Duits 1968). 
Nadat ek Adorno se werk oor Mahler gelees het, was dit wonderlik om hierdie 
soort simbiose en resonansie tussen filosofie en musiek te kon beleef. Verder het 
ons ook verskeie opvoerings van Beethoven se Fidelio en ses operas van Wagner in 
Frankfurt meegemaak.” 

Ek het al die invloede met my werk oor kuns op Potchefstroom in verband 
gebring. Soos reeds gesê was die groot kwessie van ’n Christelike of Calvinistiese 
filosofie om religieuse veronderstellings wat latent of implisiet in enige werk lê na 
die oppervlak te bring, 'n bepaalde soort hermeneutiek. Ek het aanvanklik ingekoop 
op hierdie benadering, maar met die soort analises van Adorno, en Carl Dahlhaus se 
studies oor Adorno se musiekfilosofie, wat op ’n lang tradisie in die hermeneutiek 
berus, het ek besef dat die religieuse maar net één moontlike veronderstelling is, en in 
baie gevalle nie die belangrikste een nie. Daar is baie keer ’n sosiale veronderstelling 
wat bewustelik of onbewustelik in 'n kunswerk of 'n stuk filosofie ingebou word wat 
die hele boodskap, die argument wat na die oppervlakte kom, medebepaal, en dit 
is vir my baie boeiend om daardie veronderstellings — veral wanneer dit oor mag, 
beheer, kontrole en invloed oor mense gaan — uit te lig.” Ek het ook gevoel 'n mens 


33 Vir 'n werk oor filosofie in die “nuwe tyd”, kyk Snyman (1978a). 

34 Theodor W. Adorno (1903-1969) het aan die Universiteit van Frankfurt studeer en moes 
Duitsland as privaatdosent kort na Hitler se bewindsoorname in 1933 verlaat. Hy het 
hierna na Brittanje en die VSA geëmigreer, maar hy het in 1949 as professor in die filosofie 
na Frankfurt teruggekeer en tot sy afsterwe daar doseer. Vir sy bekendste werke, kyk 
Horkheimer en Adorno (1979) en Adorno (1973, 2004 en 2005). 

35 Vir sy Duitse werk oor Wagner wat in 1952 verskyn het, kyk Adorno (2009). 

36 Vir sy werk oor die eerste generasie van die Frankfurt Skool en hulle opvatting van etiek, kyk 
Snyman (1982). 

kan baie daarmee doen, mense help en meer terapeuties optree, as wanneer jy poog 
om nét religieuse beginsels uit te lig. 


PD: Eintlik was jy ontsaglik bevoorreg om hier rondom jou dertigs reeds ’n akademiese 
loopbaan van amper tien jaar agter die rug te hé en om die ryke akademiese wéreld 
van Frankfurt te betree. Die manier waarop jy deur die knyptang van kennis en 
mag op Potchefstroom gevorm is, het dit amper onvermydelik gemaak dat jy by ’n 
filosofiese tradisie soos die kritiese teorie moes uitkom. Watter filosowe het jou in 
Frankfurt beindruk in die tyd wat jy en jou vrou daar was? 


JS: My studieleier (Studienbetreuer) was Riidiger Bubner, wat in Adorno se pos 
aangestel was. Hy was n regte yuppie en ek het nie baie aanklank by hom gevind nie.” 
Hy was baie prestasiegerig in sy deftige pakke en sportmotor. Leistung (prestasie) 
was ’n woord wat nogal dikwels in sy voorlesings opgeduik het. Dit was vir my nie 
heeltemal in lyn met die kritiese teorie nie. Bubner was 'n tipiese gimnasiumproduk, 
wat pynlik-korrekte Duits gepraat het. Jy het later so op die punt van jou stoel gesit, 
al wagtende op die werkwoord wat jou aan die einde van die sin toebedeel word. 

Ek het ook vir Alfred Schmidt gaan opsoek — ’n geslote man en iemand wat baie 
bewus was van sy verbintenis met die kritiese teorie en sy status in die Frankfurt 
Skool.” Ek het een onderhoud met hom gehad en besluit dat hy nie vir my ’n 
goeie of nuttige bron sou wees nie. Ander dosente soos Burkhard Lindner oor 
Walter Benjamin en Hermann Schweppenhauser oor Ernst Bloch het my ook nie 
beindruk nie. 

Ek het van die gaslesings van Jürgen Habermas bygewoon, maar ek het nie 
persoonlik kontak met hom gehad nie.” Dan het ek Günther Rohrmoser in Stuttgart 
gaan opsoek. Hy was baie toeganklik, maar ek het gevoel dat hy te konserwatief op 
die kritiese teorie reageer.” Verder het ek ook Lambert Zuidervaart in Berlyn leer 
ken. Hy was 'n student van Calvin Seerveld en ons was kalwers van dieselfde jaar, en 
daar werk ons toe oor dieselfde filosoof en min of meer oor dieselfde tema.” Ja, dit 
was so ongeveer die mense in 1978-79. 


37 Rüdiger Bubner (1941-2007) was professor in die filosofie aan die universiteite van 
Frankfurt, Tübingen en Heidelberg. 

38 Alfred Schmidt (1931-2012) was van 1972-1999 professor in filosofie aan die Universiteit 
van Frankfurt. 

39 Jürgen Habermas (gebore 1929) was van 1964-1970 en 1983-1994 professor in filosofie aan 
die Universiteit van Frankfurt. Hy word allerweé as die belangrikste verteenwoordiger van 
die tweede generasie van kritiese teorie beskou. 

40 Günther Rohrmoser (1927-2008) is bekend vir Das Elend der kritischen Theorie (1970). 

41 Vir sy werk oor Adorno se estetika, kyk Zuidervaart (1991). 


209 


Dialoog 7 | Johan Snyman 


6. As dosent terug in Johannesburg 


PD: So jy het in daardie stadium reeds besluit om ’n doktorsgraad oor Adorno 
en sy estetika te doen en jy het al die materiaal na RAU teruggebring waar jy toe 
dosent was? 


JS: Ja, maar ek het gou agtergekom dat die Randse Afrikaanse Universiteit eintlik 
maar net 'n variasie op 'n tema is. In Potchefstroom moes ek — en as daar 'n sonde is 
wat ek moet bely dan het ek dit ookal hoeveel keer bely en tot 'n sekere mate verwerk 
— aan die program vir interfakultêre wysbegeerte deelneem sodat ek die studente tot 
beter Calviniste kon indoktrineer.” 

Ekkon darem die filosofie self op 'n manier by hulle tuisbring, al was dit deur middel 
van drie duiwels van daardie tyd: liberalisme, kommunisme en eksistensialisme. Wat 
van jou verwag is, is om so min of meer te vertel wat dit is, maar die belangrikste 
deel was waarom dit verkeerd is. Die handboek wat ons moes gebruik was Roeping 
en Werklikheid. Ek het groot dele van die hoofstukke oor hierdie “onwenslike” 
wéreldbeskouings laat skrap en my eie aantekeninge gegee. 

By RAU was daar nie ’n program in interfakultére wysbegeerte nie, maar een 
in wetenskapsleer wat die filosofie dosente vir alle derdejaars moes gee. In hierdie 
geval moes ons weer die studente teen evolusionisme opskerp. Dit het my gepla. 
Waarom moes ons die Afrikaanse student teen sekere goed kondisioneer? Wat is 
sodanig fout met evolusionisme? In die natuurwetenskappe word hulle met dinge 
soos fossiele gekonfronteer, maar ons moet katkisasievlakkennis bybring oor 
evolusie. Dit het nie vir my baie goed afgegaan nie. 

Gelukkig het die universiteit se studentegetalle vinnig toegeneem. Daar het 
allerhande veranderinge in die kurrikulum gekom en wetenskapsleer is tot my 
verligting so teen 1985 afgeskaf, maar so ook die geskeduleerde tutoriale in elke kursus. 

Laasgenoemde was ’n werklike verlies. In die 1980’s, na die Roux Venter-verslag, 
is onderrig aan al die universiteite in die land gestandaardiseer wat onderrigstyl en 
onderrigkodes aanbetref. Die standaardisasie het dit maklik gemaak vir studente 
om van een universiteit na 'n ander universiteit oor te skakel op enige stadium van 
hulle studie, maar dit het ook die begin van toenemende burokratisering van die 
universiteitskultuur ingelei. 


42 Vir ’n artikel oor geestesgeskiedenis en die Christelike wetenskap, kyk Snyman (1981). 
Vir ’n ideologiekritiek van Calvinisme, kyk Snyman (1985). 

7. Adorno en die kwessie van die nie-identiese 


PD: Jy het jou in Johannesburg gevestig, by 'n nuwe departement met nuwe 
kollegas. Ek vermoed dat die kritiese teorie toe 'n belangrike rol in jou doseer- en 
navorsingswerk begin speel het? 


JS: Ja, maar hier in Johannesburg het ek ook geleer dat 'n mens allerhande 
akademiese politiek moes bedryf om vir die departement, die dissipline en die 
universiteit aansien in die samelewing te verwerf. Ons het hier baie sterk gefokus op 
die bevordering van filosofie binne én buite die universiteit. Ek dink baie daarvan 
was doodgewoon tydmors, en het nie altyd in ag geneem dat 'n mens darem self ook 
in jou werk moes vorder nie. Uiteindelik het ek my proefskrif oor Adorno voltooi 
(Snyman 1986). Net daarna het my studieleier, prof. Pieter du Plessis, diplomaat 
geword en was ek van 1987-1994 departementele voorsitter. Met voorsitterskap 
sneuwel alle goeie akademiese bedoelings. Ek kon eers weer in 1995 die stukke van 
my navorsing optel.” 


PD: Om na jou proefskrif terug te keer: op watter aspek van Adorno se denke het jy 
gefokus? Dit is vir my’n fyn werk — inhoudelik en taalgewys (die besonderse Afrikaans). 


JS: Toe ek in die laat-1970’s oor Adorno begin werk het, was daar nog nie algemene 
oorsigte nie, maar net studies oor spesifieke temas in sy werk soos Friedeman Grenz 
oor waarheid en Lucia Sziborsky oor musiek.” Dit was nog nie eers 'n dekade na sy 
dood nie en sy Gesammelte Schriften wat deur Rolf Tiedemann geredigeer en uitgegee 
is, was nog in 'n vroeë stadium. Dit was nogal ’n ding om alles wat Adorno tot in 
daardie stadium gepubliseer het in die hande te kry. Ek het egter gevoel dat as ek oor 
sy estetika wil skryf dan moes ek sy hele oeuvre lees, want jy kan nie sy estetika los 
daarvan sien nie.” Sy estetika, sosiale en geskiedenisfilosofie gaan baie goed saam, 
en laasgenoemde was vir my 'n groot nuwigheid en ontdekking. Ek moes my by al 
daardie dinge inwerk en na Adorno se bronne gaan - Kant, Hegel, Walter Benjamin, 
afgesien van Marx en Freud. Ek het redelik laat in my navorsing agtergekom watter 
groot invloed Nietzsche was, maar dit moes ek los omdat ’n proefskrif nie tot in 
die oneindigheid kan aangaan nie. Adorno se werk was, soos hulle sê, 'n geweldige 
amalgaam wat 'n mens moeisaam en noukeurig moes uitsorteer. Omdat ek die 


43 Johan Snyman het in 1995 professor in filosofie geword. Vir sy intreerede by RAU in 1996, 
kyk Snyman (1997). 

44 Kyk Grenz (1974) en Sziborsky (1979) 

45 Vir 'n artikel oor Adorno se kunsbegrip, kyk Snyman (1987a) en vir ’n artikel oor die 
Frankfurt Skool se wetenskapsopvatting, kyk Snyman (1987b). 

hele estetika wou tematiseer het ek 'n sleutel gesoek en dit in sy begrip van die nie- 
identiese gevind. 

Vanaf sy intreerede in die 1930's het dit vir my gelyk asof Adorno se werk met 
die nie-identiese verband hou. Een aspek by Adorno wat na my oordeel op daardie 
stadium nog nie goed uitgepluis is nie is die rehabilitasie van die natuurskone. 
Dit gaan hier oor die rol en betekenis van die natuur in kuns waarop hy baie 
interessante perspektiewe bied. In samehang met sy siening oor die natuurskone 
verdedig Adorno ook die sogenaamde Nuwe Musiek of die Tweede Weense Skool 
— Arnold Schönberg, Alban Berg en Anton Webern — wat tot die redding van die 
nie-identiese moet kom. Die nie-identiese is Adorno se term vir die stemloses in 
die laat-moderne Westerse samelewing: die gemarginaliseerdes, die afwykendes, 
die abnormales, diegene wat nie inpas nie, wat om een of ander rede ongewens is. 
Adorno was lief om te praat van kuns as die trustee van hulle wat nie 'n stem het 
nie, en dit het vir my begin duidelik word dat die gedagte na Kant se derde kritiek 
teruggaan waar Kant kuns as brug tussen etiek en wetenskap en moraliteit en 
wetenskap posisioneer word.” Dit vervul egter meer as net 'n brugfunksie, dit is 'n 
alternatiewe vorm van rasionaliteit. Uiteindelik het ek nie heeltemal geweet wat om 
met al die debatte rondom Adorno, byvoorbeeld sy utopie-gedagte en sy aanknoop 
by die Joodse gedagte van die verbod op beeltenisse, te maak nie. Dit was egter vir 
my geweldig verrykend om al hierdie dinge in Adorno se estetiese teorie, en veral sy 
studie van Mahler, raak te lees. Mahler se musiek het 'n geweldige register, dit staan 
so tussen die klassieke en dit wat nog moet kom, die disharmoniese. Adorno se boek 
met die sogenaamde Beethoven-fragmente (Adorno 2002) het eers na my studie 
verskyn, en dit sou baie lekker wees om daardie insigte by sy estetika in te werk. 
Daar is eintlik 'n hele mosaiek van temas wat 'n mens sou kon kry met behulp van die 
sleutel van die redding van die nie-identiese. 

Wat ek graag sou wou doen as ek tyd gehad het, is om die Nietzscheaanse 
element van die nie-identiese in Adorno se Negative Dialektik na te loop. Dit is vir 
my so al asof hy Also sprach Zaratustra by hom gehad of pas klaar gelees het met 
die skryf van Negative Dialektik.” Dan moes die Auschwitz-verhoor wat in Frankfurt 
plaasgevind het in die vroeë 1960's ook dié werk beinvloed het. Hierdie konstellasie 
van gegewens, om 'n tipiese term van Adorno te gebruik, duik aanhoudend op in sy 
estetika — die laaste werk waarmee hy besig was voor sy dood in 1969. 

My werk oor Adorno het byna al my tradisionele veronderstellings, byvoorbeeld 
dat die outonome kunswerk sy bande met die werklikheid moet afsny om nie ’n 


46 Oor Kant se teorie van die kunswerk, kyk Snyman (1988). 
47 Oor Zaratustra, kyk Nietzsche (1985); oor Negative Dialektik, kyk Adorno (1973). 

politieke traktaat te word nie, deurmekaargekrap. Ons weet byvoorbeeld vandag, 
na aanleiding van sy Beethoven-ontledings, hoe die outonome kunswerk eintlik ’n 
politieke feit van die eerste rang en politieke problematiek van magsverhoudinge 
is. Jy kan dit ontsyfer deur te let op die wending wat Beethoven met 'n oënskynlik 
onopsigtelike skuif van die derde na die vierde klavierkonsert aanbring — deur die 
solis die vierde konsert te laat begin met 'n frase, en dit is nie eers met 'n gedawer nie, 
jy moet mooi luister om te hoor wat aangaan. Dit was vir my werklik aangrypend en 
vergelykbaar met Nietzsche se stelling dat “idees wat op duiwevoete loop die wêreld 
verander”. Adorno het graag gepraat van die kleinste verskil, die kleinste nuanse, wat 
die grootste energiepotensiaal berg. Beethoven het 'n klein skuif gemaak deur die rol 
van orkes en solis aan die begin van 'n konsert om te ruil en daardeur het die hele 
geesteswêreld van Europa verander. Dit is die soort insigte in Adorno se werk wat my 
opgewonde gemaak het.” 


8. Van die nie-identiese na 'n politiek van herinnering 


PD: Dit is vir my interessant hoe jy dit stel dat die estetiese problematiek politieke 
implikasies het en dat die Adorniaanse begrip van die nie-identiese in ’n politieke 
kragveld staan. Hierdie begrip kry ’n verdere angel as mens in ag neem dat jy jou 
studie oor Adorno in die Suid-Afrika van 1986 voltooi het — die jare van toenemende 
militarisering van die Suid-Afrikaanse samelewing onder PW. Botha se bewind. 
Dit moes seker ’n enorm moeilike tyd vir jou gewees het as iemand wat by ’n 
Afrikaanse instelling was en nie 'n NP-naloper was nie? Hoe is ’n mens 'n filosoof 
onder sulke omstandighede? 


JS: Ek stel dit in die voorwoord van my proefskrif dat apartheid die stank van 
Auschwitz, sonder die gaskamers, versprei het. In die tyd toe ek aan die proefskrif 
gewerkhet, het sekere parallelle — as ek dit so durfnoem, want dit is 'n gevaarlike woord 
— duideliker geword. By my was dit 'n nawerking van die geweldige heroriéntering 
wat ek tussen die Duitsers van my generasie in Duitsland gedurende 1978-1979 
deurgemaak het. Dit was die tyd van die Verjahrungsdebatten, en die hantering van 
die verlede Aufarbeitung der Vergangenheit was op almal se lippe.” Dan was daar die 


48 Vir 'n vergelyking tussen die samelewingskritiek van Adorno en Dooyeweerd, kyk 
Snyman (1995). 

49 Die Verjährungsdebatten verwys na 'n besluit van die Wes-Duitse parlement in 1965 (en later) 
om die moorde van Nazi-misdadigers na 20 jaar nie te laat verjaar en op te skort nie. Hierdie 
verjaring is in 1969 en 1970 na verdere debatte verder uitgestel. Die begrip Aufarbeitung der 
Vergangenheit is van Adorno afkomstig. Kyk “The meaning of working through the past”, 
Adorno (1998: 89-104). 

Filbinger-skandaal* en Holocaust, `n Amerikaanse TV-minireeks, wat ten spyte van 
teenstand in Januarie 1979 gebeeldsend is. Holocaust was die grootste kultuurskok 
wat Duitsers in hulle twintigs en dertigs na die Tweede Wêreldoorlog getref het. 
Die trauma wat my Duitse eweknieë hierdeur beleef en die drakoniese reëls wat in 
daardie tyd in Oos-Duitsland gegeld het — die gewone Oos-Duitsers kon byvoorbeeld 
nie met buitelandse joernaliste op straat praat nie — het my laat dink aan wat met ons 
rondom die Koinonia-verklaring op Potchefstroom gebeur het, die veiligheidsopset 
in Suid-Afrika en die totalitêre karakter daarvan. 

Ek het toe begin kyk na sekere parallelle: die invloed van ideologie en anti- 
demokratiese gesindhede. Ek dink egter nie dit is histories juis om apartheid 
as 'n afleiding of replika van Nazi-Duitsland te sien nie. Daar was natuurlik ook 
Nazi-sentimente onder enkele Afrikanerleiers. Daar is analogieë of parallelle 
wat magsgebruik en ideologisering betref. Die wortels van apartheid lê egter 
heeltemal weg van die Nazi-tydperk af. Dit spruit uit kolonialistiese rassisme en die 
magskonstellasies wat na die Tweede Wêreldoorlog gevorm het: kolonialisme vs. 
anti-kolonialisme, ou orde vs. nuwe orde. 

Die tema van die Aufarbeitung der Vergangenheit het my laat wonder wat van 
ons Afrikaners en ons konsentrasiekampgeskiedenis geword het. Ek het toe begin 
rondkrap en ek het in heelwat besonderhede op die Duitse ervaring in al sy geledinge 
ingegaan. Slagofferliteratuur, die verwerking daarvan by die Duitse publiek, en 
later die Väterliteratur’' was vir my baie belangrik. Terug in Suid-Afrika het ek na 
soortgelyke ervarings en verwerkings gaan soek, maar baie min gekry. Dit het my 
gedwing om na outentieke materiaal te gaan soek en te peil wat mense in daardie 
situasie in die konsentrasiekampe self te sé gehad het. Dié materiaal is bykans 
uitsluitlik in argiewe opgesluit. Ek het besef dat 'n mens ook 'n bepaalde metodologie 
moes ontwikkel om 'n soort profiel te probeer aflees uit slagofferliteratuur. In hierdie 
opsig het ek baie uit die Jodeslagting-navorsing wat vanuit die laat-1960’s dateer 
geleer. Hier moet mens baie versigtig te werk gaan, want daar het 'n Holocaust- 
industrie ontstaan, en die popularisering en kommersialisering moet 'n mens uitsif 
om werklik by die trauma-ervaring te kom. Dit het my die nodige agtergrond en 
intellektuele gereedskap gegee om op 'n manier die bewindsverandering van 
1994 en die Waarheids- en Versoeningskommissie-verslag te verwerk. So het ek 


50 Rolf Hochhut, ’n dramaturg en romansier, het in 1978 op die Nazi-verlede van die minister- 
president van Baden-Wurtenberg, Hans Filbinger (1913-2007), gewys. Op grond hiervan 
moes Filbinger bedank. 

Sl Met Väterliteratur word verwys na daardie literatuur wat in Duitsland hoofsaaklik na die 
Tweede Wêreldoorlog ontstaan het. Dit gaan oor die kritiese vrae van kinders aan hulle 
vaders, waar laasgenoemde by die Nazi's betrokke was. 

tussenin materiaal begin versamel en baie nagevors oor die Jodeslagting, oor wat 
presies in Duitsland gebeur het, en hoe dit Adorno se denke beinvloed het. Nadat 
ek meer afstand van my doktorale navorsing kon kry, het my belangstelling in die 
slagofferliteratuur spontaan begin groei.” 


PD: Miskien het jy reeds met die skryf van jou proefskrif in die tagtigerjare 'n voor- 
gevoel gehad dat ’n Aufarbeitung der Vergangenheit in die Suid-Afrikaanse konteks ’n 
sterk tema sou word? 


JS: Adorno se klem op die geskiedenis het my daarheen gelei. In hierdie verband 
bly Odo Marguard se studies oor Hegel en Kant vandag nog vir my rigtinggewend.” 
Vir my is dit duidelik dat jy 'n geskiedsfilosofie moet hê as deel van jou kultuurstrategie 
en dit is ook die verklaring vir my belangstelling in Jorn Riisen se navorsing oor 
geskiedenis en historiese bewussyn.” 

Dit bring my by die Afrikaners en apartheid. Terwyl die hele wêreld toenemend 
na die Tweede Wêreldoorlog in die naam van mensheid, gelykheid en geregtigheid 
teen diskriminasie en rassisme was, het my hele opvoeding die gebruik van konsepte 
soos mensheid en gelykheid verdag gemaak en selfs taboe verklaar (Snyman 1999d). 
Ons kon nie praat van mensheid nie, dit was te humanisties en mensverheerlikend. 
Die ironie is egter dat God as kategorie, wat in die plek daarvan gestel is, net so 
verknegtend en onmenslik was. Die mense wat so hoog oor God en teosentriese 
sienings opgegee het (ek het hulle teogole genoem, want hulle was teoloë wat met 
die begrip God gegoël het), was heeltemal onbewus van die magsbegrip wat hulle 
onderskryf het. Wat my vandag nog van Afrikaans en die Afrikaanse kultuur pla is 
dat baie Afrikaanssprekendes, veral ouer Afrikaners waaronder baie van my mentors, 
nie weet dat hulle hul onskuld verloor het nie. Met die magsaanvaarding in 1948 
het die destydse Afrikaner sy politieke onskuld verloor; 'n groot groep Afrikaners 
het nie intellektueel verantwoordelikheid daarvoor aanvaar nie en hulle wou steeds 
polities baat uit 'n tipe politieke onskuld wat hulle oënskynlik deur die slagoffers van 
die Anglo-Boereoorlog verwerf het. Die Verligting moes die Afrikaner nog bereik, 
en toe is dit meteens veral op hom afforseer, en moes hy in die reine kom daarmee. 
Daarom die verset teen die Waarheids- en Versoeningkommissie, teen regstellende 
aksie (nie dat regstellende aksie onproblematies is nie), die onbegrip oor wat 
apartheid was, en dat apartheid totaal uit pas met politieke bestel na die Tweede 


52 Vir sy belangrikste artikels oor trauma, geskiedenis en die politiek van herinnering, kyk 
Snyman (1996a, 1996b, 1996c, 1998, 1999b, 1999c, 2002 en 2015). 

53 Kyk in dié opsig Marquard (1973). 

$4 Vir’n goeie uiteensetting van sy denke, kyk Rüsen (1993). 

Wêreldoorlog was. Wat vir my tans problematies is, is die gebrek aan ’n sin vir die 
historiese in die post-1994-generasie. Die WVK kon nie daarin slaag om 'n gedeelde 
historiese bewussyn te skep waarbinne mense met verskillende geskiedenisse kon 
saamdink oor die betekenis van hulle verskillende geskiedenisse nie, waarskynlik 
omdat teologiese en regsbegrippe die diskoerse oorheers het en die prosesse om 
’n gedeelde historiese bewussyn — wat iets anders is as 'n kollektiewe bewussyn — 
geringgeskat is.” As ons onsself tog net kan bevry van die simplistiese held-skurk- 
narratief, en die hele skala van grys geskiedenisse tussenin kan raaksien, kan ons dalk 
ook meer verstaan van die ontsaglik wisselende intensiteit van historiese kragte en 
morele keuses wat ons elke dag moet maak. Ook dat ons nie mekaar se geskiedenisse 
kan weg wens nie, maar dag vir dag maniere moet vind om daarmee saam te leef, en 
gesamentlik en afsonderlik sin daaraan gee deur die laste en die vreugde daarvan 
met mekaar te deel. Ons sal op ’n manier vrede moet maak met ambivalensie, soos 
Wilhelm Verwoerd dit stel. 


9. Die kwessie van taal en werk die afgelope tyd 


PD: Ek wil jou graag oor Afrikaans as filosofiese en akademiese taal, en jou werk van 
die afgelope tyd tot jou akademiese uittrede in 2012, praat. Eerstens, die kwessie 
van taal in ’n multikulturele land. Jy het die meeste van jou filosofiese werk in ’n 
hoogsverfynde Afrikaans gedoen, te midde van ’n groterwordende Engelse wêreld 
rondom jou. Hiermee wil ek nie beweer dat jy antagonisties teenoor die Engelse 
wêreld staan nie, want as ek jou posisie ten opsigte van taal moet beskryf dan sal 
ek dit as 'n meertalige sensitiwiteit, veral teenoor die ongeartikuleerde stemme, 
weergee. Wil jy nie iets hieroor sê nie? 


JS: Ek het nie ’n duidelike antwoord of ’n diep beredeneerde argument vir jou oor 
die vraagstuk van Afrikaans se voortbestaan nie, net ’n paar los gedagtes. Ek kan nie 
afskeid neem van Afrikaans nie, want dit is die taal waarin ek my die beste kan uitdruk 
— ook filosofies. Die werk wat ek die beste gedoen het kon ek naastenby in Engels 
en Duits in die buiteland voordra, wat my uitnodigings na uitsonderlike plekke en 
gehore besorg het. Ek wou nooit toegee aan die druk om internasionaal te gaan 
ter wille van my loopbaan, om by voorkeur in Engels te publiseer, nie. Dit was nie 
vir my ’n prioriteit om in Londen, New York of Berlyn gelees te word nie. As ek 'n 
steekvlieg kon wees vir maghebbers wat my taal deel, was dit op sigself die moeite 
werd. Ek weet ek het aanstoot gegee — dit is so bedoel. Dit sou my intens bevredig 


SS Vir’netiek om verskil te bedink, kyk Lyotard (1988) 

as ek die breé Afrikaanse spraakgemeenskap kon versterk en verder help vestig het 
met my bydraes in hierdie “bastertaal” soos Breyten Breytenbach dit noem. 

Aandieanderkanthetekmet’nskokbeleef dat filosofiein sogenaamde Standaard- 
Afrikaans op die oop mark van die post-1994 akademie geen aantrekkingskrag het 
nie. Klasse met Afrikaanssprekende studente is net te homogeen en vervelig uit 
my oogpunt as dosent; klasse in Engels, waar die oorgrote meerderheid, dosente 
inkluis, hulle met hulle tweede beste taal moet behelp is meer uitdagend, dinamies 
en multikultureel. Daar het ek die gevoel gekry dat ek die studente kon voorgaan 
in die voorbereiding van ’n gedeelde kulturele, politieke en historiese singewing. 
Ek het op die oomblik geen raad met ’n uitsluitlik- Afrikaanse universiteit nie. Gaan 
dit werklik so oop wees dat die diversiteit van die Afrikaanse taalgemeenskap daarin 
tuis gaan wees, of moet ons eers die diversiteit van die Afrikaanse taalgemeenskap 
behoorlik vestig en dan weer begin ywer vir hoër onderwys in Afrikaans? 

Ek voel vasgevang in 'n knyptang. Die taal wat kan sing “my nooi is in nartjie / 
my ouma in kaneel” het ook mense vervloek met die kruuste rassistiese taalgebruik. 
Dit is egter ook waar van enige ander taal, Engels, Spaans, Duits, noem maar op. 
Skrale troos. Nog skraler troos: tale met minder moedertaalsprekers as Afrikaans, 
waaronder Sloweens (twee miljoen) en Fins (vyf miljoen), vertaal Aristoteles en 
Heidegger in die moedertaal. Kan groot filosofiese werke wat in Afrikaans vertaal 
is al op twee hande getel word? 

Hopelik sal die wonde van Afrikaans as taal van die onderdrukker net littekens 
bly, en erken en gerespekteer word deur al haar sprekers. Die Duits van “Uber allen 
Gipfeln / Ist Ruh” het immers oorleef in “Schwarze Milch der Frühe wir trinken 
sie abends”. Wilfred Owen kan ook in Kaaps eggo met Peter Snyders se 

Jaa, 

Dis nog altyd diesélfde Djiesus 
wat soe tjank 

as hy soe deerie Vrygrond loep 
of byrie Crossroads staan. 


PD: Ek voel iets deurskemer van jou jongste werk. Vertel iets meer hiervan? 


JS: Dit is eintlik twee groot temas wat mekaar wederkerig impliseer. Eerstens, waarom 
kuns? Tweedens, ’n verdere verkenning van die politiek van herinnering. Eerstens 
dan: waarom kuns? Wat is die sin van kuns?” Ek neem die vraagstuk weer ’n keer op 
met Kant en Adorno. Dit is so dat die twee groot velde waarmee Kant hom besig 
gehou het ook vandag nog ons intellektuele aktiwiteite in moderniteit, modernisme, 


56 Vir vroeëre artikels oor kuns, kyk Snyman (1990, 1991 en 1994). 

postmodernisme en post-postmodernisme rig, naamlik natuurwetenskap en 
tegnologie aan die een kant en menswetenskappe aan die ander kant. Die interessante 
is dat nie een van dié twee ons presies kan vertel hoe ons ons lewe moet inrig nie. 
Ons kan die wêreld met natuurwetenskappe/tegnologie beheer en in 'n sekere sin 
daarmee verantwoordelikheid neem vir ons oorlewing, en dan is daar ’n dimensie, 
soos Kant besef het, waar ons self die reëls moet maak oor hoe ons ons vryheid wil 
gebruik. Dit is nie net suiwer logies, rasioneel en argumentatief nie, want ons moet 
somtyds ons verbeelding gebruik. Ons soek na goed waarvoor ons dikwels nog nie 
begrippe het nie. Dit is dan waar Kant die kuns plaas om die brug te slaan. Marguard 
meen dat kuns moet kompenseer vir dit waaraan ons 'n tekort het, 'n verbeeldingryke 
voorstelling en inrigting van 'n wêreld waar ons die mense kan wees wat ons graag 
wil wees. 

Kant se oeuvre eindig in 'n sekere sin met daardie groot dog korterige geskrif, 
Oor die Ewige Vrede. Dit het ons egter 200 jaar geneem om dit prakties uit te 
voer. Hoe het ons by al die konvensies van die 90's teen marteling, landmyne en 
politieke misdadigheid uitgekom? Ek dink dit is grootliks omdat ons die gevolge 
van hierdie goed deur die kunste kon verken dat ons kon sien wat dit aan mense 
doen. Met hierdie bewussyn het ons geleidelik begin begrip ontwikkel nie net van 
tragiese (en daarmee saam, somtyds narsistiese en vergeefse) heldedom nie, maar 
vir die betekenis van ons verwondbaarheid as mense. Die verkragting van vroue 
was nie 'n kwessie in die 18de eeu nie. Ons het egter mettertyd begin agterkom 
wat dit aan 'n gemeenskap se lewe doen as daar nie moeders is nie, as daar nie 
vroue is wat 'n bepaalde inset aan 'n koesterende (“nurturing”) samelewing gee nie. 
Watter betekenis bring die vroulik-liggaamlike teenwoordigheid in die wêreld in? 
Ek dink die kunste het dit vir ons gegee. 

Dit is die sin van kuns. Dit maak ons bewus van ons verwondbaarheid, maar 
dit skep ook bewustheid van moontlikhede anderkant die blote onmiddellike 
bevrediging van fisiese, materiële en liggaamlike behoeftes soos blydskap, intimiteit, 
aanvaarding deur ander en deur die self. Om nie eers van die meer alledaagse te praat 
nie, soos die versiering van ons omgewing, ons samesyn, frisheid, grasie. Moet ook 
nie die teenkant hiervan vergeet nie. Die wonder van eerste liefde gee 'n besondere 
betekenis aan geboënheid, en die skending van ons heelheid gee waarde aan die 
behoud van die normaalheid van ons ongehinderde daaglikse roetine. In hierdie 
opsig wil ek verder gaan as Adorno. Dit is nie genoeg dat die miskende, onderdrukte 
en ontkende in die welvaartsamelewing ’n stem kry nie. Nadat 'n mens hoeveel 
slagofferverhale gelees het, is die vraag: hoe maak ons plek vir die miskende, die 
onderdrukte en die ontkende? Hoe word die vreemde tuis, en hoe leef ek saam met 

die vreemde? Dis dalk 'n groot gedagtesprong, maar miskien is die gebaar om bereid 
te wees om met grasie iets van ander te ontvang en aan te neem, of aan ander te 
bied, die eerste klein estetiese stappie in daardie rigting — die non confundar van die 
estetiese waarna Adorno op 'n keer in sy Estetiese Teorie verwys het. 


PD: Goed dit is dan die kwessie van die sin van kuns. Dit is die een ding. Wat het jy 
verder aan die politiek van herinnering gedoen? 


JS: Ek het vroeër verwys na wat ek nou beskou as een van die mislukkings van die 
WVK. Die oorgang van apartheid na 'n bedeling waarin 'n handves van menseregte 
alle wetgewing troef het meer nodig gehad as wat die WVK kon voorsien of bied 
(Snyman 2015). Ek het die instelling van die WVK destyds verdedig deur veral 
na die rol van Emily Hobhouse in die Anglo-Boereoorlog en daarna te verwys 
(Snyman 1996b). Ek het die sin van die WVK gesien as 'n proses waarin 'n etniese 
imperatief (“Dit mag nooit weer met ons mense gebeur nie”) omskep moet 
word in 'n etiese imperatief (“Dit mag nooit weer met enigiemand gebeur nie, en 
hoegenaamd nooit deur my toedoen nie”). In hierdie opsig het die werk van 
Hobhouse vir my Adorno se redding van die nie-identiese beliggaam. Maar ons 
het almal die kompleksiteit van die proses om mense bekwaam te maak om hierdie 
oorgang werklikheid te laat word onderskat. Ricoeur (2004) het my leidrade 
gegee om uit hierdie impasse te kom. Ek neem weer die begrip trauma op, en volg 
Ricoeur se fenomenologie daarvan. Trauma kan beteken dat 'n mens te veel of te 
min herinnering het. In albei gevalle moet 'n mens op 'n sekere manier deur die 
trauma werk (Ricoeur beroep hom hiervoor op Freud). Dit is waar die verwerking 
van die verlede (die Aufarbeitung der Vergangenheit) opnuut inkom. Met 'n kritiese 
verbeelding hervertel boosdoener, slagoffer, onbetrokke of onmagtige bystander en 
latere belangstellende die verhaal in 'n hede waardeur die verlede oopgemaak word 
met die oog op kreatiewe toekomsmoontlikhede. Dit is 'n mondvol, maar as 'n mens 
dit gaan uitpluis, kom ’n mens af op die langdurige proses om versigtig, respekvol 
en vasberade ’n gedeelde ruimte te omskep waarin ons met mekaar se stories of 
geskiedenisse kan saamleef. Ek kan dit beste beskryf na aanleiding van 'n opmerking 
van Levinas: Elke keer wat iemand ’n begrip uiter, of dit 'n aangename en of dit ’n 
vloekwoord is wil ek byvoeg, rig daardie persoon ’n uitnodiging aan ander om die 
wêreld saam met hom of haar te bekyk vanuit die perspektief van die betekenis wat 
hy of sy aan hierdie begrip heg. So kom ons agter die kap van ons woorde en ons 
stories, en kan ons hopelik plek begin maak vir mekaar in die stories wat ons leef. 


PD: Goed Johan, dit is dan die politiek van herinnering en die sin van kuns. 
Twee sistematiese velde waaraan jy die afgelope tyd gewerk het wat eintlik 


219 


Dialoog 7 | Johan Snyman 


korrespondeer met alles waaroor ons vroeër gepraat het. Die politiek van herinnering 
hou met jou Duitse ervaring verband en jou sin van die kuns met nog vroeëre impulse 
— jou vroegste studie in die letterkunde en filosofie en die invloed van Seerveld op 
Potchefstroom. Hierdie twee sistematiese lyne help my baie. Ons kan beide, saam 
met politiek rondom Afrikaans, mooi ineenvleg. Hierdie het uiteindelik vir my ’n 
baie bevredigende gesprek geword. Jy kom van Johannesburg, het Potchefstroom 
vanuit sy hart ervaar en het toe weer, via Frankfurt, na Johannesburg teruggekeer. 
Te midde van al die kompleksiteit rondom RAU wat UJ geword het, het jy ’n baie 
unieke posisie ingeneem. Ek is bly jy kon jou ervaring as filosoof met ons deel en 
hoop dat daar lé nog baie produktiewe dink-jare vir jou voor. 

DIE WERKLIKHEID AS 
DEELNEMENDE GEBEURE, 
OF DIE VERWIKKELDE 
SAMEHANG TUSSEN 
EENHEID EN VEELHEID 


Hierdie gesprek is aanvanklik op 22 Julie 2005 gevoer en is in Februarie 2015 vir 
doeleindes van hierdie publikasie grondig bygewerk. Goosen is op 12 April 1953 
in Johannesburg gebore. Hy is sedert 1985 verbonde aan die Departement 
Godsdienswetenskap aan Unisa as lektor (1985-1990) senior lektor (1991-1996), 
medeprofessor (1997-2007) en professor (2007-). Goosen was voorsitter van die 
burgerlike samelewingsorganisasie Groep van 63 (2000-2004), en is sedert 2004 
voorsitter van die Federasie van Afrikaanse Kultuurvereniginge (FAK). 


1. Agtergrond 


PD: Danie, vanuit watter horison betree jy die wêreld? 


DG: Voordat ek na enkele biografiese gegewe verwys, is dit miskien nodig om na 
die sleutels te verwys waarmee dié horison hoegenaamd vir myself toeganklik is. 
Ek verwys na die rol van musiek en letterkunde. Beide het 'n groot invloed uitgeoefen. 
Trouens, dit het om 'n ongewilde woord te gebruik “vorm” aan my eie ervaring gegee. 
Ten minste die volgende twee dinge kan daaroor gesê word: eerstens, in en deur die 

estetiese vorm wat musiek en letterkunde gebied het, het iets van die misterie van 
ons bestaan ook vir my toeganklik geword. Musiek en letterkunde het daaraan ’n 
sekere — nog 'n ongewilde woord — “struktuur” gegee. In hierdie sin verskil ek, en dit 
is eers in latere jare ingesien, van dié postmoderne strominge wat, in navolging van 
Kant sê dat die werklikheid ontoeganklik is. My ervaring het dit weerspreek. In en 
deur die estetiese vorm wat musiek en letterkunde daaraan gegee het, het my wêreld 
verstaan- en mededeelbaar geword. 

Andersyds het die estetiese vormgewing egter nie die misterie opgehef nie. 
Inteendeel, in en deur musiek en letterkunde is die misterie eerder verdiep. In hierdie 
sin verskil ek — en dit het ek ook maar eers in latere jare ingesien — van dié moderne 
denke wat poog om met die misterieuse aard van ons ervaring weg te doen deur dit 
onder meer te skematiseer, te verruimtelik of tot deelaspekte van ons werklikheid 
te reduseer. Alhoewel die estetiese vorm ons ervaring verstaanbaar maak, verdiep 
dit tegelyk die misterie. Misterie en vorm sluit mekaar dus nie uit nie. Inteendeel, 
hulle vul mekaar onderling aan. Ons lewe speel afin die teken van hierdie spel tussen 
misterie en vorm. 

Hieraan knoop ook iets anders. Dit het betrekking op die politieke kant van die 
estetiese. Een van die dinge wat my van 'n relatiewe vroeë ouderdom geboei het, en 
waarvan ek die politieke implikasies eers ook later ontdek het, is die aard van die 
klassieke simfonie. Veral die simfonie soos wat dit by Mozart en Beethoven, maar 
ook in die laat-Romantiese werke van komponiste soos Sjostakowitsj en Prokofiéf 
na vore getree het.' In die hart daarvan staan die dramatiese spel tussen eenheid 
en veelheid. Eenheid en veelheid tree in die moderne simfonie nie uitmekaar nie. 
Inteendeel, tussen hulle heers eerder 'n dramaties-deelnemende verhouding: terwyl 
die veelheid van instrumente in en deur hulle deelname aan die simfoniese geheel 
sinvol word, is laasgenoemde ook op sy beurt van die veelheid van deelnemende 
instrumente afhanklik om hoegenaamd ’n geheel, ’n volwaardige simfonie, te 
kan wees. Tussen die geheel en die veelheid heers 'n verhouding wat hiërargies 
wederkerig is. Alhoewel die simfoniese geheel 'n sekere voorkeur geniet, kan dit nie 
sonder sy intrinsieke (en nie bloot toevallige of ekstrinsieke) verhouding met die 
dele bestaan nie. 

Uit hierdie struktuur van die simfonie kan nie net afleidings oor die aard van 
die werklikheid self gemaak word nie - die werklikheid as dramaties-deelnemende 


1 Die Rus Dmitri Sjostakowits (1906-1975) het vyftien simfonieë, twee concerto's (elk vir 
klavier, viool en tjello), talle suites en korter orkeswerke, vyftien strykkwartette en ander 
kamermusiekwerke, klaviermusiek, ballet- en filmmusiek en vier operas gekomponeer. 
Sergei Prokofiéf (1891-1953) is veral bekend vir Simfonie no. $ wat in 1944 geskryf is. Kyk 
hieroor Human (2005: 183, 232). 

gebeure — maar ook afleidings oor ’n bepaalde aspek van die werklikheid, naamlik 
die politieke. Politieke ordes wat hierdie “simfoniese wederkerigheid” beliggaam, het 
vir my 'n soort leidende gedagte in nadenke oor die politieke geword. 

Ek loop waarskynlik die storie vooruit. Ook die rol van die roman was vir 
my vormgewend. In hierdie verband hoef ons nie net na die latere invloed van 
groot skrywers uit die moderne wêreld te verwys nie; skrywers soos Dostojefski, 
Thomas Mann, Ernst Jünger of Antoine de Saint-Exupéry, en uit eie bodem 
Etienne Leroux en Karel Schoeman. Jeugwerke soos die Trompie- en Uile-reekse het 
ook nie 'n geringe rol gespeel nie! Asook die talle werke van Mikro wat binne die 
konteks van die Tweede Vryheidsoorlog afspeel het soos die reeks oor die Kleingeld 
Kommando.” Of die talle Afrikaanse vertalings vanuit die Europese jeugliteratuur 
wat tydens die 1960's beskikbaar geword het. Reeds in hierdie jeugliteratuur het 
ons geslag die struktuur van die roman leer ken, en in aansluiting by bogenoemde 
opmerkings is iets van die werklikheid self as deelnemende gebeure so ontsluit. Nog 
meer, in en deur hierdie werke het iets van die aard van die politieke werklikheid as 
die spel tussen eenheid en veelheid ook geblyk. 


2. Familie, jeug en die 1950's 


PD: Die punte wat jy hier maak oor musiek en letterkunde veronderstel sekerlik 
ook ’n historiese basis. Dit veronderstel 'n huis, gemeenskap, plek en sekere tyd. 
Kan jy iets daaroor sê? Daar bestaan die gemeenplaas dat die vyftigerjare as 'n tipe 
konserwatiewe en 'n oninteressante dekade, in Suid-Afrika, maar ook internasionaal, 
beskou word? 


DG: Ja, daar bestaan inderdaad so interpretasie van die vyftigerjare. Die vraag is 
natuurlik wat met “konserwatief” bedoel word. Val “konserwatief” noodwendig met 
“oninteressant” saam? Van die wonderlikste karakters wat ek bevoorreg was om te 
ontmoet was “konserwatief”. 

Maar goed, die vyftigerjare kan sekerlik nie verstaan word sonder verwysings na 
die feit dat dit — veral die klem op orde en werk — 'n antwoord op die trauma van die 
Tweede Wêreldoorlog was nie. In Suid-Afrika was dit ook 'n tydperk wat, ironies juis 
na die oorlog, deur die “triomf van Afrikanernasionalisme” (ook die titel van 'n boek 
wat my pa in 1953 gepubliseer het) gekenmerk is, asook deur die apartheidsprojek 
wat toe by wyse van 'n omvattende hoeveelheid wette beslag gekry het. Hierdie dinge 
het meegehelp om die vyftigerjare te stempel. 


2 Oor Mikro (C.H. Kühn) (1903-1968), kyk J.C. Kannemeyer (1978: 343-351). 

As kind was ek egter toe ook van 'n ander wêreld bewus. Ons het as gesin in 
Florida, Johannesburg, gebly en dit was — anders as wat die idee van die vyftigerjare 
oproep — vir my wonderlike jare. Florida was destyds nog ongerep, met ons as seuns 
wat in sy kliprantjies en spruite geboer het. Onlosmaaklik deel hiervan was die 
feit dat die Johannesburgse Afrikaners destyds deur 'n hegte gemeenskapsgevoel 
gekenmerk is. As kinders is ons daardeur ’n soort primordiale geborgenheid gebied. 
In aansluiting by Hans Urs von Balthasar het ons onsself welkom in die wêreld 
gevoel.” Wat 'n ongelooflike voorreg. Geen wonder dat musikale en literêre metafore 
ingespan kan word om ook daardie vroeë lewe te beskryf nie. 

Ekself sou maar eers later besef dat die vyftigerjare ook in die teken gestaan het 
van 'n Afrikanernasionalisme wat toe reeds sy vroeëre intellektuele veerkragtigheid 
— van die twintiger- en dertigerjare! — verloor en homself in dogmatiese strukture 
begin toespin het. 


PD: En jou familie, jou pa en ma? 


DG: Ons huis was deur 'n intense belangstelling in en idealistiese betrokkenheid by 
die Afrikaanse kulturele en politieke lewe gekenmerk. My pa, wat as onderwyser 
opgelei is, het destyds by Helpmekaar in Johannesburg skoolgegee.* Beide my ouers 
— my ma was ook 'n onderwyseres — kom van plase in die destydse Wes-Transvaal. 
Hulle was eerstegeslag stedelinge, met die konserwatiewe deugde van die landelike 
lewe nog vlak in die gemoed. Trouens, ook eers agterna sou ek besef hoe twee 
wêrelde tegelyk by hulle aanwesig was: enersyds die konserwatisme van die plaas, 
andersyds die Goudstad en die wil om te moderniseer. Hulle was konserwatiewe 
moderniste sou mens vandag kan sê. 

In 1963 is my pa as hoof van die Suid-Afrikaanse Akademie vir Wetenskap en 
Kuns aangestel. So het die Goosen-gesin — met vyf kinders en 'n hond — in hul ou 
Volkswagen-kewer die Jukskeirivier oorgesteek en Pretorianers geword. Soveel so dat 
iemand later na my as 'n “tipiese Pretorianer” verwys het, wat dit ook al mag beteken. 

My pa was 'n buitengewone mens, iemand wat 'n geweldige indruk op my 
gemaak het. (Na sy vroeë dood in 1975 het Schalk Pienaar, destydse redakteur van 
Beeld, geskryf dat hy een van die beste orators was wat Afrikaans nog opgelewer 
het. As geswore opponent kon Pienaar egter nie nalaat nie om by te voeg dat 


3 Hans Urs von Balthasar (1905-1988) was ’n Switserse filosoof-teoloog en een van die 
invloedrykste Katolieke denker van die 20ste eeu. 

4 D.P. (Daan) Goosen (1922-1975) was ’n onderwyser, sekretaris van die Transvaalse 
Onderwysersunie, direkteur van die Suid-Afrikaanse Akademie vir Wetenskap en Kuns 
en later politikus en sakeman. Vir sy publikasie oor die triomf van nasionalisme, kyk 
Goosen snr. (1953). 

“dit so jammer was dat hy sy politieke energie so verkeerd aangewend het”) 
My pa was ’n nasionalistiese republikein, en anders as wat daar in latere jare van 
Afrikanernasionalisme in die algemeen gesé is, het sy nasionalisme nie in harde 
formules vasgestol nie. Dit was eerder ’n nasionalisme wat deur ’n goeie historiese, 
literére en etiese bewussyn gevoed is. (Ons het met ’n groot versameling historiese 
en literére boeke grootgeword.) Die k-woord is nie toegelaat nie. Geen wonder dat 
hy ook uiteindelik swaarde gekruis het met figure aan die regterkant van die politiek 
wat in onbuigsamer terme gedink en gedoen het nie. Sy wéreld was ’n wéreld van 
samehang, idealisme, opgewondenheid en die wete dat wat hy doen regverdigbaar 
is. Dit was eienskappe wat kwalik met ideologiese verstarring in verband gebring 
kon word. 


PD: Die sleuteldatum is sekerlik 1961, Republiekwording? 


DG: Ja, ek dink Republiekwording het eintlik die geskiedenis van die nasionale 
beweging in twee gedeel: enersyds daardie fase waartydens met entoesiasme na 'n 
republiek gestrewe is; andersyds daardie fase wat in die teken van dogmatisering, 
vaslegging en selfs verburgerliking gestaan het. Miskien kan 1961 as dié datum 
beskou word waartydens die een fase vaarwel geroep en die ander verwelkom is. 
Ingevolge lewenshouding het my pa tot die eerste fase behoort. 


3. Pretoria in die era van Verwoerd 


PD: Kan jy dalk meer sé oor die verskuiwing van Johannesburg na Pretoria? Ek wil 
jou ook vra oor die figuur wat die politieke vergestalting van jou pa-hulle se idealisme 
was, naamlik Verwoerd. 


DG: Ja, die interessante is dat ons 'n baie bewuste keuse gemaak om nie ’n huis in 
een van Pretoria se sogenaamde spogbuurte te koop nie. In daardie tyd was daar so 
bietjie van 'n gespot in ons huis oor die pretensieuse aandrang van destyds dat ons 
eerder 'n huis in Waterkloof of Lynnwood moes gekoop het. Ons het in Rietondale, 
'n tipiese Moot-woonbuurt gebly. My ervaring van Pretoria is daardeur gekleur. 
Net soos in Florida het ons ook hier deel van 'n hegte gemeenskap van vriende 
geword. Miskien het die kleiner en meer plattelandse stad wat Pretoria destyds was, 
hierdie gevoel versterk. In hierdie sin was ons selfs tuiser in dié stad, alhoewel ons 
nooit ons verwysings na Johannesburg afgeskud het nie. 

Daarby was ons so gelukkig om in die huis van Mikro, die Afrikaanse skrywer, 
in te trek. Ek en my oudste broer het ons intrek in die studeerkamer geneem waar 
Mikro talle van sy boeke geskryf het. So het ons het in die atmosfeer van Mikro se 

Ruiter in die Nag, Kaptein Gereke en die Kleingeld-trilogie grootgeword.” Dit was alles 
verhale met 'n idealisties en romantiserend blik op ons geskiedenis. Ons perspektief 
op Pretoria is deur hierdie volkse romantiek ingekleur. 

Sekerlik was Pretoria konserwatief. Alhoewel ek later, soos talle van ons, ook in 
opstand daarteen gekom het, of teen 'n bepaalde variant van die konserwatisme, het 
dit vir my tog later weer 'n belangrike verwysingspunt geword. Van die interessantste 
werk wat vandag in die argitektuur en stadontwerp gedoen word, is juis om vir die 
“konserwatiewe gedagte” voorsiening te maak — soos die bewaring van historiese 
verwysingspunte, die skep van plekke waar gemeenskappe kan versamel — en die 
weerstand wat dit teen die koue en individualistiese aard van die modernistiese 
stad bied. Pretoria van destyds, vergelyk die hele gebied rondom Kerkplein, die 
Burlington-arkade, die Markplein ensovoorts, is deur spore van so 'n konserwatiewe 
gemeenskapstad gekenmerk. Tragies genoeg is daardie stad besig om in die 
vergetelheid te verval. 


PD: Dit is die era van Verwoerd, jou pa het ’n sleutelpos binne die breë Afrikaner- 
establishment gehad, en Republiekwording het pas plaasgevind. Hoe het jy 
Verwoerd destyds beleef, en hoe beoordeel jy die “magtige Afrikaners van die 
sestigerjare” vandag?‘ Dit was 'n era wat Afrikaner-nasionalisme skynbaar onstuitbaar 
voortgestu het. 


DG: Dr. Verwoerd was sonder twyfel `n erenaam in ons huis, waarskynlik op 
dieselfde vlak as oudpresidente Paul Kruger, M.T. Steyn en J.B.M. Hertzog. Hoër op 
in die hiërargie van uitsonderlikes kon dit nie. Anders as waaraan ons die afgelope 
dekades gewoond geraak het, was Verwoerd nie vir ons 'n demoon of iemand wat 
kwade bedoelinge jeens andere gehad het nie, maar ’n leier wat sou sorg dat 'n veilige, 
maar ook — en dit moet teen die ganse tydgees beklemtoon word — 'n regverdige 
bedeling in Suid-Afrika tot stand gebring sou word. Volgens ons het veiligheid en 
regverdigheid mekaar nie in sy denke weerspreek nie. Sy dood het ons gesin en die 
meeste Afrikaners in 'n staat van rou gedompel. ’n Sombere stemming het oor elke 
Afrikaner geval. 

In latere jare het ek 'n probeer om anderkant beide die hagiografiese en die 
demoniserende interpretasies van Verwoerd te dink. ’n Tussenstadium hiertoe was 
’n lesing wat ek in 1995 by 'n kongres in Engeland gehou het, ’n lesing waarin ek my 
hand aan ’n dekonstruksie van Verwoerd gewaag het — nogal in die aanwesigheid 


$ Mikro (C.H. Kühn, 1903-1968) se Die Ruiter in die Nag is in 1936, en Kaptein Gereke in 
1937, gepubliseer. Die Kleingeld-trilogie is in 1956-1958 gepubliseer. 

6 HE Verwoerd (1901-1966) was eerste minister van Suid-Afrika tussen 1958 en 1966. Vir 'n 
biografie, kyk G.D. Scholtz (1974). 

van Jacques Derrida self, die verpersoonliking van die dekonstruksie. Derrida het 
waarskynlik uit beleefdheid sy goedkeuring gegee. Vandag is ek dit ook nie meer 
eens met dié dekonstruktiewe lesing nie.’ 

Anderkant die demoniserende en hagiografiese lesings aanvaar ek eerder dat 
Verwoerd teen die agtergrond van die moderne staatsdenke gesien moet word, dit 
wil sé dié denke wat die werklikheid by wyse van die masjinerie van die moderne 
staat — en die magtige burokratiese en kennis-instrumente waaroor dit beskik — 
wou verruimtelik. In hierdie opsig was Verwoerd nie 'n uitsondering nie, maar 'n 
manifestasie van 'n staatlike logika waarvan die oorspronge na die sestiende en 
sewentiende eeue teruggevoer kan word. Vanuit hierdie gesigspunt is dit 'n wesenlike 
vraag of talle van sy grootste kritici nie ook tot 'n soortgelyke modernistiese logika, 
staatlike verruimteliking of geometrisering, verbind is nie. 

Verwoerd kan kortom verstaan word vanuit daardie staatlike denke ingevolge 
waarvan die veelheid deur ’n geometriserende en sentrumsoekende eenheid 
voorgeskryf is. Ook hier moet versigtig getrap word. Kwalifikasie op kwalifikasie is 
nodig. Laasgenoemde beeld op Verwoerd is ook nog te eenvoudig. Daar is immers 
ook ’n federatiewe perspektief moontlik. Sekere uitsprake van veral die latere 
Verwoerd dui daarop dat hy juis 'n federale Suid-Afrika nagestrewe het, dit wil sê `n 
Suid-Afrika wat die samehang tussen eenheid en veelheid sou respekteer. Hopelik 
sal die geskiedskrywing eendag Verwoerd se verwikkeldheid reg raaksien. 


PD: Gegee jou pa se posisie, het jy ooit as kind vir Verwoerd persoonlik ontmoet? 


DG: Ja, ons paaie as kinders het hier en daar met die van dr. Verwoerd gekruis. (Nou 
praat ek nie van daardie een Saterdagoggend toe ons vir Verwoerd in sy Volkswagen- 
kewer vanaf Libertas na die Uniegeboue sien ry het nie! Baie anders as die 
blouligkonvooie waarin die politieke aandagtrekkers van vandag rondry, en waaragter 
hulle hul eie leegheid versteek.) Ek onthou nog goed hoe my pa byvoorbeeld ná 
die verskyning van Verwoerd se bundel toesprake in 1963 ’n boodskapper van die 
Akademie na die Uniegeboue gestuur en gevra het dat die eerste minister dit moes 
onderteken." Tydens die inhuldiging van die vryheidsmonument in Vereeniging in 
1962 is ons as kinders aan dr. Verwoerd voorgestel. Ek sou ook nog ander voorbeelde 
kon noem. 


PD: Dink jy nie dat ons in Suid-Afrika na 1994 net op ’n gesonde en volwasse 
grondslag kan voortgaan as daar met die komplekse geskiedenis van Verwoerd erns 
gemaak word nie? 


7 Die lesing is later gepubliseer as Goosen (1996). 
8  Kyk Verwoerd (1963). 

DG: Ja, ongetwyfeld. Die kanse daarvoor is egter gering. Verwoerd is ten ene male in 
die oë van talle 'n demoon, en nie 'n historiese figuur wat onder meer — soos hierbo 
aangevoer - deur moderne historiese kragte gevorm is nie. Met 'n demoon, wat slegs 
bose bedoelinge kan hê, kan nie 'n kritiese gesprek aangeknoop word nie; demone 
word slegs tot die duisternis verdoem. 

'n Hagiografiese hantering van Verwoerd is uiteraard ewe onwenslik. Hier lê 
’n enorme ironie. Sowel die demonisering as die hagiografie deel ’n belangrike 
gebrek. Soos met die demoniese lesing gaan die blote lofprysing ook gepaard met 
'n gebrek aan insig in die moderne historiese kragte wat in die agtergrond gelê en 
Verwoerd en sy tydgenote ten diepste gestempel het. Ons het reeds hierbo verwys 
na die feit dat Verwoerd en die apartheidsbeleid kwalik van die ganse modernistiese 
projek (modernistiese kenteorieë, wetenskapsopvattinge en in die besonder van 
die strukture van die moderne staat) geisoleer kan word. Nóg die demoniese 
veroordeling nóg die hagiografiese verheerliking sien dit na behore raak: Verwoerd 
het met die apartheidsbeleid die moderne staatlike projek van verruimteliking of 
geometrisering — tipies van die moderne staat — nagevolg. 

Die wyse waarop moderne state groot wérelddele soos Afrika en die Midde- 
Ooste met behulp van kunsmatige ruitpatrone, in verontagsaming van die natuurlike 
kontoere, lokaliteite, kulture en tale, ingedeel en onder die beheer van sentralistiese 
regerings geplaas het, was ook ’n uitdrukking daarvan. Neem ook in ag die tragiese 
gevolge vir die natuur, lokaliteite, tale en kulture daaraan verbonde. Apartheid lê in 
hierdie logika ingeskryf. Die tragiese geweld wat met die Groepsgebiedewet en die 
ander reeks van apartheidswette gepaard gegaan het, steun op die moderne staat se 
verruimtelikingsambisies. Ons het vandag ’n groot behoefte aan ’n histories-tragiese 
perspektief op Verwoerd. Tragies, omdat ons as historiese akteurs dikwels nie die 
gevolge van ons politieke besluite kan voorsien nie. Inteendeel, dikwels gebeur 
presies die teenoorgestelde as wat in die vooruitsig gestel is. Dit was ook waar van die 
moderne staat in die algemeen. Die druk en intimidasie van politieke korrektheid 
plaas egter 'n demper op so 'n moontlikheid. 


PD: As mens nou vandag kyk na daardie era van die 1960's, dan is die onvermydelike 
punt vanuit die hede dat 1963 (die jaar wat julle in Pretoria kom) ook die jaar is 
wat die Rivonia-verhoor begin — en die uiteindelike vonnisoplegging van Mandela.’ 
Kon jy as 'n seuntjie iets van daardie gebeure onthou? Iets van die nagevolge van 
Sharpeville? Is daar nie hier iets van 'n dialektiek tussen een nasionalisme wat sy 
hoogtepunt bereik en 'n ander nasionalisme wat sigself wil vergestalt nie? 


9 Kykoor Mandela se verhoor, Broun (2012). 

DG: Ja, ons was self as kinders bewus van Sharpeville en die gebeure rondom Rivonia. 
Ek dink egter nie dat ons bewus was van die groot kragte wat in die agtergrond hiervan 
aan die werk was nie. Alhoewel hierdie gebeure ook, soos aan ons verduidelik, deur 
kommunisme geinspireer was, was dit ook en veral die uitdrukking van enorme 
demografiese verskuiwinge wat toe reeds aan die werk was: die strewe na vryheid 
binne 'n postkoloniale era, groeiende nasionalistiese impulse (dikwels verskuil agter 
Marxistiese retoriek), stygende verwagtinge as gevolg van die nabootsing van die 
Westerse wêreld (met al die paradokse daaraan verbonde), ensovoorts. Hierdie 
dinge het op die rante van ons kinderwêreld bestaan. 


PD: Ek dink een van die donker dinge van die Afrikaner-establishment in daardie tyd 
was die verwydering van kleurlinge van die kieslys in die 1950's — die aantasting van 
die regstaat, wat teen die republikeinse tradisie van die Afrikaners indruis. Dit is ’n 
stuk donker wat ek by nabetragting het. 


DG: Ons moet dit verstaan teen die agtergrond van die historiese kurwes waardeur 
Afrikanernasionalisme beweeg het, en waarna ons reeds vroeër verwys het. Die vroeë 
Afrikanernasionalisme is nog gevoed deur impulse van stryd teen 'n koloniale 
oorheerser (en deur ’n sin vir regverdigheid). Daarom was dit destyds ook in staat 
om soveel energie onder intellektuele, skrywers en musici gaande te maak. Hierdie 
dinge het aan Afrikanernasionalisme die gevoel van 'n bevrydingsbeweging gegee. 

In die latere fases van Afrikanernasionalisme het laasgenoemde die vermoë 
verloor om hierdie skeppende kragte aan te trek. Ons kan sê dat die nasionalisme 
toe verhard het. In die proses het hy homself in dogmatiese en staatlike strukture 
verskans. Afrikanernasionalisme het in 'n krisis rondom dié kwessie beweeg, dit wil 
sé toe die land met behulp van die instrumente van die moderne staat gestruktureer 
is. Die probleme waarna jy verwys, en wat uitgebrei kan word met verwysing na 
dinge soos die gewelddadige verskuiwing van mense, pasbeheer, die verkleinering 
van “klein apartheid” ensovoorts, is manifestasies van die probleem van staatlike 
strukturering en die geweld wat daarmee gepaard gegaan het. 

Anders as wat talle aanvoer, dink ek egter nie dat daar 'n noodwendige verband 
tussen die nasionale sentiment en staatlike geweld bestaan nie. Nasionale tradisies 
kan hulle ook binne staatlike strukture tuismaak waarbinne daar wedersydse respek 
tussen verskillende tradisies bestaan. Die groot krisis van Afrikanernasionalisme was 
dat dit nie aan hierdie wederkerigheid struktuur kon gee nie. Ons kon eenvoudig nie 
die ander tradisies op ’n gelyke grondslag by ons drome oor die toekoms betrek nie. 

4. Politieke skeuring 


PD: Ons kan van Verwoerd se moord in 1966 as 'n breuk praat, nie net in terme van 
die politieke geskiedenis nie — die oorgang van Verwoerd na Vorster — maar ook in 
terme van jou pa en die wêreld waarbinne jy gestaan het. Die keuses wat uit hierdie 
dood voortvloei lei na die dekade waarin jy universiteit toe gaan. 


DG: My pa het aan die einde van die 1960's deel van die regse beweging onder 
Afrikaners geword." Die onmiddellike aanleiding tot die breuk in die nasionale 
beweging was die erfenis van Verwoerd. Die sentrale vraag was toe of daar verdere 
kontinuiteit aan die beleid van Verwoerd gegee moes word (die antwoord van die regse 
beweging), en of moet daar sekere aanpassings gemaak moes word (John Vorster 
en PW. Botha). In 1969 is die Herstigte Nasionale Party (HNP) gestig en in 1982 
die Konserwatiewe Party (KP). Sowel die HNP as die KP wou kontinuiteit aan die 
nalatenskap van Verwoerd gee." 

Alhoewel die twee groeperinge onder Afrikaners — die “verkramptes” en die 
“verligtes” - dikwels hewig met mekaar verskil het, het hulle twee aksente binne een 
en dieselfde nasionale beweging verteenwoordig. Selfs van die mees verligtes was 
nog tydens die tagtigerjare tot die nasionale gedagte en die uitvoering van “groot 
apartheid” verbind. Die vraag is natuurlik watter aksente bestaan het. 

Enersyds was daar die regse partye wat nougeset by Verwoerd se beleid wou bly; 
andersyds die Nasionale Party, wat pragmatiese veranderinge wou aanbring sonder 
om van die selfbeskikkingsreg van volkere af te stap. Laasgenoemde het eers gebeur 
toe die NP, in spanning met sy historiese sin vir die gemeenskapsgedagte, tydens die 
onderhandelinge van die vroeë negentigerjare 'n ideologiese bolmakiesie gemaak en 
die meerderheidsbeginsel binne die raamwerk van 'n sogenaamde regstaat aanvaar 
het. Sy pragmatisme het homself op die glybaan na ideologiese bankrotskap geplaas. 
Uiteindelik het hy sy opponente se ideologiese uitgangspunte as normatief vir 
homself aanvaar. Dit blyk veral uit die feit dat hy die gemeenskapsgedagte in die 
substansiële sin van die woord laat vaar het. “Individuele regte” — die ideologiese 
troefkaart van die ANC — was vir hom voortaan genoeg. Alhoewel die afskeid van 
apartheid onvermydelik was (trouens, dit was gebiedend noodsaaklik), gaan die 
geskiedenis waarskynlik nog 'n swaar oordeel fel oor die wyse waarop die NP die 
oorgangsproses benader, bedink en uiteindelik ook deurgevoer het. Dink maar 
oor die NP se ideologiese wending in dié tyd en beroep op individuele regte na. 


10 Kyk hieroor Serfontein (1970) en B.M. Schoeman (1974). 
11 J.B Vorster (1916-1983) was eerste minister (1966-1978). PW. Botha (1916-2006) was 
eerste minister (1978-1983) en staatspresident (1983-1989). 

Afrikaners is as kultuurgemeenskap vanweë dié ideologiese verbintenis in 'n 
weerlose posisie gelaat.” 

Watter een van die twee groeperinge het die “stryd” gewen? Die regses het hulle 
morele kompas verloor. Tegelyk het hulle voeling met die verskuiwende aard van 
die werklikheid verloor. Hulle het in onhistoriese terme gedink. Toe hulle voor 
die groot historiese uitdaging te staan gekom het om aan die oorgangsgebeure 
deel te neem, en so die gemeenskapsgedagte by die onderhandelinge op ’n sinvolle 
konstitusionele wyse te versterk, het hulle hulself daarvan onttrek. Geen wonder dat 
hulle hul invloed prysgegee en die KP, eens 'n magtige party, selfs ontbind het nie. 

Die sogenaamde verligtes het egter ook verloor. Van hulle vroeë beloftes dat die 
gemeenskappe binne die raamwerk van die regstaat, “wigte en teenwigte” beskerm 
sou word het niks gekom nie. Trouens, agterna beoordeel vanuit die spanningsveld 
tussen ’n werklikheidsvreemde moraliteit en mag kan gesê word dat hulle die naiewe 
slagoffers van eersgenoemde was. Onder die sogenaamde verligtes moet ook die 
werklike linkses vanuit die sestigerjare gereken word. Ook hulle politieke denkbeelde 
lê aan skerwe. 'n Omvattende kritiek daarop is vandag nodig." 


PD: Jou pa? Die skeuring in Afrikanergeledere moes 'n baie traumatiese tyd gewees 
het. Hy het in die hart van die ou establishment gestaan, en met die stigting van die 
HNP is hy en sy geesgenote uitgedryf, en deur die volle mag van die destydse NP 
getref. Kan jy iets oor daardie trauma sê en hoe dit op jou persoonlik ingespeel het? 


DG: Ja, ons as gesin — maar ook talle ander gesinne — het toe werklik op ’n baie harde 
wyse geleer wat dit beteken om deur die orde uitgeskuif en teen gediskrimineer te 
word. Die vroeë droom van gemeenskapsharmonie was aan flarde. 

Alles was egter nie nét negatief nie. Hierdie gebeure het my ook persoonlik op 
'n lewensbeskoulike avontuurtog geplaas waarvan mens eintlik net kon droom. 
In my latere skoollewe en tydens die universiteitsjare het ek my gewig by die regse 
beweging ingegooi. Alhoewel ek altyd met groot waardering daarna sal verwys 
(ook omdat ek bevoorreg was om, in spanning met die algemene beeld van die 
regses as 'n versameling verstoktes, toe sterker intellektuele en ideële vriendskappe 
kon aanknoop), het 'n groeiende konfrontasie daarmee gehelp dat die gebreke in die 
mondering van die regse beweging raakgesien is. 

Die begrip “konserwatief” kon van toe af kwalik jou eie gemaak word anders 
as via 'n omvattende kritiek op die onhistoriese, werklikheidsvreemde en strategies 


12 Kykhieroor Giliomee (2012). 
13 Vir 'n verteenwoordigende teks van 'n sogenaamde Sestiger, kyk die outobiografiese 
opmerkings van Brink (2009). 

onbeholpe aard van die regse beweging. In my geval het die destydse ontdekking 
van Nietzsche en Heidegger hierin nie ’n geringe rol gespeel nie.“ Hierby kan 
ook bygevoeg word die destydse ontdekking van die sogenaamde rewolusionér- 
konserwatiewe beweging in Europa. Laasgenoemde is 'n intellektuele beweging wat 
onder meer poog om anderkant die tradisionele moderne verdeling tussen links en 
regs te dink. Die oorsprong daarvan kan na die jare tussen die twee wêreldoorloë 
teruggevoer word. Vanaf die sewentigerjare word die rewolusionêre-konserwatiewe 
beweging op 'n nuwe wyse voortgesit deur G.R.E.C.E. (Groupement de recherche 
et d'études pour la civilisation européenne), `n Franse metapolitieke denkforum. 
G.R.E.C.E. is gebore uit 'n grondige kritiek op die kultuur-politieke orde van die 
post-1960's.” Met behulp daarvan kon 'n afstand teenoor die regse beweging onder 
Afrikaners ontwikkel word. 

Kortom, my ontevredenheid met sowel die destydse Afrikanerorde as die regse 
beweging onder Afrikaners is nie vertaal in ’n toevlug na die linkse Marxisme of 
die liberalisme nie (beweginge wat onderliggend groter ooreenkomste vertoon as 
wat algemeen erken word), maar na die rewolusionêre konserwatisme. Sedertdien 
het ook ten opsigte van G.R.E.C.E. bepaalde kwalifikasies ontwikkel, maar dit is 'n 


ander storie. 


5. Studie in die filosofie 


PD: Ons het nou met 'n groot historiese omweg by jou filosofie-studies in die 1970's 
uitgekom. Waar en wanneer begin dit? 


DG: Waarskynlik kan die oorsprong teruggevoer word na daardie oomblikke waar jy 
uit jou vertroude verwysings geskud word en jy bewus raak van die spanning tussen 
laasgenoemde en dit wat is. In filosofiese jargon: wanneer ’n gaping tussen syn en 
denke oopbreek. Konfrontasie met sowel die ou establishment as die regse beweging 
het dit waarskynlik sterk aangemoedig. Maar ja, na skool het ek vir 'n BComm- 
graad ingeskryf, alhoewel ek nog geen idee gehad het van wat ek regtig wil doen nie. 
Gelukkig het ek ook toe ’n belangstelling in die filosofie en die teologie ontwikkel. 
Na die BComm-jare het ek toe vir 'n BA met die oog op teologie ingeskryf. Grieks, 
Hebreeus en filosofie het so my voorland geword, en watter wonderlike ontdekking 
was dit nie. 


PD: Van BComm na teologie? Dit is 'n interessante skuif. 


14 Friederich Nietzsche (1844-1900) en Martin Heidegger (1889-1976) was Duitse filosowe. 
15 Hierdie navorsingsgroep is in 1968 deur Alain de Benoist (gebore 1943) gestig. 

DG: Vreemd genoeg was die filosofie, of die vraag na die werklikheid self, die dryfkrag 
agter dié besluit. Die teologiese is vir my, en dit geld vandag nog, onskeibaar van die 
filosofiese. Om die waarheid te sé, die diepste vrae waarmee die teologie homself 
besighou verteenwoordig, anders as wat talle teoloé self aanvaar, die eindpunt 
van die filosofiese vraagstelling. Miskien is dit vir ons in die Protestantse tradisies 
vreemd om so hieroor te dink. Ons is immers geneig om die filosofie en die teologie 
uitmekaar te haal. Maar goed, ek het my in die teologie gedompel. Ek onthou nog 
hoe ek onder meer in Geert de Wet se briljante ekonomie-klasse die teologiese 
werke van Karl Barth en Emil Brunner gesit en lees het." Laasgenoemde figure het 
my uiteindelik so geboei dat ek teologie by die Hervormde Kerk gaan studeer het. 
Barth was ’n belangrike invloed in die Hervormde Kerk. 


PD: Jy moes toe seker van vooraf begin met Grieks en Hebreeus? 


DG: Ja, en ons was toe bevoorreg om regtig uitstaande dosente in sowel Grieks, 
Hebreeus as filosofie te kon gehad het. Hulle het vir ons wérelde oopgemaak 
waarvan ons maar net kon droom. Na my BA-jare het ek eers 'n gekombineerde 
honneursgraad in Grieks en Hebreeus aangepak. Die Griekse wêreld met sy mites, 
epos en tragedie was 'n geweldige ontdekking, maar die filosofie en die teologie het 
gewen. Ek het dié honneurs nie voltooi nie, maar toe eerder 'n honneurs in filosofie, 
en toe teologie, aangepak. In vele opsigte was ek so bevoorreg om na myself as 'n 
professionele student te kon verwys. 


PD: Oor die filosofie wat jy saam met jou BComm en teologiestudies gedoen het: 
Wie was die dosente? Wat het jy gelees? 


DG: Ten minste C.K. Oberholzer, Piet Dreyer en Marinus Schoeman moet genoem 
word. Ongelukkig het ek slegs in die honneursklasse met die toe reeds bejaarde prof. 
Oberholzer te doen gekry.” Oberholzer was 'n kragtige figuur en oorrompelende 
persoonlikheid. Hy het fenomenologie en wysgerige antropologie doseer. Dit het 'n 
blywende indruk gemaak. 

Prof. Dreyer was eweneens 'n besondere mens." Veral sy wysheid en kennis van 
Kant het 'n groot indruk gemaak, alhoewel ekself myself nooit aangetrokke tot Kant 
gevoel het nie. Om die waarheid te sê, ek wonder of Dreyer homself regtig as 'n 
Kantiaan sou beskryf. Kant se verpligtingsetiekhet eintlik nie geklop met sy algemene 
lewenshouding nie. Hy was te veel van ’n lewensbevestiger. Marinus Schoeman het 


16 Karl Barth (1886-1968) en Emile Brunner (1889-1966) was Switserse Protestantse teoloë. 
17 Kyk die interpretasie van C.K. Oberholzer (1904-1983) in hoofstuk 3 hiervoor. 
18 Kyk dialoog 1 met P.S. Dreyer (1920-1999) hiervoor. 

eweneens as dosent ’n groot indruk op ons gemaak.” Trouens, ekself het die meeste 
by hom geleer. Schoeman het ons op sy eie unieke doseerstyl aan hedendaagse 
filosofiese strominge, en in die besonder aan die filosofiese hermeneutiek van 
Gadamer en die Ritter-skool (Joachim Ritter, Odo Marquard, Robert Spaemann), 
blootgestel.” Vanuit hierdie verwysingsraamwerk is ons in staat gestel om in 'n 
kritiese gesprek met onder meer die linkse denkers van Frankfurt en die liberale 
moralisme van ons tyd te tree. 

Buiten die skrywers wat mens in die formele kursusse raakgeloop het, het ek 
veral die denkers vanuit die rewolusionér-konserwatiewe tradisie gelees — of eerder 
probeer lees! Buiten Nietzsche en Heidegger het dit ook denkers soos Carl Schmitt, 
Oswald Spengler, Ernst Jünger, Othmar Spann, Ernst Niekisch en Arthur Moeller van 
den Bruck ingesluit.” 

Uiteraard het dit die moontlikheid ingehou om enorme spanning met die 
teologie te skep. Die meeste van genoemde figure het hulself van die Christelike 
tradisie losgemaak, en in navolging van Nietzsche ’n omvattende kritiek daarop 
ontwikkel. Waarskynlik was ek destyds deur die teologie van Barth in staat gestel 
om nie hierdie spanning op ’n spits te dryf nie, maar hulle eerder in 'n soort 
ongemaklike dialoog langs mekaar te hou. Uiteindelik het dié spanning meegegee 
en het ek vir die Nietzschiaanse tradisie gekies. Dit sou vir my etlike jare neem om 
weer die onontwykbare grootsheid — intellektuele krag, skoonheid en goedheid — 
van die Christelike tradisie raak te sien, en tegelyk ook die ernstige beperkinge van 
die Nietzschiane. 


PD: Om jou graad in teologie te voltooi moes jy ’n skripsie skryf. Waaroor het jou 
studie hier gehandel? 


DG: Ag ja, wie verwys nog na die tyd na hulle BD-skripsies (of meestersgrade)? 
Agterna geoordeel was dit eintlik 'n verleentheid. Hopelik het mens darem geleer 
hoe en waar om die kommas te plaas. Hoe ook al, die skripsie (Goosen 1982) het 
juis gehandel oor die godsdienstige beskouinge van die konserwatief-rewolusionêre 
beweging, en die aansluiting wat dit by die voor-Christelike tradisies van Europa 


19 MJ. (Marinus) Schoeman (gebore 1951) is vanaf 1974 aan die Departement Filosofie van 
die Universiteit van Pretoria verbonde. Hy is in 2006 tot medeprofessor bevorder. Vir twee 
van sy werke, kyk Schoeman (1979 en 2004). 

20 Hans-Georg Gadamer (1900-2002) is bekend vir sy invoedryke werk in die filosofiese 
hermeneutiek. Joachim Ritter (1903-1974) was professor in filosofie aan die Universiteit 
van Münster (1946-1968). Odo Marquard (gebore 1928) en Robert Spaemann (gebore 
1927) is twee van sy belangrikste studente. 


21 Alhierdie denkers het hulle werke in die eerste helfte van die 20ste eeu in Duits gelewer. 

gevind het. Dit was onlosmaaklik deel van die intellektuele avontuur en uitdagende 
lewensbeskoulike pad waarna reeds kortliks hierbo verwys is. 


6. Akademiese loopbaan in godsdiensfilosofie en Nietzsche 


PD: Jy het na jou teologiese studies nie 'n predikant geword nie, maar te midde van 
allerlei deeltydse werke verder studeer. Uiteindelik is jy by Unisa aangestel. Vertel 
meer hiervan? 


DG: Ja, ek was so gelukkig om tydens die skryf van 'n proefskrif in 1984 as junior 
dosent in Unisa se destydse Departement Godsdiens- en Sendingwetenskap 
aangestel te word. Buiten dat die proefskrif my in staat gestel het om op Nietzsche 
en die Nietzschiaanse tradisie te fokus, het ek ook van hierdie geleentheid gebruik 
gemaak om Heidegger — sonder twyfel die grootste stem in dié tradisie — grondig 
te lees.” 

Hier het iets interessants gebeur. In en deur die Heideggeriaanse filosofie het dit 
eers duidelik geword met watter vraag ek Nietzsche regtig wou lees. ’n Sekere aspek 
van Nietzsche en die rewolusionér-konserwatiewe tradisie het toe reeds by my vrae 
opgeroep, naamlik die klem op die vitale wil, die aktivistiese subjek, en die oproep 
om die werklikheid nuut te skep. Hierin was ’n sekere verskraling of eensydigheid 
opgesluit. Ek het ook die sinlose oproep tot handeling — of die sogenaamde “groot 
daad” — onder die destydse regses uiters irriterend gevind. Wat van daardie kante van 
ons ervaring wat te doen het met die aanskoulike, die besinnende, die stilstaan by die 
dinge? Veral die latere Heidegger met sy sin vir die aandenkende denke het hierdie 
vraag ook by my opgeroep. In watter mate kan Nietzsche ook gelees word as ’n 
denker wat, te midde van sy aktivistiese oproep tot die skep van ons eie werklikheid, 
ook 'n sin toon vir die verwondering, die passiewe aanskoue en die laat-wees van 
die syn? Uiteindelik het die proefskrif (Goosen 1989) gedraai rondom die ervaring 
van verwondering by Nietzsche. Nou ja, hier het mens te doen met dinge wat die 
aktivistiese subjek vierkantig in sy spore stuit. 


PD: As ek jou reg hoor, kom jy histories en intellektueel vanuit die regse wêreld, 
maar jy ontwikkel mettertyd ’n afstand daarteenoor (veral in die 1980's) met behulp 
van figure soos Nietzsche en Heidegger. Dit is so dat Nietzsche en Heidegger op 'n 
“regse” of ’n “linkse” wyse gelees kan word. Het jy toe 'n ontwrigtende en noem dit 
maar linkse Nietzsche ontdek? 


22 Vir sy vroegste artikel oor Nietzsche en Heidegger, kyk Goosen (1990). 

DG: Soos wat hierbo gesé het, het ek skepties geraak oor die etikette links en regs, 
en eintlik deurgaans — tot vandag toe — gepoog om anderkant die reduksies wat dit 
oproep te dink. Selfs as ek weer aansluiting by die konserwatiewe tradisie gevind het 
(veral in die sin waarin byvoorbeeld Edmund Burke, Alexis de Tocqueville, Richard 
Weaver, Robert Nisbet of Wendell Berry as “konserwatief” beskryfkan word), sal dit 
dikwels in samehang met ander begrippe gebruik word: demokraties-konserwatief, 
lokalisties-konserwatief, of selfs in moedwillige oomblikke en a la George Orwell 
anargisties-konserwatief.” Ongelukkig is Afrikaners nie altyd gereed om anderkant 
die reduksies te tree nie. Vanuit sowel links as regs word elke uitspraak telkens weer 
binne daardie kategorieë terugherlei, tot die ernstige verskraling van ons openbare 
gesprekke. Maar goed, ek sou ander begrippe gebruik om jou vraag te antwoord. 
Trouens, dit is ook die begrippe wat Nietzsche in sy vroeë werk gebruik het, naamlik 
die spanning tussen die Apolliniese en die Dionisiese, of tussen harmoniese struktuur 
en versplintering, tussen eenheid en veelheid, ensovoorts. Met behulp van hierdie 
begrippe het ek toenemend aangevoel dat die Afrikaners in die laaste dekades van 
die NP-bewind te sterk klem op die Apolliniese sin vir struktuur en eenheid geplaas 
het. Ons denke was star, formalisties, sonder verbeelding, en gedoem om te misluk. 
'n Oopbreek, 'n losmaak en ’n uitskud was toe dringend noodsaaklik, met al die 
risikos daaraan verbonde. 


7. Denke te midde van die stolling van Afrikaner-nasionalisme 
in die 1980's 


PD: Die 1980's was in ’n sekere sin die PW.Botha-jare. Dit was nie eintlik n aantreklike 
era nie, en om filosofie onder sulke omstandighede te doen beteken onvermydelik 
dat jy die sluitende aard van die werklikheid gaan bevraagteken. Jou proefskrif staan 
nie los van hierdie gebeure nie? 


DG: Ja, soos ek hierbo aanvoer, was die klem op verwondering, besinning en nadenke 
ook deur my as 'n repliek op ’n orde ervaar wat in terme van idees morsdood was. 
Die uitspraak wat nog dikwels gehoor word, naamlik dat Afrikaners in absolute terme 
“nee” vir die destydse onderhandelingsproses moes gesê het, verstaan eenvoudig nie 
die omvang van die krisis waarin die ou ordes toe reeds was nie. 


23 Beide die Anglo-lerse denker, Edmund Burke (1729-1797), en die Franse denker, 
Alexis de Tocgueville (1805-1829), het kritiese werke oor die Franse Revolusie geskryf. 
Weaver (1910-1963), Nisbet (1913-1996) en Berry (gebore 1934) is kontemporêre 
Amerikaanse denkers. 

In ’n sekere sin was my posisie destyds een van onttrekking, maar dit moet 
gekwalifiseer word. In die onttrekking lê daar ironies genoeg ook 'n sekere politiek 
opgesluit. Dit is dié politiek wat sé dat ’n tyd vir `n omvattende herbesinning 
aangebreek het, 'n tyd vir heroriëntasie en selfs radikale oorbegin. Dié politiek het 
toe vir my juis geweldig belangrik geword, veral teen die agtergrond van die wete 
dat die bestaande bedeling nie gehandhaaf sal kan word nie. Hierdie kan kwalik as 
onttrekking beskou word. Nou goed, met 'n klem op beskoulikheid en die ervaring 
van verwondering kan kwalik 'n politieke filosofie ontwikkel word. Maar dit wou as't 
ware die ruimte oopmaak waarbinne ons opnuut oor die politieke lewe kon dink. 


PD: Was daar in die 1980's Suid-Afrikaanse denkers wat jou beïnvloed het? Was daar 
met ander woorde intellektueel-histories figure hier te lande wat jou destyds 
beinvloed het? 


DG: Ja, iemand soos my kollega en studieleier Kobus Krüger het anderkant die 
bestaande godsdienstige denke gedink.” Kobus se klem om die godsdienstige 
denke binne die konteks van die veelheid van tradisie te plaas is vandag steeds 
van groot betekenis. Ook Fanie de Beer, wat ’n hele groep jonger mense verder 
in die postmoderne denke ingelei het.” Asook Johan Degenaar, wie se destydse 
voorspraak vir 'n volwaardige plurale demokrasie vandag steeds van groot betekenis 
is” Die gewig wat Degenaar aan die estetiese denke - in die besonder die film — 
verleen het, het ook 'n blywende indruk gemaak. Tipies hiervan was sy talle film- 
interpretasie. So onthou ek hoe hy in informele gesprekke tydens 'n filosofiekongres 
in Durban (ek dink dit was in 1984) ’n uitstekende Jungiaanse interpretasie van 
Ingmar Bergman se film, Fanny and Alexander, gegee het.” In sy geselskap het idees 
aan die brand geslaan. De Beer en Degenaar se denke kan kwalik van die estetiese 
losgemaak word. Trouens, in figure soos De Beer en Degenaar het mens sterk 
aangevoel dat die oerfilosofiese vraag na die syn kwalik van die etiese of die estetiese 
geskei kan word. Anders as wat die modernisme ons geleer het staan hierdie dinge 


24 J.S. (Kobus) Krüger (gebore 1940) is as NG-predikant opgelei en was later teoloog by Unisa. 
Hy was van 1984-2005 professor en hoof van die Departement Godsdienswetenskap by Unisa. 

25 C.S. (Fanie) de Beer (gebore 1936) het na ’n doktorsgraad oor Heidegger (De Beer 1976), 
onder studieleiding van Piet Dreyer (UP), vanaf 1972-1985 aan die Universiteit van Zoeloeland 
doseer. Van 1986-1990 was hy aan die Raad vir Geesteswetenskaplike Navorsing in Pretoria 
verbonde. Van 1991-2001 was hy professor in inligtingkunde by Unisa. Na sy aftrede is hy 'n 
buitengewone professor in inligtingkunde aan die Universiteit van Pretoria. 

26 Kyk dialoog 3 met Johan Degenaar hiervoor. 

27 Fanny and Alexander is 'n film van die Sweedse regisseur Ingmar Bergman (1918-2007) wat 
in 1982 uitgereik is. 

nie bloot ekstrinsiek langs mekaar nie. Inteendeel, hulle is intrinsiek op mekaar 
aangewese. Die meriete van die postmoderne denke was om hierdie dinge weer in 
hulle samehang raak te sien. Of die postmodernisme nie weer die pendulum te ver 
in die teenoorgestelde rigting laat swaai het nie, is natuurlik 'n ope vraag. Verskeie 
postmoderne denkers relativeer die grense tussen die ontologiese, die etiese en die 
estetiese so dat alles dreig om in die estetiese op te gaan. Uiteraard skep dit ook 
probleme, soos die verlies van die ontologiese, waarheid, en dies meer. 


8. Die invloed van Derrida 


PD: Nou onvermydelik die vraag oor Derrida.” Hoekom het hy na die voltooiing van 
jou doktorsgraad in 1989 al hoe belangriker vir jou denke geword? 


DG: Ja, mens moet onthou dat die Nietzschiaanse denke tydens die sestiger- en 
sewentigerjare 'n geweldige opbloei ervaar het. In dié tyd het 'n “nuwe” Nietzsche 
by filosowe soos Georges Bataille, Maurice Blanchot, Gilles Deleuze, Jean-Francois 
Lyotard en Sarah Kofman, om maar enkeles te noem, na vore getree. Jacques Derrida 
was waarskynlik die belangrikste van hierdie nuwe Nietzschiane. In vele opsigte 
het Derrida “kontinuiteit” aan die denke van Nietzsche en Heidegger gegee. 
(Kontinuiteit is miskien nie die regte begrip nie. Hier was eerder van iets soos 'n 
stygende radikaliteit sprake: terwyl Derrida ingevolge ’n implisiete aanspraak van 
homself op ’n radikaler wyse as Heidegger gedink het, het Heidegger op sy beurt 
aangevoer dat hy radikaler as Nietzsche was.) 

Ek was bevoorreg om Derrida by enkele geleenthede mee te maak. So het 
Fanie de Beer vir my en enkele vriende in 'n Paryse restaurant digby sy kantoor aan 
Derrida voorgestel. Ons het mekaar weer ontmoet tydens 'n kongres oor sy denke 
in Luton, waar ek die vreemde ding gedoen het om ’n dekonstruktiewe lesing van 
Verwoerd te waag.” In 1998 het Derrida natuurlik Suid-Afrika besoek, waartydens 
enkele van ons 'n onderhoud met hom gevoer het. Dié onderhoud het in die tydskrif 
Fragmente verskyn.” 

In Januarie 2000 het enkele van ons ook in Parys ’n samespraak met Derrida 
oor die denke van Heidegger gehou. Tydens hierdie geleentheid het ek ’n kort 
voordrag oor die probleem van die daimon in die Parmenides-lesings van Heidegger 


28 Jacques Derrida (1930-2004) is in Algerië as Franssprekende Jood gebore en het as student na 
Parys gegaan waar hy vanaf die laat-1960’s naam gemaak het met sy filosofie van dekonstruksie. 

29 Kyk Goosen (1996). 

30 Vir Danie Goosen, Johan van der Walt en ander se onderhoud met Derrida, kyk Derrida 
(1999). Vir verdere interpretasies van Derrida se denke, kyk Goosen (1998a en 1998b). 

gehou. Derrida het dit met groot geduld aangehoor. Hy was buitengewoon oop en 
verdraagsaam jeens andere. 

Waarom toe die dekonstruksie? Miskien kan dit die beste saamgevat word in ’n 
antwoord wat Derrida een aand aan my gegee het. My vraag het toe — en telkens weer 
— gedraai rondom die mate waarin hy homself betrokke voel by die lotgevalle van 
Frans as idioom (sy eie woord), en ook by die lotgevalle van die veelheid van tale en 
kulture in die algemeen. Nou, Derrida was polities gesproke uiteraard “links”, maar 
sy antwoord was nie. Derrida was ernstig bekommer oor die stand van Frans en die 
veelheid van idiome en dialekte. Hy was sigbaar onder die indruk van die omvattende 
homogeniserende invloed en mag van Engels — asook die simboliese, politieke en 
ekonomiese magte wat dit ondersteun het. Alhoewel talle redes aangevoer kan word 
waarom die dekonstruksie toe belangrik was (soos die poging om die metafisiese 
denke oop te maak, die appèl van die Ander, die radikale geskenk, ensovoorts) was dit 
vir my geleë in die wyse waarop dit die verskil (différance) gedink het; dit wil sé daardie 
krag wat nie net die moontlikheidsvoorwaarde en onmoontlikheidsvoorwaarde vir 
die dinge is nie, maar ook die gesag van homogeniserende kragte uitdaag. 

In aansluiting by 'n vorige vraag van jou: toe was aansluiting by die Nietzschiaanse 
tradisie, ook by Derrida, nie 'n wyse waarop van die politieke werklikheid ontsnap 
is nie, maar juis 'n wyse waarop weerstand teen sentrumsoekende kragte gebied kon 
word. By Derrida draai dié weerstand rondom die hart van die dekonstruktiewe 
denke, naamlik différance. 

Saam met enkele ander vriende was ons nie tydens die tagtiger- en negentiger jare 
onbetrokke by die sake van die Afrikaners nie. Ons was eerder op soek na 'n taal met 
behulp waarvan ons te midde van die verkrummelende ordes vir die veelheid van 
idiome kon voorspraak maak.” Ekself het dit toe onder meer in die Nietzschiaanse 
perspektivisme en die Derridiaanse verskil aanknopingspunte gevind. 


PD: Uit die aard van die saak was die gebeure van 1994 ’n radikale moment. Dit is 
die einde van iets en die begin van iets anders. Hoe het jy die gebeure van hierdie 
jaar ervaar? 


DG: Met ’n soort terughoudende entoesiasme. Enersyds het ons besef dat die 
ou ordes nie hulself kon handhaaf nie, en dat iets nuut in die plek daarvan moes 
kom. In die breukmomente word ’n sekere betowerende energie vrygestel en 
entoesiasme losgemaak. 

Andersyds was daar ook terughoudendheid. Die belangrikste rede daarvoor was 
dat nóg die Nasionale Party nóg die Konserwatiewe Party groot vertroue ingeboesem 


31 Vir’n artikels in die opsig, kyk Goosen (1993a, 1993b en 1994). 

het. Kon hulle werklik `n nuwe orde beding waarin die veelheid van taal- en 
kultuurgemeenskappe tot reg kan kom? ’n Orde wat onder meer rus op wedersydse 
erkenning en sinvolle inspraak in eie gemeenskapsake? 'n Orde wat die verwikkelde 
spel tussen eenheid en veelheid begryp? Agterna beoordeel het ons vrae regverdig 
blyk te wees — hulle kon nie. Ons het onsself dus polities in 'n vreemde niemandsland 
bevind. As dit nie was vir Johannes Kerkorrel en die destydse oplewing in die 
Afrikaanse musiek nie, weet ek nie. Kerkorrel was 'n briljante musikant.” Vir 'n kort 
oomblik was hierin 'n sekere demokratiese hoop op sinvolle wederkerigheid vervat. 

Vanuit 'n postmoderne bril beskou is breukmomente, soos die gebeure rondom 
1994, buitengewoon belangrik. Breukmomente is subliem omdat ons daarin, om 
dit maar aan die hand van vorige metafore te formuleer, in die sublieme wêreld van 
Dionysus afkyk. Wat sien die postmoderniteit in dié sublimiteit? Dit sien daarin 'n 
wêreld van oneindige moontlikhede, 'n pure tuimel van energieë sonder enige doel, 
vorm of aktualiteit. Verskeie postmoderne denkers sien in dié moment die ware aard 
van die politieke raak. 

Vandag dink ek heel anders daaroor. Dit is kenmerkend van die postmoderne 
om in aansluiting by Nietzsche, Derrida en andere soveel klem op die sublieme of 
vormlose gebeure te lê. Hierdie klem verteenwoordig vandag vir my gewis nie die 
wese van die politieke nie. Inteendeel, wat die politieke aanbetref het ek gewoon 
'n volgeling van Aristoteles, Burke en Alasdair MacIntyre geword.” Volgens hierdie 
tradisionele, en gewis minder revolusionêre, stemme het die politiek eerder te doen 
met vormgewing, met die skep van ruimtes waarbinne gemeenskappe aan openbare 
sake kan deelneem met die strewe na die gemeenskaplike goed, die bonum commune. 
Om die klem op die grondlose gebeure te plaas, is om eintlik juis die politieke lewe 
te verlam. Nog meer, hierin sit 'n geweldige ironie. By grasie van die onvermoë om 
met alternatiewe politieke vorme vorendag te kom — en dit is vir my ’n belangrike 
kenmerk van hedendaagse Nietzschiane - word eenvoudig by die bestaande ordes 
ingeval. Geen wonder dat soveel politieke denkers uit die postmodernisme eintlik 


32 Johannes Kerkorrel was die verhoognaam van die sanger en komponis Ralph Rabie 
(1960-2002). Hy was saam met Koos Kombuis een van die prominentste musikante van 
die baanbrekende Afrikaanse protesmusiekbeweging bekend as die Voëlvry-beweging. Die 
naam is ontleen aan die Voëlvry-toer wat Kerkorrel, Kombuis, Bernoldus Niemand en ander 
musikante in Februarie en Maart 1989 na Afrikaanse kampusse onderneem het. 

33 Aristoteles (384-322 v.c.) is een van die grondleggers van die filosofie. Edmund Burke 
(1729-1797) was 'n Anglo-lerse politieke filosoof. Alasdair MacIntyre (gebore 1929) is 'n 
Skotse filosoof wat vir die grootste gedeelte van sy akademiese loopbaan in Amerika doseer 
het. Met sy boek After Virtue (1982) het hy 'n groot bydrae gelewer tot die hedendaagse 
herlewing van die Aristoteliese deugde-etiek. 

ten diepste hulself met die liberale orde van vandag vereenselwig nie. Die tuimel van 
vryvallende energieé en oneindige potensialiteit slaan so in hul teendeel om. 

Geformuleer aan die hand van die jong Nietzsche self: deur soveel klem 
op die sublieme gebeure te plaas, word té diep in die afgrond van die Dionisiese 
gekyk. In die proses word die Apolliniese vorm verdring en vergeet. As ons beide 
saam bedink, bedink ons ook vorm en sublimiteit, struktuur en vryval in hul 
intrinsieke samehang.” 

Een van die opvallende dinge in die vraagstelling aan Derrida waarna hierbo 
verwys is, is dat hy gesê het dat hy nie weet hoe om op die wegkalwing van die 
idiome te antwoord nie. Daar het 'n soort moedeloosheid rondom hierdie saak oor 
hom gehang. Eers later het ek besef dat hy homself willens en wetens daarmee by 
die liberale orde neergelê het. Dit was vir my teleurstellend. Is hier 'n verskuilde 
verband tussen radikale denke en ’n gelyktydige terugval op die bestaande ordes? 
Dieselfde verskynsel tref ons ook by die Sestigers aan: Terwyl hulle eens die grootste 
vyande denkbaar van die kapitalisme was, het hulle uiteindelik smouse op Wall 
Street geword. 

Bogenoemde gedagte is op 1994 van toepassing. Dit was inderdaad ’n groot 
breukmoment. Die werklike politieke uitdaging was om sinvolle vorm daaraan te 
gee. Ongelukkig was die enigste betekenisvolle antwoord daarop om uiteindelik 
bloot ’n liberale orde te omhels. Kan ons anders op breuke antwoord as om in die 
liberale status guo terug te val? 


PD: Ek sal dus reg wees as ek meen dat jy tussen 1994 en 2000 heeltyd met die 
probleem van die politieke implikasies van die dekonstruksie geworstel het? 
Was jou betrokkenheid in 2000 by die stigting van die Groep van 63, maar ook voor 
dit jou betrokkenheid by die tydskrif Fragmente, steeds deur die Nietzschiaanse 
dekonstruksie gemotiveer?” Teen 1999/2000 kry `n mens ’n heeltemal nuwe 
kultuur-politieke ruimte in die sin dat 'n redelike heterogene groep mense uit die 
Afrikaanse wêreld, met die ope brief in 1999 en die stigting van die Groep van 63 
in 2000, bymekaarkom met die ideaal om nie terug te gaan na voor 1994 nie, maar 
om 'n nuwe politiek aan die gang te kry.” Die mense het uit verskillende hoeke en 


34 Vir ’n Engelse vertaling van Nietzsche (1844-1900) se Die Geburt der Tragödie aus dem 
Geiste der Musik (The Birth of Tragedy Out of the Spirit of Music) wat in 1872 verskyn het, kyk 
Nietzsche (1994). 

35 Die filosofie tydskrif Fragmente is van 1998-2005 in Pretoria deur die volgende redaksie 
uitgegee: Marinus Schoeman, Danie Goosen, Pieter Duvenage, Johann Rossouw, Amanda 
du Preez, Christoff Mans en Fransi Phillips. 

36 Die Groep van 63 is in Mei 2000 by Hammanskraal, met Danie Goosen as voorsitter, gestig. 
Hierdie groep het in 2004 in die FAK opgegaan. Danie Goosen is in 2004 as voorsitter van 
die FAK verkies — 'n posisie wat hy ten tyde van hierdie publikasie in 2016 steeds beklee het. 

agtergronde gekom. In vele opsigte was die doel daarvan om die gedagte van ’n 
plurale demokrasie in beskerming te neem. Hoe pas die dekonstruksie hierin? 


DG: Vanaf omstreeks 2000, maar selfs ook vroeër, het ek ernstige vrae ten opsigte 
van die Nietzschiaanse tradisie begin vra. Dit hou onder meer verband met die 
herontdekking van die tradisionele Westerse metafisiese en politieke denke (Plato, 
Aristoteles, Cicero, Plotinus, Proclus, Dionysius die Areopagiet, Aquinas, en figure 
uit die afgelope dekades soos Alasdair MacIntyre, Robert Spaemann, Josef Pieper, 
Hans Urs von Balthasar, David L. Schindler, John Milbank en Michael Sandel).” My 
betrokkenheid by Fragmente en die Groep van 63 moet ook vanuit hierdie spanning 
tussen genoemde twee wérelde verstaan word. Alhoewel Nietzsche, Heidegger 
en Derrida nog aanwesig was, was 'n proses van relativering en selfs afskeid aan 
die gang. Die aansprake van ons tradisie kon duideliker gehoor word. Iets soos 
'n herontdekking van die “konserwatiewe gedagte” was aan die gebeur. Miskien 
minder rewolusionêr-konserwatief, maar eerder radikaal-konserwatief in die sin 
waarin verskeie hedendaagse filosofiese en teologiese strominge die gedagte van 
herontdekking en herwinning (ressourcement) hul eie maak. 

Laasgenoemde het eerstens tot uiting gekom in 'n toenemende afskeid jeens wat 
ek ervaar het as 'n te groot, selfs dualistiese, skeiding in die dekonstruksie tussen 
vorm en sublimiteit, tussen Apollo en Dionysos, tussen die self en die ander, tussen 
orde en breuk, tussen ekonomie en geskenk, tussen moraliteit en geregtigheid, tussen 
heersende demokrasieë en die demokrasie wat nog moet kom, ensovoorts. In die 
tradisie van metafisiese denke het ek 'n styl van denke herontdek wat hierdie dinge in 
nouer, intrinsieke samehang met mekaar bedink. Hierdie ekstrinsieke langsmekaar 
staan van dinge word ten diepste deur tipies liberaal-moderne motiewe gevoed — al 
sou die dekonstruksie ook voorgee om in 'n kritiese verhouding daarmee te staan. 
In 'n sekere sin sluit dit aan by die metafore uit die simfonie en die roman waarna 
in die inleiding verwys is: die simfonie sowel as die roman kry ons nie noodwendig 
’n dualisme tussen orde en die traumatiese breuk nie, maar eerder ’n verwikkelde 
samehang tussen hierdie kragte. 

Dit het ook tot uiting gekom in die soeke na aansluiting by die politieke denke 
van die tradisie. MacIntyre-hulle se klem op dinge soos vormgewing (eerder as 
die breuk), deelname aan die lokale gemeenskap (eerder as onderhorigheid aan 
die sentrumsoekende staat), die strewe na die gemeenskaplike goed (eerder as 


37 John Milbank (gebore 1952) is professor in religie, politiek en etiek aan die Universiteit 
van Nottingham. Hy het met 'n publikasie oor teologie en sosiale teorie bekend geword as 
leiersfiguur van die sogenaamde radikale ortodoksie (Milbank 1990). Kyk verder ook die 
werk van Catherine Pickstock (1998). 

die opeis van individuele regte) ensovoorts, het vir my belangrik geword. Daarom 
my betrokkenheid by die Groep van 63. Alhoewel ons ’n erg uiteenlopende groep 
mense was (vanaf links na regs), het ek 'n soort groeiende Aristoteliaanse stem 
daarin verteenwoordig, en soos altyd dikwels gepoog om anderkant die links-regs- 
ding te dink.” 


9. Anderkant die Nietzschiaanse tradisie 


PD: Kan jy ons iets meer sé oor die kwessie van instellings wat jy in hierdie tyd begin 
beklemtoon het? Hoe pas dit in by jou kritiek op die Nietzschiaanse tradisie? 


DG: Ja, die groot verskil draai rondom die kwessie van “institusionele beliggaming”. 
Uiteraard is dit 'n prominente saak in die Aristoteliese tradisie.” In die breukdenke 
van die Nietzschiane speel instellings en praktyke daarenteen nie so 'n belangrike rol 
nie. Inteendeel, in navolging van iemand soos Rousseau word dit eerder met 'n sekere 
agterdog bejeën. Instellings verteenwoordig vir Rousseau iets soos 'n valse bewussyn, 
iets waaragter die ware, natuurlike en outentieke mens skuil. Laasgenoemde mens 
kan eers na vore tree wanneer die instellings en praktyke opgehef is. 'n Soortgelyke 
ding is onder Nietzschiane aanwesig. Instellings en praktyke verteenwoordig ook vir 
hulle ’n soort fiksie en verdoeseling van die egte gebeure, iets sekondêr ten opsigte 
van die sublieme tuimel van kragte. In hierdie sin is hulle erfgename van Rousseau 
en die hele anti-institusionele gees wat sedert die sestigerjare oor die Westerse 
universiteitswese hang. 

In 'n konteks waar dit vir Afrikaners van die allergrootste belang geword het om 
inspraak in eie instellings te kry, is hierdie denkraamwerke onvoldoende. Trouens, 
dit is diep onverantwoordelik, in weerwil van die feit dat verantwoordelikheid 
daarin so groot rol speel. Nou, soos wat nou waarskynlik reeds duidelik geword het, 
het begrippe soos institusionele bemiddeling en beliggaming by my ’n belangrike 
betekenis gekry. 

Indien die gebeure, die sublieme, die breukmoment ensovoorts, nie in 
instellings beliggaam daarmee bemiddel kan word nie, stuur dit eenvoudig by ons 
verby. Trouens, indien dié bemiddeling nie kan gebeur nie, laat dit ons koud en 
onverskillig. Dit is die risiko wat geloop word wanneer die sublieme gebeure en 
vormgewing op 'n dualistiese grondslag geplaas word. My gevoel reeds vanaf ten 
minste 2000 is dat ons dié verhouding in “dramatologiese” terme moet lees — as 


38 Vir 'n kort werk oor die politiek in die tyd, kyk Goosen (2001). Vir aansluitende artikels, kyk 
Goosen (2000, 2001b, 2001c, 2006 en 20073). 
39 Wat die Aristoteliese tradisie aanbetref, kyk onder meer Gadamer (1960/2004). 

terme wat in en deur die drama van ons institusionele wéreld met mekaar in gesprek 
gebring moet word. Slegs so verkry ook die sublieme sin en betekenis tussen ons.” 

In die agtergrond hiervan staan natuurlik weer eens dinge soos die simfonie 
en die groot moderne roman. By laasgenoemde word die sublieme oomblik, die 
gebeurlike moment, en vormgewing nie op ’n uitsluitende voet langsmekaar geplaas 
nie. In die simfonie en roman word hulle eerder op ’n dramatologiese wyse met 
mekaar bemiddel. Tipies van die dramatologiese is die volgende: ’n egte drama 
gebeur wanneer ons reeds vooraf die einde van die drama kan antisipeer én die einde 
nogtans nie anders as in en deur 'n onverwagte breukmoment gebeur nie — dit wil 
sê vanweë 'n gebeure wat juis nie geantisipeer kan word nie. Indien die einde bloot 
sigself logies vanaf die begin uitspeel, kan dit nie 'n drama wees nie. In so 'n geval het 
ons slegs met 'n opeenstapeling van “feite” te doen, en nog nie met 'n egte drama nie. 
Indien daar egter soos in die postmodernisme slegs breukmomente is, sonder enige 
vorm van kontinuiteit, kan dit ook nie 'n drama wees nie. 'n Egte drama gebeur eerder 
— en dit is ook waarvan die drama eie aan die simfonie en die roman — wanneer beide 
intrinsiek aanwesig is, sowel die kontinuiteit as die breuk, sowel die antisipasie van 
die einde as die verrassende oomblik wat dieselfde einde in 'n nuwe lig stel. 

Die “sowel-as-benadering” waarvan hier sprake is, is vreemd aan die 
breukdenke van die dekonstruksie. Laasgenoemde steun eerder op ’n dualistiese 
“óf-óf-benadering”. Die tradisie verteenwoordig, ook in sy beskouing van instellings 
en praktyke, ’n regstelling op laasgenoemde. Om “sowel-as” te sê spruit uit ’n sin vir 
die geheel of die intrinsieke samehang, gemeenskap, tussen die dinge. Afrikaners 
kan vandag in hul voorspraak vir instellings met groot vrug hierby aansluit. In en 
deur ons instellings speel die drama van die werklikheid af. 


PD: Kan jy 'n bietjie meer vertel van die intellektuele projek waarmee jy sedert 2000 
besig is? In dié tyd was jy nie net betrokke by die Groep van 63 nie, maar vanaf 2004 
ook voorsitter van die FAK. In hierdie tyd verskyn ook jou boek oor die nihilisme 
(Goosen 2007a). Daarby is daar pas 'n boek van jou oor die tema van gemeenskap 
gepubliseer (Goosen 2015). Jy wil dié begrip, as ek jou reg verstaan, in ons wêreld 
lewendig hou?" 


DG: Nou ja, ek weet nie of 'n mens van ’n “projek” sou kon praat nie. Die lewe is 
eenvoudig te ingewikkeld vir projekte. Miskien is dit eerder ’n kwessie van die 
nimmereindigende soeke na antwoorde op onverwagse vrae wat jou eie historiese 


40 Vir sy begrip van die filosofiese dramatologie, kyk Goosen (2007a: 67-123). Vir 'n artikel 
oor die dramatologiese en geweld, kyk Goosen (2007c). 


41 Vir vooraf studies, kyk Goosen (2010, 2012d en 2014). 

konteks aan jou rig. Toynbee se gedagte dat die geskiedenis met die verwikkelde 
(nie-antisipeerbare) spel tussen vraag en antwoord te doen het, staan hier in die 
agtergrond. Ons antwoord op die voorhandliggende, maar anders as wat pragmatici 
sé nie net met ’n beroep op die berekening van ons “belange” nie — eerder met 
behulp van 'n beroep op ons lewensbeskoulike tradisies, ons ervaringe, en hopelik 'n 
bietjie lewenswysheid. 

Sekere sentrale vrae het in hierdie tyd na vore getree. Soos die gebreke in die 
grondwetlike bedeling in dié tyd, wat ook die tyd van Thabo Mbeki is, duideliker 
geword — dit in weerwil van die bykans heilige status wat die Grondwet by 
sommige verwerf het. 'n Kultuurgemeenskap soos die Afrikaners het ingevolge die 
groeiende grondwetlike konsensus — waarvolgens alle mag by die meerderheid lê, 
ondersteun deur die beginsel van verteenwoordigendheid — toe reeds oor steeds 
minder inspraak in eie sake gehad. Nog ’n vraag was die stand van Afrikaans, wat 
dramaties agteruitgegaan het in die openbare lewe, en Afrikaners na apartheid. 
Laasgenoemde word in dié tyd dikwels deur diepliggende vorme van ontologiese 
verdwaaldheid gekenmerk. Waarvandaan kom ons, waarheen is ons op pad, het 
ons nog 'n bestaansreg, is daar hoegenaamd iets soos Afrikaners, het apartheid nie 
gewys ons is 'n spul geweldenaars nie? Hierdie vrae lewe nog steeds in die gemoed 
van talle mense, en kom onder meer tot uitdrukking in ressentiment, wrokkigheid, 
onttrekking, afsku in ander ensovoorts. In dié tyd het ons ook met steeds 
verdiepende vorme van staatsagteruitgang te doen, en die groeiende besef onder 
ons mense dat ons onsself ingevolge verwagtinge van die staat sal moet losmaak. 
As ek nog iets vanaf dié tyd by die lys kan voeg: ons is ook sterker in die ritmes van 
die globale wêreld betrek. In die proses het ons toenemend te doen met verskynsels 
soos hiper-individualistiese lewenstyle, privatisering, hoë vorme van mobiliteit, die 
verengelsing van die alledaagse ervaring, die druk waaraan ou instellings onderwerp 
word — die onvermoë van ou instellings om 'n sinvolle toekomsvisie vir Afrikaners te 
bied — die aggressief-sekulêre era ensovoorts. 

Hierdie is onder meer die soort vrae wat ook in my eie werk neerslag gevind het. 
In vele opsigte is die relativering van die radikale postmodernisme wat uit dié werk 
blyk 'n gevolg van die ervaring dat laasgenoemde ons juis nie help om antwoorde op 
genoemde vrae te geen nie. Trouens, my indruk was toenemend dat 'n beroep op die 
radikale postmodernisme juis die “krisisse” waarvan hier sprake is, noem dit maar 
ontologiese disoriëntasie, verdiep. 

In 'n poging om op genoemde vrae te antwoord, is die pad van “ressourcement” 
aangedurf. Hierdie keuse rus op die vooronderstelling dat ons slegs 'n tree vooruit 
kan gee indien ons tegelyk die moed aan die dag lê om 'n duisend treë die tradisie in te 

gee. Filosofies gesproke is dit 'n geweldige opgawe. Om maar slegs een te midde van 
ander vrae te noem: Waarom sal daar hoegenaamd gepoog word om aansluiting by 
die tradisie van filosofiese en teologiese denke op te soek as die belangrikste denker 
van die postmoderne era, Martin Heidegger, self die tradisie met die nihilisme 
geidentifiseer het?” 

In vele opsigte staan ook my eie werk in die teken van die soeke na 'n antwoord op 
dié Heideggeriaanse oordeel oor ons tradisie. En ja, soos wat uit bogenoemde afgelei 
kan word, gaan ek self, in dankbare aansluiting by verskeie hedendaagse filosowe en 
teoloë, uit van 'n ander definisie van die nihilisme. Soos wat Vittorio Possenti dit in 
'n onlangs vertaalde werk oor die nihilisme formuleer: die wese van die nihilisme 
lê nie in die tradisie van metafisiese denke opgesluit nie, maar juis in die afskeid 
van dié tradisie.” Hierdie uitspraak het ek ook my eie gemaak, en in die proses die 
grootsheid van ou filosowe soos Plato, Aristoteles en Aquinas herontdek. “ Hulle is 
vandag net so belangrik as destyds. Ook met betrekking tot die soeke na antwoorde 
op die talle praktiese vrae van ons tyd. Vandag dink ek dat die interpretasie van die 
tradisie deur Nietzsche, Heidegger en Derrida op twyfelagtige gronde staan. 

Nou ja, daarmee het ek nog nie eens by die Groep van 63 en die FAK uitgekom 
nie. Alhoewel bogenoemde redelik teoreties klink, het 'n heraansluiting by die 
tradisie ook omvattende implikasies vir hoe ons vandag oor die talle sosiale, 
ekonomiese en politieke uitdaginge van ons tyd kan nadink. 


PD: Kan jy tog ietwat meer oor laasgenoemde sê? 


DG: Uiteraard kan ons vandag kwalik oor die sosiale en politieke werklikheid nadink 
sonder om reeds by voorbaat deur die modernisme beinvloed te wees. Dit blyk veral 
uit ons afhanklikheid van en vertroue op — in aansluiting by Jean-Claude Michéa — 
die twee groot politieke en ekonomiese kragte van die moderne denke, naamlik die 
moderne staat (die links-liberale stroming) en die mark (die regs-liberale stroming). 
Beide strominge gaan ingevolge hul antropologiese denkbeelde uit van die opperste 
waarde en betekennis van die individu.” 

As ons egter ook luister na die stem van die tradisie met betrekking tot die 
sosiale en politieke lewe, kan daar `n begrip ontwikkel word vir die gemeenskappe 
en die instellings waar hulle tot hulle reg kan kom, naamlik die sogenaamde 


42 Vir artikels oor die verhouding tussen die politieke en die teologiese, kyk Goosen (2012a, 
2012b, 2012c en 2013). 

43 Vittorio Possenti (gebore 1938) is 'n Katolieke politieke denker. 

44 Vir sy intreerede as professor in godsdienswetenskap by Unisa, kyk Goosen (2009). Vir ’n 
artikel oor die teoretiese en die tradisie, kyk Goosen (2011). 

45 Jean-Claude Michéa (gebore 1950) is 'n Franse filosoof. 

tussenliggende instellings. Hierdie is instellings tussen die individu en staat of mark. 
Robert Nisbet het in aansluiting by die tradisie en in die besonder in sy wonderlike 
boek, The Quest for Community, aangedui hoe die moderne strukture ’n oorlog teen 
die gemeenskappe en hulle tussenliggende instellings gevoer het.” Trouens, anders 
as wat dikwels voorgegee word dui Nisbet op ’n geloofwaardige wyse aan dat dit 
nie die individu is wat die groot vyand van die moderne staat is nie, maar juis die 
gemeenskappe. Hulle tussenliggende instellings moet telkens weer binne die sfeer 
van moderne staat/mark betrek en aan sy gesag onderwerp word. Geen wonder dat 
’n omvattende hoeveelheid van tale en kulture juis binne die moderne staat/mark 
weggewerk is nie. Staats- en markgedrewe eenheid word telkens weer ten koste 
van die veelheid afgedwing. In 1840 kon nog net sowat 60% van alle inwoners van 
Frankryk regtig Frans praat, om maar een te midde van duisende voorbeelde te 
noem. Die res het toe nog 'n veelheid van ander tale gebruik. 

Nou, in 'n groot mate kan my betrokkenheid by die Groep van 63, en uiteindelik 
die FAK, verstaan word vanuit hierdie tradisionele denke. Dit is deurgaans 
ondersteun deur die bevordering van die inspraak van gemeenskappe in hulle eie 
instellings. In hierdie verband speel 'n voorspraak vir die beginsel van subsidiariteit 
nog deurgaans 'n belangrike rol. Laasgenoemde sê dat die gemeenskappe soveel as 
moontlik inspraak in eie sake behoort te hê, en dat hulle slegs dié magte behoort af 
te staan waaroor hulle nie kan beskik nie. As sodanig kan hulle 'n wonderlike hulp 
(subsidium) vir die geheel wees — weer eens die tema van die geheel en die dele. 
Ten grondslag van hierdie tradisionele denkbeelde lê die gedagte dat die politieke 
geheel as 'n gemeenskap van gemeenskappe verstaan moet word, en nie bloot as 'n 
kontrak tussen vryswewende individue nie. 


10. Perspektiewe op die verskynsel van Afrikaanse filosofie 


PD: Hierdie is die laaste onderhoud oor die verskynsel van Afrikaanse filosofie en 
die prekêre aard van filosofie in Afrikaans. Dink jy ons het aan die einde van die 
verskynsel van Afrikaanse filosofie gekom? Is die hele projek van die Afrikaanse 
wêreld ’n idealistiese een waarvan die sand nou uitgeloop het? Daar is vandag baie 
mense in ons gemeenskap wat nie eers 'n standpunt hieroor het nie en wat dit as iets 
anachronisties en teen die grein van 'n nuwe nasionale identiteit beskou. Trek ons 
nou 'n gordyn toe op ’n wêreld wat ons gevorm het en stap daarvan weg? Wat is die 


46 Robert Nisbet (1913-1996) was 'n Amerikaanse sosioloog en het onder andere aan die 
universiteite van Kalifornië (Berkeley en Riverside) en Columbia gedoseer (1939-1978). 

toekoms van Kleiner tale en minderheidsgemeenskappe teenoor meerderhede en 
gesentraliseerde magstate? 


DG: Dit is onmoontlik om hierop te antwoord sonder om bogenoemde opmerkings 
in ag te neem. In vele opsigte was die status van die Afrikaanse filosofie 'n funksie van 
die staat en die strukture wat deur middel van die Afrikaanse universiteite daarvoor 
gebied is. Met die omvattende druk op die Afrikaanse universiteitswese vanuit die 
altyd weer sentrum-soekende staat het Afrikaanse filosofie ook in ’n krisis beland. 
Die werklike vraag hier is hoe die druk van die staat teruggestoot en daar weer 
ruimtes vir 'n Afrikaanse universiteitswese oopgemaak kan word. Alhoewel dit ’n 
enorme opgawe is, kan ek nie sien hoe die Afrikaanse filosofie vorentoe gaan oorlewe 
as daar nie universitêre ruimtes daarvoor oopgemaak word nie. 

Vanuit hierdie perspektief word bogenoemde klem op die tussenliggende 
instellings, die beginsel van subsidiariteit en die onderliggende gedagte dat 
gemeenskappe vir hulself verantwoordelikheid moet aanvaar van die allergrootste 
belang. Daar is reeds voortekens daarvan dat dit gebeur. Groot werk lê egter nog 
voor. Indien ons nie daarin slaag nie, sal ons van ons Afrikaanse universitêre erfenis 
gestroop word, en daarmee ook van die ryk dog breekbare tradisie van Afrikaanse 
filosofiese denke wat in die 20ste eeu gestalte begin kry het. 


PD: Baie dankie, Danie, vir 'n wonderlike gesprek wat nie hier eindig nie … 


DG: Dankie vir die geleentheid, Pieter, en vir jou oneindige geduld. 

